
M. TULLII CICERONIS 

IN M. ANTONIUM ORATIO PHILIPPICA PRIMA. 



ARGUMENTUM. 

Interfecto Idibus Mart. [anno p. u. c. 710.] C. Caesare, M. Anto- 
nius, collega eius in consulatu, sibi metuens, non solum eo die latuit, 
verum etiam texit aliquam diu consilia sua, simulatione ad tempus 
accommodata. Postridie Idus actum est cum eo de communi concor- 
dia per consulares viros: post diem tertium, qui fuit XVI. Kal. Apr., 
hi aedem Telluris convocato senatu Cicero, quantum in ipso fuit, iecit 
fundamenta pacis discordiarumque memoriam omnem vetere Athenien- 
sium exemplo oblivione sempiterna delendam censuit. Quo die prae, 
clare de re publica locutus Antonius, consequentibus etiam diebus non 
dubia suae voluntatis argumenta dare visus est: misso parvo filio pa- 
cis obside in Capitolium, C. Cassium ipse, M. Brutum Lepidus, pontifex 
maximus, alii alios ex interfectoribus Caesaris, quiposteius necem,populi 
et Antonii maxime consulis metu, in Capitolium se contulerant, coenae 
adhibuerunt. Sed fictam personam sustinere diu nemo potest. Quum 
Caesarem, quamquam in libera civitate singulari potestate usum fu- 
nere tamen efferri placuisset: qui fons malorum omnium fuit — sic 
enim tyrannum non fuisse iudicabatur, nam tyrannorum corpora pro- 
iiciebantur inhumata — , laudavit eum de more Antonius ia foro : com- 
memoratisque rebus ab eo gestis maximisque erga rem publicam me- 
ritis, explicata demum cruenta veste, in qua caesus erat, multis pugio- 
num ictibus perfossa, convertit orationem ad miserationem commoven- 
dam populumque iam dolore Incensum in eam iracundiam furoremque 
impulit, ut statim a funere ad domum Bruti et Cassii cum facibus ac- 
currerit: unde aegre repulsus est. Brutus et Cassius, vitato praesenti 
periculo, concitatae multitudinis vim timentes Antoniique perfidiam 
iam satis experti, Antium et Lanuvium aufugerunt, eo consilio, ut inde 
in provincias a senatu decretas proficiscerentur. Decreverat autem se- 
natus, postridie quam e Capitolio Caesaris interfectores descenderunt, 
Bruto Cretam, Cassio Africam, Trebonio Asiam, Cimbro Bithyniam: D. 
Bruto Galliam citeriorem, datam a Caesare antea, confirmavit. Idem 
tamen, quasi ad sanitatem revocatus, reliquis diebus in Capitolio prae- 
clara senatus consulta fecit, primum illud e Ser. Sulpicii sententia, ne 
qua post Idus Mart. immunitatis tabula neve ullius beneficii figeretur : 
deinde, ut dictaturae nomen in perpetuum e re publica tolleretur. Lux 

quaedam oblata videbatur: erecti erant spe libertatis et ocii bonorum 
animi: constituta res publica putabatur. Sed cito ille simulationem 
sustulit suique similis visus est. Habito enim Kalendis Iuniis senatu, 
non eum quem antea de re publica sensum nec superiorum dierum 
actis consentientem voluntatem ostendit. Nihil deinde ad senatum re- 
ferebat: per populum, id est, per infimam corruptamque plebem, con- 
tempta amplissimi ordinis auctoritate, agebat omnia contra senatus con- 
sultum, quod ipse fieri voluerat, tabulas figebat, civitatem immunitates- 
que dabat, exsules reducebat: eaque se facere omnia dicebat ex legi- 
bus Caesaris aut ex eius commentariis. Tum Cicero, desperata pror- 
sus Antonio consule libertate, urbem reliquit, in Graeciam iturus, ea 
mente, ut Kalendis Ianuariis, quo die Pansa et Hirtius consulatum ini- 
turi erant, adesset. Nec tamen iter illud absolvit. Nam Leucopetrae 
adversa tempestate detentus, ab iis, qui ab urbe venerant, et contionem 
accepit Antonii, quam valde probavit, et alia cognovit, unde revertendi 
consilium cepit. Post reversionem e via languens, in senatum, qui Ka- 
lendis Sept., ut Phil. V. legitur, in aede Concordiae habebatur, uon 
venit. Quo graviter commotus Antonius, fabros se missurum et domum 
eius disturbaturum audiente senatu dixit. Postridie, id est, IV. No- 
nas Sept., Cicero in senatum venit absente Antdnio et hanc, quae 
infra legitur, oraionem habuit. 

I. 1. Ante quam de re publica, patres conscripti, dicam 
ea, quae dicenda hoc tempore arbitror, exponam vobis bre- 
viter consilium et profectionis et reversionis meae. Ego quum 
sperarem aliquando ad vestrum consilium aucloritatemque 
rem publicam esse revocatam, manendum mihi statuebam 
quasi in vigilia quadam consulari ac senatoria. Nec vero 
usquam discedebam nec a re publica deiiciebam oculos ex 
eo die, quo in aedem Telluris convocati sumus. In quo tem- 
plo, quantum in me fuit, ieci fundamenta pacis Alheniensium- 
que renovavi vetus exemplum : Graecum etiam verbum usur- 
pavi, quo tum in sedandis discordiis usa erat civitas illa at- 
que omnem memoriam discordiarum oblivione sempiterna 
delendam censui. 2. Praeclara tum oratio M. Antonii , egre- 
gia etiam voluntas: pax denique per eum et per liberos eius 
cum praeslantissimis civibus confirmata est. Atque his prin- 
cipiis reliqua consentiebant. Ad deliberationes eas, quas 
habebat domi de re publica, principes civitatis adhibebat: 
ad hunc ordinem res optimas deferebat : nihil tum nisi quod 
erat notum omnibus in C. Caesaris commentariis reperieba- 
tur : summa constantia ad ea, quae quaesita erant, responde 

bat. 3. Num qui exsules restituti? Unum aiebat, praeterea 
neminem. Num immunitates datae? Nullae, respondebat. 
Adsentiri etiam nos Ser. Sulpicio, clarissimo viro, voluit, ne 
qua tabula post Idus Marlias ullius decreti Caesaris aut be- 
neficii figeretur. Mulla praetereo eaque praeclara. Ad sin- > 
gulare enim M. Antonii factum festinat oratio. Dictaturam, 
quae iam vim regiae potestatis obsederat, funditus ex re pu- 
blica sustulit : de qua ne sententias quidem diximus. Scriptum 
senatus consultum quod fieri vellet attulit, quo recitato au- 
ctoritatem eius summo studio secuti sumus eique amplissi- 
mis verbis per senatus consultum gratias egimus. II. 4. Lux 
quaedam videbatur oblata non modo regno, quod pertulera- 
mus, sed etiam regni timore sublato, magnumque pignus ab 
eo rei publicae datum, se liberam civitatem esse velle, |quum 
dictatoris nomen, quod saepe iustum fuisset, propter perpe - 
- tuae dictaturae recentem memoriam funditus ex re publica 
stOTisser~3r Liberatus periculo caedis paucis post diebus 
senatus; uncus impactus est fugitivo illi, qui in C. Marii no- 
men invaserat. Atque haec omnia communiter cum collega: 
alia porro propria Dolabellae: quae, nisi collega afuisset, 
credo iis futura fuisse communia. Nam quum serperet in 
urbem infinitum malum idque manaret in dies latius, iidem- 
que bustum in foro facerent, qui illam insepultam sepulturam 
effecerant, et cotidie magis magisque perditi homines cum sui 
similibus servis tectis ac templis urbis minarentur, talis 
animadversio fuit Dolabellae quum in audaces seeleralosque 
servos tum in impuros et nefarios liberos, talisque eversio 
illius exsecratae columnae, ut mihi mirum videatur tam valde 
reliquum tempus ab illo uno die dissensisse. 6. Ecce enim 
Kalendis Iuniis, quibus ut adessemus edixerat, mutata orn-teu* 
nia: nihil 'per senatum, multa et magna per populum et ab- '*4lA 
sente populo et invito. Consules designati negabant se au- 
dere in senatum venire: patriae liberatores urbe car eb ant 
ea, cuius a cervicibus iugum servile deiecerant: quos tamen 
ipsi consules et in contionibus et in omni sermone laudabant. 
Veterani qui appel laban tur, quibus hic ordo diligentissime 
caverat, non ad conservationem earum rerum, fquas habebant, 
sedadspeit) novarum praedarum incilabantur. Quae quum au- 

dire mallem quam videre haberemque ius legationis liberum, 
ea menle discessi, ut adessem Kalendis Ianuariis, quod ini- 
tium senatus cogendi fore videbatur. 

111. 7. Exposui, patres conscripti; profectionis consilium: 
nunc reversionis, quae plus admirationis habet, breviter ex- 
ponam. Quum Brundisium iterque illud, quod tritum in 
Graeciam est, non sine causa vitavissem, Kalendis Sextilibus 
veni Syracusas, quod ab ea urbe transmissio in Graeciam 
laudabatur: quae tamen urbs mihi coniunctissima plus una 
me nocte cupiens retinere non potuit. Veritus sum ne 
meus repentinus ad meos necessarios adventus suspicionis 
aliquid adferret, si essem commoratus. Quum aulem me es 
Sicilia ad Leucopetram, quod est promontorium agri Rhegini, 
venti detulissent, ab eo loco conscendi, ut transmitterem: 
nec ita multum provectus, reiectus austro sum in eum ipsum 
locum, unde conscenderam. 8. Quumque intempesta nox 
esset mansissemque in villa P. Valerii , comitis et familiaris 
mei, postridieque apud eumdem ventum exspectans mane- 
rem, municipes Rhegini complures ad me venerunt, ex iis 
quidam Roma recentes : a quibus primum accipio M. Anto- 
nii contionem: quae mihi ita placuit, ut ea lecta de reversione 
primum coeperim cogitare. Nec ita multo post edictum Bruti 
adfertur et Cassii: quod quidem mihi, fortasse quod eos plus 
etiam rei publicae quam familiaritatis gratia diligo , plenum 
aequitatis videbatur. Addebant praeterea — fit enim ple- ; 
rumque ut ii, qui boni quid volunt adferre, adfingant aliquid 
quo faciant id, quod nunciant, laetius — rem conventuram:/ 
Kalendis j, "Senatum frequentem fore: Antonium, repudia- 
tis malis * suasoribus, remissis provinciis Gailiis, ad aucto- 
ritatem senatus esse rediturum. IV. 9. Tum vero tanta 
sum cupiditate incensus ad reditum , ut mihi nulli neque remi 
neque venti satis facerent, non quo me ad tempus occursu- 
rum non putarem, sed ne tardius quam cuperem rei publicae 
gratularer. Atque ego celeriter Veliam devectus Brutum 
vidi: quanto meo dolore non dico. Turpe mihi ipsi vide- 
batur in eam urbem me audere reverti, ex qua Brutus cede- 
ret, et ibi velle tuto esse, ubi ille 'non posset. Neque vero 
illum similiter atque ipse eram commotum esse vidi. Ere- 

ctus enirft maximi et pulcherrimi facti sui conscientia nihil 
de suo casu, multa de vestro querebatur. 10. Ex que eo 
primum cognovi quae Kalendis Sextilibus in senatu fuisset 
L. Pisonis oratio* qui quamquam parUffiT erat — id enim ipso 
a Bruto audieram — a quibus debuerat adiulus , tamen et 
Bruti testimonio — quo quid potest esse gravius? — et om- 
nium praedicatione, quos postea vidi, magnam mihi videba-, 
tur gloriam consecutus. Hunc igitur ut sequerer properavi, 
quem praesentes non sunt secuti, non ut proficerem aliquid , 
— neque enim sperabam id nec praestare poteram — , 
sed t^t, si quid mihi humanitus accidisset — multa autem v 
impendere videntur praeter naturam etiam praelerque fatum 
— , huius tamen diei vocem testem rei publicae relinquerem 
meae perpetuae erga se voluntatis. 

11. Quoniam utriusque consilii causam, patres conscripti, 
probatam vobis esse confido , prius^quam de re publica di- 
cere incipio, pauca querar de hesterna Antonii iniuria: cui 
jum amicus, idque me non nullo eius officio debere esse 
prae me semper tuli. V. Quid tandem erat causae cur in 
senatum hesterno die tam acerbe cogerer? Solusne aberam? 
an non saepe minus frequentes fuistis? an ea res agebatur, 
ut etiam aegrotos deferri oporteret? Hannibal, credo, erat ad 
portas aut- de Pyrrhi pace agebatur: ad quam causam etiam 
Appium illum et caecum et senem delatum esse memoriae 
proditum est. 12. De supplicationibus referebatur: quo in 
genere senatores deesse non solent. Coguntur enim non 
pignoribus, sed eorum, de quorum honore agitur, gratia, 
quod idem fit, quum de triumpho refertur. Ita sine cura 
consules sunt, ut paene liberum sit senatori non adesse. Qui 
quum mihi mos notus esset quumque e via languerem et mi- 
himet displicerem, misi pro amicitia qui hoc ei diceret. At 
ille vobis audientibus cum fabris se domum meam venturum 
esse dixit. Nimis iracunde hoc quidem et valde intemperan- 
ter. Cuius enim maleficii tanta ista poena est, ut dicere in 
hoc ordine auderet se publicis operis disturbaturum publice 
ex senatus sententia aedificatam domum? Quis autem um- 
quam tanto damno senatorem coegit? aut quid est ultra pi- 
gnus aut mulclam? Quod si scisset quam sententiam dicturus 

essem, remisisset aliquid profecto de severitate cogendi. VI. 
13. An me censetis, patres conscripti, quod vos inviti secuti 
estis, decreturum fuisse, ut parentalia cum supplicationibus 
miscerentur? ut inexpiabiles religiones in rem publicam in- 
ducerentur? ut decernerentur supplicationes mortuo? nihil 
dico cui. Fuerit ille Brutus, qui et ipse dominatu regio rem 
publicam liberavit et ad similem virtutem et simile facium 
stirpem iam prope in quingentesimum annum propagavit: 
adduci tamen non possem ut quemquam mortuum coniunge- 
rem cum immortalium religione : ut, cuius sepulcrum usquam 
exstet ubi parentetur, ei publice, supplicetur. Ego vero eam 
sententiam dixissem, patres conscripti, ut me adversus popu 
lum Romanum, si qui accidisset gravior rei publicae casus, 
si bellum, si morbus, si fames, facile possem defendere: 
quae partim iam sunt, parlim timeo ne impendeant. Sed 
hoc ignoscant di immortales velim et populo Romano, qui 
id non probat, et huic ordini, qui decrevit invitus. 14. Quid? 
de reliquis rei publicae malis licetne dicere? mihi vero licet 
et semper licebit dignitatem tueri , mortem contemnere. Po- 
testas modo veniendi in hunc locum sit: dicendi periculum 
non recuso. Atque utinam, patres conscripti, Kalendis Sex- 
tilibus adesse potuissem! non quo profici potuerit aliquid, 
sed ne unus modo consularis, quod tum accidit, dignus illo 
honore, dignus re publica inveniretur. Qua quidem ex re 
magnum accipio dolorem, homines amplissimis populi Ro- 
mani beneficiis usos L. Pisonem ducem optimae sententiae 
non secutos. Idcircone nos populus Romanus consules 
fecit , ut in altissimo gradu dignitatis locati rem publi- 
cam pro nihilo haberemus? Non modo voce nemo L. Pi- 
soni consularis , sed ne vultu quidem adsensus est. 15. " 
Quae, malum! est ista voluntaria servitus? Fuerit quaedam 
necessaria. Neque 'ego hoc ab omnibus iis desidero , qui 
sententiam consulari loco dicunt. Alia causa est eorum, 
quorum silentio ignosco: alia eorum, quorum vocem requiro: 
quos quidem doleo in suspicionem populo Romano venire 
non modo metus, quod ipsum esset turpe, sed alium alia de 
causa deesse dignitati suae. VII. Qua re primum maximas 
gratias et ago et habeo L. Pisoni , qui non quid efficere pos- 

set in re publica cogitavit, sed quid facere ipse deberet: 
deinde a vobis, patres conscripti, peto, ut, etiam si sequi mi- 
nus audebitis orationem atque auctoritatem meam, benigne 
me tamen, ut adhuc fecistis, audiatis. — — 

16. Primum igitur acta Caesaris servanda censeo, non 
quo probem — quis enim id quidem potest? — sed quia ra- 
tionem habendam maxime arbitror pacis atque ocii. Vellem 
adesset Antonius, modo sine advocatis. Sed, ut opinor, licet 
ei minus valere, quod mihi heri per illum non licuit. Doceret 
„ me vel potius vos, patres conscripti, quem ad modum ipse 
Caesaris acta defenderet. An in commentariolis et chirogra- 
phis et libellis se uno auctore prolatis, ne prolatis quidem, 
sed lanium modo dictis acta Caesaris firma erunt: quae ille 
in aes incidit, in quo populi iussa perpetuasque leges esse 
voluit, pro nihilo habebuntur? 17. Equidem sic existimo, ni- 
hil tam esse in actis Caesaris quam leges Caesaris. An, si 
cui quid ille promisit, id erit fixum, quod idem non facere 
potuit? ut multis mulla promissa non fecit. Quae tamen 
multo plura illo mortuo reperla sunt quam a vivo beneficia 
per omnes annos tribula et data. Sed ea non mulo , non ' 1 '-' 
moveo: summo etiam studio illius praeclara acta defendo. 

Pecunia utinam ad Opis maneret! cruenta illa quidem, sed 
his temporibus, quoniam iis, quorum est, non redditur, ne- 
cessaria. Quamquam ea quoque sit effusa, si ita in actis 
fuit. 18. Ecquid est quod tam proprie dici^possit actum 
eius, qui togatus in re publica cum potestate imperioque ver- 
satus sil, quam lex? Quaere acta Gracchi: leges Semproniae 
proferentur. Quaere Sullae: Corneliae. Quid ? Cn. Pompeii 
.ertius consulatus in quibus actis constitit? nempe in legibus. 

De Caesare ipso si quaereres quidnam egisset in urbe et in 
toga, leges mullas responderet se et praeclaras tulisse, chi- 
rographa vero aut mutaret aut non daret aut, si dedisset, 
non istas res in actis suis duceret. Sed ea ipsa concedo : 
quibusdam etiam in rebus conniveo^, in maximis vero rebus, 
id est legibus, acta Caesaris dissolvi ferendum non puto. 

VIII. 19. Quae lex melior, utilior, optima etiam re publica 
saepius flagitata quam ne praetoriae provinciae plus quam 
annum neve plus quam biennium consulares obtinerentur? 
cic. II. 3. 20 

Hac lege sublala videnlurne vobis Caesaris acia servari ? 
Quid? lege, quae promulgata esi de terlia decuria nonne 
omnes iudiciariae leges Caesaris dissolvuntur? Et vos 
acta Caesaris defenditis, qui leges eius evertitis? Nisi/ 
forte, si quid memoriae causa rettulit in libellum, id numera 
bilur in actis et, quamvis iniquum et inutile sit, defendetur: 
quod ad populum centuriatis comitiis tulit, id in actis Cae- 
saris non habebitur. 20. At quae est ista tertia decuria? 
Centurionum, inquit. Quid? isti ordini iudicalus lege Iulia, 
etiam ante Pompeia, Aurelia non patebat? Census praefinie- 
batur, inquit. Non centurioni quidem solum, sed equili etiam 
Romano. Itaque viri fortissimi atque honestissimi, qui or 
'"“'"(lines duxerunt, res-et iudicant et iudicaverunt. Non quaero 
inquit, istos. Quicumque ordinem duxit, iudicet. At si fer 
retis, quicumque equo meruisset, quod est lautius, nemini 
probaretis. In iudice enim spectari et fortuna debet et di- 
■gnitas. Non quaero, inquit, ista: addo etiam iudices mani- 
pulares ex legione Ala,udarum. Aliter enim nostri negan, 1 
posse se salvos esse. 0 contumeliosum honorem iis, quos 
ad iudicandum nec opinantes vocatis ! Hic enim est legis in- 
dex, ut ii res in tertia decuria iudicent, qui libere iudicare 
non audeant. In quo quantus error est, di immortales! eo- 
rum, qui istam legem excogitaverunt! Ut enim quisque sor- 
didissimus videbitur, ita libentissime severitate iudicandi 
sordes suas eluet laborabilque ut honestis decuriis potius 
dignus videatur quam in turpem iure coniectus. IX. 21. Al- 
tera promulgata lex est, ut de vi et de maieslale damnati ad, 
populum provocent, si velint. Haec utrum tandem lex est 
an legum omnium dissolutio? Quis est enim hodie cuius in- 
v tersit istam legem manere? Nemo reus est legibus illis, nemo 
quem futurum putemus. Armis enim gesta numquam pro 
feclo in iudicium vocabuntur. At res popularis. Utinam 
quidem aliquid velletis esse, populare ! Omnes enim iam ci- 
ves de rei publicae salute una et mente et voce consentiunt. 
Quae est igitur ista cupiditas legis eius ferendae, quae turpi- 
ludinenrsummam habeat, gratiam nullam? Quid enim turpius 
quam qui maiestalem populi Romani minuerit per vim, eum 
damnatum iudicio ad eam ipsam vim reverti, propter quam 

sil iare damnatus? 22. Sed quid plura de lege dispulo? quasi 
vero id agatur ut quisquam provocet. Id agitur, id fertur, 
ne quis omnino umquam istis legibus reus fiat. Quis enim 
aut accusator tam amens reperielur qui reo condemnato ob- 
iici se multitudini conductae velit aut iudex qui reum dam- 
nare audeat, ut ipse ad operas mercenarias slalim protraha- 
tur? Non igitur provocatio ista lege datur, sed duae maxime 
salutares leges quaestionesque tolluntur. Quid est aliud ad- 
hortari adolescentes, ut turbulenti, ut seditiosi, ut perniciosi 
cives velint esse? Quam autem ad pestem furor tribunicius 
impelli non poterit his duabus quaestionibus de vi et de ma- 
iestate sublatis? 23. Quid, quod obrogatur legibus Caesaris, 
quae iubenlei, qui de vi, item qui maieslatis damnalus sit, 
aqua et igni interdici? quibus quum provocatio datur, non- 
ne acta Caesaris rescinduntur? Quae quidem ego, patres 
conscripti, qui illa numquam probavi, tamen ita conservanda 
concordiae causa arbitratus sum , ut non modo, quas vivus 
leges Caesar tulisset, infirmandas hoc tempore non putarem, 
sed ne illas quidem, quas post mortem Caesaris prolatas esse 
et fixas videtis. 

X. 24. De exsilio reducti a mortuo: civitas data non so- 
lum singulis, sed nationibus et provinciis universis a mortuo: 
immunitatibus infinitis sublata vectigalia a mortuo. Ergo 
haec una, verum optimo auctore domo prolata defendimus: 
eas leges, quas ipse nobis inspectantibus recitavit, pronun- 
ciavit, tulit, quibus latis gloriabatur eisque legibus rem publi- 
cam contineri putabat, de provinciis, de iudiciis, eas, inquam, 
Caesaris leges nos, qui defendimus acta Caesaris, evertendas 
putamus? 25. Ac de iis tamen legibus, quae promulgatae 
sunt, saltem queri possumus: de ifs, quae iam latae dicuntur, 
ne illud quidem licuit. Illae enim sine ulla promulgatione 
latae sunt ante quam scriptae. Quaero autem quid sit cur 
aut ego aut quisquam vestrum, patres conscripti, bonis tri- 
bunis plebis leges malas metuat. Paratos habemus qui in- 
tercedant: paratos qui rem publicam religione defendant: 
vacui metu esse debemus. Quas tu mihi, inquit, intercessio- 
nes, quas religiones? Eas scilicet, quibus rei publicae salus 
continetur Negligimus ista et nimis antiqua .et stulta duci- 

20 * 

mus. Forum saepietur: omnes claudentur aditus: -armati ii 
praesidiis multis locis collocabuntur. 26. Quid tum? Quou 
ita erit gestum, id lex erit, et in aes incidi iubebitis , credo, 
illa legitima: consules populum iure rogaverunt — hocine a 
maioribus accepimus ius rogandi? — populusque iurescivit. 
Qui populus? isne, qui exclusus est? Quo iure? an eo, quod 
ri et armis omne sublatum est? Atque haec dico de futuris, 
quod est amicorum ante dicere ea, quae vitari possint: quae 
si facta non erunt, refelletur oratio mea. Loquor de legibus 
promulgatis, de quibus est integrum vobis. Demonstro vi- 
lia: tollite. Denuncio vim, arma: removete. 

, XI. 27. Irasci quidem vos mihi, Dolabella, pro re publica 

dicenti non oportebit. Quamquam te quidem id facturum nor 
arbitror. Novi facilitatem tuam. Collegam tuum aiunt in hac 
sua fortuna, quae bona ipsi videtur, mihi, ne gravius quippiam 
dicam, avorum et avunculi sui consulatum si imitaretur, for 
lunatior viderelur: sed eum iracundjini audio esse factum 
v Video autem quam sit odiosum habere eumdem iratum et ar 
matum, quum tanta praesertim gladiorum sit impunitas. Sed 
proponam ius, ut opinor, aequum : quod M. Antonium non 
arbitror repudiaturum. Ego, si quid in vitam eius aut in mo 
res cum contumelia dixero, quo minus mihi inimicissimus sii 
non recusabo: sin consuetudinem meam, quam in re publica 
semper habui, tenuero, id est, si libere quae sentiam de re 
publica dixero, primum deprecor ne irascatur: deinde, si hoc 
non impetro, peto ut sic irascatur, ut civi. Armis utatur, si 
ita necesse est, ut dicit, sui defendendi causa: iis, qui pro re 
publica quae ipsis visa erunt dixerint, ista arma ne noce 
ant. Quid hac postulatione dici potest aequius? 28. Quod 
si, ut mihi a quibusdam eius familiaribus dictum est, omnis 
eum, quae habetur contra voluntatem eius, oratio graviter 
offendit, etiam si nulla inest contumelia, feremus amici natu 
ram. Sed iidem illi ita mecum loquuntur: Non idem tibi ad- 
versario Caesaris licebit quod Pisoni socero, et-simuladmo 
nent quiddam, quod cavebimus, nec erit iustior in senatum 
non veniendi morbi causa quam mortis. XII. 29. Sed per 
deos immortales! Te enim inluens, Dolabella, qui es mihi 
carissimus, non possum ulriusque vestrum errorem reticere. 

Credo enim vos, nobiles homines, magna quaedam spectan- 
tes, non pecuniam, ut quidam nimis creduli suspicantur, quae 
semper ab amplissimo quoque clarissimoque contempla est 
non opes violentas et populo Romano minime ferendam po- 
tentiam, sed caritatem civium et gloriam concupissem Ea 
est autem gloria laus recte factorum magnorumque in rem 
publicam meritorum, quae quum optimi cuiusque tum etiam 
multitudinis testimonio comprobatur. 30. Dicerem, Dolabella, 
qui recte factorum fructus esset, nisi te praeter caeteros paul- 
lisper esse expertum viderem. Quem potes recordari in vita 
illuxisse tibi diem laetiorem quam quum expiato foro, dissi- 
pato concursu impiorum, principibus sceleris poena adfectis, 
urbe incendio et caedis metu liberata te domum recepisti'# 
Cuius ordinis, cuius generis, cuius denique fortunae studia 
tum laudi et gratulationi tuae se non obtulerunt? Quin mihi 
etiam, quo auctore te in iis rebus uti arbitrabantur, et gratias 
boni viri agebant, et tuo nomine gratulabantur. Recordare, 
quaeso, Dolabella, consensum illum theatri, quum omnes ea- 
rum rerum obliti, propter quas fuerant tibi offensi, significa- 
runt se beneficio novo memoriam veleris doloris abiecisse. 
31. Hanc tu, P. Dolabella — magno loquor cum dolore — , 
hanc tu, inquam, potuisti aequo animo tantam dignitatem de- 
ponere? XIII. Tu autem, M. Antoni, — absentem enim ap- 
pello — unum illum diem, quo in aede Telluris senatus fuit, 
non omnibus his mensibus, quibus te quidam multum a me 
dissentientes beatum putant, anteponis? Quae fuit oratio de 
concordia? quanto metu f veterani, quanta sollicitudine civi- 
tas tum a te liberata est? Quum collegam tuum depositis ini- 
micitiis oblitus auspicia a teipsoaugure populi Romani nun- 
ciata illo primum die collegam tibi esse voluisti: tuus parvus 
filius' In Capitolium a te missus pacis obses fuit: 32. quo se : 
natO& die laetior, quo populus Romanus? qui quidem nulla 
in contione umquam frequenlior fuit. Tum denique liberali 
per viros fortissimos videbamur, quia, ut illi voluerunt, liber- 
tatem pax consequebatur. Proximo, altero, tertio, denique 
reliquis consecutis diebus non intermillebas quasi donum 
aliquod cotidie adferre rei publicae: maximum autem illud, 
quod dictaturae nomen sustulisti. Haec inusta est a te, a te. 

inquam, morluo Caesari nota ad ignominiam sempiternam. 
Ut enim propter unius M. Manlii scelus decreto geniis Man- 
liae neminem patricium Marcum Manlium vocari licet, sic tu 
propter unius dictatoris odium nomen dictatoris funditus sus- 
tulisti. 33. Num te, quum haec pro salute rei publicae tanta 
gessisses, fortunae tuae, num amplitudinis, num claritatis, 
num gloriae poenilebal? Unde igitur subito tanta ista muta- 
tio? Non possum adduci ut suspicer te pecunia captum. Li- 
cet quod cuique libet loquatur. Credere non est necesse. 
Nihil enim umquam in te sordidum, nihil humile cognovi. 
Quamquam solent domestici depravare non numquam: sed 
novi firmitatem luam. Atque ulinam ut culpam, sic etiam 
suspicionem vitare potuisses! XIV. Illud magis vereor, ne 
ignorans verum iter gloriae gloriosum putes plus te unum 
posse quam omnes et metui a civibus tuis. Quod si ita pu- 
tas, lotam ignoras viam gloriae. Carum esse civem, bene 
de re publica mereri, laudari, coli, diligi gloriosum est: me- 
tui vero et in odio esse invidiosum, detestabile, imbecillum, 
caducum. 34. Quod videmus etiam in fabula ilii ipsi, qui 
Oderint , dum metuant, dixerit, .perniciosum fuisse. Ulinam, 
Antoni, avum tuum meminisses! de quo tamen audisti inulta 
ex me saepissime. Pulasne illum immortalitatem mereri vo- 
luisse, ut propter armorum habendorum licentiam metuere- 
tur? Illa erat vita, illa secunda fortuna libertate esse parem 
caeleris, principem dignitate. Itaque, ut omittam res avi lui 
prosperas, acerbissimum eius supremum diem malim quam 
L. Cinnae dominatum, a quo ille crudelissime est interfectus. 

35. Sed quid oratione te flectam? Si enim exitus C. Cae- 
saris efficere non potest ut malis carus esse quam metui, ni 
hil cuiusquam proficiet nec valebit oratio. Quem qui beatur' 
fuisse putant, miseri ipsi sunt. Beatus est nemo, qui ea lege 
vivit, ut non modo impune, sed etiam cum summa interfecto- 
ris gloria interfici possit. Qua re flecte te, quaeso, et maio- 
res tuos respice atque ita guberna rem publicam, ut natum 
esse te cives tui gaudeant: sine quo nec beatus nec clarus 
nec lutus quisquam esse omnino potest. 

XV. 36. Populi quidem Romani iudicia multa ambo ha- 
betis, quibus vos non satis moveri permoleste fero. Quid 
enim gladiatoribus clamores innumerabilium civium? quid 

popuii versus? quid Pompeii statuae plausus infiniti? quid 
duobus tribunis plebis, qui vobis adversantur? parumne haec 
significant incredibiliter consentientem populi Romani uni- 
versi voluntatem? Quid? Apollinarium ludorum plausus vel 
testimonia potius et iudicia populi Romani parum magna vo- 
bis videbantur? 0 beatos illos, qui, quum adesse ipsis pro- 
pter vim armorum non licebat, aderant tamen et in medullis 
populi Romani ac visceribus haerebant! Nisi forte Accio tum 
plaudi et sexagesimo post anno palmam dari, non Bruto pu- 
tabatis, qui ludis suis ita caruit, ut in illo apparatissimo spe- 
ctaculo studium populus Romanus tribuerit absenti, deside- 
rium liberatoris sui perpetuo plausu et clamore lenierit. 

37. Equidem is sum, qui istos plausus, quum popularibus 
civibus tribuerentur, semper contempserim: idemque quum 
a summis, mediis, infimis, quum denique ab universis hoc 
idem fit quumque ii, qui ante sequi populi consensum sole- 
bant, fugiunt, non plausum illuni, sed iudicium puto. Sin 
haec vobis leviora videntur, quae sunt gravissima, num etiam 
hoc contemnitis, quod sensistis tam caram populo Romano 
vitam A Hirtii fuisse? Salis erat enim probatum illum esse 
populo Romano, ut est: iucundum amicis, in quo vincit om- 
nes: carum suis, quibus est carissimus: tantam tamen solli- 
citudinem bonorum, tantum timorem omnium in quo memi- 
nimus? Certe in nullo. 

38. Quid igitur? hoc vos, per deos immortales! quale sit 
non interpretamini? quid eos de vestra vita cogitare cense- 
tis, quibus eorum, quos sperant rei pubiicae consulturos, 
vita tam cara sit? Cepi fructum, patres conscripti, reversio- 
nis meae: quoniam et ea dixi, ut quicumque casus consecu- 
tus esset, exstaret constantiae meae testimonium, et sum a 
vobis benigne ac diligenter auditus. Quae potestas si mihi 
saepius sine meo vestro que periculo fiet, utar: si minus, 
quantum potero, non tam mihi me quam rei publicae reser- 
vabo. Mihi fere salis est quod vixi vel ad aetatem vel ad 
gloriam: huc si quid accesserit, non tam mihi quam vobis 
reique publicae accesserit. 

IN M. ANTONIUM ORATIO PHILIPPICA 

SECUNDA. 



ARGUMENTUM. 

Quum M. Cicero superiorem orationem habuisset, M. Antonius in 
-villam Tiburtinam se contulit, ut quid adversario responderet commenta 
retur, qua in re consumpsit septemdecim dies. D. XIII. Kaiendas Octobres 
M. Antonius in senatum, qui in aede Concordiae habebatur, venit, ar- 
matis stipatus, quasi vim timeret denunciatis ante Ciceroni inimicitiis. 
Quum Cicero non ausus esset eo die venire in senatum, in eum absen- 
tem acerbissima oratione invectus erat Antonius. Cui orationi adversariisui 
Cicero hac scripta oratione, quae infra legitur, respondet, quam lingit 
a se habitam ita, tamquam si praesens praesenti responderet. V. 
Ciceronis ad Atticum lib. XVI. ep. 11. 

I. 1. Quonam meo falo, patres conscripti, fieri dicam ut 
nemo his annis viginli rei publicae fuerit hostis qui non 
bellum eodem tempore mihi quoque indixerit? Nec vero ne- 
cesse est quemquam a me nominari: vobiscum ipsi recorda- 
mini? Mihi poenarum illi plus quam optarem dederunt: te 
miror, Antoni, quorum facta imitere , eorum exitus non per- 
horrescere. Atque hoc in aliis minus mirabar. Nemo illo- 
rum inimicus mihi fuit voluntarius: omnes a me rei publicae 
causa lacessiti. Tu ne verbo quidem violatus, ut audacior 
quam\. Catilina, furiosior quam Clodius viderere, ultro me 
maledictis lacessisti, luamque a me alienationem commenda- 
tionem libi ad impios cives fore putavisti. 2. Quid putem? 
contemplumne me? Non video nec in vita nec in gratia nec 
in rebus gestis nec in hac mea mediocritate ingenii quid de 
spicere possit Antonius. An in senatu facillime de me de- 
trahi posse credidit ? qui ordo clarissimis civibus bene ge- 
stae rei publicae testimonium mullis, mihi uni conservatae 
dedit? An decertare mecum voluit contentione dicendi? Hoc 
quidem est beneficium. Quid enim plenius, quid uberius 
quam mihi et pro me et contra Antonium dicere? Illud pro- 

feclo est: non existimavit sui similibus probari posse se esse 
hostem patriae, nisi mihi esset inimicus. 3. Cui prius quam 
de caeteris rebus respondeo, de amicitia, quam a me viola- 
tam esse criminatus est, quod ego gravissimum crimen 
iudico , pauca dicam. 

II. Contra rem suam me nescio quando venisse questus est. 
An ego non venirem contra alienum pro familiari et necessa- 
rio? non venirem contra gratiam non virtutis spe, sed aetatis: 
flore collectam? non venirem contra iniuriam, quam iste in- 
tercessoris iniquissimi beneficio obtinuit, non iure praetorio? 
Sed hoc idcirco commemoratum a te puto, ut te infimo or- 
dini commendares, quum te omnes recordarentur libertini 
generum et liberos tuos nepotes Q. Fadii, libertini hominis, 
luisse. At enim te in disciplinam meam tradideras — nam 
ita dixisti — : domum meam venlitaras. Ne tu, si id fecis- 
ses, melius famae, melius pudicitiae tuae consuluisses. Sed 
neque fecisti nec, si cuperes, libi id per C. Curionem facere 
licuisset. 4. Auguratus petitionem mihi te concessisse di- 
xisti. 0 incredibilem audaciam! o impudentiam praedican- 
dam! Quo enim tempore me augurem a loto collegio expe- 
titum Cri. Pompeius et Q. Hortensius nominaverunt — neque 
enim licebat a pluribus nominari — tu nec solvendo eras 
nec te ullo modo nisi eversa re publica fore incolumem puta- 
bas. Poteras autem eo tempore auguratum petere, quum in 
Italia Curio non esset? aut tum, quum es factus, unam tri-. 
bum sine Curione ferre potuisses? cuius etiam familiares de 
vi condemnati sunt, quod tui nimis studiosi fuissent. III. 
5. At beneficio sum tuo usus. Quo? quamquam illud ipsum, 
quod commemoras, semper prae me tuli. Malui me tibi de- 
bere confiteri quam cuiquam minus prudenti non satis gra- 
tus videri. Sed quo beneficio? Quod me Brundisii non occi- 
deris? Quem ipse victor, qui tibi, ut tute gloriari solebas, 
detulerat ex latronibus suis principatum, salvum esse vo- 
luisset, in Italiam ire iussisset, eum tu occideres? Fac po- 
tuisse. Quod est aliud, patres conscripti, beneficium latro- 
num nisi ut commemorare possint iis se dedisse vitam, 
quibus non ademerint? Quod si esset beneficium, numquam, 
qui illum interfecerunt, a quo erant servati, quos tu ipse 

clarissimos viros soles appellare, lantam essent gloriam con- 
secuti. Quale autem beneficium est, quod te abstinueris ne-H 
fario scelere? Qua in re non tam iucundum mihi videri de- ! 
buit, non interfectum a te quam miserum te id impune facere 
potuisse. 6. Sed sit beneficium, quando quidem maius ac- 
cipi a latrone nullum potuit: in quo* potes me dicere ingra- 
tum? An de interitu rei publicae queri non debui, ne in te 
ingratus viderer? At in illa querela, misera quidem et luc- 
tuosa, sed mihi pro hoc gradu, in quo me senatus populus- 
que Romanus collocavit, necessaria, quid est dictum a me 
cum contumelia? quid non moderate? quid non amice? 
Quod quidem cuius temperantiae fuit de M. Antonio qqeren- 
tem abstinere maledicto? praesertim quum tu reliquias rei 
publicae dissipavisses, quum domi tuae turpissimo mercatu 
omnia essent venalia, quum leges eas, quae numquam pro- 
mulgatae essent, et de te et a te latas confiterere, quum 
auspicia augur, intercessionem consul sustulisses, quum es 
ses foedissime stipatus armatis, quum omnes impuritates pu- 
dica in domo cotidie susciperes, vino luslrisque confectus. 

7. At ego, tamquam mihi cum M. Crasso contentio esset, 
quocum mullae et magnae fuerunt, non cum uno gladiatore 
nequissimo, de re publica graviter ^querens, de homine nihil 
dixi. Itaque hodie perficiam, ut inlelligat quantum a me be- 
neficium tum acceperit. IV. At etiam litteras, quas me sibi 
misisse diceret, recitavit, homo et humanitatis expers et 
vitae communis ignarus. Quis enim umquam, qui paullulum 
modo bonorum consuetudinem nossel, litteras ad se ab amico 
missas offensione aliqua interposita in medium protulit pa- 
lamque recitavit? Quid est aliud tollere e vita vitae societa- 
tem, tollere amicorunl.-colloquia absentium? Quam mulla 
ioca solent esse in epistolis, quae prolata si sint, inepta 
videantur! quam multa seria, neque tamen ullo modo divul- 
ganda! 8. Sit hoc inhumanitatis: stultitiam incredibilem vi- 
dete. Quid habes quod mihi opponas, 'homo diserte, ut 
Mustelae Tamisio et Tironi Numisio videris? qui quum hoc 
ipso tempore stent cum gladiis in conspectu senatus, ego 
quoque te disertum putabo, si ostenderis quo modo sis eos 
inter sicarios defensurus. Sed quid opponas tandem , si ne- 

gem me umquam istas litteras ad te misisse? quo me teste 
convincas? An chirographo? in quo habes scientiam quae- 
stuosam. Qui possis? Sunt enim librarii manu. Iam invideo 
magistro tuo, qui te tanta mercede, quantam iam proferam, 
nihil sapere doceat. 9. Quid est enim minus non dico ora- 
toris, sed hominis quam id obiicere adversario, quod ille si 
verbo negarit, longius progredi non possit qui obiecerit? At 
ego non nego, teque in isto ipso convinco non inhumanita- 
tis solum, sed etiam amentiae. Quod enim verbum in istis 
litteris est non plenum humanitatis, officii, benevolentiae? 
Omne autem crimen tuum est, quod de te in his litteris non 
male existimem , quod scribam tamquam ad civem, tamquam 
ad bonum virum, non tamquam ad sceleratum et latronem. 
At ego tuas litteras, etsi iure poteram a te lacessitus, ta- 
men non proferam: quibus petis ut tibi per me liceat quem- 
dam de exsilio reducere, adiurasque id te invito me non 
esse facturum, idque a me impetras. Quid enim me interpo- 
nerem audaciae tuae, quam neque auctoritas huius ordinis 
neque existimatio populi Romani neque leges ullae possent 
coercere? 10. Verum tamen quid erat quod me rogares, si 
erat is, de quo rogabas, Caesaris lege reductus? Sed vide- 
licet meam gratiam voluit esse, in quo ne ipsius quidem ulla 
esse poterat lege lata. 

V. Sed quum mihi, patres conscripti , et pro me aliquid 
et in M. Antonium mulla dicenda sint, alterum peto a vobis, 
dt me pro me dicentem benigne, alterum ipse efficiam ut, 
contra illum quum dicam, attente audiatis. Simul illud oro: 
si meam quum in omni vita tum in dicendo moderationem 
modestiamque cognostis, ne me hodie, quum isti, ut provo- 
cavit, respondero , oblitum esse putetis mei. Non tractabo 
ut consulem ; ne ille quidem me ut consularem. Etsi ille 
nullo modo consul, vel quod ita vivit vel quod ita rem pu- 
blicam gerit vel quod ita factus dst: ego sine ulla contro- 
versia consularis. 11. Ut igitur intelligeretis qualem ipse se 
consulem profiteretur, obiecit mihi consulatum meum. Qui 
consulatus verbo meus, patres conscripti, re vester fuit. Quid 
enim ego constitui, quid gessi,, quid egi nisi ex huius or- 
dinis consilio, auctoritate, sententia? Haec tu homo sapiens, 

non solum eloquens, apud eos, quorum consilio sapientia 
que gesta sunt, ausus es vituperare? Quis autem meum con- 
sulatum praeter P. Clodium qui vituperaret inventus est? 
cuius quidem libi fatum, siculi C. Curioni, manet: quoniam 
id domui tuae est, quod fuit illorum utrique fatale. 12. Non 
placet M. Antonio consulatus meus. At placuit P. Servilio, 
ut eum primum nominem ex illius temporis consularibus, 
qui proxime est mortuus : placuit Q. Catulo , cuius semper in 
hac re publica vivet auctoritas: placuit duobus Lucullis, 
M. Crasso, Q. Hortensio, C. Curioni, C. Pisoni, M’. Glabrioni, 
M’. Lepido, L. Volcatio, C. Figulo, D. Silano, L. Murenae, 
qui tum erant consules designati: placuit idem quod consu- 
laribus M. Catoni: qui quum multa vita excedens providit, 
tum quod te consulem non vidit. Maxime vero consultum 
meum Cn. Pompeius probavit: qui ut me primum decedens 
ex Syria vidit, complexus etgratulans meo beneficio patriam 
se visurum esse dixit. Sed quid singulos commemoro? Fre- 
quentissimo senatui sic placuit, ut esset nemo qui mihi non 
ut parenti gratias ageret, qui mihi non vitam suam, fortunas, 
liberos , rem publicam referret acceptam. 

. VI. 13. Sed quoniam illis, quos nominavi, tot ac talibus 
viris res publica orbata est, veniamus ad vivos, qui duo de 
consularium numero reliqui sunt. L. Cotta, vir summo in- 
genio summaque prudentia, rebus iis gesfts, quas tu repre- 
hendis, supplicationem decrevit verbis amplissimis, eique 
illi ipsi, quos modo nominavi, consulares senatusque cun- 
ctus adsensus estwqui honos post conditam hanc urbem ha- 
bitus est togato ante me nemini. 14. L. Caesar, avunculus 
tuus, qua oratione, qua constantia, qua gravitate sententiam 
dixit in sororis suae virum, vitricum tuum !i^ Hunc tu quum 
auctorem et praeceptorem omnium consiliorum toliusque 
vitae debuisses habere, vitrici te similem quam avunculi ma- 
luisti. Huius ego alienus consiliis consul usus sum: tu, so- 
roris filius, ecquid ad eum umquam de re publica rettulisti? 
At ad quos refert ? di immortales ! ad eos siftlicet , quorum 
nobis etiam dies natales audiendi sunt. £«15. Hodie non de- 
scendit Antonius. Cur? Dat nataliciam in horiis. Cui? Ne- 
minem nominabo. Putate tum Phormioni alicui, tum Gnathoni, 

tum etiam Ballioni. 0 foeditatem hominis flagitiosam ! o im- 
pudentiam , nequitiam , libidinem non ferendam ! Tu quum 
principem senatorem, civem singularem tam propinquum 
habeas, ad eum de re publica nihil referas : ; 'referas ad eos 
qui suam renii nullam habent, luam exhauriunt? A Tuus vide- 
licet salutaris consulatus, perniciosus meus. VII. Adeone 
pudorem cum pudicitia perdidisti, ut hoc in eo templo di- 
cere ausus sis, in quo ego senatum illum, qui quondam flo- 
rens orbi terrarum praesidebat, consulebam, tu homines 
perditissimos cum gladiis collocavisti? 16. At etiam ausus 
es — quid autem est quod tu non audeas? — clivum Capi- 
tolinum dicere me consule plenum servorum armatorum 
fuisse. Ut illa, credo, nefaria senatus consulta fierent, vim 
adferebam senatui. O miser, sive illa tibi nota non sunt — 
nihil enim boni nosti — sive sunt, qui apud tales viros tam 
impudenter lo quare! Quis enim eques Romanus, quis prae- 
ter te adolescens nobilis, quis ullius ordinis, qui se civem 
meminisset, quum senatus in hoc templo esset, in clivo Ca- 
pitolino non fuit? quis nomen non dedit? quamquam nec 
scribae sufficere nec tabulae nomina illorum capere potuerunt. 
17. Etenim quum homines nefarii de patriae parricidio con- 
fiterentur, consciorum indiciis, sua manu, voce paene lit- 
terarum coacti se urbem inflammare, cives trucidare, va- 
stare Italiam, delere rem publicam consensisse, quis es- 
set qui ad salutem communem defendendam non excitare- ' 
tur? praesertim quum senatus populusque Romanus haberet 
ducem, qualis si qui nunc esset, tibi idem, quod illis accidit, 
contigisset. Ad sepulturam corpus vitrici sui negat a me da- 
tum. Hoc vero ne P. quidem Clodius dixit umquam: quem, 
quia iure ei inimicus fui , doleo a te omnibus vitiis iam esse 
superatum. 18. Qui autem tibi venit in mentem redigere in 
memoriam nostram te domi P. Lentuli esse educatum? An 
verebare ne non putaremus natura te potuisse tam improbum 
evadere, nisi accessisset etiam disciplina? Ylll. Tam autem 
eras excors, ut tota in oratione tua lecum ipse pugnares, 
non modo non cohaerentia inter se diceres, sed maxime 
diiuncta atque contraria, ut non tanta mecum, quanta lecum 
tibi esset contentio. Vitricum tuum fuisse in tanto scelere 

falebare, poena adfeclum querebare. Ita, quod proprii 
meum est, laudasti: quod lotum est senatus, reprehendisti 
Nam comprehensio sontium mea, animadversio senatus fuil 
Homo disertus non intelligit eum, quem contra dicit, laudari 
a se: eos, apud quos dicit, vituperari. 19. Iam illud cuiusP 
est, non dico audaciae — cupit enim se audacem — ,1 sed, 
quod minime vult, stultitiae, qua vincit omnes, clivi Capi- 
tolini mentionem facere, quum inter subsellia nostra versen- 
tur armati? quum in hac cella Concordiae, di immortales! in 
qua me consule salutares sententiae dictae sunt, quibus ad 
hanc diem viximus, cum gladiis homines collocati stent» 
Accusa senatum: accusa equestrem ordinem, qui tum cum 
senatu copulatus fuit: accusa omnes ordines, omnes cives, 
dum confileare hunc ordinem hoc ipso tempore ab Ituraeis 
circumsederi. Haec tu non propter audaciam dicis tam inv 
pudenter, sed quia tantam rerum repugnantiam non videas. 
Nihil profecto sapis. Quid est enim dementius quam, quum 
rei publicae perniciosa arma ipse ceperis, obiicere alteri 
salutaria? 20. At etiam quodam loco facetus esse voluisti. 
Quam id te, di boni, non decebat! In quo est tua culpa non 
nulla. Aliquid enim salis a mima uxore trahere potuisti. 
cedant arma togae. Quid? tum nonne cesserunt? At postea 
tuis armis cessit toga. Quaeramus igitur utrum melius fuerit 
libertati populi Romani sceleratorum arma an libertatem no 
stram armis luis cedere. Nec vero libi de versibus plura 
respondebo: lanium dicam breviter, te neque illos neque 
ullas omnino litteras nosse: me nec rei publicae nec amicis 
umquam defuisse, et tamen omni genere monumentorum 
meorum perfecisse operis subsecivis, ut meae vigiliae meae- 
que litterae et iuvenluti utilitatis et nomini Romano laudis 
aliquid adferrent. Sed haec non huius temporis: maiora vi- 
deamus. 

IX. 21. P. Clodium meo consilio interfectum esse dixisti 
Quidnam homines putarent, si tum occisus esset, quum tu 
illum in foro inspectante populo Romano gladio stricto inse- 
cutus es negociumque transegisses , nisi se ille in scalas ta- 
bernae librariae coniecissel iisque oppilatis impetum tuum 
compressisset? Quod quidem ego favisse me tibi fateor. 

suasisse ne tu quidem dicis. At Miloni ne favere quidem 
potui. Prius enim rem transegit quam quisquam eum factu- 
rum id suspicaretur. At ego suasi. Scilicet is animus erat 
Milonis, ut prodesse rei publicae sine suasore non posset. 
At laetatus sum. Quid ergo? in tanta laetitia cunctae civita- 
tis me unum tristem esse oportebat? 22. Quamquam de 
morte Clodii fuit quaestio non satis prudenter illa quidem 
constituta. Quid enim attinebat nova lege quaeri de eo, qui 
hominem occidisset, quum esset legibus quaestio constituta? 
quaesitum est tamen. Quod igitur, quum res agebatur, hemo 
in me dixit, id tot annis post tu es inventus qui diceres? 

23. Quod vero dicere ausus es idque mullis verbis, opera 
mea Pompeium a Caesaris amicitia esse diiunctum ob eam- 
que causam culpa mea civile bellum esse natum, in eo non 
tu quidem tota re, sed, quod maximum est, temporibus er- 
rasti. X. Ego M. Bibulo, praestanlissimo cive, consule ni- 
hil praetermisi, quantum facere enit.ique potui, quin Pom- 
peium a Caesaris coniunclione avocarem. In quo Caesar 
felicior fuit. Ipse enim Pompeium a mea familiaritate diiunxit. 
Postea vero quam se totum Pompeius Caesari tradidit, quid 
ego illum ab eo distrahere conarer? Stulti erat sperare, 
suadere impudentis. 24. Duo tamen tempora inciderunt, 
< luibus aliquid contra Caesarem Pompeio suaserim. Ea ve- 
lim reprehendas, si potes: unum, ne quinquennii imperium 
Caesari prorogaret: alterum, ne pateretur ferri ut absentis 
eius ratio haberetur. Quorum si utrumvis persuasissem, in 
has miserias numquam incidissemus. Atque idem ego, quum 
iam opes omnes et suas et populi Romani Pompeius ad Cae- 
sarem detulisset, seroque ea sentire coepisset, quae multo 
ante provideram, inferrique patriae bellum nefarium viderem, 
pacis, concordiae, compositionis auctor esse non destiti, 
meaque illa vox est nola mullis : Ulinam, Cn. Pompei, cum 
C. Caesare societatem aut numquam coisses aut numquam di- 
remisses! Fuit alterum gravitatis , alterum prudentiae tuae. 
Haec mea, M. Antoni, semper et de Pompeio et de re pu- 
blica consilia fuerunt: quae si valuissent, res publica staret, 
lu luis flagitiis, egestate, infamia concidisses. 

XI. 25. Sed haec vetera, illud vero recens, Caesarem meo 

consilio inlerfeclum. lam vereor, patres conscripti, ne, quo! 
turpissimum est, praevaricatorem mihi apposuisse videa 
qui me non solum meis laudibus ornaret, sed etiam onerau 
alienis. Quis enim meum in ista societate gloriosissimi faci 
tiomen audivit? Cuius autem, qui in eo numero fuisset, no 
men est occultatum? Occultatum dico? cuius non statio 
divulgatum? Citius dixerim iaclasse se aliquos, ut fuisse i 
ea societate viderentur, quum conscii non fuissent, quam 
ut quisquam celari vellet qui fuisset. 26. Quam veri simila 
porro esi in tot hominibus partim obscuris parlim adolescen 
tibus neminem occultantibus meum nomen latere potuisse' 
Etenim si auctores ad liberandam patriam desiderarentu 
illis actoribus, Brutos ego impellerem, quorum uterque- L, 
Bruti imaginem cotidie videret, alter etiam Ahalae? Hi igij 
lur his maioribus ab alienis potius consilium peterent quan 
-assuis et foris potius quam domo? Quid? C. Cassius, in e 
familia natus, quae non modo dominatum, sed ne potentiai 
quidem cuiusquam ferre potuit, me auctorem, credo, desi 
deravit: qui etiam sine his clarissimis viris hanc rem in Ci 
licia ad ostium fluminis Cydni confecisset, si ille ad ean 
ripam, quam constituerat, non ad contrariam naves appu 
lisset. 27. Cn. Domitium non patris interitus, clarissin’ 
viri, non avunculi mors, non spoliatio dignitatis ad recupe 
randam libertatem, sed mea auctoritas excitavit? An C. Tre 
bonio ego persuasi? cui ne suadere quidem ausus essem 
Quo etiam maiorem ei res publica gratiam debet, qui liber 
talem populi Romani unius amicitiae praeposuit depulsorqu- 
dominatus quam particeps esse maluit. An L. Tillius Cimbe 
me est auctorem secutus? quem ego magis fecisse illam ren 
sum admiratus quam facturum putavi: admiratus sum auleirl 
ob eam causam, quod immemor beneficiorum, memor patria 1 
fuisset. Quid duos Servilios? Cascas dicam an Ahalas? el 
hos auctoritate mea censes excitatos potius quam caritate 
rei publicae? Longum est persequi caeleros, idque rei pu 
blicae praeclarum , fuisse tam multos , ipsis gloriosum. 

XIII. 28. At quem ad modum me coarguerit homo acutu: 
recordamini. Caesare interfecto, inquit, slatim eruentur. 1 
alte extollens M. Brutus pugionem Ciceronem nominatim ex) 

clamavit atque ei recuperatam libertatem est gratulatus. Cur 
mihi potissimum? quia sciebam? Vide ne illa causa fuerit 
ap pellandi mei, quod, quum rem gessisset consimilem rebus iis, 
quas ipse gesseram, me potissimum testatus est se aemulum 
mearum laudium exstitisse. 29. Tu autem, omnium stultis- 
sime, non intelligis, si id, quod me arguis, voluisse inter- 
fici Caesarem crimen sit, etiam laetatum esse morte Caesaris 
crimen esse? Quid enim inleresl inter suasorem facti et pro- 
batorem? aut quid refert utrum voluerim fieri an gaudeam 
facium? Ecquis est igitur te excepto et iis, qui illum regnare 
gaudebant, qui illud aut fieri noluerit aut factum improbarit? 
Omnes ergo in culpa. Etenim omnes boni, quantum in ipsis 
fu it, "''Caesarem occiderunt. Aliis consilium, aliis animus, 
aliis occasio defuit: voluntas nemini. .30. Sed stuporem ho- 
minis vel dicam pecudis attendite. Sic enim dixit: M. Bru- 
tus, quem ego honoris causa nomino, cruentum pugionem te- 
nens Ciceronem exclamavit : ex quo intelligi debet eum conscium 
fuisse. Ergo ego sceleratus appellor a te, quein tu suspica- 
tum aliquid suspicaris: ille, qui stillantem prae se pugionem 
tulit, is a te honoris causa nominatur? Esto: sit in verbis 
luis hic stupor: quanto in rebus sententiisque maior? Con- 
stitue hoc, consul, aliquando, Brutorum, C. Cassii, Cn. Do- 
mitii, C. Trebonii, reliquorum quam velis esse causam : edormi 
crapulam, inquam, et exhala. An faces admovendae sunt 
quae te excitent tantae causae indormientem? Numquamne 
intelligis statuendum libi esse utrum illi, qui istam rem ges- 
serunt, homicidaene sint an vindices libertatis? XIII. 31. 
Attende enim paullisper cogilalionemque sobrii hominis 
punctum temporis suscipe. Ego, qui sum illorum, ut ipse 
fateor, familiaris, ut a te arguor, socius, nego quidquam 
esse medium: confiteor eos, nisi liberatores populi Romani 
conservaloresque rei publicae sint, plus quam sicarios, plus 
quam homicidas, plus etiam quam parricidas esse: si qui- 
dem est atrocius patriae parentem quam suum occidere. Tu, 
homo sapiens et considerate, quid dicis? Si parricidas, cur 
honoris causa a te sunt et in hoc ordine et apud populum 
Romanum semper appellati? Cur M. Brutus referente te 
legibus est solutus, si ab urbe plus quam decem dies afuisset? 
cic. II. 3. 21 

Cur ludi Apollinares incredibili M. Bruli honore celebrati? 
Cur provinciae Bruto, Cassio datae? cur quaestores additi? 
cur legatorum numerus auctus? Atque haec acta per te. 
Non igitur homicidas. Sequitur ut liberatores tuo iudicio, 
quando quidem tertium nihil potest esse. 32. Quid est? 
num conturbo te? Non enim fortasse satis, quae diiunctius 
dicuntur, inlelligis. Sed tamen haec summa est conclusionis 
meae: quoniam scelere a te liberali sunt, ab eodem te am- 
plissimis praemiis dignissimos iudicatos. Itaque iam retexo 
orationem meam. Scribam ad illos, ut, si qui forte quod a 
te obiectum est quaerent silne verum, ne cui negent. Et- 
enim vereor ne aut celatum me illis ipsis non honestum aut 
invitatum refugisse mihi sil turpissimum. -Quae enim res 
umquam, proh sancte luppiler! non modo in hac urbe, sed 
in omnibus terris est gesta maior? quae gloriosior? quae 
commendatior hominum memoriae sempiternae? In huius 
me tu consilii societatem tamquam in equum Troianum cura 
principibus includis? 33. Non recuso: ago etiam gratias, 
quoquo animo facis. Tanta enim res est, ut invidiam istam, 
quam tu in me vis concitare, cum laude non comparem 
Quid enim beatius illis, quos tu expulsos a te praedicas et 
relegatos? qui locus est aut tam desertus aut tam inhumanus 
qui illos, quum accesserint, non adfari atqqe appetere vi- 
deatur? qui homines tam agrestes qui se, quum eos aspexe- 
rint, non maximum cepisse vitae fructum putent? quae vero 
tam immemor posteritas, quae tam ingratae litterae repe- 
rienlur, quae eorum gloriam non immortalitatis memoria 
prosequantur? Tu vero ascribe me talem in numerum. XIV 
34. Sed unam rem vereor ne non probes. Si enim fuissem, 
non solum regem, sed regnum etiam de. re publica sustulis- 
sem: et, si meus stilus ille fuisset, ut dicitur, mihi crede, 
non solum unum actum, sed totam fabulam confecissem 
Quamquam si interfici Caesarem voluisse crimen est, vide, 
quaeso, Antoni, quid tibi futurum sit, quem et Narbone hoc 
consilium cum C. Trebonio cepisse notissimum est et ob eius 
consilii societatem, quum interficeretur Caesar, tum te a 
Trebonio vidimus sevocari. Ego autem — vide quam tecura 
agam non inimice! — quod bene cogitasti aliquando, laudo; 

juod non indicasti, gratias ago: quod non fecisti, ignosco 
/irum res illa quaerebat. 35. Quod si te in iudicium quis 
idducat usurpetque illud Cassianum, cui bono fuerit, vide, 
juaeso, ne. haereas. Quamquam illud quidem fuit, ut tu di- 
;ebas, omnibus bono, qui servire nolebant, tibi tamen prae- 
ii pue, qui non modo non servis, sed etiam regnas: qui 
naximo te aere alieno ad aedem Opis liberavisti: qui per 
msdem tabulas innumerabilem pecuniam dissipavisti, ad 
piem e domo Caesaris tam multa delata sunt: cuius domi 
luaesluosissima est falsorum commentariorum et chirogra- 
>horum officina, agrorum, oppidorum, immunitatum, vecti- 
galium flagitiosissimae nundinae. 36. Etenim quae res ege- 
>lati et aeri alieno tuo praeter mortem Caesaris subvenire 
coluisset? Nescio quid conturbatus esse videris: num quid 
subtimes he ad te hoc crimen perlinere videatur? Libero te 
netu: nemo credet umquam: non est tuum de re publica 
oene mereri: habet istius pulcherrimi facti clarissimos viros 
es publica auctores: ego te lanium gaudere dico, fecisso 
non arguo. Respondi maximis criminibus: nunc..etiam reli 
quis respondendum est. 

XV. 37. Castra mihi Pompeii atque illud omne tempus 
obiecisli. Quo quidem tempore si, ut dixi, meum consi- 
lium auctoritasque valuisset, tu hodie egeres, nos liberi es- 
semus: res publica non tot duces et exercitus amisisset. Fa- 
teor enim me, quum ea, quae acciderunt, providerem futura, 
tanta in maestitia fuisse, quanta caeleri optimi cives, si idem 
providissent, fuissent. Dolebam, dolebam, patres conscripti, 
rem publicam, vestris quondam meisque consiliis conserva- 
tam, brevi tempore esse perituram. Nec vero eram tam in- 
doctus ignarusque rerum , ut frangerer animo propter vitae 
cupiditatem, quae me manens conficeret angoribus, dimissa 
molestiis omnibus liberaret.' Illos ego praeslantissimos vi- 
ros, lumina rei publicae, vivere volebam, tot consulares, tot 
praetorios, tot honestissimos senatores, omnem praeterea 
florem nobilitatis ac iuvenlutis, tum optimorum civium exer- 
citus: qui si viverent, quamvis iniqua condicione pacis — 
mihi enim omnis pax cum civibus bello civili utilior videba- 
tur — , rem publicam hodie teneremus. 38. Quae sententia 

si valuisset ac non ii maxime milii, quorum ego vitae consu- 
lebam, spe victoriae elali obstitissent, ut alia omittam, tu certe 
numquam in hoc ordine vel potius numquam in hac urbe man- 
sisses. At vero Cn. Pompeii voluntatem a me alienabat ora- 
tio mea. An ille quemquam plus dilexit? cum ullo aut sermo- 
nes aut consilia contulit saepius? quod quidem erat magnum, 
de summa re publica dissentientes in eadem consuetudine 
amicitiae permanere. Sed et ego quid ille et contra ille quid 
ego sentirem et spectarem videbat. Ego incolumitati civium 
primum, ut postea dignitati possemus, ille praesenti dignitati 
potius consulebat. Qudd autem habebat uterque quid sequere- 
tur, idcirco tolerabilior erat nostra dissensio. 39. Quid vero 
ille singularis vir ac paene divinus de me senserit sciunt qui 
eum de Pharsalica fuga Paphum persecuti sunt. Numquam 
ab eo mentio de me nisi honorifica, nisi plena amantissimi 
desiderii, quum me vidisse plus fateretur, se speravisse me- 
liora. Et eius viri nomine me insectari audes, cuius me ami- 
cum, te sectorem esse faleare? XVI. Sed omittatur bellum 
illud, in quo tu nimium felix fuisti. Ne iocis quidem respon- 
debo, quibus me in castris usum esse dixisti. Erant quidem 
illa castra plena curae: verum tamen homines, quamvis in 
turbidis rebus sint, tamen, si modo homines sunt, interdum 
animis relaxantur. 40. Quod autem idem maestitiam meam 
reprehendit, idem iocum, magno argumento est me in utro- 
que fuisse moderatum. 

Hereditates mihi negasti venire. Utinam hoc tuum ve- 
rum crimen esset! plures amici mei et necessarii viverent. 
Sed qui istuc libi venit in mentem? Ego enim amplius se- 
stertium ducentiens acceptum hereditatibus rettuli. Quamquam 
in hoc genere fateor feliciorem esse te. Me nemo nisi ami- 
cus fecit heredem, ut cum illo commodo, si quod erat, animi 
quidam dolor iungerelur: te is, quem tu vidisti numquam, 
L. Rubrius Casinas fecit heredem. 41. Et quidem vide 
quam te amarit is, qui albus alerne fuerit ignoras: fratris 
filium praeteriit, Q. Fufii , honestissimi equitis Romani sui- 
que amantissimi, quem palam heredem semper faclitarat 
te, quem numquam viderat aut certe numquam salutaverat, 
fecit heredem. Velim mihi dicas, nisi molestum est, L. Tur- 

selius qua facie fuerit, qua statura, quo municipio, qua tribu. 
Nihil scio, inquis, nisi quae praedia habuerit. Igitur fratrem 
exheredans te faciebat heredem. In mullas praeterea pecu- 
nias alienissimorum hominum eiectis veris heredibus, tam- 
quam heres esset, invasit. 42. Quamquam hoc maxime ad- 
miratus sum, mentionem te hereditatum ausum esse facere, 
quum ipse hereditatem patris non adisses. 

XVII. Hhec ut colligeres, homo amentissime, lot dies in 
aliena villa declamasti? quamquam tu quidem, ut tui fami- 
liarissimi dictitant, vini exhalandi, non ingenii acuendi causa 
declamas. At vero adhibes ioci causa magistrum suffragio 
luo et compotorum tuorum rhetorem, cui concessisti ut in te 
quae vellet diceret, salsum omnino hominem, sed materia fa- 
cilis est in te et in tuos dicta dicere. Vide autem quid intersit 
jnter te et avum tuum. Ille sensim dicebat quod causae prod- 
esset: tu cursim dicis aliena. 43. At quanta merces rhe- 
tori data est! Audite, audite, patres conscripti, et cognoscite 
rei publicae vulnera. Duo milia iugerum campi Leontini Sex. 
Clodio rhetori adsignasti et quidem immunia, ut populi Ro- 
mani tanta mercede nihil sapere disceres. Num etiam hoc, 
homo audacissime, ex Caesaris commentariis? Sed dicam 
«lio loco et de Leontino agro et de Campano -. quos iste 
agros ereptos rei publicae turpissimis possessoribus inqui- 
navit. lam enim, quoniam criminibus eius satis respondi, de 
ipso emendatore et correctore nostro quaedam dicenda sunt. 
Nec enim omnia effundam, ut, si sagius decertandum sil, 
ut erit, semper novus veniam: quam facultatem mihi multi- 
tudo istius vitiorum peccatorumque largitur. 

XVIII. 44. Visne igitur te inspiciamus a puero? Sic opi- 
nor: a principio ordiamur. Tenesne memoria praetextatum 
te decoxisse? Patris, inquies, ista culpa est. Concedo. Et- 
nim est pietatis plena defensio. Illud tamen audaciae tuae, 
quod sedisti in quattuordecim ordinibus, quum esset lege 
Roscia decoctoribus certus locus constitutus, quamvis quis 
fortunae vitio, non suo decoxisset. «Sumpsisti virilem, quam 
statim muliebrem togam reddidisti. Primo vulgare scortum: 
certa flagilii merces, nec ea parva: sed cito Curio intervenit, 
qui te a meretricio quaestu abduxit et tamquam stolam de- 



Digitized by Google 




326 IN M. ANTONIUM ORATIO PHILIPPICA II. ,28 

f 

disset, in matrftnonio slabili et certo collocavit. 45. Nemo 
umquam puer emptus libidinis causa tam fuit in domini po- 
testate quam tu in Curionis. Quotiens te paler eius domu 
sua eiecit? quotiens custodes posuit, ne limen intrares? quum 
tutamen, nocte socia, hortante libidine, cogente mercede, 
per tegulas demilterere. Quaeflagitia domus illa diutius ferre 
non potuit, Seisne me de rebus mihi notissimis dicere? 
Recordare tempus illud , quum paler Curio maerens iacebat 
in lecto: filius se ad pedes meos prosternens, lacrimans, te 
mihi commendabat; orabat, ut te contra suum patrem, si se- 
stertium sexagiens peteret, defenderem: tantum enim se pro 
te intercessisse dicebat. Ipse autem amore ardens confir- 
mabat, quod desiderium tui discidii ferre non posset, se in 
exsilium iturum. 46. Quo tempore ego quanta mala floren- 
lissimae familiae sedavi vel potius sustuli ! Patri persuasi, ut 
aes alienum filii dissolveret; redimeret adolescentem, summa 
spe et animi et ingenii praeditum, rei familiaris facultatibus 
eumque tua non modo familiaritate, sed etiam congressione 
patrio iure et potestate prohiberet. Haec tu quum per me 
acta meminisses, nisi illis, quos videmus, gladiis confideres, 
maledictis me provocare ausus esses? XIX. 47. Sed iani 
stupra elflagilia omittamus, sunt quaedam, quae honeste non 
possum dicere: tu autem eo liberior, quod ea in te admisisti, 
quae a verecundo inimico audire non posses. Sed reliquum 
vitae cursum videte: quem quidem celeriter perstringam. Ad 
haec enim, qua.e in civili bello, in maximis rei publicae mi- 
seriis fecit, et ad ea, quae cotidie facit, festinat animus. Quae, 
peto, ut, quamquam multo notiora vobis quam mihi sunt, ta- 
men, ut facilis, attente audiatis. Debet enim talibus in rebus 
excitare animos non cognitio solum rerum, sed etiam recor- 
datio. Tametsi incidamus oportet media , ne nimis sero ad 
extrema veniamus. 

48. Iniimus erat in tribunatu Clodio, qui sua erga me be- 
neficia commemorat: eius omnium incendiorum fax, cuius 
etiam domi iam tum quiddam molitus est. Quid dicam ipse 
optime intelligit. Inde iter Alexandream Qonlra senatus au- 
ctoritatem, contra rem publicam et religiones: sed habebat 
ducem Gabinium, quicum quidvis rectissime facere posset. 

•Qui Ium inde redilus nui qualis? prius in ullimam Galliam ex 
Aegypto quam domum. Quae autem erat domus? Suam 
enim quisque domum tum oblinebat neque erat usquam tua. 
Domum dico? Quid erat in terris ubi in tuo pedem poneres 
praeter unum Misenum, quod eum sociis tamquam Sisapo- 
nem tenebas? XX. 49. Venisti e Gallia ad quaesturam peten- 
dam. Aude dicere te prius ad parentem tuum venisse quam 
ad me. Acceperam iam ante Caesaris litteras, ut mihi salis 
fieri paterer a te. Itaque ne loqui quidem sum te passus de 
gratia. Postea sum cultus a te, tu a me observatus in pe- 
titione quaesturae. Quo quidem tempore P. Clodium ap j 
probante populo llomano in foro es conatus occidere, quum 
que 6am rem tua sponte conarere, non impulsu meo, tamen 
ita praedicabas, te non existimare, nisi illum interfecisses, 
umquam mihi pro luis in me iniuriis salis esse facturum. In 
quo demiror cur Milonem impulsu meo rem illam egisse di- 
cas, quum te ultro mihi idem illud deferentem numquam sim 
adhortatus. Quamquam, si in eo perseverares, ad tuam glo- 
riam rem illam referri malebam quam ad meam gratiam. 50. 
Quaestor es factus: deinde continuo sine senatus consulto, 
sine sorte, sine lege ad Caesarem cucurristi. Id enim unum 
i.n terris egestatis, aeris alieni, nequitiae perditis vitae ratio- 
nibus perfugium esse ducebas. Ibi te quum et illius largi- 
tionibus et luis rapinis explevisses, si hoc est explere [rapere J 
quod statim efTundas, advolasti egens ad tribunatum, ut in eo 
magistratu, si posses, viri tui similis esses. 

XXI. Accipite nunc, quaeso, non ea, quae ipse in se at- 
que in domesticum dedecus impure atque intemperanter, sed 
quae in nos fortunasque nostras, id est in universam rem 
publicam / impie ac nefarie fecerit. Ab huius enim scelere 
omnium malorum principium natum reperietis. 51. Nam, 
quum L. Lentulo C. Marcello consulibus Kalendis Ianuariis 
labentem et prope cadentem rem publicam fulcire cuperelis, 
ipsique C. Caesari, si sana mente esset, consulere velletis, 
tum iste venditum atque emancipatum tribunatum consiliis 
vestris opposuit cervicesque suas ei subiecit securi, qua multi 
minoribus in peccatis occiderunt. In te, M. Antoni, id de- 
crevit senatus et quidem incolumis, nondum tot luminibus 

exstinctis, quod in hostem togatum decerni est solitum more 
maiorum. Et tu apud patres conscriptos contra me dicere 
ausus es, quum ab hoc ordine ego conservator essem, tu ho- 
stis rei publicae iudicalus? Commemoratio illius lui sceleris 
intermissa est, non memoria deleta. Dum genus hominum, 
dum populi Romani nomen exstabit, — quod quidem erit, si 
per te licebit, sempiternum — , tua illa pestifera intercessio 
nominabitur. 52. Quid cupide a senatu, quid temere fiebat, 
quum tu unus adolescens universum ordinem decernere de 
salute rei publicae prohibuisti, neque id semel, sed saepius, 
neque tu lecum de senatus auctoritate agi passus es? Quid 
autem agebatur nisi ne deleri et everti rem publicam fundi- 
tus velles, quum te neque principes civitatis rogando neque 
maiores natu monendo neque frequens senatus agendo de 
vendita atque addicta sententia movere potuit? Tum illud 
mullis rebus ante temptatis necessario libi vulnus inflictum, 
quod paucis ante te, quorum incolumis fuit nemo. 53. Tum 
contra te dedit arma hic ordo consulibus reliquisque imperiis 
et potestatibus: quae non effugisses, nisi te ad arma Caesa- 
ris contulisses. XXII. Tu, tu, inquam, M. Antoni, princeps 
C. Caesari omnia perturbare cupienti causam belli contra pa- 
triam inferendi dedisti. Quid enim aliud ille dicebat? quam 
causam sui dementissimi consilii et facti adferebat, nisi quod 
intercessio neglecta, ius tribunicium sublatum, circumscriptus 
a senatu esset Antonius? Omitto quam haec falsa, quam le- 
via, praesertim quum omnino nulla causa iusla cuiquam esse 
possit contra patriam arma capiendi. Sed nihil de Caesare: 
tibi certe confitendum est causam perniciosissimi belli in 
persona tua constitisse. 54 0 miserum te, si intelligis, mi- 
seriorem, si non intelligis hoc litteris mandari, hoc memo- 
riae prodi, huius rei ne posteritatem quidem omnium saecu- 
lorum umquam immemorem fore, consules ex Italia expulsos, 
cumque his Cn. Pompeium, quod imperii populi Romani de- 
cus ac lumen fuit, omnes consulares, qui per valetudinem 
exsequi cladem illam fugamque potuissent, praetores, prae- 
torios, tribunos plebis, magnam partem senatus, omnem sub- 
olem iuventulis, unoque verbo rem publicam expulsam at- 
que exterminatam suis sedibus ! 55. Ut igitur in seminibus 

est causa arborum et stirpium, sic huius luctuosissimi belli 
semen lu fuisti. Doletis tres exercitus populi Romani inter- 
fectos: interfecit Antonius. Desideratis clarissimos cives: 
eos quoque vobis eripuit Antonius. Auctoritas huius ordi- 
nis adflicta est: adflixil Antonius. Omnia denique, quae 
postea vidimus — quid autem mali non vidimus? — , si recte 
ratiocinabimur, uni accepta referemus Antonio. Ut Helena 
Troianis, sic iste huic rei publicae belli causa, causa pestis 
atque exilii fuit. Reliquae partes tribunatus principiis simi- 
les. Omnia perfecit, quae senatus salva re publica ne fleri 
possent perfecerat. Cuius tamen scelus in scelere cognoscite. 

XX11I. 56. Restituebat multos calamitosos. In his patrui 
nulla mentio. Si severus, cur non in omnes? Si misericors, 
cur non in suos? Sed omitto caeteros. Licinium Lenticulam 
de alea condemnatum, collusorem suum, restituit, quasi vero 
ludere cum condemnato non liceret: sed ut, quod in alea 
perdiderat, beneficio legis dissolveret. Quam attulisti ratio- 
nem populo Romano cur eum restitui oporteret? Absentem, 
credo, in reos relatum: rem indicta causa iudicatam: nullum 
fuisse de alea lege iudicium: vi oppressum et armis: po- 
stremo, quod de patruo tuo dicebatur, pecunia iudicium esse 
corruptum? Nihil horum. At vir bonus et re publica dignus. 
Nihil id quidem ad rem: ego tamen, quoniam condemnatum 
esse pro nihilo est, si ita esset, ignoscerem. Hominem om- 
nium nequissimum, qui non dubitaret vel in foro alea ludere, 
lege, quae est de alea, condemnatum qui in integrum resti- 
tuit, is non apertissime studium suum ipse profitetur? 57. In 
eodem vero tribunatu, quum Caesar in Hispaniam proficiscens 
huic conculcandam Italiam tradidisset, quae fuit eius pera- 
gratio itinerum , lustratio municipiorum ! Scio me in rebus 
celebratissimis omnium sermone versari, eaque, quae dico 
diclurusque sum, notiora esse omnibus, qui in Italia tum fue- 
runt, quam mihi, qui non fui. Notabo tamen singulas res: 
etsi nullo modo poterit oratio mea salis facere vestrae scientiae. 
Etenim quod umquam in terris tantum flagilium exstitisse audi- 
tum est? tantam turpitudinem? tantum dedecus?XXIV. 58. Ve- 
hebatur in essedo tribunus plebis: lictores laureati antecede- 
bant: inter quos aperta lectica mima portabatur: quamexoppi- 

- dis municipales, homines honesti, obviam necessario prodeun- 
tes, non noto illo et mimico nomine, sed Volumniam consaluta- 
bant. Sequebatur rheda cum lenonibus, comites nequissimi, 
reiecta mater amicam impuri filii tamquam nurum sequeba- 
tur. 0 miserae mulieris fecunditatem calamitosam ! Horum 
flagiliorum iste vestigiis omnia municipia, praefecturas, co- 
lonias, totam denique Italiam impressit. 

59. Reliquorum factorum eius, patres conscripti, difficilis 
est sane reprehensio et lubrica. Versatus in bello est: sa- 
turavit se sanguine dissimillimorum sui civium: felix fuit, si 
potest ulla in scelere esse felicitas. Sed quoniam veteranis 
cautum esse volumus, quamquam dissimilis est militum causa 
et tua — illi secuti sunt: tu quaesisti ducem — , tamen, ne 
apud illos me in invidiam voces, nihil de genere belli dicam. 
Victor e Thessalia Brundisium cum legionibus revertisti. Ibi 
me non occidisti : magnum beneficium ! Potuisse enim fateor. 
Quamquam nemo erat eorum, qui tum tecum fuerunt, qui mihi 
non censeret parci oportere. 60. Tanta est enim caritas pa- 
triae, ut vestris etiam legionibus sanctus essem, quod eam 
a me servatam esse meminissent. Sed fac id te dedisse 
mihi, quod non ademisti, raeque a te habere vitam, quia nor: 
a te sil erepta: licuitne mihi per tuas contumelias hoc tuum 
beneficium sic tueri, ut luebar, praesertim quum te haec au- 
diturum videres? XXV. 61. Venisti Brundisium, in sinum 
quidem el in complexum tuae mimulae. Quid csl? Num 
mentior? Quam miserum est id negare non posse, quod sit 
turpissimum confiteri! Si te municipiorum non' pudebat, ne 
veterani quidem exercitus? Quis enim miles fuit qui Brun- 
disii illam non viderit? quis qui nescierit venisse eam tot 
tibi dierum viam gratulatum? quis qui non indoluerit tam sero 
se quam nequam hominem secutus esset cognoscere? 62. 
Italiae rursus percursatio eadem comite mima: in oppida mi- 
litum crudelis el misera deductio: in urbe auri, argenti, ma- 
ximeque vini foeda direptio. Accessit ut Caesare ignaro, 
quum esset ille Alexandreae, beneficio amicorum eius magi- 
ster equitum constitueretur. Tum existimavit se suo iure 
cum Hippia vivere et equos vectigales Sergio mimo tradere. 
Tum sibi non hanc, quam nunc male luetur, sed M. Pisonis 

domum ubi habitaret legerat. Quid ego istius decreta, quid 
rapinas, quid hereditatum possessiones datas, quid ereptas 
proferam? Cogebat egestas: quo se verteret non habebat: 
nondum ei tanta a L. Rubrio, non a L. Turselio hereditas 
venerat: nondum in Cn. Pompeii locum mullorumque alio- 
rum, qui aberant, repentinus heres successerat. Erat ei 
vivendum latronum ritu, ut tantum haberet, quantum rapere 
potuisset. 

63. Sed haec, quae robustioris improbitatis sunt, omilla- 
mus: loquamur potius de nequissimo genere levitatis. Tu 
istis faucibus, istis lateribus, ista gladiatoria totius corporis 
iirroitate tantum vini in Hippiae nuptiis exhauseras, ut libi 
necesse esset in populi Romani conspectu vomere postridie. 
0 rem non modo visu foedam, sed etiam auditu! Si inter 
coenam in ipsis tuis immanibus illis poculis hoc tibi accidis- 
set, quis non turpe duceret? In coetu vero populi Romani 
negocium publicum gerens, magister equitum, cui ructare 
turpe esset, is vomens frustis esculentis vinum redolentibus 
gremium suum et lotum tribunal implevit. Sed hoc ipse fa- 
tetur esse in suis sordibus: veniamus ad splendidiora. 

XXVI. 64. Caesar Alexandrea se recepit, felix, ut sibi 
quidem videbatur: mea autem sententia, qui rei publicae sit 
infelix, felix esse nemo polest. Hasta posita pro aede Io- 
vis Statoris bona Cn. Pompeii — miserum me! consumptis 
enim lacrimis tamen infixus haeret animo dolor — bona, in- 
quam, Cn. Pompeii Magni voci acerbissimae subiecla prae- 
conis. Una in illa re servitutis oblita civitas ingemuit ser- 
vientibusque animis, quum omnia metu tenerentur, gemitus 
tamen populi Romani liber fuit. Exspectantibus omnibus 
quisnam esset tam impius, tam demens, tam dis hominibus- 
que hostis, qui ad illud scelus sectionis auderet accedere, 
inventus est nemo praeter Antonium, praesertim quum tot 
essent circum hastam illam, qui alia omnia auderent: unus 
inventus est qui id auderet, quod omnium fugisset et refor- 
midasset audacia. 65. Tantus igitur te stupor oppressit vel, 
ut verius dicam, lanius furor, ut primum, quum sector sis 
isto loco natus, deinde quum Pompeii sector, non te exse- 
cratum populo Romano, non detestabilem, non omnes tib ! 

deos, omnes homines et esse inimicos et futuros scias? At 
. quam insolenter slalim heluo invasit in eius viri fortunas, 
cuius virtute terribilior erat populus Romanus exteris genti- 
bus, iuslitia carior? XXVII. In eius igitur viri copias quum se 
subito ingurgitasset, exsultabat gaudio persona de mimo 
modo egens, repente dives. Sed, ut est apud poetam nescio 
quem, male paria male dilabuntur. 66. Incredibile ac si- 
mile portenti est, quonam modo illa tam multa quam paucis 
non dico mensibus, sed diebus effuderit. Maximus vini nu- 
merus fuit, permagnum optimi pondus argenti, preciosa ve- 
ctis, mulla et lauta supellex et magnifica mullis locis, non illa 
quidem luxuriosi hominis, sed tamen abundantis. HorUln 
paucis diebus nihil erat. 67. Quae Charybdis tam vorax? 
Charybdin dico? quae si fuit, fuit animal unum: Oceanus, 
medius fidius, vix videtur tot res tam dissipatas, tam distan- 
tibus in locis positas tam cito absorbere potuisse. Nihil erat 
clausum, nihil obsignatum, nihil scriptum. Apothecae totae 
nequissimis hominibus condonabantur. Alia mimi rapiebant, 
alia mimae: domus erat aleatoribus referta, plena ebriorum: 
lotos dies potabatur atque id locis pluribus: suggerebantur 
etiam saepe — non enim semper iste felix — damna aleato- 
ria. Conchyliatis Cn. Pompeii peristromatis servorum in 
cellis lectos stratos videres. Quam ob rem desinite mirari 
haec tam celeriter esse consumpta. Non modo unius patri- 
monium quamvis amplum, ut illud fuit, sed urbes et regna 
celeriter tanta nequitia devorare potuisset. At idem aedes 
etiam et hortos. 68. 0 audaciam immanem! tu etiam ingredi 
illam domum ausus es? tu illud sanctissimum limen intrare? 
tu illarum aedium dis penatibus os impurissimum ostendere? 
Quam domum aliquam diu nemo aspicere poterat, nemo sine 
lacrimis praeterire, hac te in domo tam diu deversari non 
pudet? in qua, quamvis nihil sapias, tamen nihil tibi potest 
esse iucundum. XXVIII. An tu, illa in vestibulo rostra [an 
spolia] quum aspexisti, domum luam te introire putas? Fieri 
non potest. Quamvis enim sine mente, sine sensu sis, ut es, 
tamen et te et tua et tuos nosti. Nec vero te umquam neque 
vigilantem neque in somnis credo posse mente consistere. 
Necesse'est, quamvis sis, ut es, vinolentus et furens, quum 

libi obiecta sit species singularis viri, perterritum te de somno 
excitari, furere etiam saepe vigilantem. 69. Me quidem mi- 
seret parietum ipsorum atque tectorum. Quid enim umquam 
domus illa viderat nisi pudicum? quid nisi ex optimo more 
et sanctissima disciplina? Fuit enim ille vir, patres con- 
scripti, sicut scitis, quum foris clarus tum domi admirandus 
neque rebus externis magis laudandus quam institutis do- 
mesticis: huius in sedibus pro cubiculis stabula, pro tricliniis 
popinae sunt. Etsi iam negat. Nolite quaerere. Frugi fa- 
ctus est. Illam suam suas res sibi habere iussit, ex duode- 
cim tabulis claves ademit, exegit. Quam porro spectatus 
civis, quam probatus! cuius ex omni, vita nihil est honestius 
quam quod cum mima fecit divortium. 70. At quam crebro 
usurpat: ei consul et Antonius? hoc est dicere, et consul et 
impudicissimus , et consul et homo nequissimus. Quid est 
enim aliud Antonius ? Nam si dignitas significaretur in nomine, 
dixisset aliquando , credo, avus tuus se et. consulem et An- 
tonium. Numquam dixit. Dixisset etiam collega meus, pa- 
truus tuus. Nisi si tu es solus Antonius. Sed omitto ea pec- 
cata, quae non sunt earum partium propria, quibus tu rem 
publicam vexavisti : ad ipsas tuas partes redeo, id est ad ci- 
vile bellum, quod natum, conflatum, susceptum opera tua est. 

XXIX. 71. Cui bello quum propter timiditatem luam tum 
propter libidines defuisti? Gustaras civilem sanguinem vel 
potius exsorbueras : fueras in acie Pharsalica antesignanus: 
L. Domitium, clarissimum et nobilissimum virum, occideras, 
multosque praeterea, qui e proelio effugerant, quos Caesar, 
ut non nullos, fortasse servasset, crudelissime persecutus 
trucidaras. Quibus rebus tantis talibus gestis quid fuit 
causae cur in Africam Caesarem non sequerere, quum prae- 
sertim belli pars tanta restaret? Itaque quem locum apud 
ipsum Caesarem post eius ex Africa reditum obtinuisti? quo 
numero fuisti? Cuius tu imperatoris quaestor fueras, dictato- 
ris magister equitum, belli princeps, crudelitatis auctor, prae- 
dae socius, testamento, ut dicebas ipse, filius, appellatus es 
de pecunia, quam pro domo, pro hortis, pro sectione debe- 
bas. 72. Primo respondisti plane ferociter, et, ne omnia vi- 
dear contra te, prope modum aequa et iusla dicebas. A me 

C. Caesar pecuniam? cur potius quam ego ab illo? an sine 
me ille vicit? At ne potuit quidem. Ego ad illum belli civi 
^s causam attuli: ego leges perniciosas rogavi: ego arma 
contra consules imperaloresque populi Romani, contra sena- 
tum populumque Romanum, contra deos patrios arasque et 
focos, contra patriam tuli. Num sibi soli vicit? Quorum fa- 
cinus est commune, cur non sit eorum praeda communis? Ius 
postulabas: sed quid ad rem? Plus ille poterat. '73. Itaque 
excussis tuis vocibus et ad te et ad praedes tuos milites mi- 
sit, quum repente [est] a te praeclara illa tabula prolata. Qui 
risus hominum! tantam esse tabulam, tam varias, tam multas 
possessiones, ex quibus praeter partem Miseni nihil erat quod 
is, qui auctionaretur, posset suum dicere. Auctionis vero 
miserabilis aspectus : vestis Pompeii non multa eaque macu- 
losa: eiusdem quaedam argentea vasa collisa: sordida manci- 
pia, ut doleremus quidquam esse ex illis reliquiis quod vi- 
dere possemus. 74. Hanc tamen auctionem heredes L. Ru- 
brii decreto Caesaris prohibuerunt. Haerebat nebulo: quo 
se verteret non habebat- Quin his ipsis temporibus domi 
Caesaris percussor ab isto missus deprehensus dicebatur esse 
cum sica. De quo Caesar in senatu aperte in te invehens 
questus est. Proficiscitur in Hispaniam Caesar paucis libi 
ad solvendum propter inopiam tuam prorogatis diebus. Ne 
tum quidem sequeris. Tam bonus gladiator rudem tam cito? 
Hunc igitur quisquam, qui in suis partibus, id est in suis for- 
tunis, tam timidus fuerit, pertimescat? 

XXX. 75. Profectus est aliquando tandem in Hispaniam: 
sed luto, ut ait, pervenire non potuit. Quonam modo igitur 
Dolabella pervenit? Aut non suscipienda fuit ista causa, An- 
toni, aut, quum suscepisses, defendenda usque ad extremum. 
Ter depugnavit Caesar cum civibus, in Thessalia, Africa, 
Hispania. Omnibus adfuit his pugnis Dolabella: in Hispa- 
niensi etiam vulnus accepit. Si de meo iudicio quaeris, nol- 
lem. Sed tamen consilium a primo reprehendendum , lau- 
danda constantia. Tu vero quid es? Cn. Pompeii liberi tum 
primum patriam repetebant. Esto: fuerit haec partium causa 
communis. Repetebant praeterea deos penates patrios, aras, 
focos, larem suum familiarem, in quae tu invaseras. Haec 

Q? a ,iuum pelerent armis ii, quorum erant legibus — etsi in re- 
y^us iniquissimis quid potest esse aequi? — , tamen quem erat 
' “/lequissimum contra Cn. Pompeii liberos pugnare, quem? 
“''te, sectorem. 76. An quum tu Narbone mensas hospitum 
Convomeres, Dolabella pro Le in Hispania dimicaret? 

Qui vero Narbone reditus! Etiam quaerebat cur ego ex 
11 ipso cursu tam subito revertissem. Exposui nuper, patres 
' 'conscripti, causam reditus mei. Volui, si possem, etiam ante 
i!: "Kalendas lanuarias prodesse rei publicae. Nam, quod quae- 
j 'rebas, quo modo redissem, primum luce, non tenebris: deinde 
' cum calceis et toga, nullis nec Gallicis nec lacerna. At etiam 
! aspicis me et quidem, ut videris, iratus. Ne tu iam mecum 
l! ; in gratiam redeas, si- scias quam me pudeat nequitiae tuae, 
D,! cuius te ipsum non pudet. Ex omnium omnibus flagiliis 
- nullum turpius vidi, nullum audivi. Qui magister equitum 
fuisse tibi vidererq, in proximum annum consulatum peteres 
L vel potius rogares, is per municipia coloniasque Galliae, a 
qua nos tum, quum consulatus petebatur, non rogabatur, pe- 
tere consulatum solebamus , cum Gallicis et lacerna cucur- 
’ ■ risti. XXXI. 77. At videle levitatem hominis. Quum hora 
‘ r diei fere decima ad Saxa rubra venisset, delituit in quadam 
cauponula atque ibi se occultans perpotavit ad vesperam: 
inde cisio celeriter ad urbem advectus, domum venit capite 
obvoluto. Ianilor: Quis tu! A Marco tabellarius. Confe- 
f stim ad eam, cuius causa venerat, eique epistolam tradidit. 
Quam quum illa legeret flens — erat enim scripta amatorie: 
caput autem litterarum sibi cum illa mima posthac nihil fu- 
turum: omnem se amorem abiecisse illinc atque in hanc 
transfudisse — quum mulier fleret uberius, homo misericors 
ferre non potuit, caput aperuit, in collum invasit. 0 homi- 
nem nequam! Quid enim aliud dicam? Magis proprie nihil 
possum dicere. Ergo, ut te Catamitum, nec opinato quum 
ostendisses, praeter spem mulier aspiceret, idcirco urbem 
terrore nocturno, Italiam multorum dierum metu perturbasti? 
78. Et domi quidem causam amoris habuit, foris etiam tur- 
piorem, ne L. Plancus praedes suos venderet. Productus 
autem in contionem a tribuno plebis quum respondisses te 



Digitized by Google 



336 IN M. ANTONIUM ORATIO PHILIPPICA II. 



38 



rei tuae causa venisse, populum etiam dicacem in te red- 
didisti. Sed nimis multa de nugis : ad maiora veniamus. 

XXXII. C. Caesari ex Hispania redeunti ob viam longis- 
sime processisti. Celeriter isti, redisti, ut cognosceret te si 
minus fortem, at tamen strenuam. Factus es ei rursus nescio 
quo modo familiaris. Habebat hoc omnino Caesar: quem 
plane perditum aere alieno egentemque, si eumdem nequam 
hominem audacemque cognoral, hunc in familiaritatem liben- 
tissime recipiebat. 79. His igitur rebus praeclare commen- 
datus, iussus es renunciari consul et quidem cum ipso. Ni- 
hil queror de Dolabella, qui tum est impulsus, inductus, elu- 
sus. Qua in re quanta fuerit uterque vestrum perfidia in 
Dolabellam quis ignorat? ille induxit ut peteret: ille promis- 
sum et receptum intervertit ad seque transtulit: tu cius per- 
fidiae voluntatem tuam ascripsisti. Veniunt Kalendae la- 
nuariae: cogimur in senatum, invectus est copiosius multo 
in istum et paratius Dolabella quam nunc ego. 80. Hic au- 
tem iratus quae dixit, di boni! Primum quum Caesar osten- 
disset se, prius quam proficisceretur, Dolabellam consulem 
esse iussurum: quem negant regem, qui et faceret semper 
eius modi aliquid et diceret, sed quum Caesar ita dixisset, 
tum hic bonus augur eo se sacerdotio praeditum esse dixit, 
ut comitia auspiciis vel impedire vel vitiare posset, idquese 
facturum esse adseveravit. In quo primum incredibilem 
stupiditatem hominis cognoscite. 81. Quid enim? istud, 
quod te sacerdotii iure facere posse dixisti, si augur non es- 
ses et consul esses, minus facere potuisses? Vide ne etiam 
facilius. Nos enim nunciationem solum habemus: consu- 
les et reliqui magistratus etiam spectionem. Esto: hoc im- 
perite: nec enim est ab homine numquam sobrio postulanda 
prudentia, sed videte impudentiam Multis ante mensibus 
in senatu dixit se Dolabellae comitia aut prohibiturum au- 
spiciis aut id facturum esse, quod fecit. Quisquamne divi- 
nare potest quid vitii in auspiciis futurum sil, nisi qui dc 
caelo servare constituit? quod neque licet comitiis per le- 
ges, et, qui servavit, non habilis comitiis, sed prius quam ha- 
beantur, debet nunciare. Verum implicata inscientia impu- 
dentia est nec scit quod augurem nec facit quod pudentem 

decet. 82. Atque ex illo die recordamini eius usque ad Idus 
Murtias consulatum. Quis umquam apparitor tam humilis, 
tam abiectus? Nihil ipse poterat: omnia rogabat: caput in 
aversam lecticam inserens, beneficia quae venderet a col- 
lega petebat. XXXIII. Ecce Dolabellae comitiorum dies: sor- 
titio praerogativae: quiescit. Renunciatur: tacet. Prima clas- 
sis vocatur: renunciatur: deinde ita, utadsolet, suffragia: tum 
secunda classis: quae omnia sunt citius facta quam dixi. 83. 
Confecto negocio bonus augur — C. Laelium diceres . — 
alio die inquit. 0 impudentiam singularem! Quid videras? 
quid senseras? quid audieras? Nec enim te de caelo servasse 
dixisti nec hodie dicis. Id igitur obvenit vitium, quod tu 
iam Kalendis lanuariis futurum esse provideras et tanto ante 
praedixeras. Ergo hercule magna, ut spero, tua potius quam 
rei publicae calamitate ementitus es auspicia: obstrinxisti re- 
ligione populum Romanum, augur auguri, consul consuli ob- 
nunciasti. Nolo plura, ne acta Dolabellae videar convellere, 
quae necesse est aliquando ad nostrum collegium deferantur. 
84. Sed adroganliam hominis insolentiamque cognoscite. 
Quam diu tu voles, vitiosus consul Dolabella: rursus, quum 
voles, salvis auspiciis ciealus. Si nihil est, quum augur iis 
verbis nunciat, quibus tu nunciasti, confitere te, quum alio 
die dixeris, sobrium non fuisse: sin est aliqua vis in istis ver- 
bis, ea quae sit augur a collega requiro. 

Sed ne forte ex multis rebus gestis M. Antonii rem unam 
pulcherrimam transiliat oratio, ad Lupercalia veniamus. 
XXXIV. Non dissimulat, patres conscripti: apparet esse com- 
motum: sudat, pallet. Quidlibet, modo ne nauseet, faciat, 
quod in porticu Minucia fecit. Quae potest esse turpitudinis 
tantae defensio? Cupio audire, ut videam, ubi rhetoris tanta 
merces, ubi campus Leontinus appareat. 85. Sedebat in ro- 
stris collega tuus, amictus toga purpurea, in sella aurea, CO" 
ronatus. Escendis, accedis ad sellam — ita eras Lupercus, 
ut te consulem esse meminisse deberes — , diadema osten- 
dis. Gemitus toto foro. Unde diadema? Non enim abie- 
ctum sustuleras, sed attuleras domo meditatum et cogitatum 
scelus. Tu diadema imponebas cum plangore populi: ille 
cum plausu reiiciebat. Tu ergo unus, scelerate, inventus es 
cic. II. 3. 22 

qui quum auctor regni esses, eum, quem collegam habebas, 
dominum habere velles et idem temptares quid populus 
Romanus ferre et pali posset. 86. At etiam misericordiam 
captabas; supplex te ad pedes abficiebas. Quid petens? ut 
servires? Tibi uni peteres, qui ita a puero vixeras, ut omnia 
paterere, ut facile servires ; a nobis populoque Romano man- 
datum id certe non habebas. 0 praeclaram illam eloquen- 
tiam tuam, quum es nudus contionatus! Quid hoc turpius? 
quid foedius? quid suppliciis omnibus dignius? Num exspe- 
ctas, dum te stimulis fodiam ? Haec te, si ullam partem habes 
sensus, lacerat, haec cruentat oratio. Vereor ne imminuam 
summorum virorum gloriam: dicam tamen dolore commotus. 
Quid indignius quam vivere eum, qui imposuerit diadema, 
quum omnes fateantur iure interfectum esse qui abieceril? 
87. At etiam ascribi iussit in fastis ad Lupercalia: C. Caesari, 

DICTATORI PERPETUO, M. ANTONIUM, CONSULEM, POPULI 1USSU RE- 
GNUM detulisse: Caesarem uti noluisse. Iamiam minime 
miror te ocium perturbare: non modo urbem odisse, sed 
etiam lucem: cum perditissimis latronibus non solum de die, 
sed etiam in diem vivere. Ubi enim tu in pace consistes? 
qui locus tibi in legibus et in iudiciis esse potest, quae tu, 
quantum in te fuit, dominatu regio sustulisti? IdeoneL. Tar- 
quinius exactus, Sp. Cassius, Sp. Maelius, M. Manlius ne- I 
cati, ut multis post saeculis a M. Antonio, quod fas non est, 
rex Romae constitueretur? Sed ad auspicia redeamus. 

XXXV. 88. De quibus rebus Idibus Martiis fuit in senatu 
Caesar acturus: quaero tum tu quid egisses. Audiebam qui- 
dem te paratum venisse, quod me de ementitis auspiciis, 
quibus tamen parere necesse erat, putares esse dicturum. 
Sustulit illum diem fortuna populi Romani. Num etiam tuum 
de auspiciis iudicium interitus Caesaris sustulit? Sed incidi 
in id tempus, quod iis rebus, in quas ingressa erat oratio, 
praevertendum est. Quae tua fuga! quae formido praeclaro 
illo die! quae propter conscientiam scelerum desperatio vi- 
tae! quum ex illa fuga beneficio eorum , qui te, si sanus es- 
ses, salvum esse voluerunt, clam te domum recepisti! 89. 0 
mea frustra semper verissima auguria rerum futurarum! Di- 
cebam illis in Capitolio liberatoribus nostris , quum me ad te 

ire vellent', ut ad defendendam rem publicam te adhortarer, 
quoad metueres, omnia te promissurum : simul ac timere de- 
sisses, similem te futurum tui. Itaque quum caeteri consu- 
lares irent, redirent, in sententia mansi: neque te illo die 
neque postero vidi neque ullam societatem optimis civibus 
cum importunissimo hoste foedere ullo confirmari posse cre- 
didi. Post diem tertium veni in aedem Telluris et quidem 
invitus, quum omnes aditus armati obsiderent. 90. Qui tibi 
dies ille, M. Antoni, fuit? Quamquam mihi inimicus subito 
exstitisti, tamen me lui miseret, quod tibi invideris. XXXVI. 
Qui tu vir, di immortales! et quantus fuisses, si illius diei 
mentem servare potuisses \ Pacem haberemus, quae erat fa- 
cta per obsidem, puerum nobilem, M. Bambalionis nepotem. 
Quamquam bonum te timor faciebat, non diuturnus magister 
officii: improbum fecit ea, quae, dum limor abest, a te non 
discedit, audacia. Etsi tum, quum optimum te putabant me 
quidem dissentiente, funeri tyranni, si illud funus fuit, sce- 
leratissime praefuisti. Tua illa pulcra laudatio, tua misera- 
tio, tua cohortatio: 91. tu, tu, inquam, illas faces incendisti, 
et eas, quibus semustulatus ille est, et eas, quibus in- 
censa L. Bellieni domus deflagravit. Tu illos impetus 
perditorum hominum et ex maxima parte servorum, quos 
nos vi manuque reppulimus , in nostras domos immi- 
sisti. Idem tamen quasi fuligine abstersa reliquis die- 
bus in Capitolio praeclara senatus consulta fecisti, ne qua 
post Idus Martias immunitatis tabula neve cuiusquam bene- 
- ficii figeretur: Meministi ipse de exsulibus, scis de immu- 
nitate quid dixeris. Optimum vero, quod dictaturae nomen 
in perpetuum de re publica sustulisti. Quo quidem facto 
tantum te cepisse odium regni videbatur, ut eius omnem 
propter proximum dictatorem metum tolleres. 92. Consti- 
tuta res publica videbatur aliis, mihi vero nullo modo, qui 
omnia te gubernante naufragia metuebam. Num igitur me 
fefellit? aut num diutius sui potuit esse dissimilis? Inspe- 
ctantibus vobis toto Capitolio tabulae figebantur, neque so- 
lum singulis venibant immunitates, sed etiam populis uni- 
versis. Civitas non iam singiUatim, sed provinciis totis da- 
batur. Itaque si haec manent, quae stante re publica ma- 

nere non possunt, provincias universas, patres conscripti, 
perdidistis, neque vectigalia solum, sed etiam imperium 
populi Romani hui&s domesticis nundinis deminutum est. 
XXXVII. 93. Ubi est septiens miliens , quod est in tabulis, 
quaesunt ad Opis? funestae illius quidem pecuniae, sed ta- 
men, quae nos si iis, quorum erat, non redderetur, a tributis 
posset vindicare. Tu autem quadringentiens sestertium, 
quod Idibus Marliis debuisti, quonam modo ante Kalendas i 
Apriles debere desisti ? Sunt ea quidem innumerabilia, quae 
a tuis emebantur non insciente te, sed unum egregium de 
rege Deiotaro , populi Romani amicissimo , decretum in Ca- 
pitolio fixum: quo proposito nemo erat qui in ipso dolore 
risum posset continere. 94. Quis enim cuiquam inimicior 
quam Deiotaro Caesar? aeque atque huic ordini, ut equestri, 
ut Massiliensibus, ut omnibus, quibus rem publicam populi 
Romani caram esse sentiebat. Igitur, a quo vivo nec prae- 
sens nec absens quidquam aequi boni impetravit, apud mor- 
tuum factus est gratiosus. Compellarat hospitem praesens, 
computaral, pecuniam imperarat, in eius tetrarchia unum ex 
Graecis comitibus suis collocarat: Armeniam abstulerat a 
senatu datam. Haec vivus eripuit, reddit mortuus. 95. At 
quibus verbis? Modo aequum sibi videri, modo non iniquum. 
Mira verborum complexio. At ille numquam — semper enim 
absenti adfui Deiotaro — quidquam sibi, quod nos pro illo 
postularemus, aequum dixit videri. Syngrapha sestertii cen- 
tiens per legatos, viros bonos, sed timidos et imperitos, sine 
nostra, sine reliquorum hospitum regis sententia, facta in gy- 
naeceo, quo in loco plurimae res venierunt et veneunt. Qua 
ex syngrapha quid sis acturus meditere censeo. Rex enim 
ipse sua sponte, nullis commentariis Caesaris, simul atque 
audivit eius interitum, suo Marte res suas recuperavit. 96. 
Sciebat homo sapiens ius semper hoc fuisse, ut, quae ty- 
ranni eripuissent, ea tyrannis interfectis ii, quibus erepta es- 
sent, recuperarent. Nemo igitur iure consultus, ne iste qui- 
dem, qui tibi uni est iure consultus, per quem haec agis, ex 
ista syngrapha debere dicit pro iis rebus ,< quae erant ante 
syngrapham recuperala^niJiNon enim a te emit, sed prius, 
quam tu suum sihi;Mesderes.j,,ipseiipo^se<Iit. Ille vir fuit: 

nos quidem contemnendi, qui auctorem odimus, acta defen- 
dimus. XXXVIII 97. Quid ego de commentariis infinitis, 
quid de innumerabilibus chirographis loquar? quorum etiam 
institores sunt, qui ea tamquam gladiatorum libellos palam 
venditent. Itaque tanti acervi numorum apud istum constru- 
untur, ut iam expendantur, non numerentur pecuniae. At 
quam caeca avaritia est! Nuper fixa tabula est, qua civitates 
locupletissimae Cretensium vectigalibus liberantur, statuilur- 
que, ne post M. Brutum proconsulem sit Creta provincia. 
Tu mentis es compos? tu non constringendus? An Caesaris 
decreto Creta post M. Bruti decessum potuit liberari, quum 
Creta nihil ad Brutum Caesare vivo perlineret? At huius 
venditione decreti — ne nihil acliim putetis — provinciam 
Cretam perdidistis. Omnino nemo ullius rei fuit emptor cui 
defuerit hic venditor. 98. Et de exsulibus legem, quanv 
fixisti, Caesar tulit? Nullius insector calamitatem: tantum 
queror, primum eorum reditus inquinatos, quorum causam 
Caesar dissimilem iudicarit: deinde nescio cur non reliquis 
idem tribuas. Neque enim plus quam tres aut quattuor reli- 
qui sunt. Qui simili in calamitate sunt, cur tua misericordia 
simili non fruuntur? cur eos habes in loco patrui? de quo 
ferre, quum de reliquis ferres, noluisti: quem etiam ad 
censuram petendam impulisti, eamque petitionem comparasti, 
quae et risus hominum et querelas moveret. 99. Cur autem 
ea comitia non habuisti? an quia tribunus plebis sinistrum 
fulmen nunciabat? Quum tua quid inlerest, nulla auspicia 
sunt: quum tuorum, tum fis religiosus. Quid? eumdem in 
septemviratu nonne destituisti? intervenit enim, cui metuisti, 
credo, ne salvo capite negare non posses. Omnibus eum 
contumeliis onerasti, quem patris loco, si ulla i?» te pietas 
esset, colere debebas. Filiam eius, sororem luam, eiecisli, 
alia condicione quaesita et ante prospecta. Non est satis. — 
Probri insimulasti pudicissimam feminam. Quid est quod 
addi possit? contentus eo non fuisti. Frequentissimo senatu 
Kalendis Ianuariis sedente patruo hanc tibi esse cum Dola- 
bella causam odii dicere ausus es, quod ab eo sorori et 
uxori tuae stuprum oblatum esse comperisses. Quis inter- 
pretari potest, impudentiorne, qui in senatu, an improbior, 

qui in Dolabellam, an impurior, qui patre audiente, an cru- 
delior, qui in illam miseram tam spurce, tam impie dixeris? 
XXXIX. 100. Sed ad chirographa redeamus. Quae tua fuit co- 
gnitio? Acta enim Caesaris pacis causa confirmata sunt a se- 
natu: quae quidem Caesar egisset, non ea, quae egisse Caesa- 
rem dixisset Antonius. Unde ista erumpunt? quo auctore pro- 
feruntur? Si sunt falsa, cur probantur? si vera, cur veneunt? 
At sic placuerat ut ex Kalendis Iuniis de Caesaris actis cum 
consilio cognosceretis. Quod fuit consilium? quem umquam 
advocasti? quasKalendas Iunias exspectasti? an eas, ad quas 
te peragratis veteranorum coloniis stipatum armis rettulisti? 

0 praeclaram illam percursationem luam mense Aprili 
atque Maio, tum, quum etiam Capuam coloniam deducere 
conatus es! Quem ad modum illinc abieris vel potius paene 
non abieris scimus. 101. Cui tu urbi minitaris. Utinam 
conere, ut aliquando illud paene tollatur! At quam nobilis 
est tua illa peregrinatio! Quid prandiorum apparatus, quid 
furiosam vinolentiam luam proferam? Tua ista detrimenta 
sunt: illa nostra. Agrum Campanum, qui quum de vectiga- 
libus eximebatur, ut militibus daretur, tamen infligi magnum 
rei publicae vulnus putabamus, hunc tu compransoribus 
tuis et collusoribus dividebas. Mimos dico et mimas, patres 
conscripti, in agro Campano collocatos. Quid iam querar 
de agro Leontino? quoniam quidem hae quondam ara- 
tiones Campana et Leontina in populi Romani patrimonio 
grandi fenore et fructuosae ferebantur. Medico tria milia 
iugerum: quid, si te sanasset? rhetori duo, quid, si te di- 
sertum facere potuisset? Sed ad iter Ilaliamque redeamus. 
XL. J02. Deduxisti coloniam Casilinum, quo Caesar ante 
deduxerat. Consuluisti me per litteras de Capua tu quidem, 
sed idem de Casilino respondissem: possesne, ubi colonia 
esset, eo coloniam novam iure deducere. Negavi in eam 
coloniam, quae esset auspicato deducia, dum esset incolu- 
mis, coloniam novam iure deduci: colonos novos ascribi 
posse rescripsi. Tu autem insolentia elatus omni auspiciorum 
iure turbato Casilinum coloniam deduxisti, quo erat paucis 
annis ante deducta, ut vexillum tolleres, ut aratrum circum- 
duceres-. cuius quidem vomere portam Capuae paene 

perstrinxisti , ut florentis coloniae territorium minueretur. 
103. Ab hac religionum perturbatione advolas in M. Var- 
ronis, sanctissimi atque integerrimi viri, fundum Casinatem. 
Quo iure? quo ore? Eodem, inquies, quo in heredum L. 
Rubrii, quo in heredum L. Turselii praedia, quo in reliquas 
innumerabiles possessiones. Et si ab hasta, valeat hasta, 
valeant tabulae, modo Caesaris, non tuae, quibus debuisti, 
non quibus tu te liberavisti. Varronis quidem Casinatem 
fundum quis venisse dicit? quis hastam istius venditionis 
vidit? quis vocem praeconis audivit? Misisse dicis Alexan- 
dream qui emeret a Caesare. Ipsum enim exspectare magnum 
fuit. 104. Quis vero audivit umquam — nullius autem salus 
curae pluribus fuit — de fortunis Varronis rem ullam esse 
detractam? Quid? si etiam scripsit ad te Caesar ut redderes, 
quid salis potest dici de tanta impudentia? Remove gladios 
parumper illos, quos videmus. Iam inlelliges aliam causam 
esse hastae Caesaris, aliam confidentiae et temeritatis tuae. 
Non enim te dominus modo illis sedibus, sed quivis amicus, 
vicinus, hospes, procurator arcebit. XLI. At quam multos 
dies in ea villa turpissime est perbacchatus! Ab hora tertia 
bibebatur, ludebatur, vomebatur. 0 tecta ipsa misera, quam 
dispari domino! Quamquam quo modo iste dominus? Sed 
tamen quam ab dispari tenebantur! Studiorum enim suorum 
Varro voluit illud, non libidinum deversorium. 105. Quae 
in illa villa antea dicebantur! quae cogitabantur! quae litteris 
mandabantur! lura populi Romani, monumenta maiorum, 
omnis sapientiae ratio omnisque doctrinae. At vero te in- 
quilino — non enim domino — personabant omnia vocibus 
ebriorum: natabant pavimenta vino: madebant parietes: 
ingenui pueri cum meritoriis, scoria inter matres familias 
versabantur. Casino salutatum veniebant, Aquino, Interamna. 
Admissus est nemo. Iure id quidem. In homine enim tur- 
pissimo obsolefiebant dignitatis insignia. 106. Quum inde 
Romam proficiscens ad Aquinum accederet, ob viam e' 
processit, ut est frequens municipium, magna sane multi- 
tudo. At iste operta lectica latus per oppidum est, ut mor- 
tuus. Stulte Aquinates: sed tamen in via habitabant. Quid 
Anagnini? Qui, quum essent devii, descenderunt, ut istum. 

tamquam si esset consul, salutarent. Incredibile dictu, sedf 
tum nimis inter omnes constabat neminem esse resalutalum, 
praesertim quum duos secum Anagninos haberet, Mustelam 
et Laconem: quorum alter gladiorum est princeps, alter po- 
culorum. 107. Quid ego illas istius minas contumeliasque 
commemorem, quibus invectus est in Sidicinos, vexavit 
Puteolanos, quod C. Cassium et Brutos patronos adoptas- 
sent? Magno quidem iudicio, studio, benevolentia, caritate, 
non ut te, utBasilum, vi et armis, et alios vestri similes, 
quos clientes nemo habere velit, non modo illorum cliens 
esse. XLII. Interea dum tu abes, qui dies ille collegae tui , 
fuit, quum illud, quod venerari solebas, bustum in foro 
evertit? Qua re libi nunciata, ut constabat inter eos, qui 
una fuerunt, concidisti. Quid evenerit postea nescio. Metum 
credo valuisse et arma. Collegam quidem de caelo detra- 
xisti effecislique non tu quidem etiam nunc ut similis tui, 
sed certe ut dissimilis esset sui. 

108. Qui vero inde reditus Romam! Quae perturbatio 
totius urbis! Memineramus Cinnam nimis potentem, Sullam j 
postea dominantem: modo Caesarem regnantem videramus. 
Erant fortasse gladii, sed absconditi nec ita multi. Ista vero 
quae et quanta barbaria est! Agmine quadrato cum gladiis 
sequuntur: scutorum lecticas portari videmus. Atque his 
quidem iam inveteratis, patres conscripti, consuetudine ob- 
duruimus. Kalendis luniis quum in senatum, ut erat con- 
stitutum, venire vellemus, metu perterriti repenlediffugimus. 
109. At iste, qui senatu non egeret, neque desideravit 
quemquam et potius discessu nostro laetatus est statimque 
illa mirabilia facinora effecit. Qui chirographa Caesaris de- 
fendisset lucri sui causa, is leges Caesaris easque praeclaras, 
ut rem publicam concutere posset, evertit: numerum anno- 
rum provinciis prorogavit: idemque, quum actorum Caesaris 
defensor esse deberet, et in publicis et in privatis rebus acta 
Caesaris rescindit. In publicis nihil est lege gravius: in pri- 
vatis firmissimum est testamentum. Leges alias sine promul- 
gatione sustulit, alias ut tolleret promulgavit. Testamentum 
irritum fecit: quod etiam infimis civibus semper obtentum 
est. Signa, tabulas, quas populo Caesar una cum hortis 

legavit, eas hic partim in hortos Pompeii deportavit, partim 
in villam Scipionis. 

XJL11I. 110. Et tu in Caesaris memoria diligens? tu illum 
amas mortuum? Quem is honorem maiorem consecuius erat, 
quam ut haberet pulvinar, simulacrum, fastigium, flaminem? 
Est ergo flamen, ut Iovi, ut Marti, ut Quirino, sic divo Iulio 
M. Antonius? Quid igitur cessas? Cur non inaugurare? 
Sume diem: vide qui te inauguret: collegae sumus : nemo 
negabit. 0 detestabilem hominem, sive quod tyranni sacer- 
dos es sive quod mortui! Quaero deinceps, num hodiernus 
dies qui sit ignores? Nescis heri quartum in Circo diem lu- 
dorum Romanorum fuisse? te autem ipsum ad populum tu- 
lisse ut quintus praeterea dies Caesari tribueretur? Cur non 
sumus praetextati? Cur honorem Caesaris tua lege daluin 
deseri patimur? an supplicationes addendo diem contaminari 
passus es, pulvinaria noluisti? Aut undique religionem tolle 
aut usque quaque conserva. 111. Quaeris placealne mihi 
pulvinar esse, fastigium, flaminem. Mihi vero nihil istorum 
placat. Sed tu, qui acta Caesaris defendis, quid potes dicere 
cur alia defendas, alia non cures? Nisi forte vis faleri te 
omnia quaestu tuo, non illius dignitate metiri. Quid ad haec 
tandem? Exspecto enim eloquentiam luam. Disertissimum 
cognovi avum tuum: at te etiam apertiorem in dicendo. 
Ille numquam nudus est contionatus: tuum hominis simplicis 
pectus vidimus. Respondebisne ad haec? aut omnino hiscere 
audebis? Ecquid reperies ex tam longa oratione mea, cui 
te respondere posse confidas? Sed praeterita omittamus. 
XL1V. 112. Hunc unum diem, unum, inquam, hodiernum 
diem, hoc punctum temporis, quo loquor, defende, si poles. 
Cur armatorum corona senatus saepius est? cur me tui sa- 
tellites cum gladiis audiunt? cur valvae Concordiae non pa- 
tent? cur homines omnium gentium maxime barbaros, Itu- 
raeos, cum sagittis deducis in forum? Praesidii sui causa se 
facere dicit. Nonne igitur miliens perire est melius quam in 
sua civitate sine armatorum praesidio non posse vivere? Sed 
nullum est istuc, mihi crede, praesidium. Caritate te et 
benevolentia civium saeptum oportet es§p, non armis. 
113. Eripiet et extorquebit tibi ista populus Romanus, utinam 

salvis nobis! Sed quoquo modo nobiscum egeris, dum islis 
consiliis uleris, non potes, mihi crede, esse diuturnus. 
Etenim ista tua minime avara coniux, quam ego sine contu- 
melia describo, nimium debet diu populo Romano tertiam 
pensionem. Habet populus Romanus ad quos gubernacula rei 
publicae deferat: qui ubicumque terrarum sunt, ibi est omne 
rei publicae praesidium vel potius ipsa res publica, quae se 
adhuc lanium modo ulla est, nondum recuperavit. Habet 
quidem certe res publica adolescentes nobilissimos paratos 
defensores. Quam volent, illi cedant, ocio consulentes: 
tamen a re publica revocabuntur. Et nomen pacis dulce est 
et ipsa res salutaris: sed inter pacem et servitutem plurimum 
inlerest. Pax est tranquilla libertas, servitus postremum 
malorum omnium, non modo bello, sed morte etiam repel- 
lendum. 114. Quod si se ipsos illi nostri liberatores e con- 
spectu nostro abstulerunt, at exemplum facti reliquerunt. 
Illi, quod nemo fecerat, fecerunt. Tarquinium Brutus bello 
est persecutus : qui tum rex fuit, quum esse Romae [regem} 
licebat. Sp. Cassius, Sp. Maelius, M. Manlius propter suspi- 
cionem regni appetendi sunt necati. Hi primi cum gladiis 
non in regnum appetentem, sed in regnantem impetum fece- 
runt. Quod quum ipsum facium per se praeclarum est atque, 
divinum tum expositum ad imitandum, praesertim quum 
illi eam gloriam consecuti sint quae vix caelo capi posse 
videatur. Etsi enim salis in ipsa conscientia pulcherrimi facti 
fructus erat, tamen mortali immortalitatem non arbitror esse 
contemnendam. 

XLV. 115. Recordare igitur illum, M. Antoni, diem, quo 
dictaturam sustulisti. Pone ante oculos laetitiam senatus po- 
pulique Romani: confer cum hac immani nundinatione tua 
tuorumque: tum inlelliges quantum inter lucrum et laudem 
intersit. Sed nimirum, ut quidam morbo aliquo et sensus 
stupore suavitatem cibi nort sentiunt, sic libidinosi, avari, 
facinorosi verae laudis gustatum non habent. Sed si te laus 
adlicere ad recte faciendum non potest, ne metus quidem 
a foedissimis factis potest avocare? Iudicia non metuis. Si 
propter innoceniiam, laudo: sin ( propler vim, non intelligi9, 
qui isto modo iudicia non timeat, ei quid liniendum sit? 

6. Quod si non meluis viros forles egregiosque cives, 
tod a corpore luo prohibentur armis, lui te, mihi crede, 
ulius non ferent. Quae est autem vita dies et noctes timere 
suis? Nisi vero aut maioribus habes beneficiis obligatos, 
lam ille quosdtun habuit ex iis, a quibus est interfectus, 
it tu es ulla re cum eo comparandus. Fuit in illo ingenium, 
itio, memoria, litterae, cura, cogitatio, diligentia: res bello 
asserat, quamvis rei publicae calamitosas, at tamen magnas: 
mltos annos regnare meditatus, , magno labore, magnis 
ericulis quod cogilarat effecerat: muneribus, monumentis, 
ongiariis, epulis multitudinem imperitam delenierat: suos 
raemiis, adversarios clementiae specie devinxerat. Quid 
lulta? attulerat iam liberae civitati parlim metu partim pa- 
ienlia consuetudinem serviendi. XLVI. 117. Cum illo ego 
e dominandi cupiditate conferre possum, caeleris vero rebus 
mllo modo comparandus es. Sed ex plurimis malis, quae 
ib illo rei publicae sunt inusta, hoc tamen boni est, quod 
Jidicit iam populus Romanus quantum cuique crederet, - 
quibus se committeret, a quibus caveret. Haec non 
cogitas? nec inlelligis satis esse viris fortibus didicisse 
quam sit re pulcrum, beneficio gratum, fama gloriosum 
tyrannum occidere? an, quum illum homines non tu- 
lerint, te ferent? 118. Cerlalim posthac, mihi crede, 
ad hoc opus curretur neque occasionis tarditas exspecta- 
bitur. , 

Respice, quaeso, aliquando rem publicam, M. Antoni: 
quibus ortus sis, non quibuscum vivas considera: mecum, 
ut voles-, redi cum re publica in gratiam. Sed de te tu 
videris: ego de me ipso profitebor. Defendi rem publicam 
adolescens, non deseram senex: contempsi Catilinae gladios, 
non pertimescam tuos. Quin etiam corpus libenter obtulerim, 
si repraesentari morte mea libertas civitatis potest: 119. ut 
aliquando dolor populi Romani pariat, quod iam diu par- 
turit! Etenim si abhinc annos prope viginti hoc ipso in tem- 
plo negavi posse mortem immaturam esse consulari, quanto 
verius nunc negabo seni? Mihi vero, patres conscripti, iam 
etiam optanda mors est, perfuncto rebus iis, quas adeptus 
sum quasque gessi. Duo modo haec opto, unum, ut moriens 

populum Romanum liberum relinquam — hoc mihi maius ab 
dis immortalibus dari nihil potest, — alterum, ut ita cuique 
eveniat, ut de re publica quisque mereatur. 

suo arbitrio gessit, postea quam oratione Philippica prima eius cona 
tus impugnavit et oratione altera, quam scriptam edidit, eius con 
silia ac rationes insectatus est , senatu et publico sese abstinuit : quum 
interea M. Antonius, C. Caesar Octavianus, M. Brutus sibi suo quis- 
que consilio copias atque opes parare studerent. In annum proximum 
A. Hirtius et C. Vibius Pansa consules designati erant, qui annus quum 
appropinquaret, in a. d. XIII. Kal. lan. tribuni plebis senatum convo- 
caverunt, et ex iis P. Servilius Casca rettulit, ut sehatus operam 
daret ut Kalendis lanuariis tuto consules senatum habere possent. 
Quum Pansa et Hirtius, quos diximus designatos consules fuisse, non 
adessent, M. Cicero sententiam primus rogatus, hanc, quae -infra 
scripta est, orationem habuit, quam concludens hortatur consules de- 
signatos, dent operam, ut senatus Kalendis lanuariis tuto haberi 
possit, praeterea D. Brutum, C. Caesarem laudandos, qui M. Antonii 
consiliis obstitissent, legiones autem Martiam et quartam, qnae relicto An- 
tonio C. Caesarem secutae essent, honoribus adficiendas censet. Senatus 
consultum scimus in sententiam Ciceronis factum esse, conferas Ciceronis 
epist. ad fam. lib. XI. ep. 6. §. 3. Cassium Dionem lib. XLV. o. 19 sqq. 

I. 1. Serius omnino, patres conscripti, quam tempus rei 
publicae postulabat, aliquando tamen convocati sumus, quod 
flagitabam equidem cotidie: quippe quum bellum nefarium 
contra aras et focos, contra vitam fortunasque nostras ab 
homine profligato ac perdito non comparari , sed geri iam 
viderem. Exspectantur Kalendae Ianuariae, quas non ex- 
spectat Antonius, qui in provinciam D. Bruti, summi et sin- 
gularis viri, cum exercitu impetum facere conatur: ex qua 
se instructum et paratum ad urbem venturum esse minitatur. 

2. Quae esi igitur exspectatio aut quae vel minimi dilatio 
temporis? Quamquam enim adsunlKalendaelanuhriae, tamen 
breve tempus longum est imparatis. Dies enim adfert vel 
hora potius, nisi provisum est, magnas saepe clades. Certus 
autem dies non ut sacrificii, sic consilii exspectari solet. 
Quod si aut Kalendae Ianuariae fuissent eo die, quo primum 
ex urbe fugit Antonius, aut hae non essent exspectatae, bel- 
lum iam nullum haberemus. Auctoritate enim senatus con- 
sensuque populi Romani facile hominis amentis fregissemus 
audaciam. Quod confido equidem consules designatos, simul 
ut magistratum inierint, esse facturos. Sunt enim optimo 
animo, summo consilio, singulari concordia. Mea autem 
festinatio non victoriae solum avida est, sed etiam celeritatis. 

3. Quo enim usque tantum bellum, tam crudele, tam ne- 
farium privatis consiliis propulsabitur? cur non quam pri- 
mum publica accedit auctoritas? II. C. Caesar adolescens, 
paene potius puer, incredibili ac divina quadam mente atque 
virtute , tum , quum maxime furor arderet Antonii quumque 
eius a Brundisio crudelis et pestifer reditus timeretur, nec 
postulantibus nec cogitantibus, ne optantibus quidem nobis, 
quia non posse fieri videbatur, firmissimum exercitum ex 
invicto genere veteranorum militum com ravit patrimoni- 
umque suum effudit: quamquam non su.u usus eo verbc 
quo debui; non enim effudit: in rei publicae salute collo- 
cavit. 4. Cui quamquam gratia referri tanta non potest 
quanta debetur, habenda tamen est tanta, quantam maximam 
animi nostri capere possunt. Quis enim est tam ignarus 
rerum, tam nihil de re publica cogitans qui hoc non inlel- 
ligat, si M. Antonius a Brundisio cum iis copiis, quas se 
habiturum putabat, Romam, ut minabatur, venire potuisset, 
nullum genus eum crudelitatis praeteri turitm fuisse? quippe 
qui in hospitis lectis Brundisii fortissimos viros optimosque 
cives iugulari iusserit: quorum ante pedes eius morienlium 
sanguine os uxoris respersum esse constabat. Hac ille cru- 
delitate imbutus, quum multo bonis omnibus veniret iratior, 
quam illis fuerat, quos trucidarat, cui tandem nostrum aut 
cui omnino bono pepercisset? 5. Qua peste privato con- 
silio rem publicam — neque enim fieri potuit aliter — Cae- 

sar liberavit. Qui nisi in hac re publica natus esset, rem 
publicam scelere Antonii nullam haberemus. Sic enim per- 
spicio, sic iudico, nisi unus adolescens iliius furentis im 
petus crudelissimosque conatus cohibuisset, rem publicani 
funditus interituram fuisse. Cui quidem hodierno die, patres 
conscripti — nunc enim primum ita convenimus, ut illius 
beneficio possemus ea, quae sentiremus, libere dicere — , 
tribuenda est auctoritas, ut rem publicam non modo a se 
susceptam, sed etiam a nobis commendatam possit defendere. 

III. 6. Nec vero de legione Martia, quoniam longo inter- 
vallo loqui nobis de re publica licet, sileri potest. Quis 
enim unus fortior, quis amicior umquam rei publicae fuit 
quam legio Martia universa? Quae quum hostem populi 
Romani M Antonium iudicassel, comes esse eius amentiae 
noluit: reliquit consulem: quod profecto non fecisset, si 
eum consulem iudicavissel, quem nihil aliud agere, nihil 
moliri nisi caedem civium atque interitum civitatis videret. 
Atque ea legio consedit Albae. Quam potuit urbem eligere 
aut opportuniorem ad res gerundas aut fideliorem aut for- 
tiorum virorum aut amiciorum rei publicae civium? 7. Huius 
legionis virtutem imitata quarta legio duce L: Egnaluleio 
quaestore, civi optimo et fortissimo, C. Caesaris auctoritatem 
atque exercitum persecuta est. Faeiundum est igitur nobis, 
patres conscripti, ut ea, quae sua sponte clarissimus ado- 
lescens atque omnium praestantisssinnis gessit et gerit, haec 
auctoritate nostra comprobentur, veteranorumque, fortissi- 
morum virorum, tum legionis Martiae quartaeque mirabilis 
consensus ad rem publicam recuperandam laude et testi- 
monio nostro confirmetur, eorumque commoda, honores, 
praemia, quum consules designati magistratum inierint, cu- 
rae nobis fore hodierno die spondeamus. 

IV. 8. Atque ea quidem, quae dixi de Caesare deque 
eius exercitu, iam diu nota sunt nobis. Virtute enim admi- 
rabili Caesaris constantiaque militum veteranorum legionum- 
que earum optimo iudicio, quae auctoritatem nostram, liber- 
tatem populi Romani, virtutem Caesaris secutae sunt, a 
cervicibus nostris est depulsus Antonius. Sed haec, ut dixi, 
superiora, hoc vero recens edictum D. Bruti, quod paullo 

ante propositum est, certe silentio non potest praeleriri. 
Pollicetur enim se provinciam Galliam retenturum in senatus 
populique Romani potestate. 0 civem natum rei publicae, 
memorem sui nominis imilaloremque maiorum! Neque enim 
Tarquinio expulso maioribus nostris tam fuit optata libertas, 
quam est depulso iam Antonio retinenda nobis. 9. Illi re- 
gibus parere iam a condita urbe didicerant: nos post reges 
exactos servitutis oblivio ceperat. Atque ille Tarquinius, 
quem maiores nostri non tulerunt, non crudelis, non impius, 
sed superbus est habitus et dictus: quod nos vilium in pri- 
vatis saepe tulimus, id maiores nostri ne in rege quidem 
ferre potuerunt. L. Brutus regem superbum non tulit: D. 
Brutus sceleratum atque impium regnare patietur Antonium? 
Quid Tarquinius tale, qualia innumerabilia et facit et fecit 
Antonius? Senatum etiam reges habebant: nec tamen, ut 
Antonio senatum habente, in consilio regis versabantur bar- 
bari armati. Servabant auspicia reges; quae hic consul 
augurque neglexit, neque solum legibus contra auspicia 
ferendis, sed etiam collega una ferente eo, quem ipse emen- 
titis auspiciis vitiosum fecerat. 10. Quis autem rex umquam 
fuit tam insignite impudens, ut haberet omnia commoda, 
beneficia, iura regni venalia? quam hic immunitatem, quam 
civitatem, quod praemium non vtl singulis hominibus vel 
civitatibus vel universis provinciis vendidit? Nihil humile de 
Tarquinio, nihil sordidum accepimus: at vero huius domi 
inter quasilla pendebatur aurum, numerabatur pecunia: una 
in domo omnes, quorum intererat, totum imperium populi 
Romani nundinabantur. Supplicia vero in cives Romanos 
nulla Tarquinii accepimus: at hic et Suessae iugulavit eos, 
quos in custodiam dederat, et Brundisii ad trecentos fortis- 
simos viros civesque optimos trucidavit. 11. Postremo Tar- 
quinius pro populo Romano bellum gerebat tum, quum est 
expulsus: Antonius contra populum Romanum exercitum 
adducebat tum, quum a legionibus relictus nomen Caesaris 
exercilumque pertimuit negieetisque sacrificiis solemnibus 
ante lucem vota ea, quae numquam solveret, nuncupavit: 
et hoc tempore in provinciam populi Romani conatur inva- 
dere. Maius igitur a D. Bruto beneficium populus Romanus et 

habet et exspectat quam maiores nostri acceperunt a L. Bru- 
to, principe huius maxime conservandi generis et nominis. 
V. 12. Quum autem omnis servitus est misera tum vero in- 
tolerabile est servire impuro, impudico, effeminato, num- 
quam ne in metu quidem sobrio. Hunc igitur qui Gallia pro- 
hibet, privato praesertim consilio, iudicat verissimeque iu- 
dicat non esse consulem. Faciendum est igitur nobis, patres 
conscripti, ut D. Bruti privatum consilium auctoritate publica 
comprobemus. Nec vero M. Antonium consulem post Luper- 
calia debuistis putare. Quo enim ille die, populo Romano 
inspectante, nudus, uncius, ebrius est contionatus et id 
egit, ut collegae diadema imponeret, eo die se non modo 
consulatu, sed etiam libertate abdicavit. Esset enim ipsi 
certe slalim serviendum, si Caesar ab eo regni insignia ac- 
cipere voluisset. Hunc igitur ego consulem, hunc civem Ro- 
manum, hunc liberum, hunc denique hominem putem, qui 
foedo illo et flagitioso die et quid pati Caesare vivo posset 
et quid eo mortuo consequi ipse cuperet ostendit? 13. Nec 
vero de virtute, constantia, gravitate provinciae Galliae ta- 
ceri potest. Est enim ille flos Italiae, illud iirmamenlum 
imperii populi Romani, illud ornamentum dignitatis. Tantus 
autem est consensus municipiorum coloniarumque provin- 
ciae Galliae, ut omnes ad auctoritatem huius ordinis maie- 
slalemque populi Romani defendendam conspirasse videan- 
tur. Quam ob rem, tribuni plebis, quamquam vos nihil aliud 
nisi de praesidio, ut senatum luto consules Kalendis lanuariis 
habere possent, rettulistis , tamen mihi videmini magno con- 
silio atque optima mente potestatem nobis de tota re publica 
fecisse dicendi. Quum enim tuto senatum haberi sine prae- 
sidio non posse iudicavislis, tum statuistis etiam intra muros 
Antonii scelus audaciamque versari. 

VI. 14. Quam ob rem omnia mea sententia complectar, 
vobis, ut intelligo , non invitis, ut et praeslanlissimis duci- 
bus a nobis detur auctoritas et fortissimis militibus spes 
ostendatur praemiorum et iudicetur non verbo, sed re non 
modo non consul, sed etiam hostis Antonius. Nam si ille 
consul, fustuarium meruerunt legiones, quae consulem reli- 
querunt, sceleratus Caesar, Brutus nefarius, qui contra 

consulem privato consilio exercitus comparaverunt: sin au- 
tem militibus exquirendi sunt honores novi propter eorum 
divinum atque immortale meritum, ducibus autem ne referri 
quidem potest gratia, quis est qui eum hostem non existimet, 
quem qui armis persequuntur, conservatores rei publicae 
iudicanlur? 15. At quam contumeliosus in edictis! quam 
barbarus ! quam rudis ! Primum in Caesarem maledicta con- 
gessit deprompta ex recordatione impudicitiae et stuprorum 
suorum! Quis enim hoc adolescente castior? quis modestior? 
Quod in iuvenlute habemus illustrius exemplum veteris san- 
ctitatis? Quis autem illo, qui male dicit, impurior? Ignobili- 
tatem obiicil C. Caesaris filio, cuius etiam natura pater, si 
vita suppeditassel, consul factus esset. — Aricina mater. — 
Trallianam aut Ephesiam putes dicere. Videte quam despicia- 
mur omnes, qui sumus e municipiis, id est, omnes plane. 
Quotus enim quisque nostrum non est? Quod autem muni- 
cipium non contemnit is, qui Aricinum tanto opere despicit, 
vetustate antiquissimum , iure foederatum , propinquitate 
paene finitimum, splendore municipum honestissimum? 
16. Hinc Voconiae, hinc Atiniae leges: hinc multae sellae 
curules et patrum memoria et nostra: hinc equites Romani 
lautissimi et plurimi. Sed si Aricinam uxorem non probas, 
cur probas Tusculanam? Quamquam huius sanctissimae fe- 
minae atque optimae pater, M. Alius Balbus, in primis ho- 
nestus, praetorius fuit: tuae coniugis, bonae feminae, locu- 
pletis quidem certe, Bambalio quidam paler, homo nullo 
numero: nihil illo contemptius, qui propter haesitantiam 
linguae sluporemque cordis cognomen ex contumelia tra- 
xerit. — At avus nobilis. — Tudilanus nempe ille , qui cum 
palla et cothurnis numos populo de rostris spargere solebat. 
Vellem hanc contemptionem pecuniae suis reliquisset! Ha- 
betis nobilitatem generis gloriosam. 17. Qui autem evenit 
ut libi Iulia natus ignobilis videatur, quum tu eodem materno 
genere soleas gloriari? Quae porro amentia est eum dicere 
aliquid de uxorum ignobilitate, cuius paler Numitoriam Fre- 
gellanam, proditoris filiam, habuerit uxorem, ipse ex liber- 
tini filia susceperit liberos? Sed hoc clarissimi viri viderint, 
L. Philippus, qui habet Aricinam uxorem, C. Marcellus, qui 
cic. II. 3. 23 

Aricinae filiam: quos certo scio dignitatis optimarum 
narum non poenitere. VII. Idem etiam Q. Ciceronem , fratris 
mei filium, compellat edicto: nec sentit amens commenda- 
tionem esse compellationem suam. Quid enim accidere huic 
adolescenti potuit optatius quam cognosci ab omnibus Cae- 
saris consiliorum esse socium, Antonii furoris inimicum? 
18. At etiam gladiator ausus est scribere hunc de patris el 
patrui parricidio cogitasse. 0 admirabilem impudentiam, au- 
daciam, temeritatem! in eum adolescentem hoc scribere 
audere, quem ego et frater meus propter eius suavissimos 
atque optimos mores praestantissimumque ingenium certatim 
amamus omnibusque horis oculis, auribus, complexu tene- 
mus? Nam me isdem edictis nescit laedat an laudet. Quum 
idem supplicium minatur optimis civibus, quod ego de sce- 
leratissimis ac pessimis sumpserim, laudare videtur, quasi 
imitari velit: quum autem illam pulcherrimi facti memoriam 
refricat, tum a sui similibus invidiam aliquam in me commo 
veri putat. 

VIII. 19. Sed quid fecit ipse? Quum tot edicta propo- 
suisset, edixit ut adesset senatus frequens a. d. vm. Kalendas 
Decembres: eo die ipse non adfuit. At quo modo edixit? 
Haec sunt, ut opinor, verba in extremo : Si quis non adfuerit , 
hunc omnes existimare poterunt et interitus mei ei perditissi- 
morum consiliorum auctorem fuisse. Quae sunt perdiLa con- 
silia? an ea, quae pertinent ad libertatem populi Romani re- 
cuperandam? quorum consiliorum Caesari me auctorem et 
hortatorem el esse et fuisse fateor. Quamquam ille non eguit 
consilio cuiusquam, sed tamen currentem, ut dicitur, incitavi. 
Nam interitus quidem lui quis bonus non esset auctor, quum 
in eo salus et vita optimi cuiusque, libertas populi Romani 
dignitasque consisteret? 20. Sed quum tam atroci edicto 
nos concitavisset, cur ipse non adfuit? Num putalis aliqua 
re tristi ac severa? vino atque epulis retentus est: si illae 
epulae potius quam popinae nominandae sunt. Diem edicti 
obire neglexit: in ante diem quartum Kalendas Decembres 
distulit. Adesse in Capitolio iussit: quod in templum ipse 
nescio qua per Gallorum cuniculum ascendit. Convenerunt 
corrogati et quidem ampli quidam homines, sed immemores 

dignitatis suae. Is enim erat dies, ea fama, is qui senatum 
vocarat, ut turpe senatori esset nihil timere. Ad eos tamen 
ipsos, qui convenerant, ne verbum quidem ausus est facere 
de Caesare f quum de eo constituisset ad senatum referre. 
Scriptam attulerat consularis quidam sententiam. 21. Quid 
est aliud de eo referre non audere, qui contra se consulem 
exercitum duceret, nisi se ipsum hostem iudicare? decesse 
erat enim alterutrum esse hostem: nec poterat aliter de ad- 
versariis ducibus iudicari. Si igitur Caesar hostis, cur con- 
sul nihil refert ad senatum? sin ille a senatu notandus non 
fuit, quid potest dicere quin, quum de illo tacuerit, se hostem 
confessus sit? Quem in edictis Spartacum appellat, hunc in 
senatu ne improbum quidem dicere audet. IX. At in rebus 
tristissimis quantos excitat risus ! Sententiolas edicti cuius- 
dam memoriae mandavi, quas videtur ille peracutas putare: 
ego autem qui inlelligeret quid dicere vellet adhuc neminem 
inveni. 22. Nulla contumelia est, quam facit dignus. Primum 
quid est dignus? Nam etiam malo digni multi, sicut ipse. 
An quam facit is, qui cum dignitate est? Quae autem potest 
- esse maior? Quid est porro facere contumeliam? quis sic 
loquitur? Deinde: Nec timor, quem denunciat inimicus. Quid 
ergo? ab amico limor denunciari solet? Horum similia dein- 
ceps. Nonne satius est mutum esse quam quod nemo intel- 
ligat dicere? En cur magister eius ex oratore arator factus 
possideat in agro publico populi Romani campi Leontini duo 
milia iugerum immunia , ut hominem stupidum magis etiam 
infatuet mercede publica. 23. Sed haec leviora fortasse: 
illud quaero, cur tam mansuetus in senatu fuerit, quum in 
edictis tam ferus fuisset. Quid enim attinuerat, L. Cassio, 
tribuno plebis, fortissimo et constanlissimo civi, mortem de- 
nunciare, si in senatum venisset: D. Carfulenum, bene de re 
publica sentientem, senatu vi et minis mortis expellere: Ti. 
Canulium, a quo erat honestissimis contentionibus et saepe 
et iure vexatus, non templo solum, verum etiam aditu pro- 
hibere Capitolii. Cui senatus consulto ne intercederent vere- 
batur? De supplicatione, credo, M. Lepidi, clarissimi viri. 
Atque id erat periculum, de cuius honore extraordinario co- 
tidie aliquid cogitabamus, ne eius usitatus honos impediretur. 

23* 

24. Ac ne sine causa videretur edixisse, ut senatus adesset, 
quum de re publica relaturus fuisset, adlalo nuncio de legione 
quarta mente concidit, et fugere festinans senatus consultum 
de supplicatione per discessionem fecit, quum id factum es- 
set antea numquam. 

X. Quae vero profectio postea! quod iter paludati ! quae 
vitatio oculorum, lucis, urbis, fori! quam misera fuga ! quam 
foeda! quam turpis! Praeclara tamen senatus consulta illo 
ipso die vespertina, provinciarum religiosa sortitio, divina 
vero opportunitas, ut, quae cuique apta esset, ea cuique ob- 
veniret. 25. Praeclare igitur facilis, tribuni plebis, qui de 
praesidio consulum senatusque referatis, meritoque vestro 
maximas vobis gratias omnes et agere et habere debemus. 
Qui enim periculo carere possumus in tanta hominum cupi- 
ditate et audacia? Ille autem homo adflictus et perditus quae 
de se exspectat iudicia graviora quam amicorum suorum? 
Familiarissimus eius, mihi homo coniunclus, L. Lentulus et 

P. Naso, omni carens cupiditate, nullam se habere provin- 
ciam, nullam Antonii sortitionem fuisse iudicaverunt. Quod 
idem fecit L. Philippus, vir patre, avo maioribusque suis di- 
gnissimus. In eadem sententia fuit homo summa integritate 
atque innocentia, C. Turranius. Idem fecit Sp. Oppius : ipsi 
etiam, qui amicitiam M. Antonii veriti plus ei tribuerunt quam 
fortasse vellent, M. Piso, necessarius meus, et vir et civis 
egregius, parique innocentia M. Vehilius, senatus auctoritati 
se obtemperaturos esse dixerunt. 26. Quid ego de L. Cinna 
loquar? cuius speciata multis magnisque rebus singularis 
integritas minus admirabilem facit huius honestissimi facti 
gloriam: qui omnino provinciam neglexit: quam item magno 
animo et constanti C. Cestius repudiavit. Qui sunt igitur re- 
liqui, quos sors divina delectet? fL. Annius et M. Antonius. 
0 felicem utrumque! nihil enim maluerunt. C. Antonius Ma- 
cedoniam. Hunc quoque felicem! hanc enim habebat semper 
in ore provinciam. C. Calvisius Africam. Nihil felicius ! Modo 
enim ex Africa decesserat et quasi divinans se rediturum 
duos legatos Uticae reliquerat. Deinde M. Iccius Siciliam, 

Q. Cassius Hispaniam. Non habeo quid suspicer. Duarum 
credo provinciarum sortes minus divinas fuisse. XI. 27. 0 C. 

Caesar — adolescentem appello — , quam lu salutem rei pu- 
blicae attulisti! quam improvisam! quam repentinam! Qui 
enim haec fugiens fecerit, quid faceret insequens? Etenim 
in contione dixerat se custodem fore urbis, seque usque ad 
Kalendas Maias ad urbem exercitum habiturum. 0 praecia 
rum custodem ovium, ut aiunt, lupum ! Custosne urbis an di- 
reptor et vexator esset Antonius? Et quidem se introiturum 
in urbem dixit exiturumque quum vellet. Quid illud? nonne 
audiente populo sedens pro aede Castoris dixit, nisi qui vi- 
cisset, victurum neminem? 

28. Hodierno die primum , patres conscripti, longo inter- 
vallo in possessionem libertatis pedem ponimus: cuius qui- 
dem ego quoad potui non modo defensor, sed etiam conser- 
vator fui. Quum autem id facere non possem, quievi, nec 
abiecte nec sine aliqua dignitate casum illum temporum et 
dolorem tuli. Hanc vero taeterrimam beluam quis ferre pot- 
est aut quo modo? Quid est in Antonio praeter libidinem, 
crudelitatem, petulantiam, audaciam? Ex his totus congluti- 
natus est. Nihil apparet in eo ingenuum, nihil moderatum, 
nihil pudens, nihil pudicum. 29. Quapropter, quoniam res 
in id discrimen adducta est, utrum ille poenas rei publicae 
luat an nos serviamus, aliquando, per deos immortales! pa- 
tres conscripti, patrium animum virtutemque capiamus, ut 
aut libertatem propriam Romani et generis et nominis recu- . 
peremus aut mortem servituti anteponamus. Mulla, quae in 
libera civitate ferenda non essent, tulimus et perpessi sumus; 
alii spe forsitan recuperandae libertatis, alii vivendi nimia 
cupiditate. Sed, si ilia tulimus, quae nos necessitas ferre 
coggit, quae vis quaedam paene fatalis, quae tamen ipsa non 
tulimus, eliamne huius impuri latronis feremus taeterrimum 
crudelissimumque dominatum? XII. 30. Quid hic faciet, si 
potuerit, iratus, qui quum suscensere nemini posset, omni 
bus bonis fuerit inimicus? quid hic victor non audebit, qui 
nullam adeptus victoriam tanta scelera post Caesaris interi- 
tum fecerit? referiam domum eius exhauserit? hortos com- 
pilarit? ad se ex his omnia ornamenta transtulerit? caedis 
et incendiorum causam quaesierit ex funere? duobus aut 
tribus senatus consultis bene et e re publica factis reliquas 

res ad lucrum praedamque revocaverit? vendiderit immuni- 
tates? civitates liberaverit? provincias universas ex imperii 
populi Romani iure sustulerit? exsules reduxerit? falsas le- 
ges C. Caesaris nomine et falsa decreta in aes incidenda et 
in Capitolio figenda curaverit earumque rerum omnium do- 
mesticum mercatum instituerit? populo Romano leges impo- 
suerit? armis et praesidiis et populum et magistratus foro 
excluserit? 31. senatum stiparit armatis? armatos in cella 
Concordiae, quum -senatum haberet, incluserit? ad legiones 
Brundisium cucurrerit? ex his optime sentientes centuriones 
iugulaverit? cum exercitu Romam sit ad interitum nostrum 
et ad dispertitionem urbis venire conatus? Atque is ab hoc 
impetu abstractus consilio et copiis Caesaris, consensu ve- 
teranorum, virtute legionum, ne fortuna quidem fractus mi- 
nuit audaciam nec ruere demens nec furere desinit. In Gal- 
liam mutilatum ducit exercitum: cum una legione et ea va- 
cillante L. fratrem exspectat, quo neminem reperire potest 
sui similiorem. Ille autem ex mirmillone dux, ex gladiatore 
imperator quas effecit strages, ubicumque posuit vestigium ! 
Fundit apothecas, caedit greges armentorum reliquique pe- 
coris, quodcumque nactus est: epulantur milites: ipse au- 
tem se, ut fratrem imitetur, obruit vino: vastantur agri: di- 
ripiuntur villae: matres familiae, virgines, pueri ingenui 
abripiuntur, militibus traduntur. Haec eadem quacumque 
exercitum duxit fecit M. Antonius. XIII. 32. His vos taeter- 
rimis fratribus portas aperietis? hos umquam in urbem reci- 
pietis? non tempore oblato, ducibus paratis, animis militum 
incilatis, populo Romano conspirante, Italia tota ad liberta- 
tem recuperandam excitata, deorum immortalium beneficio 
ulemini? Nullum erit tempus hoc amisso. A tergo, fronte, 
lateribus tenebitur, si in Galliam venerit. Nec ille armis so- 
lum, sed etiam decretis nostris urguendus est. Magna vis 
est, magnum numen unum et idem sentientis senatus. Vide- 
tisne refertum forum, populum Romanum ad spem recu- 
perandae libertatis erectum: qui longo intervallo quum fre 
<1 nentes hic videt nos tum sperat etiam liberos convenisse. 

33. Hunc ego diem exspectans M. Antonii scelerata arma 
vitavi, tum, quum ille in me absentem invehens non inlelli- 

gefoat ad quod lempus me el meas vires reservarem. Si 
enim tum illi caedis a me initium quaerenti respondere vo- 
luissem, nunc rei publicae consulere non possem. Hanc 
vero nactus facultatem, nullum tempus, palres conscripti, 
dimittam neque diurnum neque nocturnum quin de libertate 
populi Romani, de dignitate vestra quod cogitandum sit cogi- 
tem , quod agendum atque faciendum, id non modo recusem, 
sed. etiam appetam atque deposcam. Hoc feci, dum licuit : 
intermisi, quoad non licuit. Iam non solum licet, sed etiam 
necesse est, nisi servire malumus quam ne serviamus armis 
animisque decernere. 34. Di immortales nobis haec prae- 
sidia dederunt: urbi Caesarem, Brutum Galliae. Si enim ille 
opprimere urbem potuisset, statim, si Galliam tenere, paullo 
post optimo cuique pereundum , reliquis esset serviendum. 
XIV. Hanc igitur occasionem oblatam tenete, per deos im- 
mortales! patres conscripti, et amplissimi orbis terrae con- 
silii principes vos esse aliquando recordamini. Signum date 
populo Romano consilium vestrum non deesse rei publicae, 
quoniam ille virtutem suam non defuluram esse profitetur. 
Nihil est quod moneam vos. Nemo est tam stultus qui non 
intelligat, si indormierimus huic tempori, non modo crude- 
lem superbamque dominationem nobis, sed ignominiosam 
etiam et flagitiosam ferendam. 35. Nostis insolentiam An- 
tonii, nostis amicos, nostis totam domum. Libidinosis, pe- 
tulantibus, impuris, impudicis, .aleatoribus, ebriis servire, 
ea summa miseria est summo dedecore coniuncta. Quod si 
iam — quod di omen avertant! — fatum extremum rei pu- 
blicae venit, quod gladiatores nobiles faciunt ut honeste de- 
cumbant, faciamus nos, principes orbis terrarum gentium- 
que omnium, ut cum dignitate potius cadamus quam cum 
ignominia serviamus. 36. Nihil est detestabilius dedecore, 
nihil foedius servitute. Ad decus et ad libertatem nati sumus: 
aut haec teneamus aut cum dignitate moriamur. Nimium diu 
teximus quid sentiremus: nunc iam apertum est: omnes 
patefecerunt in ulramque pariem quid sentiant, quid velint. 
Sunt impii cives, sed pro caritate rei publicae nimium mulli, 
pro multitudine bene sentientium admodum pauci, quorum 
opprimendorum di immortales incredibilem rei publicae po- 

lestatem el fortunam dederunt. Ad ea enim praesidia, q\tao 
habemus, iam accedent consules summa prudentia, virtute, 
concordia, multos menses de populi Romani libertate com- 
mentati atque meditati. His auctoribus el ducibus, disiuvan- 
tibus, nobis vigilantibus et mullum in posterum providenti- 
bus, populo Romano consentiente, erimus profecto liberi 
brevi tempore. lucundiorem autem faciei libertatem servi- 
tutis recordatio. 

XV. 37. Quas ob res, quod tribuni plebis verba fecerunt, 
uti senatus Kalendis Ianuariis tuto haberi sentenliaeque de 
summa re publica libere dici possint, de ea re ita censeo, 
uti C. Pansa A. Hirtius, consules designati, dent operam, 
uti senatus Kalendis Ianuariis tuto haberi possit: quodque 
edictum D. Bruti, imperatoris, consulis designati, propositum 
sit, senatum existimare D. Brutum, imperatorem, consulem 
designatum, optime de re publica mereri, quum senatus 
auctoritatem populique Romani libertatem imperiumque de- 
fendat: 38. quodque provinciam Galliam citeriorem, opti- 
morum et fortissimorum virorum amicissimorumque rei pu- 
blicae civium, exercitumque in senatus potestate retineat, 
id eum exercilumque eius, municipia, colonias provinciae 
Galliae recte atque ordine exque re publica fecisse et facere: 
senatum ad summam rem publicam perlinere arbitrari a D. 
Bruto et ab L. Planco imperatoribus, consulibus designatis 
itemque a caeleris, qui provincias oblinent, obtineri ex lege 
Julia, quoad ex senatus consulto cuique eorum successum 
sil: eosque dare operam ut eae provinciae exercitusque in 
Senali populique Romani potestate praesidioque rei publicae 
sint: quumque opera, virtute, consilio C. Caesaris summo- 
que consensu militum veteranorum, qui eius auctoritatem 
secuti rei publicae praesidio sunt ct fuerunt, a gravissiir 
periculis populus Romanus defensus sit et hoc tempore de- 
fendatur: 39. quumque legio Martia Albae constiterit, in 
municipio fidelissimo et fortissimo, seseque ad senatus au- 
ctoritatem populique Romani libertatem contulerit: et quod 
pari consilio eademque virtute legio quarta usa, duce L. 
Egnatuleio, quaestore, civi egregio, senatus auctoritatem po- 
pulique Romani libertatem defendat ac defenderit, senatu/ 

magnae curae esse ac fore ut pro tantis eorum in rem pu- 
blicam meritis honores eis habeantur graLiaeque referantur: 
senatui placere uti C. Pansa A. Hirtius, consules designati, 
quum magistratum inissent, si eis videretur, primo quoque 
tempore de his rebus ad hunc ordinem referrent, ita uti e re 
publica fideque sua videretur. 

Habita superiore oratione M. Cicero iam in contione quae acta sint 
in senatu exponit, C. Caesarem et D. Brutum summis adficit laudi- 
bus, populum Romanum ad libertatem capessendam adhortatur bene- 
que de re publica sperare iubet. 

I. 1. Frequentia vestrum incredibilis, Quirites, contioque 
tanta, quantam meminisse non videor, et alacritatem mihi 
summam defendendae rei publicae adfert et spem recupe- 
randae. Quamquam animus mihi quidem numquam defuit: 
tempora defuerunt, quae simul ac primum aliquid lucis 
ostendere visa sunt, princeps vestrae libertatis defendendae 
fui. Quod si id ante facere conatus essem, nunc facere non 
possem. Hodierno enim die, Quirites, ne mediocrem rem 
actam arbitremini, fundamenta iacta sunt reliquarum actio- 
num. Nam est hostis a senatu nondum verbo appellatus, sed 
re iam iudicatus Antonius. 2. Nunc vero multo sum erectior, 
quod vos quoque hostem illum esse tanto consensu lanto- 
que clamore approbavistis. Neque enim, Quirites, fieri potest 
ut non aut ii sint impii, qui contra consulem exercitus com- 
paraverunt, aut ille hostis, contra quem iure arma sumpta 
sunt. Hanc igitur dubitationem, quamquam nulla erat, tamen 

nc qua posset esse, senatus hodierno die sustulit. C. Cae- 
sar, qui rem publicam liberlatemque vestram suo studio, 
consilio, patrimonio denique tutatus est et lutatur, maximis 
senatus laudibus ornatus est. 3. Laudo, laudo vos, Qui- 
rites, quum gratissimis animis prosequimini nomen clarissimi 
adolescentis vel pueri potius. Sunt enim facta eius immor- 
talitatis, nomen aetatis. Multa memini, multa audivi, mulla 
legi: nihil ex omni saeculorum memoria tale cognovi: qui 
quum servitute premeremur, in dies malum cresceret, prae- 
sidii nihil haberemus, capitalem et pestiferum a Brundisio 
tum M. Antonii reditum timeremus, hoc insperatum omnibus 
consilium, incognitum certe ceperit, ut exercitum invictum 
ex paternis militibus conficeret Anloniique furorem crude- 
lissimis consiliis incitatum a pernicie rei publicae averteret. 
II. 4. Quis est enim qui hoc non inlelligat, nisi Caesar exer 
citum paravisset, non sine exitio nostro futurum Antonii 
reditum fuisse? Ita enim se recipiebat ardens odio vestri, 
cruentus sanguine civium Romanorum, quos Suessae, quos 
Brundisii occiderat, ut nihil nisi de pernicie rei publicae 
cogitaret. Quod autem praesidium erat salutis libertalisque 
vestrae, si C. Caesaris fortissimorum sui patris militum exer- 
citus non fuisset? cuius de laudibus et honoribus, qui ei 
pro divinis et immortalibus meritis divini immorlalesque de- 
bentur, mihi senatus adsensus paullo ante decrevit, ut primo 
quoque tempore referretur. 5. Quo decreto quis non per- 
spicit hostem esse Antonium iudicatum? Quem enim pos- 
sumus appellare eum, contra quem qui exercitus ducunt, iis 
senatus arbitratur singulares exquirendos honores? Quid? 
legio Martia, quae mihi videtur divinitus ab eo deo traxisse 
nomen, a quo populum Romanum generatum accepimus, 
non ipsa suis decretis prius quam senatus hostem iudicavit 
Antonium? Nam si ille non hostis, hos, qui consulem reli- 
querunt, hostes necesse est iudicemus. Praeclare et loco, 
Quirites, reclamatione vestra factum pulcherrimum Martialium 
comprobavistis: qui se ad senatus auctoritatem, ad libertatem 
vestram, ad universam rem publicam contulerunt: hostem 
illum et latronem et parricidam patriae reliquerunt. 6. Nec 
solum id animose et fortiter, sed considerate etiam sapienler- 

le fecerunt: Albae constiterunt, in urbe opportuna, inunita, 
•opinqua, fortissimorum virorum, fidelissimorum civium 
que optimorum. Huius Martiae legionis legio quarta imi- 
ta virtutem, duce L. Egnatuleio, quem senatus merito 
a ullo ante laudavit, C. Caesaris exercitum persecuta est. 

III. Quae exspectas, M. Antoni, iudicia graviora? Caesar 
:rtur in caelum, qui contra te exercitum comparavit. Lau- 
antur exquisitissimis verbis legiones, quae te reliquerunt, 
uae a te arcessitae sunt, quae essent, si te consulem quam 
ostem maluisses, tuae. Quarum legionum fortissimum ve- 
ssimumque iudicium confirmat senatus, comprobat univer- 
us populus Romanus, nisi forte vos, Quirites, .consulem, 
on hostem, iudicatis Antonium. 7. Sic arbitrabar, Qui- 
tes, vos iudicare, ut ostenditis. Quid? municipia, colonias, 
raefecturas num aliter iudicare censetis? Omnes mortales 
na mente consentiunt: omnia arma eorum, qui haec salva 
elint, contra illam pestem esse capienda. Quid? D. Bruti 
idicium, Quirites, quod ex hodierno eius edicto perspicere 
otuistis, num cui tandem contemnendum videtur? Recte et 
ere negatis, Quirites. Est enim quasi deorum immortalium 
>eneficio et munere datum rei publicae Brutorum genus et 
lomen ad libertatem populi Romani vel constituendam vel 
ecipiendam. 8. Quid igitur D. Brutus de M. Antonio iudi- 
:avit? Excludit provincia: exercitu obsistit: Galliam totam 
lortatur ad bellum ipsam sua sponte suoque iudicio excita- 
am. Si consul Antonius, Brutus hostis. Si conservator rei 
mblicae Brutus, hostis Antonius. Num igitur utrum horum 
>it dubitare possumus? IV. Atque ut vos una mente unaque 
•’oce dubitare vos negatis, sic modo decrevit senatus, D. Bru- 
um optime de re publica mereri, quum senatus auctoritatem 
mpulique Romani libertatem imperiumque defenderet. A quo 
lefenderet? nempe ab hoste. Quae est enim alia laudanda 
lefensio? 9. Deinceps laudatur provincia Gallia meritoque 
ornatur verbis amplissimis ab senatu, quod resistat Antonio. 
Quem si consulem illa provincia putaret neque eum reciperet, 
magno scelere se astringeret: omnes enim in consulis iure 
2t imperio debent esse provinciae. Negat hoc D. Brutus im- 
perator, consul designatus, natus rei publicae civis: negat 

Gallia, negat cuncta Italia, negat senatus, negatis vos. QuiJ 
illum igilur consulem nisi latrones putant? Quamquam ne i 
quidem ipsi, quod loquuntur, id sentiunt, nec ab iudicio om 
nium mortalium, quamvis impii nefariique sint, sicut sunl 
dissentire possunt. Sed spes rapiendi atque praedandi oc- 
caecat animos eorum, quos non bonorum donatio, non agro 
rum adsignatio, non illa infinita hasta satiavit: qui sibi ur 
bem, qui bona et fortunas civium ad praedam proposuerunt: 
qui, dum hic sit quod rapiant, quod auferant, nihil sibi de 
futurum arbitrantur: 10. quibus M. Antonius — o di immor 
tales , avertite et detestamini , quaeso , hoc omen ! — urbem 
se divisurum esse promisit. Ita vero, Quirites, ut precamini, 
eveniat atque huius amentiae poena in ipsum familiamque 
eius recidat! Quod ita futurum esse confido. Iam enim nor. 
solum homines, sed etiam deos immortales ad rem publicam 
conservandam arbitror consensisse. Sive enim prodigiis at- 
que portentis di immortales nobis futura praedicunt, ita sunl 
aperte denunciala, ut et illi poena et nobis libertas appro- 
pinquet, sive tantus consensus omnium sine impulsu deorum 
esse non potuit, quid est quod de voluntate caelestium du 
hilare possimus? 

11. Reliquum est, Quirites, ut vos in ista sententia, quam 
prae vobis feriis, perseveretis. V. Faciam igitur, ut impe 
ralores instructa acie solent, quamquam paratissimos milites 
ad proeliandum videant, ut eos tamen adhortenlur, sic ego 
vos ardentes et erectos ad libertatem recuperandam cohor- 
tabor. Non est, non est vobis, Quirites, cum eo hoste cer 
tamen , quocum aliqua pacis condicio esse possit. Neque 
enim ille servitutem vestram, ut antea, sed iam iratus sangui- 
nem concupiscit. Nullus ei ludus videtur esse iucundior 
quam eruor, quam caedes, quam ante oculos trucidatio 
civium. 12. Non est vobis res, Quirites, cum scelerato ho- 
mine atque nefario, sed cum immani taetraque belua, quae 
quoniam in foveam incidit, obruatur. Si enim illinc enier 
serit, nullius supplicii crudelitas erit recusanda. Sed tenetur 
premitur, urguetur nunc iis copiis, quas iam habemus, mox 
iis, quas paucis diebus novi consules comparabunt. Incum- 
bite in causam, Quirites, ut facilis. Numquam maior con- 

sensus vester in ulla causa fuit: numquam tam vehementer 
cum senatu consociati fuistis. Nec mirum. Agitur enim non 
qua condicione victuri, sed victurine simus an cum supplicio 
ignominiaque perituri. 13. Quamquam mortem quidem om- 
nibus natura proposuit: crudelitatem mortis et dedecus vir- 
tus propulsare solet, quae propria est Romani generis et 
seminis. Hanc retinete, quaeso, Quirites, quam vobis tam- 
quam hereditatem maiores vestri reliquerunt. + Quamquam 
alia omnia falsa incerta sunt, caduca mobilia, virtus <Jsl 
una altissimis defixa radicibus, quae numquam ulla vi labe- 
factari potest, numquam demoveri loco. Hac virtute maiores 
vestri primum universam Italiam devicerunt, deinde Kartha- 
ginem exciderunt, Numantiam everterunt, potentissimos re- 
ges, bellicosissimas gentes in dicionem huius imperii red- 
egerunt. VI. 14. Ac maioribus quidem vestris, Quirites, cum 
eo hoste res erat, qui haberet rem publicam, curiam, aera- 
rium, consensum et concordiam civium, rationem aliquam, 
si ita res tulisset, pacis et foederis: hic vester hostis vestram 
rem publicam oppugnat, ipse habet nullam: senatum, id est 
orbis terrae consilium, delere gestit, ipse consilium publicum 
nullum habet: aerarium vestrum exhausit, suum non habet. 
Nam concordiam civium qui habere potest, nullam quum 
habeat civitatem? pacis vero quae potest esse cum eo ratio, 
in quo est incredibilis crudelitas, fides nulla? 15. Est igitur, 
Quirites, populo Romano, victori omnium gentium, omne 
certamen cum percussore, cum latrone, cum Spartaco. Nam 
quod se similem esse Catilinae gloriari solet, scelere par est 
illi, industria inferior. Ille quum exercitum nullum habuisset, 
repente conflavit: hic eum ipsum exercitum, quem accepit, 
amisiL Ut igitur Catilinam diligentia mea, senatus auctoritate, 
vestro studio et virtute fregistis, sic Antonii nefarium latro- 
cinium vestra cum senatu concordia tanta, quanta numquam 
fuit, felicitate et virtute exercituum ducumque vestrorum 
brevi tempore oppressum audietis. 16. Equidem , quantum 
cura, labore, vigiliis, auctoritate, consilio eniti atque effi- 
cere potero, nihil praetermittam, quod ad libertatem vestram 
perlinere arbitrabor. Neque enim id pro vestris amplissimis 
in me beneficiis sine scelere facere possum. Hodierno autem 

die primum referente viro fortissimo vobisque amicissimo, 
M. hoc Servilio, collegisque eius, ornatissimis viris, optimis 
civibus, longo intervallo me auctore et principe ad spem 
libertatis exarsimus. 

Quum D. Bruto consuli designato Gallia citerior a C. Caesare data 
esset provincia, eaque res a senatu post Caesaris necem confirmata 
esset, tamen M. Antonius, ut suas opes augeret, ei concedere noluit 
eumque eo tempore, quo novi consules C. Pansa et A. Hirtius Kalen- 
dis Ianuariis anno p. u. c. 711. senatum in templum Concordiae con- 
vocaverunt, Mutinae inclusum atque obsessum tenebat. Quum igitur 
consules eo die de omni statu rei publicae referrent, necesse erat 
mentionem fieri etiam de Mutinae obsidione et rogari quid patribus 
conscriptis de ea re placeret. Et quum Q. Fufius Calenus, qui fuerat 
consul anno p. u. c. 707., primus sententiam rogatus, quod M. An- 
tonio favebat, legatos ad Antonium de pace mittendos censuisset, M. 
Cicero, quum post eam sententiam rogatus esset, vehementer ab eius 
sententia dissensit ac nullos legatos mittendos, acta M. Antonii re- 
scindenda, praemiis eos, qui contra eum rem publicam defendissent, 
adficiendos censuit, eamque sententiam ea, quae infra scripta est, ora- 
tione accuratius exposuit ac defendit. 

I. 1. Nihil umquam longius his Kalendis Ianuariis mihi 
visum est, patres conscripti: quod idem intelligebam per hos 
dies uni cuique vestrum videri. Qui enim bellum cum re 
publica gerunt, hunc diem non exspectabant. Nos autem 
tum , quum maxime consilio nostro subvenire communi saluti 
oporteret, in senatum non vocabamur. Sed querelam prae- 
teritorum dierum sustulit oratio consulum: qui ita locuti 
sunt, ut magis, exoptatae Kalendae quam serae esse vide- 

nlur. Atque ul oratio consulum animum meum erexit spem- 
[ue attulit non modo salutis conservandae, verum etiam 
iignitatis pristinae recuperandae, sic me perlurbasset eius 
ententia, qui primus rogatus est, nisi vestrae virtuti con- 
.lantiaeque confiderem. 2. Hic enim dies vobis, patres 
:onscripti, illuxit, haec potestas data est, ut quantum vir- 
utis, quantum constantiae, quantum gravitatis in huius or- 
Jinis consilio esset populo Romano declarare possetis. Re- 
jordamini qui dies nudius tertius decimus fuerit, quantus 
consensus vestrum, quanta virtus, quanta constantia: quan- 
tam sitis a populo Romano laudem, quantam gloriam, quan- 
tam gratiam consecuti. Atque illo die, patres conscripti, 
ea constituistis, ut vobis nihil iam sit integrum nisi aut ho- 
nesta pax aut bellum necessarium. 3. Pacem vult M. Anto- 
nius? Arma deponat, roget, deprecelur. Neminem aequiorem 
reperiet quam me, cui, dum se civibus impiis commendat, 
inimicus quam amicus esse maluit. Nihil est profecto quod 
possit dari bellum gerenti: erit fortasse aliquid quod concedi 
possit roganti: 11. legatos vero ad eum mittere, de quo 
gravissimum et severissimum iudicium nudius tertius deci- 
mus feceritis, non iam levitatis est, sed, ut quod sentio di- 
cam, dementiae. Primum duces eos laudavistis, qui contra 
illum bellum privato consilio suscepissent: deinde milites 
veteranos, qui quum ab Antonio in colonias essent deducti, 
illius beneficio libertatem populi Romani anteposuerunt. 

4. Quid? legio Martia: quid? quarta, cur laudantur? Si enim 
consulem suum reliquerunt, vituperandae sunt: si inimicum 
rei publicae, iure laudantur. Atqui quum consules nondum 
haberetis, decrevistis ut. et de praemiis militum et de hono- 
ribus imperatorum primo quoque tempore referretur. Placet 
eodem tempore praemia constituere iis, qui contra Antonium 
arma ceperint, et legatos ad Antonium mittere? ut iam pu- 
dendum sit honestiora decreta esse legionum quam senatus: 
si quidem legiones decreverunt senatum defendere contra 
Antonium, senatus decernit legatos ad Antonium. Utrum 
hoc est confirmare militum animos an debilitare virtutem? 

5. Hoc dies duodecim profecerunt, ut, quem nemo praeter 
Cotylam tum inventus sit qui defenderet, is habeat iam pa- 

Ironos etiam consulares? Qui utinam omnes ante me senten- 
tiam rogarentur! — quamquam suspicor quid dicturi sint 
quidam eorum, qui post me rogabuntur — facilius contra 
dicerem, si quid videretur. Est enim opinio decreturum ali- 
quem Antonio illam ultimam Galliam, quam Plancus obtinet. 
Quid est aliud omnia ad bellum civile hosti arma largiri? 
primum nervos belli, pecuniam infinitam, qua nunc. eget: 
deinde equitatum, quantum velit. Equitatum dico? Dubita- 
bit, credo, gentes barbaras secum adducere. Hoc qui non 
videt, excors est: qui quum videt decernit, impius. 6. Tu 
civem sceleratum et perditum Gallorum et Germanorum exer- 
citu, pecunia, peditatu, equitatu, copiis instrues? Nullae 
istae excusationes sunt : Meus amicus est. Sit prius patriae. 
Meus cognatus. An potest cognatio propior ulla esse quam 
patriae, in qua parentes etiam continentur? Mihi pecuniam 
attribuit. Cupio videre qui id audeat dicere. Quid autem 
agatur quum aperuero, facile erit statuere quam sententiam 
dicatis aut quam sequamini.' 

III. Agitur utrum M. Antonio facultas detur opprimendae 
rei publicae, caedis faciendae bonorum, diripiendae urbis, 
agrorum suis latronibus condonandi, populum Romanum 
servitute opprimendi, an horum ei facere nihil liceat. Dubi- 
tate quid agatis. At non cadunt haec in Antonium. 7. Hoc 
ne Cotyla quidem dicere auderet. Quid enim in eum non 
cadit? qui, cuius acta se defendere dicit; eius eas leges per- 
vertit, quas maxime laudare poteramus. Ille paludes siccare 
voluit: hic omnem Italiam moderato homini, L. Antonio, 
dividendam dedit. Quid? hanc legem populus Romanus ac 
cepit? quid? per auspicia ferri potuit? Sed augur verecun- 
dus sine collegis de auspiciis. Quamquam illa auspicia non 
egent interpretatione. love enim tonante cum populo agi 
non esse fas quis ignorat? Tribuni plebis tulerunt de pro- 
vinciis contra acta Caesaris , ille biennium, iste sexennium. 
Num etiam hanc legem populus Romanus accepit? quid? 
promulgata fuit? quid? non ante lata quam scripta est? 
non ante factum vidimus quam futurum quisquam est su- 
spicatus? 8. Ubi lex Caecilia et Didia? ubi promulgatio, 
Irinum nundinum? ubi poena, recenti lege lunia et Licinia? 

'ossunlne hae leges esse ratae sine interitu legum reli- 
I narum V Eccui potestas in forum insinuandi fuity Quae 
xuto illa tonitrua! quae tempestas! ut, si auspicia M. Anto- 
\iuni non moverent, sustinere tamen eum ac ferre posse 
nlam vim tempestatis, imbris ac turbinum, mirum videretur. 
£)uam legem igitur se augur dicit tulisse non modo tonante 
love, sed prope caelesti clamore prohibente, hanc dubitabit 
contra auspicia latam confiteri? 9. Quid? quod cum eo col- 
lega tulit, quem ipse fecit sua nunciatione vitiosum, nihilne 
ad auspicia bonus augur perlinere arbitratus est? IV. Sed 
auspiciorum nos fortasse erimus interpretes, qui sgnrns eius 
collegae. Num ergo etiam armorum interpretes quaerimus? 
Primum omnes fori aditus ita saepti, ut, etiam si nemo ob- 
staret armatus, tamen nisi saeptis revulsis introiri in forum 
nullo modo posset. Sic vero erant disposita praesidia, ut quo 
modo aditus hostium urbe prohibentur, ita castellis et operi- 
bus ab ingressione fori populum tribunosque plebis propul- 
sari videres. 10. Quibus de causis eas leges, quas M An- 
tonius tulisse dicitur, omnes censeo per vim et contra au- 
spicia latas iisque legibus populum non teneri. Si quam 
legem de actis Caesaris confirmandis deve dictatura in per- 
petuum tollenda deve coloniis in agros deducendis tulisse 
M Antonius dicitur, easdem leges de integro, ut populum 
teneant, salvis auspiciis ferri placet. Quamvis enim res 
bonas vitiose per vimque tulerit, tamen hae leges non sunt 
habendae, omnisque audacia gladiatoris amentis auctoritate 
nostra repudianda est. 11. Illa vero dissipatio pecuniae 
publicae ferenda nullo modo est, per quam sestertium se- 
pliens miliens falsis perscriptionibus donalipnibusqtie aver- 
tit, ut portenti simile videatur tantam pecuniam populi Ro- 
mani tam brevi tempore perire potuisse. Quid? illi immanes 
quaestus ferendine, quos M. Antonii tota exhausit domus? 
Decreta falsa vendebat, regna, civitates, immunitates in aes 
accepta pecunia iubebat incidi. Haec se ex commentariis 
Caesaris, quorum ipse auctor erat, agere dicebat. Calebant 
in interiore aedium parte totius rei publicae nundinae: mulier 
sibi felicior quam viris auctionem provinciarum regnorum 
que faciebat: restituebantur exsules quasi lege sine lege 
cic. II. 3. 24 

quae nisi auctoritate senatus rescinduntur, quoniam ingressi 
in spem rei publicae recuperandae sumus, imago nulla libe- 
rae civitatis relinquetur. 12. Neque solum commentariis 
commenticiis chirographisque venalibus innumerabilis pe- 
cunia congesta in illam domum est, quum, quae vendebat 
Antonius, ea se ex actis Caesaris agere diceret, sed senatus 
etiam consulta pecunia accepta falsa referebat: syngraphae 
obsignabantur: senatus consulta numquam facta ad aerarium 
deferebantur. Huius turpitudinis testes erant etiam exterae 
nationes. Foedera interea facta : regna data: populi provin- 
ciaeque liberatae: earumque rerum falsae tabulae gemente 
populo Romano toto Capitolio figebantur. Quibus rebus tanta 
pecunia una in domo coacervata est, ut, si f hoc genus in 
unum redigatur, non sit pecunia populo Romano defutura. 

V. Legem etiam iudiciariam tulit, homo castus atque in- 
teger, iudiciorum et iuris auctor. In quo nos fefellit. Ante- 
signanos et manipulares et Alaudas iudices se constituisse 
dicebat. At ille legit aleatores, legit exsules, legit Graecos. 
0 consessum iudicum praeclarum ! o dignitatem consilii ad- 
mirandam! 13. Avet animus apud consilium illud pro reo 
dicere! Cydam Cretensem, portentum insulae, hominem au-i 
dacissimum et perditissimum. Sed fac non esse: num Latine 
scit? num est ex iudicum genere et forma? num, quod ma- 
ximum est, leges nostras moresve novit? num denique ho- 
mines ? Est enim Creta vobis notior quam Roma Cydae. De- 
lectus autem et notatio iudicum, etiam in nostris civibus ha- 
beri solet. Gortynium vero iudicem quis novit aut quis nosse 
potuit? Nam Lysiaden Atheniensem plerique novimus. Est 
enim Phaedri, philosophi nobilis, filius: homo praeterea 
festivus, ut ei cum M’ Curio consessore codemque collusore 
facillime possit convenire. 14. Quaero igitur, si Lysiades 
citatus iudex non responderit excuseturque Areopagiles esse 
nec debere eodem tempore Romae et Athenis res iudicare, 
accipielne excusationem is, qui quaestioni praeerit, Graeculi 
iudicis, modo palliati, modo togati? an Atheniensium anti- 
quissimas leges negliget? Qui porro ille consessus, di boni! 
Cretensis iudex isque nequissimus. Quem ad hunc reus ad- 
leget? quo modo accedat? Dura natio est. At Athenienses 

userieordes. Puto ne Curium quidem esse crudelem, qui 
ericulum fortunae cotidie faciat. Sunt item lecti iudiees, 
ui fortasse excusabuntur. Habent enim legitimam excusa- 
oneni, exsilii causa solum vertisse nec esse postea resti- 
itos. 15. Hos ille demens iudiees legisset, horum nomina 
d aerarium detulisset, his magnam partem rei publicae cre- 
idisset, si ullam speciem rei publicae cogitavisset? VI. At- 
ue ego de notis iudicibus dixi: quos minus nostis, nolui 
ominare: saltatores, citharistas, totum denique comissa- 
onis Antonianae chorum in tertiam decuriam iudicum scitote 
sse conieclum. En causam cur lex tam egregia tamque prae 
lara maximo imbri, tempestate, ventis, procellis, turbini- 
bus, inter fulmina et tonitrua ferretur, ut eos iudiees habe- 
emus, quos hospites habere nemo velit. Scelerum magni 
ado, conscientia maleficiorum, direptio eius pecuniae, cuius 
atio in aede Opis confecta est, hanc tertiam decuriam ex- 
ogitavit: nec ante turpes iudiees quaesiti quam honestis 
udicibus nocentium salus desperata est. 16. Sed illud os, 
llam impuritatem coeni fuisse, ut hos iudiees legere auderet! 
tuorum lectione duplex imprimeretur rei publicae dedecus*, 
inum, quod tam turpes iudiees essent: alterum, quod pate- 
actum cognitumque esset quam multos in civitate turpes 
laberemus. Hanc ergo et reliquas eius modi leges , etiam si 
ine vi, salvis auspiciis, essent rogatae, censerem tamen 
tbrogandas ; nunc vero cur abrogandas censeam , quas iu 
lico non rogatas? 

17. An illa non gravissimis ignominiis monumentisque 
mius ordinis ad posteritatis memoriam sunt notanda, quod 
inus M. Antonius in hac urbe post conditam urbem palam 
ecum habuerit armatos : quod neque reges nostri fecerunt 
ieque ii, qui regibus exactis regnum occupare voluerunt. 
Mnnam memini: vidi Sullam: modo Caesarem. Hi enim tres 
'Ost civitatem a L. Bruto liberatam plus potuerunt quam 
miversa res publica. Non possum adfirmare nullis telis eos 
tipatos fuisse : hoc dico nec multis et occultis. 18. At hanc 
>estem agmen armatorum sequebatur: Crassicius, Mustela, 
■iro, gladios ostentantes, sui similes greges ducebant per 
orum: certum agminis locum tenebant barbari sagittarii. 

24* 

Quum aulem erat ventum ad aedem Concordiae, gradus 
complebantur, lecticae collocabantur, non quo ille scuta oc- 
culta esse vellet, sed ne familiares, si scuta ipsi ferrent, la- 
borarent. VII. Illud vero taeterrimum auditu, non modo 
aspectu, in cella Concordiae collocari armatos, latrones, 
sicarios: de templo carcerem fieri: opertis valvis Concor- 
diae, quum inter subsellia senatus versarentur latrones, pa- 
tres conscriptos sententias dicere. 19. Huc etiam nisi ve- 
nirem Kalendis Septembribus, fabros se missurum et domum 
meam disturbaturum esse dixit. Magna res, credo, agebatur; 
de supplicatione referebat. Veni postridie: ipse non venit 
Loculus sum de re publica, minus equidem libere quam mea 
consuetudo, liberius tamen quam periculi minae poslu 
labant. At ille homo vehemens et violentus, qui hanc con- 
suetudinem libere dicendi excluderet — fecerat enim hoc 
idem maxima cum laude L. Piso xxx diebus ante — , inimici- 
tias mihi denunciavit: adesse in senatum iussita. d. xiii. Ka 
lendas Octobres. Ipse interea xvu dies de me in Tiburtino 
Scipionis declamitavit, sitim quaerens. Haec enim ei causa 
esse declamandi solet. 20. Quum is dies, quo me adesse 
iusserat, venisset, tum vero agmine quadrato in aedem Con- 
cordiae venit atque m me absentem orationem ore impuris- 
simo evomuit. Quo die, si per amicos mihi cupienti in sena- 
tum venire licuisset, caedis initium fecisset a me. Sic enim 
statuerat. Quum aulem semel gladium scelere imbuisset 
nulla res ei finem caedendi nisi defatigatio et satietas attu- 
lisset. Etenim aderat L. frater, gladiator Asiaticus, qui mir- 
millo Mylasis depugnarat: sanguinem nostrum sitiebat, suum 
in illa gladiatoria pugna mullum profuderat. Hic pecunias 
nostras aestimabat: possessiones notabat et urbanas et ru- 
sticas: huius mendicitas aviditate coniuncla in fortunas no- 
stras imminebat: dividebat agros quibus et quos vdlebat; 
nullus aditus erat privato, nulla aequitatis deprecatio. Tan- 
tum quisque habebat possessor, quantum reliquerat divisor 
Antonius. 21. Quae quamquam, si leges irritas feceritis, 
rata esse non possunt, tamen separalim suo nomine notanda 
censeo, iudicandumque nullos septemviros fuisse, nihil pla- 
cere ratum esse quod ab iis actum diceretur. 

VIII. M. vero Antonium quis est qui civem possit iudi- 
care potius quam taeterrimum et crudelissimum hostem, qui 
pro aede Castoris sedens audiente populo Romano dixerit 
nisi viclorem victurum neminem? Num putatis, patres con- 
scripti, dixisse eum minacius quam facturum fuisse? Quid 
vero, quod in contione dicere ausus est, se, quum magi- 
stratu abisset, ad urbem futurum cum exercitu? introiturum 
quotienscumque vellet? quid erat aliud nisi denunciare po- 
pulo Romano servitutem? 22. Quod autem eius iter Brun- 
disium, quae festinatio, quae spes nisi ut ad urbem vel in 
urbem potius exercitum maximum' adduceret? Qui autem 
delectus centurionum! quae effrenatio impotentis animi! 
Quum eius promissis legiones fortissimae reclamassent, do- 
mum ad se venire iussit centuriones, quos bene de re pu- 
blica sentire cognoverat: eosque ante pedes suos uxoris- 
que suae, quam secum gravis imperator ad exercitum du- 
xerat, iugulari coegit. Quo animo hunc futurum fuisse cen- 
setis in nos, quos oderat, quum in eos, quos numquam 
viderat, tam crudelis fuisset? et quam avidum in pecuniis 
locupletium, qui pauperum sanguinem concupisset? quorum 
ipsorum bona, quantacumque erant, stalim suis comitibus 
compoloribusque descripsit. 23. Atque ille furens infesta 
iam patriae signa a Brundisio inferebat; quum C. Caesar 
deorum immortalium beneficio, divini animi, ingenii, con- 
silii magnitudine, quamquam sua sponte eximiaque virtute, 
tamen approbatione auctoritatis meae colonias patrias adiit; 
veteranos milites convocavit; paucis diebus exercitum fecit; 
incitatos latronum impetus retardavit. Postea vero quam 
legio Martia ducem praestanlissimum vidit, nihil egit aliud 
nisi ut aliquando liberi essemus; quam est imitata quarta 
legio. IX. Quo ille nuncio audito quum senatum vocasset 
adhibuissetque consularem, qui sua sententia C. Caesarem 
hostem iudicaret, repente concidit. 24. Post autem neque 
sacrificiis sollemnibus factis neque volis nuncupatis non 
profectus est, sed profugit paludatus. At quo? in provin- 
ciam firmissimorum et fortissimorum civium, qui illum, ne 
si ita quidem venisset ut nullum beHum inferret, ferre po- 
tuissent, impotentem, iracundum, contumeliosum, superbum. 

semper poscentem, sem per rapientem, semper ebrium. At 
ille, cuius ne pacatam quidem nequitiam quisquam ferre 
posset, bellum intulit provinciae Galliae: circumsedet Mu- 
tinam , firmissimam et splendidissimam populi Romani colo- 
niam-. oppugnat D. Brutum, imperatorem, consulem desi- 
gnatum, civem non sibi, sed nobis et rei publicae natum. 

25. Ergo Hannibal hostis, civis Antonius? Quid ille fecit 
hostiliter, quod hic non aut fecerit aut faciat aut moliatur 
et cogitet? Totum iter Antoniorum quid habuit nisi depopu- 
lationes, vastationes, caedes, rapinas? quas non faciebat 
Hannibal, quia multa ad usum suum reservabat, at ei, 
qui in horam viverent, non modo de fortunis et de bonis 
civium, sed ne de utilitate quidem sua cogitaverunt. 

Ad hunc, di boni! legatos mitti placet? Norunt isti ho- 
mines formam rei publicae, iura belli, exempla maiorum? 
cogitant quid populi Romani maiestas, quid senatus severitas 
postulet? Legatos decernis? Si, ut deprecere, contemnet; 
si, ut imperes, non audiet: denique quamvis severa legatis 
mandata dederimus, nomen ipsum legatorum hunc, quem 
videmus, populi Romani restinguet ardorem, municipiorum 
atque Italiae franget animos. Ut omittam haec, quae magna 
sunt, certe ista legatio moram et tarditatem adferel bello. 

26. Quamvis dicant, quod quosdam audio dicturos: Legati 
proficiscantur: bellum nihilo minus paretur, tamen legatorum 
nomen ipsum et animos hominum molliet et belli celeritatem 
morabitur. X. Minimis momentis, patres conscripti, maximae 
inclinationes temporum fiunt, quum in omni casu rei publi- 
cae tum in bello et maxime civili, quod opinione plerumque 
et fama gubernatur. Nemo quaeret quibuseum mandatis lega- 
tos miserimus: nomen ipsum legationis ultro missae timoris 
esse signum videbitur. Recedat a Mutina, desinat oppugnare 
Brutum, decedat ex Gallia: non est verbis rogandus, co- 
gendus est armis. 27. Non enim ad Hannibalem mitti- 
mus, jit a Sagunto recedat, ad quem miserat olim senatus 
P. Valerium Flaccum et Q. Baebium Tampilum: qui, si 
Hannibal non pareret, Karthaginem ire iussi sunt. Nostros 
quo iubemus ire, si non paruerit Antonius? Ad no- 
strum civem mittimus, ne imperatorem, ne coloniam po- 

pali Romani oppugnet? Itane vero? hoc per legatos rogan- 
tium est? Quid interest, per deos immortales! utrum hanc 
urbem oppugnet an huius urbis propugnaculum, coloniam 
populi Romani praesidii causa collocatam? Belli Punici se- 
cundi, quod contra maiores nostros Hannibal gessit, causa 
fuit Sagunti oppugnatio. Recte ad eum legati missi. Mitte- 
bantur ad Poenum, mittebantur pro Hannibalis hostibus, no- 
stris sociis. Quid simile tandem? Nos ad civem mittimus, 
ne imperatorem populi Romani, ne exercitum, ne coloniam 
circumsedeat, ne oppugnet, ne agros depopuletur, ne sit 
hostis? XI. 28. Age, si paruerit, hoc cive uti aut volumus 
aut possumuS? Ante diem xm Kalendas Ianuarias decretis 
vestris eum concidistis: constituistis ut haec ad vos Kalen- 
dis lanuariis referrentur, quae referri videtis, de honoribus 
et praemiis bene de re publica meritorum et merentium: 
quorum principem iudicastis eum, qui fuit, C. Caesarem, qui 
M. Antonii impetus nefarios ab urbe in Galliam avertit: de- 
inde milites veteranos, qui primi Caesarem secuti sunt: tum 
illas caelestes divinasque legiones, Martiam et quartam, [com- 
probastis], quibus, quum consulem suum non modo reliquis- 
ent, sed bello etiam persequerentur, honores et praemia 
spopondistis: eodemque die D. Bruti, praestanlissimi civis, 
edicto adlato atque proposito factum eius collaudastis, quod- 
que ille bellum privato consilio susceperat, id vos auctori- 
tate publica comprobastis. 29. Quid igitur illo die aliud 
egistis nisi ut hostem iudicaretis Antonium? His vestris de- 
cretis aut ille vos animo aequo aspicere poterit aut vos il- 
lum sine dolore summo videbitis? Exclusit illum a re pu- 
blica, distraxit, segregavit non solum scelus ipsius, sed 
etiam, ut mihi videtur, fortuna quaedam rei publicae. Qui si 
legalis paruerit Romamque redierit, num quando perditis ci- 
vibus vexillum qno concurrant defulurum putatis? Sed hoc 
minus vereor: sunt alia quae magis timeam et cogitem. Num- 
quam parebit ille legatis. Novi hominis insaniam, adrogan- 
liam: novi perdita consilia amicorum, quibus ille est dedi- 
tus. 30. Lucius quidem frater eius, utpote qui peregre de- 
pugnarit, familiam ducit. Sit per se ipse sanus, quod num- 
quain erit: per hos esse ei tamen non licebit. Teretur iu- 

terea tempus: belli apparatus refrigescent. Unde est adhuc 
bellum tractum nisi ex retardatione et mora? Ut primun 
post discessum latronis vel potius desperatam fugam libere 
senatus haberi potuit, semper flagitavi ut convocaremur. 
Quo die primum convocati sumus, quum designati consules 
non adessent, ieci sententia mea maximo vestro consensu 
fundamenta rei publicae, serius omnino quam decuit: nec 
enim ante potui: sed tamen si ex eo tempore dies nullus in- 1 
termissus esset, bellum profecto nullum haberemus. 31. 
Omne malum nascens facile opprimitur: inveteratum fit ple- 
rumque robustius. Sed tum exspectabantur Kalendae lupua- 
riae, fortasse non recte. XII. Verum praeterita omittamus. 
Eliamne hanc moram adferemus, dum proficiscantur legali, 
dum revertantur? quorum exspectatio dubitationem belli ad- 
fert: bello autem dubio quod potest studium esse dilectus? 

Quam ob rem, patres conscripti, legatorum mentionem 
nullam censeo faciendam: rem administrandam arbitror sine 
ulla mora et confestim gerendam censeo: tumultum decerni, 
iustilium edici, saga sumi dico oportere, dilectum haberi, 
sublatis vacationibus in urbe et in Italia praeter Galliam lota. 
32. Quae si erunt facta, opinio ipsa et fama nostrae seve- 
ritatis obruet scelerati gladiatoris amentiam. Sentiet sibi bel- 
-ium cum re publica esse susceptum: experietur consentien- 
tis senatus nervos atque vires. Nam nunc quidem partium 
contentionem esse dictitat. Quarum partium? Alteri victi 
sunt, alteri sunt e mediis C. Caesaris partibus. Nisi forte 
Caesaris paries a Pansa et Hirtio consulibus et a filio C. Cae- 
saris oppugnari putamus. Hoc vero bellum non est ex dis- 
sensione partium, sed ex nefaria spe perditissimorum ci- 
vium excitatum : quibus bona forlunaeque nostrae notatae 
sunt et iam ad cuiusque opinionem distributae. 33. Legi 
epistolam Antonii, quam ad quemdam septemvirum, capi- 
talem hominem, collegam suum, miserat, quid concupiscas 

TU VIDERIS : QUOD CONCUPIVERIS CERTE HABEBIS. Eli ad quem 

legatos mittamus, cui bellum moremur inferre: qui ne sorti 
quidetn fortunas nostras destinavit, sed libidini cuiusque nos 
ita addixit, ut ne sibi quidam quidquam integrum quod non 
alicui promissum iam sit reliquerit. Cum hoc, patres con- 

scripli, bello, bello, inquam, decertandum esi, idque con- 
feslim; legatorum tarditas repudiandaest. 34. Quapropter 
nc mulla nobis cotidie decernenda sint, consulibus totam rem 
publicam commendandam censeo iisque permittendum, ut 
rem publicam defendant provideanlque ne quid res publica 
detrimenti accipiat censeoque, ut iis, qui in exercitu M Anto- 
nii sunt, ne sil ea res fraudi, si ante Kalendas Februarias 
ab eo discesserint Haec si censuerilis, patres conscripti, 
brevi tempore libertatem populi Romani auclorilalemque ve- 
stram recuperabitis. Sin autem lenius agetis, tamen eadem, 
sed fortasse serius decernetis. De re publica quoad rettuli- 
stis salis decrevisse videor. 

Xlll. 35. Altera res est de honoribus: de quibus dein- 
ceps inlelligo esse dicendum. Sed qui ordo in sententiis ro- 
gandis servari solet, eumdem tenebo in viris fortibus hono- 
randis. A Bruto igitur consule designato more maiorum ca- 
piamus exordium: cuius ut superiora omittam, quaesunt 
maxima illa quidem, sed adhuc hominum magis iudiciis 
quam publice laudata, quibusnam verbis eius laudes huius 
ipsius temporis consequi possumus? Neque enim ullam iner- 
cedem tanta virtus praeter hanc laudis gloriaeque desiderat: 
qua etiam si careat, tamen sit se ipsa contenta: quamquam 
in memoria gratorum civium tamquam in luce posita laetetur. 
Laus igitur iudicii teslimoniique nostri tribuenda Bruto est. 
36. Quam ob rem his verbis, patres conscripti, senatus con- 
sultum faciendum censeo: Quum D. Brutus, imperator, con- 
sul designatus, provinciam Galliam in senatus populique Ro- 
mani potestate teneat, quumque exercitum lanium tam brevi 
tempore, summo studio municipiorum coloniarumque pro- 
vinciae Galliae, optime de re publica meritae merenlisque, 
conscripserit, compararit, id eum recte et ordine exque re 
publica fecisse, idque D. Bruti praeslanlissimum meritum in 
rem publicam senatui populoque Romano gratum esse et 
fore: itaque senatum populumque Romanum existimare, D. 
Bruti, imperatoris, consulis designati, opera, consilio, vir- 
tute incredibilique studio et consensu provinciae Galliae rei 
publicae difficillimo tempore esse subventum. 37. Huic tanto 
merito Bruti, patres conscripti, lantoque in rem publicam be- 

neficio quis est tantus honos qui non debeatur? Nam si M. 
Antonio patuisset Gallia, si oppressis municipiis et coloniis 
imparatis in illam ultimam Galliam penetrare potuisset, quan- 
tus rei publicae terror impenderet? Dubitaret, credo, homo 
amentissimus atque in omnibus consiliis praeceps et devius 
non solum cum exercitu suo, sed etiam cum omni immani- 
tate barbariae bellum inferre nobis, ut eius furorem ne Al- 
pium quidem muro cohibere possemus. Haec igitur habenda 
gratia est D. Bruto, qui illum, nondum interposita auctori- 
tate vestra, suo consilio atque iudicio, non ut consulem re- 
cepit, sed ut hostem arcuit Gallia seque obsideri quam hanc 
urbem maluit. Habeat ergo huius tanti facti tamque prae- 
clari decreto nostro testimonium sempiternum: Galliaque, 
quae semper praesidet atque praesedit huic imperio liberta- 
'iique communi, merito vereque laudetur, quod se suasque 
vires non tradidit, sed opposuit Antonio. 

XIV. 38. Atque etiam M. Lepido pro eius egregiis in 
rem publicam meritis decernendos honores quam amplissi- 
mos censeo. Semper ille populum Romanum liberum voluit 
maximumque signum illo die dedit voluntatis et iudicii sui, 
quum Antonio diadema Caesari imponente se avertit geraitu- 
que et maestitia declaravit quantum haberet odium servitu- 
tis, quam populum Romanum liberum cuperet, quam illa, 
quae tulerat, temporum magis necessitate quam iudicio tu- 
lisset. Quanta vero is moderatione usus sit in illo tempore 
civitatis, quod post mortem Caesaris consecutum est, quis 
nostrum oblivisci potest? Magna haec, sed ad maiora pro- 
perat oratio. 39. Quid enim, o di immortales! admirabilius 
omnibus gentibus, quid optatius populo Romano accidere 
potuit, quam quum bellum civile maximum esset, cuius belli 
exitum omnes timeremus, sapientia [et clementia] id potius 
exstingui quam armis et ferro rem in discrimen adducere? 
Quod si eadem ratio Caesaris fuisset in illo taetro miseroque 
bello, ut omittam patrem, duos Cn. Pompeii, summi et sin- 
gularis viri, filios incolumes haberemus: quibus certe pietas 
fraudi esse non debuit. Ulinam omnes M. Lepidus servare 
potuisset! facturum fuisse declaravit in eo, quod potuit, 
quum Sex. Pomoeium restituit civitati, maximum ornamen 

tura rei publicae , clarissimum monumentum clementiae suae. 
Gravis illa fortuna populi Romani, grave fatum. Pompeio 
enim patre, quod imperio populi Romani lumen fuit, exstin- 
cto interfectus est patris simillimus filius. 40. Sed omnia 
mihi videntur deorum immortalium iudicio expiata Sex. Pom- 
peio rei publicae conservato. XV. Quam ob causam iustam 
atque magnam et quod periculosissimum civile bellum ma- 
ximumque humanitate et sapientia sua M. Lepidus ad pacem 
concordiamque convertit, senatus consultum his verbis cen- 
seo perscribendum: Quum a M. Lepido, imperatore, pontifice 
maximo, saepe numero res publica et bene et feliciter gesta 
sit, populusque Romanus intellexerit ei dominatum regium 
maxime displicere, quumque eius opera, virtute, consilio 
singularique clementia et mansuetudine bellum acerbissi- 
mum civile sit restinctum, 41. Sextusque Pompeius, Cnaei 
filius, Magnus, huius ordinis auctoritate ab armis discesse- 
rit et a M. Lepido, imperatore, pontifice maximo, summa 
senatus populique Romani voluntate civitati restitutus sit, 
senatum populumque Romanum pro maximis plurimisque in 
rem publicam M. Lepidi meritis magnam spem in eius virtute, 
auctoritate, felicitate reponere ocii, pacis, concordiae, liber- 
tatis, eiusque in rem publicam meritorum senatum populum- 
que Romanum memorem fore, eique statuam equestrem in- 
auratam in rostris aut quo alio loco in foro vellet ex huius 
ordinis sententia statui placere. Qui honos, patres conscri- 
pti, mihi maximus videtur primum, quia iustus est: non 
enim solum datur propter spem temporum reliquorum , sed 
pro amplissimis meritis redditur, nec vero cuiquam possu- 
mus commemorare hunc honorem a senatu tribulum iudicio 
senatus soluto et libero. 

XVI. 42. Venio ad C. Caesarem, patres conscripti, qui 
nisi fuisset, quis nostrum esse potuisset? Advolabat ad ur- 
bem a Brundisio homo impotenlissimus, ardens odio, animo 
hostili in omnes bonos, cum exercitu, Antonius. Quid huius 
audaciae et sceleri poterat opponi? Nondum ullos duces 
habebamus, non copias: nullum erat consilium publicum, 
nulla libertas: dandae cervices erant crudelitati nefariae: fu 
gam quaerebamus omnes, quae ipsa exitum non habebat. 

43. Quis tum nobis, quis populo Romano obtulit hunc divinum 
adolescentem deus, qui, quum omnia ad perniciem nostram 
pestifero illi civi paterent, subito, praeter spem omnium, 
exortus prius confecit exercitum quem furori M. Antonii 
opponeret, quam quisquam hoc eum cogitare suspicaretur. 
Magni honores habili Cn. Pompeio, quum esset adolescens, 
et quidem iure. Subvenit enim rei publicae, sed aetate multo 
robustior et militum ducem quaerentium studio paratior et in 
alio genere belli. Non enim omnibus Sullae causa grata. De- 
clarat multitudo proscriptorum, tot municipiorum maximae 
calamitates. 44. Caesar autem annis multis minor vetera- 
nos cupientes iam requiescere armavit: eam complexus est 
causam quae esset senatui, quae populo, quae cunctae Italiae, 
quae dis hominibusque gratissima. Et Pompeius adL. Sullae 
maximum imperium victoremque exercitum accessit: Caesai 
se ad neminem adiunxit: ipse princeps exercitus faciendi e* 
praesidii comparandi fuit. Ille adversariorum partibus agrum 
Picenum habuit inimicum: hic ex Antonii amicis, sed amicio- 
ribus libertatis contra Antonium confecit exercitum. Illius 
opibus Sulla regnavit: huius praesidio Antonii dominatus op- 
pressus est. 45. Demus igitur imperium Caesari : sine quo 
res militaris administrari, teneri exercitus, bellum geri non 
potest. Sit pro praetore eo iure quo qui optimo. Qui ho- 
nos quamquam est magnus illa aetate, tamen ad necessita- 
tem rerum gerendarum, non solum ad dignitatem valet. Ita- 
que illa quaeramus, quae vix hodierno die consequemur. 

XVII. Sed saepe spero fore huius adolescentis ornandi 
honorandique et nobis et populo Romano potestatem: hoc 
autem tempore ita censeo decernendum: 46. Quod C. Cae- 
sar, Caii filius, pontifex, pro praetore, summo rei publicae 
tempore milites veteranos ad libertatem populi Romani co- 
hortatus sit eosque conscripserit, quodque legio Martia 
quarlaque summo studio oplimoque in rem publicam con- 
sensu C. Caesare duce et auctore rem publicam, libertatem 
populi Romani defendant defenderint, et quod C. Caesar 
pro praetore Galliae provinciae cum exercitu subsidio pro- 
fectus sil, equites, sagittarios, elephantos in suam populi- 
que Romani potestatem redegerit difficillimoque rei publicae 

tempore saluti dignilalique populi Romani subvenerit, ob 
eas causas senatui placere , C. Caesarem, Caii lilium, pon 
tificem, pro praetore, senatorem esse senlenliamque loco 
praetorio dicere: eiusque rationem, quemcumque magistra- 
tum petet, ita haberi, ut haberi per leges liceret, si anno supe- 
riore quaestor fuisset. 47. Quid est enim, patres conscripti, 
cur eum non quam primum amplissimos honores capere cu- 
piamus? Legibus enim annalibus quum grandiorem aetatem 
ad consulatum constituebant, adolesceoliae temeritatem ve 
rebantur: C. Caesar ineunle aetate docuit ab excellenti exi- 
miaque virtute progressum aetatis exspectari non oportere. 
Itaque maiores nostri, veteres illi, admodum antiqui, leges 
annales non habebant: quas mullis post annis attulit ambitio, 
ut gradus essent petitionis inter aequales. Ita saepe magna 
indoles virtutis, prius quam rei publicae prodesse potuisset, 
exstincta est. 48. At vero apud antiquos Rulli, Decii, Cor- 
vini mullique alii, recenliore autem memoria superior Afri 
canus T. Flamininus admodum adolescentes consules lacti 
tantas res gesserunt, ut populi Romani imperium auxerint, 
nomen ornarint. Quid? Macedo Alexander, quum ab ineunle 
aetate res maximas gerere coepisset, nonne tertio et trice- 
simo anno mortem obiit? quae est aetas nostris legibus de- 
cem annis minor quam consularis. Ex quo iudicari polesl 
virtutis esSe quam aetatis cursum celeriorem. XVIII. Nam 
quod ii, qui Caesari invident, simulant se timere, ne veren- 
dum quidem est, ut tenere se possit, ut moderari, ne honori- 
bus nostris elatus intemperantius suis opibus utatur. 49 Ka 
natura rerum est, patres conscripti, ut qui sensum verae glo- 
riae ceperit quique se ab senatu, ab equilibus Romanis popu- 
loque Romano universo senserit civem carum haberi salula- 
remque rei publicae, nihil cum hac gloria comparandum putet. 
Utinam C. Caesari, patri dico, contigisset adolescenti, ut esset 
senatui atque optimo cuique carissimus! Quod quum ennse 
qui neglexisset, omnem vim ingenii, quae summa fuit in illo, 
in populari levitate consumpsi'. Itaque quum respectum ad 
senatum et ad bonos non haberet, eam sibi viam ipse pale 
fecit ad opes suas amplificandas, quam virtus liberi populi 
ferre non posset. Eius autem filii longissime diversa ratio 

esis qui quum omnibus est Ium oplimo cuique carissimus. 
In hoc spes libertatis posita est; ab hoc accepta iam salus* 
huic summi honores et exquiruntur et parati sunt. 50. Cuius 
igitur singularem prudentiam admiramur, eius stultitiam ti- 
memus? Quid enim stultius quam inutilem potentiam , invi 
diosas opes, cupiditatem dominandi praecipitem et lubricam 
anteferre verae, gravi, solidae gloriae? An hoc' vidit puer: 
si aetate processerit, non videbit? At est quibusdam inimi- 
cus clarissimis atque optimis civibus. Nullus iste timor esse 
debet. Omnes Caesar inimicitias rei publicae condonavit: 
hanc sibi iudicem constituit, hanc .moderatricem omnium 
[consiliorum] atque factorum. Ita enim ad rem publicam ac- 
cessit, ut eam confirmaret, non ut everteret. Omnes habeo 
cognitos sensus adolescentis. Nihil est illi re publica carius, 
nihil vestra auctoritate gravius, nihil bonorum virorum iu- 
dicio optatius, nihil vera gloria dulcius. 51. Quam ob rem 
ab eo non modo nihil timere, sed maiora et meliora exspe- 
ctare debetis, neque in eo, qui ad D. Brutum obsidione li- 
berandum profectus sit, timere ne memoria maneat dome- 
stici doloris, quae plus apud eum possit quam salus civita- 
tis. Audebo etiam obligare fidem meam, patres conscripti, 
vobis populoque Romano reique publicae: quod profecto, 
quum me nulla vis cogeret, facere non auderem pertimesce- 
remque in re maxima periculosam opinionem temeritatis: 
promitto, recipio, spondeo, patres conscripti, C. Caesarem 
talem semper fore civem, qualis hodie sit qualemque eum 
maxime velle esse et optare debemus. 

XIX. 52. Quae quum ita sint, de Caesare salis hoc tem- 
pore dictum habebo. Nec vero de L. Egnaluleio, fortissimo 
et conslantissimo civi amicissimoque rei publicae, silendum 
arbitror: sed tribuendum testimonium virtutis egregiae, quod 
is legionem quartam ad Caesarem adduxerit, quae praesidio 
consulibus, senatui populoque Romano reique publicae es- 
set, ob eam causam placere, uti L. Egnaluleio triennium 
ante legitimum tempus magistratus petere, capere, gerere 
liceat. In quo , patres conscripti , non tam commodum tri- 
buitur L. Egnatuleio quam honos. In tali enim re satis est 
nominari. 

53. De exercitu autem C. Caesaris ita censeo decernundum: 
senatui placere, militibus veteranis, qui Caesaris pontificis 
[pro praetore ], aucloritatemque huius ordinis defenderint at- 
que defendant, iis liberisque eorum militiae vacationem esse, 
utique C. Pansa A. Hirtius consules, alter ambove, S. E. V., 
cognoscerent, qui ager iis coloniis esset, quo milites veterani 
deducti essent, qui contra legem Iuliam possideretur, ut is 
militibus veteranis divideretur: de agro Campano separatim 
cognoscerent inirentque rationem de commodis militum ve- 
teranorum augendis, legionique Martiae et legioni quartae 
et iis militibus, qui de legione secunda, tricesima quinta ad 
C. Pansam A. Hirtium consules venissent suaque nomina 
edidissent, quod iis auctoritas senatus populique Romani 
libertas carissima sit et fuerit, vacationem militiae ipsis li- 
berisque eorum esse placere extra tumultum Gallicum Itali- 
cumque: easque legiones bello confecto missas fieri placere: 
quantamque pecuniam militibus earum legionum in singulos 
C. Caesar, pontifex, pro praetore, pollicitus sit, tantam dari 
placere: utique C. Pansa A. Hirtius consules, alter ambove, 
S. E. V., rationem agri habeant, qui sine iniuria privatorum 
dividi possit: iisque militibus, legioni Martiae et legioni 
quartae ita darent, adsignarent, ut quibus militibus am- 
plissime dati adsignati essent. Dixi ad ea omnia, consules, 
de quibus rettulistis: quae si erunt sine mora matureque 
decreta, facilius apparabitis ea, quae tempus et necessitas 
flagitat. Celeritate autem opus est: qua si essemus usi, 
bellum , ut saepe dixi , nullum haberemus. 

ARGUMENTUM. 

Eo die, quo M. Cicero superiorem orationem in senatu habnit, 
nihil perlectum est, quod L. Piso legatos politis ad M. Antonium miu 
tet.d<>s censuii. Postridie eius diei quod M.- Cicero de honoribus tri- 
bu t*itdis censtierat acceptum est, sed quum de Antonio rogaretur, ne 
discessio eo die fieret a Salvio tribuno plebis impeditum est. Eo quo- 
que die, qui hunc sequebatur, res ad finem perducta non est. Quarto 
demum die res ita transacta est, ut senatus legatos ad Antonium mit- 
tendos iiecerneret. Eo die M. Cicero a P. Appuleio tribuno plebis in 
contumem productus liauc, quae infra scripta est , orationem apud 
populum Imbuti , iu qua quid ipse de legatione ad M. Antonium de- 
creta exi st muret exposuii populumque Honmnum ad recuperaudam 
tuendamque libertatem adhortatus est. 

I. 1. Audilu vobis esse arbitror, Quirites, quae sint acta 
in senatu, quae fuerit cuiusque sententia. Res enim ex Ka- 
lendts lanuariis agitata, paullo ante confecta est: minus 
quidem illa severe quam decuit, non tamen omnino dissolute. 
Mora est adlata- bello, non causa sublata. Quam ob rem, ; 
quod quaesivit ex me P. Appuleius, homo et mullis officiis i 
milii et summa familiaritate coniunclus et vobis amicissimus, 
'ita respondebo, ut ea, quibus non interfuistis, nnsse possitis. 
Causa fortissimis optimisque consulibus Kalendis lanuariis 
de re publica primum referendi fuit exeo, quod xm. Kalen- 
dtts lammnas senatus me auctore decrevit. 2. Eo die pri- 
mum, Quirites, fundamenta sunt iacla rei publicae Fuil 
enim longo intervallo ita liber senatus, ut vos aliquando Ii 
beri essetis. Quo quidem tempore, etiam si ille dies vitae 
finem milii adlalurus esset, salis magnum cepeiam fructum, 
quum vos universi una mente atque voce iterum a me con- 
servatam esse rem publicam eonclamaslis. Hoc vestro iu- 

dicio tanto lamque praeclaro excitatus ita Kalendis Ianuariis 
veni in senatum, ut meminissem quam personam impositam 
a vobis sustinerem. Itaque bellum 'nefarium illatum rei pu- 
blicae quum viderem, nullam moram interponendam inse 
quendi M. Antonium putavi, hominemque audaeissimum, 
qui mullis nefariis rebus ante commissis hoc tempore impe- 
ratorem populi Romani oppugnaret, coloniam vestram fidis- 
simam fortissimamque obsideret, bello censui persequen- 
dum: tumultum esse decerni: iustitium edici, saga sumi 
dixi placere, quo omnes acrius graviusque incumberent ad 
ulciscendas rei publicae iniurias, si omnia gravissimi belli 
insignia suscepta a senatu viderent. 3. Itaque haec sententia, 
Quirites, sic per triduum valuit, ut, quamquam discessio 
facta non esset, tamen praeter paucos omnes mihi adsensuri 
viderentur. Hodierno autem die nescio qua obiecta re remis- ■ 
sior senatus fuit. Nam plures eam sententiam secuti sunt, 
ut quantum senatus auctoritas vesterque consensus apud 
Antonium valiturus esset per legatos experiremur. 

II. Inlelligo, Quirites, a vobis hanc sententiam repudiari: 
neque iniuria. Ad quem enim legatos? ad eumne, qui pe- 
cunia publica dissipata atque effusa per vim et contra au- 
spicia impositis populo Romano legibus, fugata contione, 
obsesso senatu, ad opprimendam rem publicam Brundisio 
legiones arcessierit:- ab hisrejictus, cum latronum manu in 
Galliam irruperit, Brutum oppugnet, Mutinam circumsedeat? 
Quae vobis potest cum hoc gladiatore condicionis, aequi-, 
latis, legationis esse communitas? 4. Quamquam, Quirites, 
non est illa legatio, sed denunciatio belli, nisi paruerit, lla^ 
enim est decretum , ut si legali ad Hannibalem mitlereplur^. 
Mittuntur enim qui nuncient, ne oppugnet consulem deSK 
gnatum, ne Mutinam obsideat, ne provinciam depopuletur, 
ne dilectus habeat, sit in senatus populique Romani pote- 
state. Facile vero huic denunciationi parebit, ut m patrum 
conscriptorum atque in vestra potestate sit qui in sua num- 
quam fuerit! Quid enim ille umquam arbitrio suo fecit * sem- 
per eo tractus, quo libido rapuit, quo levitas, quo furor, 
quo vinolentia? Semper eum duo dissimilia genera tenuerunt, 
lenonum et latronum: ita domesticis stupris, forensibus par- 
cic. II. 3. 25 

ricidiis delectatur, ut mulieri citius avarissimae paruerit quam 
senatui populoque Romano. III. 5. Itaque, quod paullo 
ante feci in senatu, faciam apud vos. Testificor, denuncio, 
ante praedico nihil M. Antonium eorum, quae sunt legatis 
mandata, facturum: vastaturum agros, Mulinam obsessurum, 
dilectus qua possit habiturum. Is est enim ille, qui semper 
senatus iudicium et auctoritatem, semper voluntatem vestram 
potestalemque contempserit. An ille id faciat, quod paullo 
ante decretum est, ut exercitum citra flumen Rubiconem, 
qui finis est Galliae, educeret, dum ne propius urbem Ro- 
mam ducenta milia admoveret? Huic denuncialioni ille pa- 
reat? ille se fluvio Rubicone et ducentis milibus circumscri- 
ptum esse patiatur? 6. Non is est Antonius. Nam si esset, 
non commisisset ut ei senatus, tamquam Hannibali initio belli 
Punici, denunciaret ne oppugnaret Saguntum. Quod vero 
ita avocatur a Mulina, ut ab urbe tamquam pestifera flamma 
arceatur, quam habet ignominiam! quod iudicium senatus! 
Quid, quod a senatu dantur mandata legatis, ut D. Brutum 
militesque eius adeant iisque demonstrent summa in rem 
publicam merita beneficiaque eorum grata esse senatui po- 
puloque Romano iisque eam rem magnae laudi magnoque 
honori fore? Passurumne censetis Antonium, introire Muli- 
nam legatos? exire inde luto? Numquam patietur, mihi cre- 
dite. Novi violentiam, novi impudentiam, novi audaciam. 
7. Nec vero de illo sicut de homine aliquo debemus, sed ut 
de importunissima belua cogitare. Quae quum ita sint, non 
omnino dissolutum est quod decrevit senatus. Habet atro- 
citatis aliquid legatio: utinam nihil haberet morae! Nam 
quum plerisque in rebus gerendis tarditas et procrastinatio 
odiosa est, tum hoc bellum indiget celeritatis. Succurrendum 
est D. Bruto, omnes undique copiae colligendae: horam 
eximere ullam in tali cive liberando sine scelere non pos- 
sumus. 8. An ille non potuit, si Antonium consulem, si Gal- 
liam Antonii provinciam iudicasset, legiones Antonio et 
provinciam tradere, domum redire, triumphare, primus in 
hoc ordine, quoad magistratum iniret, sententiam dicere? 
quid negocii fuit? 9. Sed quum se Brutum esse meminisset 
vestraeque libertati natum, non ocio suo, quid egit aliud 

nisi ut paene corpore suo Gallia prohiberet Antonium? Ad 
hunc utrum legatos an legiones ire oportebat? Sed praeterita 
omittamus. Properent legali, quod video esse facturos: vos 
saga parate. Est enim ita decretum, ut, si ille auctoritati 
senatus non paruisset, ad saga iretur. Ibitur. Non parebit: 
nos amissos tot dies rei gerendae queremur. 

IV. Non metuo, Quirites, ne, quum audierit Antonius, 
me hoc in senatu et in contione confirmasse, numquam illum 
futurum in senatus potestate, refellendi mei causa, ut ego 
nihil vidisse videar, vertat se et senatui pareat. Numquam 
faciet: non invidebit huic meae gloriae: malet me sapientem 
a vobis quam se modestum existimari. 10. Quid? ipse si 
velit, nuin etiam L. fratrem passurum arbitramur? Nuper 
quidem dicitur ad Tibur, ut opinor, quum ei labare M. Anto- 
nius videretur, mortem fratri esse minitatus. Etiamne ab hoc 
mirmillone Asiatico senatus mandata, legatorum verba au- 
dientur? Nec enim secerni a. fratre poterit, tanta praesertim 
auctoritate. Nam hic inter illos Africanus est: pluris habetur 

quam L. Trebellius, pluris quamT. Plancus, adolescens 

nobilis. Plancum, qui omnibus sententiis maximo vestro plausu 
condemnatus, nescio quo modo se coniecit in turbam atque 
ita maestus rediit, ut retractus, non reversus videretur, sic 
contemnit, tamquam si illi aqua et igni interdictum sit: ali- 
quando negat ei locum esse oportere in curia, qui incenderit 
curiam. 11. Nam Trebellium valde iam diligit: oderat tum, 
quum ille tabulis novis adversabatur: iam fert in oculis, 
postquam ipsum Trebellium vidit sine tabulis novis salvum 
esse non posse. Audisse enim vos arbitror, Quirites, quod 
etiam videre potuistis, cotidie sponsores et creditores L. 
Trebellii convenire. 0 Fides! hoc enim puto Trebellium 
sumpsisse cognomen, quae potest esse maior fides quam 
fraudare creditores, domo profugere, propter aes alienum 
ire ad arma? Ubi plausus ille in triumpho est, saepe lu- 
dis? ubi aedilitas delata summo studio bonorum? Quis est 
qui hunc non casu existimet recte fecisse, nequitia scelerate? 
V. 12. Sed redeo ad amores deliciasque nostras, L. Anto- 
nium, qui vos omnes in fidem suam recepit. Negatis? Num- 
pisnam est vestrum qui tribum non habeat? Certe nemo. 

25* 

Atqui illum quinque ‘et triginta tribus patronum adoptarunt. ! 
Rursus reclamatis? Aspicite illam a sinistra equestrem sta- 
tuam inauratam, in qua quid inscriptum est? quinque et tri- 
ginta tribus patrono. Populi Romani igitur est patronus L. i 
Antonius? Malam quidem illi pestem! Clamori enim vestro ' 
adsentior. Non modo hic latro, quem clientem habere nemo 
velit, sed quis umquam tantis opibus, tantis rebus gestis fuit 
qui se populi Romani victoris dominique omnium gentium , 
patronum dicere auderet? 13. In foro L. Antonii statuam 
videmus, sicut illam Q. Tremuli, qui Hernicos devicit, ante 
Castoris. 0 impudentiam incredibilem ! Tantumne sibi sum- 
psit, quia Mylasis mirmillo Thraecem iugulavit, familiarem 
suum. Quonam modo istum ferre possemus, si in hoc foro 
spectantibus vobis depugnasset? Sed haec una statua. Al- 
tera ab equilibus Romanis, equo publico : qui item ascribunt, 
patrono. Quem umquam iste ordo patronum adoptavit? Si 
quemquam, debuit me. Sed me omitto. Quem censorem? 
quem imperatorem? 14. Agrum iis divisit. 0 sordidos, qui 
acceperint, improbum, qui dederit! Statuerunt etiam tribuni 
militares, qui in exercitu Caesaris II. fuerunt. Quis est iste 
ordo ? Multi fuerunt mullis in legionibus per tot annos. Iis 
quoque divisit Semurium. Campus Martius restabat, nisi 
prius cum fratre fugisset. Sed haec agrorum adsignalio paullo 
ante, Quirites, L. Caesaris, clarissimi viri et praestantissimi 
senatoris, sententia dissoluta est. Huic enim adsensi septem- 
virum acta sustulimus. Iacent beneficia Nuculae: friget pa- 
tronus Antonius. Nam possessores animo aequiore discedent: 
nullam impensam fecerant: nondum instruxerant, partim quia 
non confidebant, partim quia non habebant. 15. Sed illa sta- 
tua palmaris, de qua, si meliora tempora essent, non possem 
sine risu dicere: L. Antonio a Iano medio patrono. Itane? 
Ianus medius in L. Antonii clientela est? Quis umquam in 
illo Iano inventus est qui L. Antonio mille nummum ferret 
expensum? VI. Sed nimis mulla de nugis: ad causam bel- 
lumque redeamus: quamquam non alienum fuit personas 
quasdam a vobis recognosci, ut quibuscum bellum gereretur 
possetis taciti cogitare. 1 

Ego autem vos hortor, Quirites, ut, etiam si melius aliud 

fuit, tamen legatorum reditum exspectetis animo aequo. Ce- 
leritas detracta de causa est: boni tamen aliquid accessit ad 
causam. 16. Quum enim legati renunciarint, quod certe re- 
nunciabunt, non in vestra potestate, non in senatus esse An- 
tonium, quis erit tam improbus civis qui illum civem haben- 
dum putet? Nunc enim sunt pauci illi quidem, sed tamen 
plures, quam re publica dignum est, qui ita loquantur: Ne 
legatos quidem expectabimus? Istam certe vocem simulatio- 
nemque clementiae extorquebit istis res ipsa [publica]. Quo 
etiam, ut confitear vobis, Quirites, minus hodierno die con- 
tendi, minus laboravi, ut mihi senatus adsentiens tumultum 
decerneret, saga sumi iuberet. Malui vigiuti diebus post 
sententiam meam laudari ab omnibus quam a paucis hodie 
vituperari. 17. Quapropter, Quirites, exspectate legatorum 
reditum et paucorum dierum molestiam devorate. Qui quum 
redierint, si pacem adferent, cupidum me: si bellum, provi- 
dum indicatote. An ego non provideam meis civibus? non 
dies noctesque de vestra libertate, de rei publicae salute co- 
eitein? Quid enim non debeo vobis, Quirites, quem vos a se 
ortum hominibus nobilissimis omnibus honoribus praetulistis? 
An ingratus sum? quis minus? qui partis honoribus eosdem 
in foro gessi labores quos petendis. Rudis in re publica? 
quis exercitatior, qui viginti iam annos bellum geram cum 
rtnpiis civibus? VII. 18. Quam ob rem, Quirites, consilio 
quantum potero, labore plus paene quam potero, excubabo 
vigilaboque pro vobis. Etenim quis est civis* praesertim hoc 
gradu, quo me vos esse voluistis, tam oblitus beneficii vestri, 
tam immemor patriae, tam inimicus dignitatis suae quem 
non excitet, non inflammet tantus vester iste consensus? 
Multas magnasque habui consul contiones, mullis interfui: 
nullam umquam vidi tantam, quanta nunc vestrum est. Unum 
sentitis omnes, unum studetis, M. Antonii conatum avertere 
a re publica, furorem exstinguere, opprimere audaciam. Idem 
volunt omnes ordines: eodem incumbunt municipia, coloniae, 
cuncta Italia Itaque senatum sua sponte bene firmum firmio- 
rem vestra auctoritate fecistis. 19. Venit tempus, Quirites, 
serius omnino, quam dignum populo Romano fuit, sed tamen 
ita maturum, ut differri iam horam non possit. Fuit aliquis 

fatalis casus, ut ita dicam, quem tulimus, quoquo modo fe- 
rendus fuit. Nunc si quis erit, erit voluntarius. Populum 
Romanum servire fas non est: quem di immortales omnibus 
gentibus imperare voluerunt. Res in extremum est addocta 
discrimen. De libertate decernitur. Aut vincatis oportet, 
Quirites, quod profecto et pietate vestra et tanta concordia 
consequemini, aut quidvis potius quam serviatis. Aliae na- 
tiones servitutem pali possunt, populi Romani est propria 
libertas. 

IN M. ANTONIUM ORATIO PHILIPPICA 
SEPTIMA. 



ARGUMENTUM. 

Quum legati, quem ad modum in superiore oratione traditum est, 
ad M. Antonium profecti essent eorumque reditus exspectaretur, refe- 
rebat aliquando in senatu C. Pansa consul de via Appia et de Moneta, 
tribunus plebis de Lupercis. Ibi M. Cicero veritus ne quid languori 
exspectatio adferret animis, suo loco sententiam rogatus hac, quae in- 
fra scripta est, oratione hoc studuit efficere, ne senatores lenius de 
M. Antonii consiliis iudicarent et remissius , quam ipse et ii cives, 
qui eius partes sequebantur, vellent. 

I. 1. Parvis de rebus, sed fortasse necessariis consulimur, 
patres conscripti. De Appia via et de Moneta consul, de 
Lupercis tribunus plebis refert. Quarum rerum etsi facilis 
explicatio videtur, tamen animus aberrat a sententia suspen- 
sus curis. maioribus. Adducta est enim, patres conscripti, 
res in maximum periculum et extremum paene discrimen. 
Non sine causa legatorum istam missionem semper timui, 
numquam probavi: quorum reditus quid sit adlaturus ignoro: 
exspectatio quidem quantum adferat languoris animis quis 
non videt? Non enim se tenent ii, qui senatum dolent ad 



Digitized by Google 




93 CAP. 1—2. §.1—5. 391 

auctoritatis pristinae spem revirescere, coniunctum huic ordini 
populum Romanum, conspirantem Italiam, paratos exercitus, 
expeditos duces. 2. lam nunc fingunt responsa Antonii 
eaque defendunt. Alii postulare illum, ut omnes exercitus 
dimittantur. Scilicet legatos ad eum misimus, non ut pareret 
et dicto audiens esset huic ordini, sed ut condiciones ferret, 
leges imponeret, reserare nos exteris gentibus Italiam iu- 
beret: se praesertim incolumi, a quo maius periculum quam 
ab ullis nationibus extimescendum est. Alii remittere eum 
nobis Galliam citeriorem: illam ultimam postulare: 3. prae- 
clare: ex qua non legiones solum, sed etiam nationes ad urbem 
conetur adducere. Alii nihil eum iam nisi modeste postulare. 
Macedoniam suam vocat omnino: quoniam Caius frater est 
[inde] revocatus. Sed quae provincia est ex qua illa fax ex- 
citare non possit incendium? Itaque iidem, quasi providi 
cives et senatores diligentes, bellicum me cecinisse dicunt: 
suscipiunt-pacis patrocinium. Nonne sic disputant? Irritatum 
Antonium non oportuit: nequam est homo ille atque confi- 
dens: multi praeterea improbi — quos quidem a se primum 
numerare possunt qui haec loquuntur — eos cavendos esse 
denunciant. Utrum igitur in nefariis civibus ulciscendi, quum 
possis, an pertimescendi diligentior cautio est? II. 4. Atque 
iiaec ii loquuntur, qui quondam propter levitatem populares 
habebantur. Ex quo intelligi potest animo illos abhorruisse 
semper ab optimo civitatis statu, non voluntate fuisse popu- 
lares. Qui enim convenit ut, qui in rebus improbis populares 
fuerint, iidem in re una maxime populari, quod eadem salu- 
taris rei publicae sit, improbos se quam populares esse ma- 
lint? Me quidem semper, uti scitis, adversarium multitudinis 
temeritati haec fecit praeclarissima causa popularem. 5. Et 
quidem dicuntur vel potius se ipsi dicunt consulares; quo 
nomine dignus est nemo, nisi qui tanti honoris nomen potest 
sustinere. Faveas tu hosti? ille litteras ad te mittat de sua 
spe rerum secundarum? eas tu laetus proferas, recites, de- 
scribendas etiam des improbis civibus, eorum augeas animos, 
bonorum spem virtutemque debilites, et te consularem aut 
senatorem, denique civem putes? Accipiet in optimam par- 
tem C. Pansa, fortissimus consul atque optimus. Etenim 

dicam animo amicissimo: hunc ipsum, mihi hominem farci' 
liarissimum, nisi talis consul esset, ut omnes vigilias, curas, 
cogitationes in rei publicae salute defigeret, consulem non 
putarem. 6. Quamquam nos ab ineunte illius aetate usus, 
consuetudo, studiorum etiam honestissimorum societas simi- 
litudoque devinxit, eiusdemque cura incredibilis in asperri- 
mis belli civilis periculis perspecta docuit non modo salutis, 
sed etiam dignitatis meae fuisse fautorem, tamen eumdem, ! 
ut dixi, nisi talis consul esset, negare esse consulem auderem. 
Idem non modo consulem esse dico, sed etiam memoria mea 
praeslanlissimum atque optimum consulem, non quin pari 
virtute et voluntate alii fuerint, sed tantam causam non ha- 
buerunt in qua et voluntatem suam et virtutem declararent. 

7. Huius magnitudini animi, gravitati, sapientiae tempestas 
est oblata formidolosissimi temporis. Tum autem illustratur 
' consulatus, quum gubernat rem publicam, si non optabili, at 
necessario tempore. Magis autem necessarium, patres con- 
scripti, nullum tempus umquam fuit. 

III. Itaque ego ille, qui semper pacis auctor fui, cuique 
pax, praesertim civilis, quamquam omnibus bonis, tamen in 
primis fuit optabilis — omne enim curriculum industriae no- 
strae in foro, in curia, in amicorum periculis propulsandis 
elaboratum est: hinc honores amplissimos, hinc mediocres 
opes, hinc dignitatem, si quam habemus, consecuti sumus — : 

8 ego igitur pacis, ut ita dicam, alumnus, qui quantuscum- 
que sum — nihil enim mihi adrogo — sine pace civili certe 
non fuissem — periculose dico: quem ad modum accepturi, 
patres conscripti, sitis horreo, sed pro mea perpetua cupidi- 
tate vestrae dignitatis retinendae et augendae quaeso oro- 
que vos, patres conscripti, ut primo, etsi erit vel acerbum 
auditu vel incredibile a M. Cicerone esse dictum, accipiatis 
sine offensione, quod dixero, neve id prius, quam quale sit 
explicaro, repudietis — : ego ille, dicam saepius, pacis 
semper laudator, semper auctor, pacem cum M. Antonio 
esse nolo. Magna spe ingredior in reliquam orationem, pa- 
tres conscripti, quoniam periculosissimum locufn silentio 
sum praetervectus. 9. Cur igitur pacem nolo? Quia turpis 
est, quia periculosa, quia esse non potest. Quae tria dum 

explico, peto a vobis, patres conscripti, ut eadem benigni- 
tate qua soletis mea verba audiatis. 

Quid est inconstantia, levitate, mobilitate quum singulis 
hominibus tum vero universo senatui turpius? Quid porro 
inconstantius quam quem modo hostem non verbo, sed re 
multis decretis iudicaritis, cum hoc subito pacem velle con- 
iungi? 10. Nisi vero, quum C. Caesari meritos illi quidem 
honores et debitos, sed tamen singulares et immortales de- 
crevistis, unam ob causam, quod contra M. Antonium exer- 
citum comparavisset, non hostem Antonium iudicavistis, nec 
tum hostis est a vobis iudicatus Antonius , quum laudati au- 
ctoritate vestra veterani milites, qui Caesarem secuti essent, 
nec tum hostem Antonium iudicastis, quum fortissimis le- 
gionibus, quod illum, qui consul appellabatur, quum esset 
hostis, reliquissent, vacationes, pecunias, agros spopondi- 
stis. IV. 11. Quid? quum Brutum omine quodam illius 
generis et nominis natum ad rem publicam liberandam exer- 
citumque eius pro libertate populi Romani bellum gerentem 
cum Antonio provinciamque fidelissimam atque optimam, 
Galliam, laudibus amplissimis adfecistis, tum non hostem 
iudicastis Antonium? Quid? quum decrevistis ut consules, 
alter ambove, ad bellum proficiscerentur, quod erat bellum, 
si hostis Antonius non erat? 12. Quid igitur profectus est 
vir fortissimus, meus collega et familiaris, A. Hirtius consul? 
at qua imbecillitate! qua macie! Sed animi vires corporis 
infirmitas non retardavit. Aequum, credo, putavit vitam, 
quam populi Romani votis retinuisset, pro libertate populi 
Romani in discrimen adducere. 13. Quid? quum dilectus 
haberi tota Italia iussistis, quum vacationes omnes sustuli- 
stis, tum ille hostis non est iudicatus? Armorum officinas 
in urbe videtis: milites cum gladiis sequuntur consulem: 
praesidio sunt specie consuli, re et veritate nobis: omnes 
sine ulla recusatione, summo etiam cum studio nomina dant: 
parent auctoritati vestrae. Non est iudicatus hostis Anto- 
nius? 14. At legatos misimus. Heu, me miserum! cur 
senatum cogor, quem laudavi semper, reprehendere? Quid? 
vos censetis, patres conscripti, legatorum missionem populo 
Romano vos probasse? non intelligitis , non auditis meam 

sententiam flagitari? cui quum pridie frequentes essetis ad- 
sensi, prostridie ad spem estis inanem pacis devoluti. Quam 
turpe porro legiones ad senatum legatos mittere, senatum 
ad Antonium! quamquam illa legatio non est: denuncialio 
est, paratum illi exilium, nisi paruerit huic ordini. Quid re- 
fert? tamen opinio est gravior. Missos enim legatos omnes 
vident : decreti nostri non omnes verba noverunt. V. Reti- 
nenda est igitur nobis constantia, gravitas, perseverantia: 
repetenda vetus illa severitas: si quidem auctoritas senatus 
decus, honestatem, laudem dignilatemque desiderat, quibus 
rebus hic ordo caruit nimium diu. Sed erat tunc excusatio 
oppressis, misera illa quidem, sed tamen iusta: nunc nulla 
est. Liberali regio dominatu videbamur: multo postea gra- 
vius urguebamur armis domesticis. Ea ipsa depulimus nos 
quidem: f extorquenda sunt. Quod si non possumus facere — 
dicam quod dignum est et senatore et Romano homine — , 
moriamur. 15. Quanta enim illa erit rei publicae turpitudo, 
quantum dedecus, quanta labes, dicere in hoc ordine sen- 
tentiam M. Antonium consulari loco! cuius ut omittam innu- 
merabilia scelera urbani consulatus, in quo pecuniam publi- 
cam maximam dissipavit, exsules sine lege restituit, vecti- 
galia divendidit, provincias de populi Romani imperio sus- 
tulit, regna addixit pecunia, leges civitati per vim imposuit, 
armis aut obsedit aut exclusit senatum: ut haec, inquam, 
omittam, ne hoc quidem cogitatis, eum, qui Mutinam, colo- 
niam populi Romani firmissimam, oppugnarit, imperatorem 
populi Romani, consulem designatum, obsederit, depopula- 
tus agros sit, hunc in eum ordinem recipi, a quo totiens ob 
has ipsas causas hostis iudicatus sit, quam foedum flagi- 
liosumque sit? 

16. Satis multa de turpitudine. Dicam deinceps, ut pro- 
posui, de periculo: quod etsi minus est fugiendum quam 
turpitudo, tamen offendit animos maioris partis hominum 
magis. VI. Poteritis igitur exploratam habere pacem , quum 
in civitate Antonium videbitis vel potius Antonius? Nisi forte 
contemnitis Lucium: ego ne Caium quidem. Sed, ut video, 
dominabitur Lucius. Est enim patronus quinque et triginta 
tribuum, quarum sua lege, qua cum C. Caesare magistratus 

partitus est, suffragium sustulit, patronus centuriarum equi- 
tum Romanorum, quas item sine suffragio esse voluit, pa- 
tronus eorum, qui tribuni militares fuerunt, patronus lani 
medii. 17. Quis huius potentiam poterit sustinere? prae- 
sertim quum eosdem in agros etiam deduxerit. Quis uni- 
quam omnes tribus? quis equites Romanos? quis tribunos 
militares? Graeehorum potentiam maiorem fuisse arbitramini 
quam huius gladiatoris futura sit? Quem gladiatorem non 
ita appellavi, ut interdum etiam M. Antonius gladiator ap- 
pellari solet, sed ut appellant ii, qui plane et Latine loquun- 
tur. Mirmillo in Asia depugnavit. Quum ornasset Thraeci 
dicis comitem et familiarem suum, illum miserum fugientem 
iug-ulavit, luculentam tamen ipse plagam accepit, ut decla- 
rat cicatrix. 18. Qui familiarem iugularit, quid is occa 
-sione data faciet inimico? et qui illud animi causa fecerit, 
hunc praedae causa quid facturum putatis? Non rursus im- / 
probos decuriabit? non sollicitabit rursus agrarios? non quae- 
ret expulsos? M. vero Antonius non is erit, ad quem omni 
motu concursus fiat civium perditorum? Ut nemo sit alius 
nisi illi, qui una sunt, et hi, qui hic ei nunc aperte favent, 
parumne erunt mulli? praesertim quum bonorum praesidia 
discesserint, illi parati sint ad nutum futuri? Ego vero me- 
tuo, si hoc tempore consilio lapsi erimus, ne illi brevi tem- 
pore nimis multi nobis esse videantur. 19. Nec ego pacem 
nolo , sed pacis nomine bellum involutum reformido. Qua re 
si pace frui volumus, bellum gerendum est. Si bellum omit- 
timus, pace numquam fruemur. *VII. Est autem vestri con- 
silii, patres conscripti, in posterum quam longissime provi- 
dere. Idcirco in hac custodia et tamquam specula collo- 
cati sumus, uti vacuum metu populum Romanum nostra vi- 
gilia et prospicientia redderemus. Turpe est summo consi- 
lio 'orbis terrae, praesertim in re tam perspicua, consilium 
intellrgi defuisse. 20. Eos consules habemus, eam populi 
Romani alacritatem, eum consensum Italiae, eos duces, eos 
exercitus, ut nullam calamitatem res publica accipere possit 
sine culpa senatus. Equidem non deero: monebo, praedi- 
cam, denunciabo, testabor semper deos hominesque quid 
sentiam , nec solum fidem meam quod fortasse videatur satis 

esse, sed in principe civi non est satis, curam, consilium 
vigilantiamque praestabo. 

VIII. 21. Dixi de periculo: docebo ne coagmentari qui- 
dem posse pacem. De tribus enim, quae proposui, hoc ex- 
tremum est. Quae potest pax esseM. Antonio primum cum 
senatu? quo ore vos ille poterit, quibus vicissim vos illum 
oculis intueri? Quis vestrum illum, quem ille vestrum non 
oderit? Age, vos ille solum et vos illum? Quid? ii, qui Mu- 
tinam circumsedent, qui in Gallia dilectus habent, qui in ve- 
stras fortunas imminent, amici umquam vobis erunt aut vos 
illis? An equites Romanos amplectetur? Occulta enim fuit 
eorum voluntas iudiciumque de Antonio: qui frequentissimi 
in gradibus Concordiae steterunt: qui vos ad libertatem re- 
cuperandam excitaverunt* arma, saga, bellum flagitaverunt- 
me una cum populo Romano in contionem vocaverunt: 22. 
hi Antonium diligent et cum his pacem servabit Antonius? 
Nam quid ego de universo populo Romano dicam? qui pleno 
ac referto foro bis me una mente atque voce in contionem 
vocavit declaravitque maximam libertatis recuperandae cu 
pidilatem. Ita, quod erat optabile antea, ut populum Ro- 
manum comitem haberemus, nunc habemus ducem. Quae 
est igitur spes, qui Mulinam circumsedent, imperatorem po- 
puli Romani exercilumque oppugnant, iis pacem cum po- 
pulo Romano esse posse? 23. An cum municipiis pax erit, 
quorum tanta studia cognoscuntur in decretis, faciendis , mi- 
litibus dandis, pecuniis pollicendis, ut in singulis oppidis 
curiam populi Romani non desideretis? Laudandi sunt ex 
huius ordinis sententia Firmani, qui principes pecuniae pol- 
licendae fuerunt: respondendum honorifice est Marrucinis, 
qui ignominia notandos censuerunt eos, si qui militiam sub- 
terfugissent. Haec iam tota Italia fient. Magna pax Anto- 
nio cum iis, his item cum illo. Quae potest maior esse discor- 
dia? in discordia autem pax civilis nullo pacto esse potest. 
24. Ut omittam multitudinem, L. Visidio, equiti Romano, 
homini in primis ornato atque honesto civique semper egre- 
gio, cuius ego excubias et custodias mei capitis cognovi in 
consulatu meo: qui vicinos suos non cohortatus est somni ut 
milites fierent, sed etiam facultatibus suis sublevavit: huic. 

inquam, tali viro, quem nos senatus consulto collaudare de- 
loemus, poteritne esse pacatus Antonius? Quid? C. Caesari, 
qui illum urbe: quid? D. Bruto, qui Gallia prohibuit? 25. 
lam vero ipse se placabit et leniet provinciae Galliae, a qua 
exclusus et repudiatus est? Omnia videbitis, patres conscri- 
pti, nisi prospicitis, plena odiorum, plena discordiarum, ex 
quibus oriuntur bella civilia. Nolite igitur id velle, quod fieri 
non potest, et cavete, per deos immortales! patres conscri- 
pti, ne spe praesentis pacis perpetuam pacem amittatis. 

IX. 26. Quorsum haec omnis spectat oratio ? quid enim 
legali egerint nondum scimus. At vero excitati, erecti, pa- 
rati , armati animis iam esse debemus , ne blanda aut sup- 
plici oratione aut aequitatis simulatione fallamur. Omnia fe- 
cerit oportet, quae interdicta et denunciata sunt, prius quam 
aliquid postulet: Brutum exercitumque eius oppugnare, ur- 
bes et agros provinciae Galliae populari destiterit: ad Bru- 
tum adeundi legatis potestatem fecerit, exercitum citra flu- 
men Rubiconem eduxerit, nec propius urbem milia pas- 
suum ducenta admoverit: fuerit et in senatus et in populi 
Romani potestate. Haec si fecerit, erit integra potestas nobis 
deliberandi. Si senatui non paruerit, non illi senatus, sed 
ille populo Romano bellum indixerit. 27. Sed vos moneo, 
patres conscripti: libertas agitur populi Romani, quae est 
commendata vobis: vita et fortunae optimi cuiusque, quo 
cupiditatem infinitam cum immani crudelitate iam pridem in- 
tendit Antonius : auctoritas vestra , quam nullam habebitis, 
nisi nunc tenueritis: taetram et pestiferam beluam ne inclu- 
sam et constrictam dimittatis cavete. Te ipsum, Pansa, mo- 
neo — quamquam non eges consilio , quo vales plurimum, 
tamen etiam summi gubernatores in magnis tempestatibus a 
vectoribus admoneri solent — , hunc tantum tuum appara- 
tum tamque praeclarum ne ad nihilum recidere patiare. Tem- 
pus habes tale, quale nemo habuit umquatn. Hae gravitate 
senatus, hoc studio equestris ordinis, hoc ardore populi 
Romani potes in perpetuum rem publicam metu et periculo 
liberare. Quibus de rebus refers , P. Servilio adsenlior. 

ARGUMENTUM. 

Postqnam Ser. Sulpicio iu legatione ad M. Antonium mortuo qui 
reliqui erant duo legati, L. Piso etL. Philippus satis intolerabilia postu- 
lata ad senatum ab Antonio rettulerunt, senatus bellum quidem contra 
M. Antonium suscipiendum potius decrevit quam condiciones accipien 
das, sed lenius tamen, quam M. Cicero et qui eius partes in re pu. 
blica sequebantur censuerunt. Nam id ipsum bellum tumultus nomine 
appellaverant, et L. Varium Cotylam, quem de suis amicis M. Antoniui 
una cum legatis, quos ducimus, Romam, ut suam rem ageret, mise- 
rat, ad Antonium remittendum et teri io demum die saga sumenda de- 
creverant. Quam ob rem quum postridie eius diei, quo haec in se- 
natu acta erant, C. Pansa consul in senatu de litteris A. Hirtii consu- 
lis aliisque rebus referret, M. Cicero suo loco sententiam rogatus hanc, 
quae infra scripta est, orationem habuit, qua quem ad modum contra 
M. Antonium sibi agendum videretur senatum edocuit. 

I. 1. Confusius hesterno die est acta res, C. Pansa, quam 
postulabat institutum consulatus tui. Parum mihi visus es 
eos, quibus cedere non soles, sustinere. Nam quum sena- 
tus ea virtus fuisset, quae solet, et quum re viderent omnes 
esse bellum quidamque id verbum removendum arbitraren- 
tur, tua voluntas in discessione fuit ad lenitatem propensior. 
Victa est igitur propter verbi asperitatem te auctore nostra 
sententia. Vicit L. Caesaris, amplissimi viri, qui verbi atro- 
citate dempta oratione fuit quam sententia lenior. Quam- 
quam is quidem, ante quam sententiam diceret, propinqui- 
tatem excusavit. Idem fecerat me consule in sororis viro, 
quod hoc tempore in sororis filio fecit, ut et luctu sororis 
moverelur et saluti rei publicae provideret. 2. Atque ipse 
tamen Caesar praecepit vobis quodam modo, patres con- 
scripti, ne sibi adsenliremini, quum ita dixit, aliam senten- 

Uam dictarum fuisse eamque se ac re publica dignam, nisi 
propinquitate impediretur. Ergo ille avunculus.- num etiam 
vos avunculi, qui illi estis adsensi? 

At in quo fuit controversia? Belli nomen ponendum qui- 
dam in sententia non putabant: tumultum appellare male- 
bant, ignari non modo rerum, sed etiam verborum: potest 
enim esse bellum ut tumultus non sit: tumultus esse sine 
bello non potest. 3. Quid est enim aliud tumultus nisi per- 
turbatio tanta, ut maior timor oriatur? unde etiam nomen 
ductum est tumultus. Itaque maiores nostri tumultum Itali- 
cum, quod erat domesticus, tumultum Gallicum, quod erat 
Italiae finitimus, praeterea nullum nominabant. Gravius au- 
tem tumultum esse quam bellum hinc intelligi potest, quod 
bello vacationes valent, tumultu non valent. Ita fit, quem 
ad modum dixi, ut bellum sine tumultu possit, tumultus sine 
bello esse non possit. 4. Etenim quum inter bellum et pa- 
cem medium nihil sit, necesse est tumultum, si belli non 
sit, pacis esse: quo quid absurdius dici aut existimari pot- 
est? Sed nimis multa de verbo: rem potius videamus, pa- 
tres conscripti, quam quidem inlelligo verbo fieri interdum 
deteriorem solere. II. Nolimus hoc bellum videri. Quam 
igitur municipiis et coloniis ad excludendum Antonium au- 
ctoritatem damus? quam, ut milites fiant sine vi, sine mul- 
cla, studio, voluntate? quam, ut pecunias in rem publicam 
polliceantur? Si enim belli nomen tolletur, municipiorum 
studia tollentur: consensus populi Romani, qui iam descen- 
dit in causam, si nos languescimus, debilitetur necesse est. 
5. Sed quid plura? D. Brutus oppugnatur: non est bellum? 
Mulina obsidetur: ne hoc quidem bellum est? Gallia vasta- 
tur: quae pax potest esse certior? Illud vero quis potest 
bellum esse dicere, quo consulem , fortissimum virum , cum 
exercitu misimus? qui quum esset infirmus ex gravi diulur- 
noque morbo, nullam sibi putavit excusationem esse opor- 
tere , quum ad rei publicae praesidium vocaretur. C. qui- 
dem Caesar non exspectavit vestra decreta, praesertim quum 
illud esset aetatis: bellum contra Antonium sua sponte sus- 
cepit. Decernendi enim tempus nondum erat: bellum au- 
tem gerendi tempus si praetermisisset, videbat re publica 

oppressa nihil posse decerni. 6. Ergo illi nunc et 
exercitus in pace versantur. Non est hostis is, cuiusj 
sidium Claterna deiecil Hirtius : non est hostis, qui 
armatus obsistit, designatum consulem oppugnat, d| 
hostilia verba nec bellica , quae paullo ante ex colleg 
teris Pansa recitavit : Deieci praesidium : Claterna potitis 



SUM: FUGATI EQUITES: PROELIUM COMMISSUM: OCCISI ALIQUOT. 

Quae pax potest esse maior? Dilectus tota Italia decreu 
sublatis vacationibus ; saga cras sumentur : consul se cum 
praesidio descensurum esse dixit. 

7. Utrum hoc bellum non est? Eliam tantum bellum, 
quantum numquam fuit. Caeteris enim bellis maximeque ci- 
vilibus contentionem rei publicae causa faciebat. Sulla cum 
Sulpicio de iure legum , quas per vim Sulla latas esse dice- 
bat; Cinna cum Octavio de novorum civium suffragiis: rur- 
sus cum Mario et Carbone Sulla, ne dominarentur indigni 
et ut clarissimorum hominum crudelissimam poeniretur ne- 
cem. Horum omnium bellorum causae ex rei publicae con- 
tentione natae sunt. De proximo bello civili non libet di 
cere : ignoro causam : detestor exitum. III. 8. Hoc bellum 
quintum civile geritur — atque omnia in, nostram aetatem 
inciderunt — : primum non modo non in dissensione et dis 
cordia civium, sed in maxima consensione incredibilique 
concordia. Omnes idem volunt, idem defendunt, idem sen 
tiunt. Quum omnes dico, eos excipio, quos nemo civitate 
dignos putat. Quae est igitur in medio belli causa posita? 
Nos deorum immortalium templa, nos muros, nos domicilia 
sedesque populi Romani, penates, aras, focos, sepulcra 
maiorum: nos leges, iudicia, libertatem, coniuges, liberos, 
patriam defendimus: contra M. Antonius id molitur, id pu- 
gnat, ut haec omnia perturbet, evertat, praedam rei publicae 
causam belli putet, fortunas nostras partim dissipet parlim 
dispertiat parricidis. 

9. In hac tam dispari ratione belli miserrimum illud est, 
quod ille latronibus suis pollicetur primum domos: urbem 
enim divisurum se confirmat: deinde omnibus portis quo 
velint deducturum. Omnes Cpfones, omnes Saxae caeterae- 
que pestes, quae sequuntur Antonium, aedes sibi optimas, 

hortos, Tusculana, Albana definiunt. Atque etiam homines 
agrestes, si homines illi ac non pecudes potius, inani spe ad 
aquas usque et Puteolos provehuntur. Ergo habet Antonius 
quod suis polliceatur. Quid nos? num quid tale habemus? 
Di meliora! Id enim ipsum agimus, ne quis posthac quid- 
quam eius modi possit polliceri. Invitus dico, sed dicendum 
est. Hasta Caesaris , patres conscripti, multis improbis et 
spem adfert et audaciam. Viderunt enim ex mendicis fieri 
repente divites: itaque semper hastam videre cupiunt hi, 
qui nostris bonis imminent: quibus omnia pollicetur Anto- 
nius. 10. Quid nos-? nostris exercitibus quid pollicemur? 
Multo meliora atque maiora. Scelerum enim promissio et 
iis, qui exspectant, perniciosa est et iis, qui promittunt. 
Nos libertatem nostris militibus, leges, iura, iudicia, imperium 
orbis terrae, dignitatem, pacem, ocium pollicemur. Antonii 
igitur promissa cruenta, taetra, scelerata, dis hominibusque 
invisa, nec diuturna neque salutaria: nostra contra honesta, 
integra, gloriosa, plena laetitiae, plena pietatis. 

IV. 11. Hic mihi etiam Q. Fufius, vir foriis ac strenuus, 
amicus meus, pacis commoda commemorat. Quasi vero, si 
laudanda pax esset, ego id aeque commode facere non pos- 
sem. Semel enim pacem defendi? non semper ocio studui? 
quod quum omnibus bonis utile est tum praecipue mihi. 
Quem enim cursum industria mea tenere potuisset sine fo- 
rensibus causis, sine legibus, sine iudiciis? quae esse non 
possunt civili pace sublata. 12. Sed quaeso, Calene, quid? 
tu servitutem pacem vocas? Maiores quidem nostri non 
modo, ut liberi essent, sed etiam, ut imperarent, arma capie- 
bant: tu arma abiicienda censes, ut serviamus. Quae causa 
iustior est belli gerendi quam servitutis depulsio? in qua 
etiam si non sit molestus dominus, tamen est miserrimum 
posse, si velit. Immo aliae causae iustae, haec necessaria 
est. Nisi forte ad te hoc non putas perlinere, quod te socium 
fore speras dominationis Antonii. In quo bis laberis: pri- 
mum quod tuas rationes communibus interponis: deinde 
quod quidquam stabile aut iucundum in regno putas. Non, 
si tibi antea profuit, semper proderit. 13. Quin etiam de 
i'lo homine queri solebas: quid te facturum de belua putas? 
cic. 11. 3. 26 

Atque ais eum te esse qui semper pacem optaris, sempei 
omnes cives volueris salvos. Honesta oratio: sed ita, si 
bonos et utiles et e re publica cives: sin eos, qui natura 
cives sunt, voluntate hostes, salvos velis, quid tandem inter- 
sit inter te et illos? Pater quidem tuus, quo utebar sene 
adolescens, homo severus et prudens, primas omnium civium 
P. Nasicae, qtii Ti. Gracchum interfecit, dare solebat: eius 
virtute, consilio, magnitudine animi liberatam rem publicam 
arbitrabatur. 14. Quid? nos a patribus num aliter accepi- 
mus? Ergo is tibi civis, -si temporibus illis fuisses, non pro- 
baretur, quia non omnes salvos esse yoluisset. Quod L. 
Opimius consul verba fecit de re publica, de ea re ita cen- 

SUERUNT, UTI L. OPIMIUS CONSUL REM PUBLICAM DEFENDERET. 

Senatus haec verbis, Opimius armis. Num igitur eum, si tum 
esses , temerarium civem aut crudelem putares ? aut Q. Me- 
tellum, cuius quattuor filii consulares? P. Lentulum, princi- 
pem senatus, complures alios summos viros, qui cum L. 
Opimio consule armati Gracchum in Aventinum persecuti 
sunt, quo in proelio Lentulus grave vulnus accepit, interfe- 
ctus est Gracchus et M. Fulvius consularis, eiusque duo 
adolescenluli filii. Illi igitur viri vituperandi. Ncn enim 
omnes cives salvos esse voluerunt. V. 15. Ad propiora 
veniamus. C. Mario L. Valerio consulibus senatus rem pu- 
blicam defendendam dedit: L. Saturninus tribunus plebis, C. 
Glaucia praetor est interfectus. Omnes illo die Scauri, Me- 
telli, Claudii, Catuli, Scaevolae, Crassi arma sumpserunt. 
Num aut consules illos aut clarissimos 'viros vituperandos 
putas? Ego Catilinam perire volui. Num tu, qui omnes 
salvos vis, Catilinam salvum esse voluisti? Hoc interest, 
Calene, inter meam sententiam et tuam: ego nolo quemquam 
civem committere ut morte mulctandus sit: tu, etiam si com- 
miserit, conservandum putas. In corpore si quid eius modi 
est quod reliquo corpori noceat, id uri secarique patimur, ut 
membrum aliquod potius quam totum corpus intereat: sic in 
rei publicae corpore, ut totum salvum sit, quidquid est pesti- 
ferum, amputetur. 16. Dura vox: multo illa durior : Salvi 
sint improbi, scelerati, impii: deleantur innocentes, honesti, 
boni, tota res publica! Uno in homine, Q. Fufi, fateor te vi- 

disse plus quam me. Ego P. Clodium arbitrabar perniciosum 
civem, sceleratum, libidinosum, impium, audacem, facinero- 
sum: tu contra sanctum, temperantem, innocentem, mode- 
stum, retinendum civem et optandum. In hoc uno te pluri- 
mum vidisse, me multum errasse concedo. Nam quod me 
tecum iracunde agere dixisti solere, non est ita. Vehementer 
me agere fateor, iracunde nego. Omnino irasci amicis non 
temere soleo, ne si merentur quidem. 17. Itaque sine ver- 
borum contumelia a te dissentire possum, sine animi summo 
dolore non possum. Parva est enim mihi tecum aut parva 
de re dissensio? Ego huic videlicet faveo, tu illi? Immo 
vero ego D. Bruto favep, tu M. Antonio: ego conservari co- 
loniam populi Romani cupio, tu expugnari studes. VI. An 
hoc negare potes, qui omnes moras interponas, quibus in- 
firmetur Brutus, melior fiat Antonius? Quo usque enim dices 
pacem velle te? Res geritur: conductae vineae sunt: pugna- 
tur acerrime. Qui intercurrerent, misimus tres principes ci- 
vitatis. Hos contempsit, reiecit, repudiavit Antonius: tu 
tamen permanes constantissimus defensor Antonii. 18. Et 
quidem, quo melior senator videatur, negat se illi amicum 
esse debere: quum suo magno esset beneficio, venisse eum 
contra se. Vide quanta caritas sit patriae. Quum homini 
sit iratus, tamen rei publicae causa defendit Antonium. Ego 
te quum in Massilienses tam es acerbus, Q. Fufi, non animo 
aequo audio. Quo usque enim Massiliam oppugnabis? Ne 
triumphus quidem finem facit belli? per quem lata est urbs 
ea , sine qua numquam ex Transalpinis gentibus maiores 
nostri triumphaverunt. Quo quidem tempore populus Ro- 
manus ingemuit. Quamquam proprios dolores suarum rerum 
omnes habebant, tamen huius civitatis fidelissimae miserias 
nemo erat civis qui a se alienas arbitraretur. 19. Caesar 
ipse, qui illis fuerat iratissimus, tamen propter singularem 
eius civitatis gravitatem et fidem cotidie aliquid iracundiae 
remittebat: te nulla sua calamitate civitas satiare tam fidelis 
potest? Rursus iam me irasci fortasse dices. Ego autem 
sine iracundia dico omnia nec tamen sine dolore animi: 
neminem illi civitati inimicum esse arbitror, qui amicus huic 
sit civitati. Excogitare quae tua ratio sil, Calene, non pos- 

26* 

sutu. Antea deterrere te ne popularis esses non poteramus 
exorare nunc ut sis popularis non possumus. Satis mul 
cum Fufio ac sine odio omnia, nihil sine dolore. Credo au^ 
tem, qui generi querelam moderate ferat, aequo animo latu- 
rum amici. 

VII. 20. Venio ad reliquos consulares, quorum est nemo 
— iure hoc meo dico — quin mecum habeat aliquam con- 
iunctionem gratiae, alii maximam, alii mediocrem, nemo nul- 
lam. Quam hesternus dies nobis, consularibus dico, turpis 
illuxit! Iterum legatos? Quid, si ille faceret inducias? Ante 
os oculosque legatorum tormentis Mutinam verberavit: opus 
ostendebat munilionemque legatis: ne punctum quidem tem- 
poris, quum legati adessent, oppugnatio respiravit. Ad hunc 
legatos? Cur? an ut eorum reditu vehementius pertimesca- 
tis? 21. Equidem quum antea legatos decerni non eensuis- 
sem, hoc me tamen consolabar , quod quum illi ab Antonio 
contempti et reiecti revertissent dixissentque senatui non 
modo illum de Gallia non discessisse, uti censuissemus, sed 
■ac a Mulina quidem recessisse, potestatem sibi D. Bruti con- 
veniendi non fuisse, fore ut omnes inflammati odio, excitati 
dolore, armis, equis, viris D. Brulo subveniremus. Nos etiam 
languidiores postea facti sumus quam M. Antonii non solum 
audaciam et scelus, sed etiam insolentiam superbiamque per- 
speximus. 22. Utinam L. Caesar valeret, Servius Sulpicius 
viveret: multo melius haec causa ageretur a Iribus , quam 
nunc agitur ab uno. Dolenter hoc dicam potius quam con- 
tumeliose: deserti, deserti, inquam, sumus, patres conscripti, 
a principibus. Sed, ut saepe iam dixi, omnes in tanto peri- 
culo, qui recte et fortiter sentient, erunt consulares. Animum 
nobis adferre legati debuerunt: timorem attulerunt: quam- 
quam mihi quidem nullum: quamvis de ilio, ad quem missi 
sunt, bene existiment: a quo etiam mandata acceperunt. 
VIII. 23. Proh di immortales! ubi est ille mos virtusque ma- 
iorum? C. Popilius apud maiores nostros quum ad Antiochum 
regem legatus missus esset et verbis senatus nunciassel ut 
ab Alexandrea discederet, quam obsidebat, quum tempus ille 
differret, virgula stantem circumscripsit dixitque se renuncia- 
lurum senatui, nisi prius sibi respondisset quid facturus esset, 

quam ex illa circumscriptione exiret. Praeclare: senatus 
enim faciem secum attulerat auetorilatemque populi Romani: 
cui qui non paret, non ab eo mandata accipienda sunt, sed 
ipse est potius repudiandus. 24. An ego ab eo mandata ac- 
ciperem, qui senatus mandata contemneret? aut ei cum se- 
natu quidquam commune iudicarem, qui imperatorem populi 
Romani senatu prohibente obsideret? At quae mandata! 
qua adrogantia! quo stupore! quo spiritu! Cur autem ea 
legalis nostris dabat, quum ad nos Cotylam mitteret, orna- 
mentum atque arcem amicorum suorum, hominem aedilicium? 
si vero tum fuit aedilis, quum eum iussu Antonii in convivio 
servi publici loris ceciderunt. 25. At quam modesta mandata ! 
Ferrei sumus, patres conscripti, qui quidquam huic negemus. 
Utramque provinciam, inquit, remitto: exercitum depono: 
privatus esse non recuso. Haec sunt enim verba. Redire 
ad se videtur. Omnia obliviscor, in gratiam redeo. Sed 
quid adiungil? Si legionibus meis sex, si equitibus, si co- 
horti PRAETORIAE PRAEMIA AGRUMQUE DEDERITIS. Iis etiam 
praemia postulat, quibus ut ignoscatur si postulet, impuden- 
tissimus iudicetur. Addit praeterea: Ut, quos ipse cum Do- 
labella dederit agros, teneant ii, quibus dati sint. 26. Hic 
est Campanus ager et Leontinus, quae duo maiores nostri 
annonae perfugia ducebant. IX. Cavet mimis, aleatoribus, 
lenonibus: Cafoni etiam et Saxae cavet: quos centuriones 
pugnaces et lacertosos inter mimorum et mimarum greges 
collocavit. Postulat praeterea, ut chirographorum et com- 
mentariorum sua collegaeque sui decreta maneant. Quid 
'aborat ut habeat quod quisque mercatus est, si quod accepit 
habet qui vendidit? et ne tangantur rationes ad Opis : id 
est, ne septiens miliens recuperetur: ne fraudi sit septemvi- 
ris quod egissent. Nucula hoc, credo, admonuit: verebatur 
fortasse ne amitteret tantas clientelas. Caveri etiam vult iis, 
QUI SECUM SINT, QUI QUID CONTRA LEGES COMMISERINT. Mustelae 

et Tironi prospicit: de se nihil laborat. 27. Quid enim com- 
misit umquam? num aut pecuniam publicam attigit aut ho- 
minem occidit aut secum habuit armatos? Sed quid est quod 
de iis laboret? Postulat enim ne sua iudiciaria lex abroge- 
tur. Quo impetrato quid est quod metuat? an ne suorum 

aliquis a Cyda, Lysiade, Curio condemnetur? Neque tamen 
nos urguet mandatis pluribus : remittit aliquantum et relaxat 
Galliam, inquit, togatam remitto, comatam postulo. Ocio- 
sus videlicet esse mavult. Cum sex, legionibus, inquit, usque 
suppletis ex D. Bruti exercitu, non modo ex dilectu suo, 
tam diuque ut obtineat, dum M. Brutus C. Cassius consules 
prove coss. provincias obtinebunt. Huius comitiis C. frater 
— eius est enim annus — iam repulsam tulit. 28. Ipse au- 
tem ut quinquennium, inquit, obtineam. At istud vetat lex 
Caesaris, et tu acta Caesaris defendis. 

X. Haec tu mandata, L. Piso, et tu, L. Philippe, principes 
civitatis, non dico animo ferre, verum auribus accipere po- 
tuistis? Sed, ut suspicor, terror erat quidam, nec vos ut le- 
gati apud illum fuistis nec ut consulares , nec vos vestram 
nec rei publicae dignitatem tenere potuistis. Et tamen nescio 
quo pacto sapientia quadam, credo, quod ego non possem, 
non nimis irati revertistis. Vobis M. Antonius nihil tribuit, 
clarissimis viris, legatis populi Romani. Nos, quid non 
/egato M. Antonii Cotylae concessimus? Cui portas huius 
urbis patere ius non erat, huic hoc templum patuit, huic adi- 
tus in senatum fuit, hic hesterno die sententias vestras in 
codicillos et omnia verba referebat, huic se etiam summis 
honoribus usi contra suam dignitatem venditabant. 29. 0 di 
immortales! quam magnum est personam in re publica tueri 
principis! quae non animis solum debet, sed etiam oculis 
servire civium. Domum recipere legatum hostium, in cubi- 
culum admittere, etiam seducere hominis est nihil de digni- 
tate, nimium de periculo cogitantis. Quod autem est peri- 
culum? Nam si maximum in discrimen venitur, aut libertas 
parata victori est aut mors proposita victo: quorum alterum 
optabile est, alterum effugere nemo potest. Turpis autem 
fuga mortis omni est morte peior. 30. Nam illud quidem non 
adducor ut credam, esse quosdam qui invideant alicuius 
constantiae, qui labori, eius perpetuam in re publica adiu- 
vanda voluntatem et a senatu et a populo Romano probari 
moleste ferant. Omnes id quidem facere debebamus, eaque 
erat non modo apud maiores nostros, sed etiam nuper summa 
laus consularium, vigilare, [cogitare,] adesse animo, semper 

aliquid pro re publica aut cogitare aut facere aut dicere. 
31. Ego, patres conscripti, Q. Scaevolam augurem memoria 
jteneo bello Marsico, quum esset summa senectute et perdita 
valetudine , cotidie simul atque luceret facere omnibus con 
veniendi sui potestatem: nec eum quisquam illo bello vidit 
in Jecto, senexque debilis primus veniebat in curiam. Huius 
industriam maxime quidem vellem ut imitarentur ii, quos 
oportebat: secundo autem loco, ne alterius labori inviderent. 
XI. 32. Etenim, patres conscripti, quum in spem libertatis 
sexennio post simus ingressi diutiusque servitutem perpessi 
quam captivi servi frugi et diligentes solent, quas vigilias, 
quas sollicitudines, quos labores liberandi populi Romani 
causa recusare debemus ? Equidem, patres conscripti, quam- 
quam hoc honore usi togati solent esse, quum est in sagis 
civitas, statui tamen a vobis caeterisque civibus in tanta 
atrocitate temporis tantaque perturbatione rei publicae non 
differre vestitu. Non enim ita gerimus nos hoc bello consu- 
lares, ut aequo animo populus Romanus visurus sit nostri 
honoris insignia, quum partim e nobis ita timidi sint, ut 
omnem populi Romani beneficiorum memoriam abiecerint, 
partim ita a re publica aversi, ut se hosti favere prae se fe- 
rant, legatos nostros ab Antonio despectos et irrisos facile 
patiantur, legatum Antonii sublevatum velint. Hunc enim 
reditu ad Antonium prohiberi negabant oportere et in eodem 
excipiendo sententiam meam corrigebant. Quibus geram 
morem. Redeat ad imperatorem suum Varius, sed ea lege, 
ne umquam Romam revertatur. Caeleris autem, si errorem 
suum deposuerint et cum re publica in gratiam redierint, 
veniam et impunitatem dandam puto. 

33. Quas ob res ita censeo: Eorum, qui cum M. Antonio 
sunt, qui ab armis discesserint et aut ad C. Pansam aut ad 
A. Hirtium consules aut ad Decimum Brutum, imperatorem, 
consulem designatum, aut ad C. Caesarem pro praetore ante 
Idus Martias primas adierint, iis fraudi ne sit, quod cum M. 
Antonio fuerint. Si quis eorum, qui cum M. Antonio sunt, 
fecerit quod honore praemiove dignum esse videatur, uti C. 
Pansa A. Hirtius consules, alter ambove, si iis videbitur, de 
eius honore praemiove primo quoque die ad senatum refe- 

rant. Si quis posl hoc senatus consultum ad Antonium pro- 
fectus esset praeter L. Varium , senatum existimaturum eum 
contra rem publicam fecisse. 

ARGUMENTUM. 

Quamquam sententiam eam, quam M. Cicero superiore oration» 
commendavit, senatus in decernendo secutus erat, qua de re confe- 
rantur quae dixit Cassius Dio lib. XLVI. cap. 31., tamen M. Antonii 
inimici atque adversarii nondum id erant consecuti, quod maxime 
spectabant, ut M, Antonius hostis patriae iudicaretur. Quam ob rem 
quum C. Pansa consul de honore Ser. Sulpicii, qui cum L. Philippe 
et L. Pisone ad Antonium missus , prius quam mandata senatus ex- 
poneret, prope castra M. Antonii erat mortuus, in senatu referret, et 
eum non solum sepulcro, verum etiam statua publice honestari vellet, 
quod ut referret fortasse a M. Cicerone eiusque adsectatoribus pro- 
pterea'instigatus erat, quod honos statuae non tribuebatur nisi legati» 
iniuria caesis, qua de re vide Plinii kist' nat. lib. XXXIV. c. 5. s. 11. 
$. 23 sq. P. Servilius consuli de statua quidem adsentiendum non 
censuit, ue nova M. Antonio invidia de morte Ser. Sulpicii conflaretur» 
M. autem Cicero bac ipsa, quae infra scripta est, oratione vehementer 
C. Pansae adsensus est et senatui de sua sententia persuasit, vide 
Pomponium iu Digestor. lib. I. tit. 2. fragm. 2. §. 43. 

I. 1. Vellem di immortales fecissent, patres conscripti, ut 
vivo potius Ser. Sulpicio gratias ageremus quam honores 
mortuo quaereremus. Nec vero dubito quin , si ille vir le- 
gationem renunciare potuisset, reditus eius et vobis gratus 
fuerit et rei publicae salutaris futurus, non quo L. Philippo 
et L. Pisoni aut studium aut cura defuerit in tanto officio 
tantoque munere, sed quum Ser. Sulpicius aetate illos an- 
teire?, sapientia omnes, subito ereptus e causa, totam lega- 
tionem orbam et debilitatam reliquit. 2. Quod si cuiquam 
iustus honos habitus est in morte legato, in nullo iustior quam 
in Ser. Sulpicio reperietur. Caeteri, qui in legatione mortem 

obierunt, ad incertum vitae periculum sine ullo mortis metu 
profecti sunt! Ser. Sulpicius cum aliqua perveniendi ad M. 
Antonium spe profectus est, nulla revertendi. Qui quum ita 
adfectus esset, ut, si ad gravem valetudinem labor accessis- 
set, sibi ipse diffideret, non recusavit quo minus vel extremo 
spiritu, si quam opem rei publicae ferre posset, experiretur. 
Itaque non illum vis hiemis, non nives, non longitudo itineris, 
non asperitas viarum, non morbus ingravescens retardavit, 
quumque iam ad congressum colfoquiumque eius pervenis- 
set, ad quem erat missus, in ipsa cura ac meditatione obeundi 
sui muneris excessit e vita. 

3. Ut igitur alia, sic hoc, C. Pansa, praeclare, quod et nos 
ad honorandum Ser. Sulpicium cohortatus es et ipse multa 
copiose de illius laude dixisti. Quibus a te dictis nihil prae- 
ter sententiam dicerem , nisi P. Servilio respondendum pu- 
tarem, qui hunc honorem statua*e nemini tribuendum cen- 
suit nisi, ei, qui ferro esset in legatione interfectus. Ego 
autem, patres conscripti, sic interpretor sensisse maiore? 
nostros, ut causam mortis censuerint, non genus esse quae- 
rendum. Etenim cui legatio ipsa morti fuisset, eius monu- 
mentum exstare voluerunt, ut in bellis periculosis obirent 
homines .legationis munus audacius. Non igitur exempla 
maiorum quaerenda, sed consilium est eorum, a quo ipsa 
exempla nata sunt, explicandum. II. 4. Lars Tolumnius, 
rex Veienlium, quattuor legatos populi Romani Fidenis in- 
teremit; quorum statuae steterunt usque ad meam memo- 
riam in rostris; iustus honos; iis enim maiores nostri, qui 
ob rem publicam mortem obierant, pro brevi vita diuturnam 
memoriam reddiderunt. Cn. Octavii, clari viri et magni, qui 
primus in eam familiam, quae postea viris fortissimis flo- 
ruit, attulit consulatum, statuam videmus in rostris. Nemo 
tum novitati invidebat: nemo virtutem non honorabat. At 
ea fuit legatio Octavii, in qua periculi suspicio non subes- 
set. Nam quum esset missus a senatu ad animos regum 
perspiciendos liberorumque populorum maximeque, ut ne- 
potem regis Antiochi, eius, qui cum maioribus nostris bel- 
lum gesserat, classes habere, elephantos alere prohiberet, 
Laodiciae in gymnasio a quodam Leptine est interfectus. 

5. Reddita est ei tum a maioribus statua pro vita, quae mul- 
tos per annos progeniem eius honestaret, nunc ad tantae fa- 
miliae memoriam sola restaret. Atqui et huic et Tullo Cluilio 
et L. Roscio et Sp. Antio et C. Fulcinio, qui a Veientium 
rege caesi sunt, non sanguis, qui est profusus in morte, sed 
ipsa mors ob rem publicam obita honori fuit. III. Itaque, 
patres conscripti, si Ser. Sulpicio casus mortem attulisset, 
dolerem quidem tanto rei publicae vulnere, mortem vero 
eius non monumento, sed luctu publico esse ornandam pu- 
tarem. Nunc autem quis dubitat quin ei vitam abstulerit 
ipsa legatio? Secum enim ille mortem extulit: quam, si no- 
biscum remansisset, sua cura, optimi filii fidelissimaeque 
coniugis diligentia vitare potuisset. 6. At ille quum videret, 
si vestrae auctoritati non paruisset, dissimilem se futurum 
sui: sin paruisset, munus sibi illud pro re publica susce- 
ptum vitae finem fore, maluit in maximo rei publicae discri- 
mine emori quam minus quam potuisset videri rei publicae 
profuisse. Multis illi in urbibus, iter qua faciebat, refici- 
endi se et curandi potestas fuit. Aderat et hospitum invita- 
tio liberalis pro dignitate summi viri et eorum hortatio, qui 
una erant missi, ad requiescendum et vitae suae consulen- 
dum. At ille properans, festinans, mandata vestra confi- 
cere cupiens, in hac constantia morbo adversante perseve- 
ravit. 7. Cuius quum adventu maxime perturbatus esset 
Antonius, quod ea, quae sibi iussu vestro denunciarentur, 
auctoritate erant et sententia Ser. Sulpicii constituta,’ de- 
claravit quam odisset senatum, quum auctorem. senatus ex- 
stinctum laete atque insolenter tulit. Non igitur magis Le- 
ptines Octavium nec Veientium rex eos, quos modo nomi- 
. navi, quam Ser. Sulpicium occidit Antonius. Is enim pro- 
fecto mortem attulit, qui causa mortis fuit. Quocirca etiam 
ad posteritatis memoriam pertinere arbitror exstare quod 
fuerit de hoc bello iudicium senatus. Erit enim statua ipsa 
testis bellum tam grave fuisse, ut legali interitus honoris 
memoriam consecutus sit. IV. 8. Quod si excusationem 
Ser. Sulpicii, patres conscripti, legationis obeundae recor- 
dari volueritis , nulla dubitatio relinquetur quin honore mor- 
tui quam vivo iniuriam fecimus sarciamus. Vos enim , pa- 

res conscripti, — grave dictu est, sed dicendum tamen — 
.os, inquam, Ser. Sulpicium vita privastis: quem quum vi- 
ieretis re magis morbum quam oratione excusantem, non 
k -os quidem crudeles fuistis — quid enim minus in hunc or- 
iinem convenit? — sed quum speraretis nihil esse quod 
ion illius auctoritate et sapientia effici posset, vehementius 
ixcusationi obstitistis atque eum, qui semper vestrum con- 
sensum gravissimum judicavisset, de sententia deiecistis. 9. 
CJt vero Pansae consulis accessit cohortatio gravior quam 
aures Ser. Sulpicii ferre didicissent , tum vero denique filium 
meque seduxit atque ita locutus est, ut auctoritatem vestram 
vitae suae se diceret anteferre. Cuius nos virtutem admi- 
rati non ausi sumus adversari voluntati. Movebatur singu- 
lari pietate filius : non multum eius perturbationi meus dolor 
concedebat: sed uterque nostrum cedere cogebatur magni- 
tudini animi orationisque gravitati, quum quidem ille ma- 
xima laude et gratulatione omnium vestrum pollicitus est se 
quod velletis esse facturum, neque eius sententiae pericu- 
lum vitaturum, cuius ipse auctor fuisset: quem exsequi man- 
data vestra properantem mane postridie prosecuti sumus. 
Qui quidem discedens mecum ita locutus est, ut eius oratio 
omen fati videretur. 

V. 10 . Reddite igitur, patres conscripti, ei vitam, cui 
ademistis. Vita enim mortuorum in memoria est posita vi- 
vorum. Perficite ut is , quem vos inscii ad mortem misistis, 
immortalitatem habeat a vobis. Cui si statuam in rostris de- 
creto vestro statueritis, nulla eius legationem posteritatis 
obscurabit oblivio. Nam reliqua Ser. Sulpicii vita multis 
erit praeclarisque monumentis ad omnem memoriam com- 
mendata. Semper illius gravitatem, constantiam, fidem, 
praestantem in re publica tuenda curam atque prudentiam 
omnium mortalium fama celebrabit. Nec vero silebitur ad- 
mirabilis quaedam et incredibilis ac paene divina eius in le- 
gibus interpretandis, aequitate explicanda scientia. Omnes 
ex omni aetate, qui in hac civitate inlelligentiam iuris ha- 
buerunt, si unum in locum conferantur, cum Ser. Sulpicio 
non sint comparandi. Nec enim ille magis iuris consultus 
quam iustitiae fuit. 11 . Ita ea quae proficiscebantur ab legi- 

bus et ab iure civili, semper ad facilitatem aequilatemque 
referebat, neque instituere litium actiones malebat quas 
controversias tollere. Ergo hoc statuae monumento non 
eget: habet alia maiora. Haec enim statua mortis honestae 
testis erit, illa memoria vitae gloriosae, ut hoc magis monu- 
mentum grati senatus quam clari viri futurum sit. 12. Mul- 
tum etiam valuisse ad patris honorem pietas filii videbitur: 
qui quamquam adflictus luctu non adest, tamen sic anima-i 
esse debetis, ut si ille adesset. Est autem ita adfectus, ut 
nemo umquam unici filii mortem magis doluerit quam ille 
maeret patris. Et quidem etiam ad famam Ser. Sulpicii filii 
arbitror pertinere , ut videatur honorem debitum patri prae- 
stitisse. Quamquam nullum monumentum clarius Ser. Sul- 
picius relinquere potuit quam effigiem morum suorum, vir- 
tutis, constantiae, pietatis, ingenii, filium, cuius luctus au' 
hoc honore vestro aut nullo solacio levari potest. 

VI. 13. Mihi autem recordanti Ser. Sulpicii multos in 
nostra familiaritate sermones gratior illi videtur, si quis est 
sensus in morte, aenea statua futura et ea pedestris quam 
inaurata equestris, qualis L. Sullae primum statuta est. Mi- 
rifice enim Servius maiorum continentiam diligebat, huius 
saeculi insolentiam vituperabat. Ut igitur si ipsum consu- 
lam quid velit, sic pedestrem ex aere statuam tamquam ex 
eius auctoritate et voluntate decerno: quae quidem magnum 
civium dolorem et desiderium honore monumenti minuet et 
leniet. 14. Atque hanc meam sententiam, patres conseri 
pti, P. Servilii sententia comprobari necesse est : qui sepul- 
crum publice decernendum Ser. Sulpicio censuit, statuam 
non censuit. Nam si mors legati sine caede atque ferro nui 
Ium honorem desiderat, cur decernit honorem sepulturae, 
qui maximus haberi potest mortuo? Sin id tribuit Ser. Sui 
picio , quod non est datum Cn. Octavio , cur quod illi datum 
est huic dandum esse non eenset? Maiores quidem nostri 
statuas multis decreverunt, sepulcra paucis. Sed statuae 
intereunt tempestate, vi, vetustate, sepulcrorum autem san 
ctitas in ipso solo est, quod nulla vi moveri neque deleri 
potest, atque, ut caetera exstinguuntur, sic sepulcra san- 
ctiora fiunt vetustate. 15. Augeatur igitur isto honore etiam 

> vir, cui nullus honos tribui non debitus potest: grati si- 
ius in eius morte decoranda , cui nullam iam aliam gratiam 
eferre possumus. Notetur etiam M. Antonii nefarium bel- 
am gerentis scelerata audacia. His enim honoribus habitis 
ler. Sulpicio repudiatae reieclaeque legationis ab Antonio 
lanebit testificatio sempiterna. 

VII. Quas ob res ita censeo : Quum Ser. Sulpicius Q. F. 
.emonia Rufus difficillimo rei publicae tempore, gravi peri- 
ulosoque morbo adfectus, auctoritatem senatus, salutem 
ei publicae vitae suae praeposuerit contraque vim gravita- 
emque morbi contenderit, ut in castra Antonii, quo senatus 
um miserat, perveniret isque, quum iam prope castra ve- 
lisset, vi morbi oppressus vitam amiserit in maximo rei pu- 
dicae munere, eiusque mors consentanea vitae fuerit san- 
tissime honestissimeque actae, in qua saepe magno usui 
ei publicae Ser. Sulpicius et privatus et in magistratibus 
uerit: 16. quum talis vir ob rem publicam in legatione mor- 
em obierit , senatui placere Ser. Sulpicio statuam pedestrem 
leneam in rostris ex huius ordinis sententia statui circumque 
:am statuam locum ludis gladiatoribusque liberos posleros- 
jue eius quoquo versus pedes quinque habere, quod is ob 
em publicam mortem obierit eamque causam in basi in- 
scribi: utique C. Pansa A. Hirtius consules, alter ambove, 
si iis videatur, quaestoribus urbis imperent, ut eam basim 
statuamque faciendam et in rostris statuendam .locent, quan- 
tique locaverint, tantam pecuniam redemptori attribuendam 
solvendamque curent: quumque antea senatus auctoritatem 
suam in virorum fortium funeribus ornamentisque ostende- 
rit, placere eum quam amplissime supremo suo die efferri: 
17. et quum Ser. Sulpicius Q. F. Lemonia Rufus ita de re 
publica meritus sit, ut iis ornamentis decorari debeat, Sena- 
tum censere atque e re publica existimare aediles curules 
edictum, quod de funeribus habeant, Ser. Sulpicii Q. F. Le- 
monia Rufi funeri remittere; utique locum sepulcro in campo 
Esquilino C. Pansa consul, seu quo in loco videbitur, pedes 
triginta quoquo versus adsignet, quo Ser. Sulpicius infera- 
tur: quod sepulcrum ipsius, liberorum posterorumque eius 
esset, uti quod optimo iure publice sepulcrum datum esset 

M. Iunio Bruto actis C. Caesaris Macedonia provincia, C. Cassk 
Syria in annum p. u. c. 711. data erat, sed M. Antonius consu! 
cum P. Dolabella perfecerat, ut Brutus et Cassius iis provinciis pe? 
senatus consultum excluderentur, P. vero Dolabellae Syria provincia 
cum imperio contra Parthos attribueretur a populo , sibi a senatu 
Macedoniam provinciam impetraverat atque ita cum P. Dolabella clare 
transegerat, ut maximam partem etiam eius exercitus esset acce- 
pturus, quem Dolabella contra Parthos a populo acceperat. His 
rebus transactis per populum tulit ut sibi D. Brutus Galliam cisal- 
pinam pro Macedonia concederet, ipse autem imperium in Macedonia 
retineret. Quum autem D. Brutus Gallia cisalpina nou cederet, M. 
Antonius in senatu perfecit, ut C. Antonius praetor, frater eius, 
Macedoniam provinciam acciperet, qui Q. Hortensio pro praetore suc- 
cederet. Interea M. Brutus et C. Cassius, ut Roma abessent, Cretam 
et Cyrenas missi erant ad frumentum coemendum. Illi profecti sunt, 
sed non id fecerunt, quod voluerat M. Antonius, verum C. Cassius 
in Asiam traiecit et Syriam occupavit, M. Brutus Graeciam, Mace- 
doniam, Illyricum occupavit exercitumque maximum sibi comparare 
studuit pecuniasque publicas, ut suas opes augeret, adripuit. Ita factum 
est, ut C. Antonium, qui obtinere illam provinciam debebat, Apollo- 
niam se conferre cogeret eumque in ea urbe obsessum teneret. His 
de rebus gestis M. Brutus litteras ad senatum misit, quibus adlatis C. 
Pansa senatum convocavit, ut de his M. Bruti litteris referret. Suasit 
igitur senatui, ut quae fecisset M. Brutus iudicio suo comprobaret et 
quas copias sibi ipse parasset, ei auctoritate sua confirmaret. Q. Fu- 
fius Calenus, qui primus sententiam rogatus erat, existimavit M. Brutum 
contra legem fecisse et C. Antonio eam provinciam restituendam cen- 
suit. Quem contra M. Cicero eam, quae infra scripta oratio est, ha- 
buit, qua ille C. Pansae potius sententiam sequendam esse censuit. 

I. 1. Maximas tibi, Pansa, gratias omnes et habere ei 
agere debemus: qui quum hodierno die senatum te habitu- 
rum non arbitraremur , ut M. Bruti , praeslanlissimi civis, lit- 
teras accepisti, ne minimam quidem moram interposuisti 

quin quam primum maximo gaudio et gratulatione frueremur. 
Quum factum tuum gratum omnibus debet esse tum vero 
oratio, qua recitatis litteris usus es. Declarasti enim verum 
esse id, quod ego semper sensi, neminem alterius, qui suae 
confideret, virtuti invidere. 2. Itaque mihi, qui plurimis of- 
ficiis sum cum Bruto et maxima familiaritate coniunctus, 
minus multa de illo dicenda sunt. Quas enim ipse mihi par- 
tes sumpseram, eas praecepit oratio tua. Sed mihi, patres 
conscripti, necessitatem attulit paullo plura dicendi sententia 
eius, qui rogatus est ante me: a quo ita saepe dissentio, ut 
iam verear ne, id quod fieri minime debet, minuere amicitiam 
nostram videatur perpetua dissensio. 

3. Quae est enim ista tua ratio, Calene, quae mens, ut 
numquam post Kalendas Ianuarias idem senseris, quod is, 
qui te sententiam primum rogat, numquam tam frequens se- 
natus fuerit, quum unus aliquis sententiam tuam secutus sit? 
Cur semper tui dissimiles defendis? cur quum te et vita e' 
fortuna tua ad ocium, ad dignitatem invitet, ea probas, ea 
decernis, ea seniis, quae sint inimica et ocio communi et 
dignitati tuae? II. 4. Nam ut superiora omittam, hoc certe, 
quod mihi maximam admirationem movet, non tacebo. Quod 
est tibi cum Brutis bellum? cur eos, quos omnes paene ve- 
nerari debemus, solus oppugnas? alterum circumsederi non 
moleste fers, alterum tua sententia spolias iis copiis, quas 
ipse suo labore et periculo ad rei publicae, non ad suum 
praesidium per se nullo adiuvanle confecit? Quis est iste 
tuus sensus, quae cogitatio, Brutos ut non probes, Antonios 
probes? quos omnes carissimos habent tu oderis? quos 
acerbissime caeteri oderunt tu constantissime diligas? Am- 
plissimae tibi fortunae sunt, summus honoris gradus, filius, 
ut et audio et spero, natus ad laudem, cui quum rei publicae 
causa faveo tum etiam tua. 5. Quaero igitur, eumne Bruti 
similem malis an Antonii? ac permitto, ut de tribus Antoniis 
eligas quem velis. Di meliora ! inquies. Cur igitur non eis 
faves, eos laudas, quorum similem filium tuum esse vis? 
Simul enim et rei publicae consules et propones illi exempla 
ad imitandum. Hoc vero, Q. Fufi, cupio sine offensione 
nostrae amicitiae sic lecum ut a te dissentiens senator queri 

— ila enim dixisti et quidem de scripto: nam te inopia verbi 
lapsum putarem, nisi tuam in dicendo facultatem nossem — , 
litteras Bruti recte et ordine scriptas videri. Quid est aliud 
librarium Bruti laudare, non Brutum? 6. Usum in re pu- 
blica, Calene, magnum iam habere et debes et potes. Quando 
ita decerni vidisti? aut quo senatus consulto huius generis 

— sunt enim innumerabilia — bene scriptas litteras decre- 
tum a senatu? Quod verbum tibi non excidit, ut saepe 
fit, fortuito: scriptum, meditatum, cogitatum attulisti. III. 
Hanc libi consuetudinem plerisque in rebus bonis obtre- 
ctandi si qui detraxerit, quid tibi quod sibi quisque velit 
non relinquetur? Quam ob rem collige te placaque ani- 
mum istum aliquando et mitiga: audi viros bonos, quibus 
multis uteris: loque?e cum sapienlissimo homine, genero tuo, 
saepius quam ipse tecum : tum denique amplissimi honoris 
nomen obtinebis. An vero hoc pro nihilo putas, in quo qui- 
dem pro amicitia tuam vicem dolere soleo , efferri hoc foras 
et ad populi Romani aures pervenire, ei, qui primus senten- 
tiam dixerit, neminem adsensum? quod etiam hodie futurum 
arbitror. 

Legiones abducis a Bruto. Quas? nempe eas, quas ille 
a C. Antonii scelere avertit et ad rem publicam sua auctori- 
tate traduxit. Rursus igitur vis nudatum illum atque solum 
are publica relegatum videri. 7. Vos autem, patres con- 
scripti, si M. Brutum deserueritis et prodideritis, quem tan- 
dem civem umquam ornabitis? cui favebitis? Nisi forte eos, 
qui diadema imposuerint, conservandos, eos, qui regni no- ; 
men sustulerint, deserendos putatis. Ac de hac quidem di- 
vina atque immortali laude M. Bruti silebo , quae gratissima 
memoria omnium civium inclusa nondum publica auctoritate 
testata est. Tanlamne patientiam, di boni, tantam modera- 
tionem, tantam in iniuria tranquillitatem et modestiam! qui 
quum praetor urbis esset, urbe caruit, ius non dixit, quum 
omne ius rei publicae recuperavisset, quumque concursu 
cotidiano bonorum omnium, qui admirabilis ad eum fieri so- 
* lebat, praesidioque Italiae cunctae saeptus posset esse, ab- 
sens iudicio bonorum defensus esse maluit quam praesens 
manu : qui ne Apollinares quidem ludos pro sua populique 

Romani dignitate apparatos praesens fecit, ne quam viam pa- 
tefaceret sceleratissimorum hominum audaciae. IV. 8. Quam- 
quam qui umquam aut ludi aut dies laetiores fuerunt, quam 
quum in singulis versibus populus Romanus maximo clamore 
et plausu Bruti memoriam prosequebatur? Corpus aberat 
liberatoris, libertatis memoria aderat: in qua Bruti imago 
cerni videbatur. At hunc iis ipsis ludorum diebus videbam 
in insula clarissimi adolescentis, Luculli, propinqui sui, nihil 
nisi de pace et concordia civium cogitantem. Eumdem vidi 
postea Veliae, cedentem Italia, ne qua oriretur belli civilis 
causa propter se. 0 spectaculum illud non modo hominibus, 
sed undis ipsis et liltoribus luctuosum! cedere e patria ser- 
vatorem eius, manere in patria perditores! Cassii classis 
paucis post diebus consequebatur, ut me puderet, patres 
conscripti, in eam urbem redire, ex qua illi abirent. Sed quo 
consilio redierim initio audistis, post estis experti. 9. Ex- 
spectatum igitur tempus a Bruto est. Nam quoad vos omnia 
pali vidit, usus est ipse incredibili patientia: postea quam 
vos ad libertatem sensit erectos , praesidia vestrae libertati 
paravit. 

At cui pesti quantaeque restitit! Si enim C. Antonius 
quod animo intenderat perficere potuisset — potuisset au- 
tem, nisi eius sceleri virtus M. Bruti obstitisset — , Macedo- 
niam, Illyricum, Graeciam perdidissemus : esset vel recepta- 
culum pulso Antonio vel agger oppugnandae Italiae Graecia: 
quae quidem nunc M. Bruti imperio, auctoritate, copiis non 
instructa solum, sed etiam ornata, tendit dexteram Italiae 
suumque ei praesidium pollicetur. Quod qui ab illo abducit 
exercitum, et respectum pulcherrimum et praesidium firmissi- 
mum adimit rei publicae. 10. Equidem cupio haec quam 
primum Antonium audire, ut inlelligal non D. Brutum, quem 
vallo circumsedeat, sed se ipsum obsideri. V. Tria tenet 
oppida loto in orbe terrarum: habet inimicissimam Galliam: 
eos etiam, quibus confidebat, alienissimos, Transpadanos: 
Italia omnis infesta est: exterae nationes a prima ora Grae- 
ciae usque ad Aegyptum optimorum et fortissimorum civium 
imperiis et praesidiis tenentur. Erat ei spes una in C. An- 
tonio: qui duorum fratrum aetatibus medius inleriectus vitiis 
cic. II. 3. 27 

cum utroque certabat: is tamquam extruderetur a senatu io 
Macedoniam et non contra prohiberetur proficisci, ita cucur- 
rit. 11. Quae tempestas, di immortales! quae flamma, quae 
vastitas, quae pestis Graeciae fuisset, nisi incredibilis ac di- 
vina virtus furentis hominis conatum atque audaciam com- 
pressisset? Quae celeritas illa Bruti ! quae cura! quae vir- 
tus! Etsi ne C. quidem Antonii celeritas contemnenda est, 
quam nisi in via caducae hereditates retardassent , volasse 
eurn , non iter fecisse diceres. Alios ad negocium publicum 
ire quum cupimus, vix solemus extrudere: hunc retinentes 
extrusimus. At quid ei cum Apollonia? quid cum Dyrrha- 
chio? quid cum Illyrico? quid cum P. Vatinii imperatoris 
exercitu? Succedebat, ut ipse dicebat, Hortensio. Certi 
fines Macedoniae, certa condicio, certus, si modo erat ullus, 
exercitus : cum Illyrico vero et cura Vatinii legionibus quid 
erat Antonio? 12. At ne Bruto quidem: id enim fortasse 
quispiam improbus dixerit. Omnes legiones, omnes copiae, 
quae ubique sunt, rei publicae sunt: nec enim eae legiones, 
quae M. Antonium reliquerunt, Antonii potius quam rei publicae 
fuisse dicentur. Omne enim et exercitus et imperii ius amittit 
is, qui eo imperio et exercitu rem publicam oppugnat. 
VI. Quod si ipsa res publica iudicaret aut si omne ius de- 
cretis eius statueretur, Antonione an Bruto legiones populi 
Romani adiudicaret? Alter advolarat subito ad direptionem 
pestemque sociorum, ut, quocumque iret, omnia vastaret, 
diriperet, auferret, exercitu populi Romani contra ipsum po- 
pulum Romanum uteretur. Alter eam sibi legem statuerat, 
ut, quocumque venisset, lux venisse quaedam et spes salutis 
videretur. Denique alter ad evertendam rem publicam prae- 
sidia quaerebat, alter ad conservandam. Nec vero nos hoc 
magis videbamus quam ipsi milites : a quibus tanta in iudi- 
cando prudentia non erat postulanda. 13. Cum vn cohorti- 
bus esse Apolloniae scribit Antonium , qui iam aut captus 
est — quod di dent! — aut certe homo verecundus in Ma- 
cedoniam non accedit, ne contra senatus consultum fecisse 
videatur. Dilectus habitus in Macedonia est summo Q. Hor- 
tensii studio et industria: cuius animum egregium dignumque 
ipso et maioribus eius ex Bruti litteris perspicere potuistis. 

_,egio, quam L. Piso ducebat legatus Antonii, Ciceroni se filio 
neo tradidit. Equitatus, qui in Syriam ducebatur bipertito, 
ilter eum quaestorem, a quo ducebatur, reliquit in Thessalia 
seseque ad Brutum contulit: alterum in Macedonia Cn. Do- 
nitius adolescens summa virtute, gravitate, constantia a le- 
gato Syriaco abduxit. P. autem Vatinius, qui et antea iure 
[audatus a vobis et hoc tempore merito laudandus est, ape- 
ruit Dyrrhachii portas Bruto et exercitum tradidit. 14. Tenet 
igitur res publica Macedoniam , tenet Illyricum , tuetur Grae- 
ciam: nostrae sunt legiones, nostra levis armatura, noster 
equitatus, maximeque noster est Brutus semperque noster, 
quum sua excellentissima virtute rei publicae natus tum fato 
quodam paterni maternique generis et nominis. VII. Ab hoc 
igitur viro quisquam bellum timet, qui ante quam nos id 
coacti suscepimus , in pace iacere quam in bello vigere ma- 
luit? Quamquam ille quidem numquam iacuit neque hoc 
cadere verbum in tantam virtutis praestantiam potest. Era( 
enim in desiderio civitatis, in ore, in sermone omnium. 
Tantum autem aberat a bello, ut, quum cupiditate libertatis 
Italia arderet, defuerit civium studiis potius quam eos in ar- 
morum discrimen adduceret. Itaque ilii ipsi, si qui sunt qui 
tarditatem Bruti reprehendant, tamen iidem moderationem 
patientiamque mirantur. 

15. Sed iam video quid loquantur: neque enim id oc- 
culte faciunt. Timere se dicunt quo modo ferant veterani 
exercitum Brutum habere. Quasi vero quidquam intersit 
inter A. Hirtii, C. Pansae, D. Bruti, C. Caesaris et hunc exer- 
citum M. Bruti. Nam si quattuor exercitus ii, de quibus dixi, 
propterea laudantur, quo pro populi Romani libertate arma 
ceperunt, quid est cur hic M. Bruti exercitus non in eadem 
causa ponatur? At enim veteranis suspectum nomen est 
M. Bruti. Magisne quam Decimi? Equidem non arbitror. 
Etsi est enim Brutorum commune factum et laudis societas 
aequa, Decimo tam eniratiores erant ii, qui id factum dole- 
bant, quo minus ab eo rem illam dioebant fieri debuisse. 
Quid ergo agunt nunc tot exercitus nisi ut obsidione D. Bru- 
tus liberetur? Qui autem hos exercitus ducunt? Hi, credo, 
qui C. Caesaris res actas everti, qui causam veteranorum 

prodi volunt. VIII. 16. Si ipse viveret C. Caesar, acriia* 
credo, acta sua defenderet, quam vir fortissimus defendit 
Hirtius, aut amicior causae quisquam potest inveniri quam 
filius? At horum alter nondum ex longinquitate gravissimi 
morbi recreatus quidquid habuit virium, id in eorum liber- 
tatem defendendam contulit, quorum votis iudicavit se a 
morte revocatum : alter virtutis robore firmior quam aetatis, 
cum istis ipsis veteranis ad D. Brutum liberandum est pro- 
fectus. Ergo illi certissimi iidemque acerrimi Caesaris acto- 
rum patroni pro D. Bruti salute bellum gerunt: quos veterani 
sequuntur. De libertate enim populi Roftiani , non desuis 
commodis armis decernendum vident. 17. Quid est igitur 
cur iis, qui D. Brutum omnibus opibus conservatum velint, 
M. Bruti sit suspectus exercitus? An vero, si quid esset 
quod a M. Bruto timendum videretur, Pansa id non videret, 
aut, si videret, non laboraret? Quis aut sapientior ad conte- 
cturam rerum futurarum aut ad propulsandum metum dili- 
gentior? Atquin huius animum erga M. Brutum studiumque 
vidistis. Praecepit oratione sua quid decernere nos de M. 
Bruto, quid sentire oporteret, tantumque afuit ut periculo- 
sum rei publicae M. Bruti putaret exercitum, ut in eo firmis- 
simum rei publicae praesidium et gravissimum poneret. Sci- 
licet hoc Pansa aut non videt — hebeti enim ingenio est — 
aut negligit. Quae enim Caesar egit, ea rata esse non curat: 
de quibus confirmandis et sanciendis legem comitiis centu- 
riatis ex auctoritate nostra laturus est. IX. Desinant igitur 
aut ii, qui non timent, simulare se timere et prospicere rei 
publicae aut ii, qui omnia verentur, nimium esse timidi, ne 
illorum simulatio, horum obsit ignavia. 18. Quae — malum! 
— est ista ratio semper optimis causis veteranorum nomen 
opponere? Quorum etiam si amplecterer virtutem, ut facio, 
tamen, si essent adrogantes, non possem ferre fastidium. 
An nos conantes servitutis vincla rumpere impediet, si quis 
veteranos nolle dixerit? Non sunt enim, credo, innume- 
rabiles qui pro communi libertate arma capiant: nemo est 
praeter veteranos milites vir qui ad servitutem propulsandam 
ingenuo dolore excitetur. Potest igitur stare res publica, 
freta veteranis, sine magno subsidio iuventutis? quos quidem 

vos libertatis adiutores complecti debetis : servitutis auctores 
sequi non debetis. 19. Postremo — erumpat enim aliquando 
vera et me digna vox! — si veteranorum nutu mentes huius 
ordinis gubernantur omniaque ad eorum voluntatem nostra 
dicta facta referuntur, optanda mors est, quae civibus Ro- 
manis semper fuit servitute potior. Omnis est misera ser- 
vitus: sed fuerit quaedam necessaria: ecquodnam principium 
putatis libertatis capessendae? An, quum illum necessarium 
et fatalem paene casum non tulerimus , hunc feremus volun- 
tarium? Tota Italia desiderio libertatis exarsit: servire diu- 
tius non potest civitas : serius populo Romano hunc vestitum 
atque arma dedimus quam ab eo flagitati sumus. 

X. 20. Magna quidem nos spe et prope explorata liber- 
tatis causam suscepimus: sed ut concedam incertos exitus 
esse belli Marlemque communem, tamen pro libertate vitae 
periculo decertandum est. Non enim in spiritu vita est, sed 
ea nulla est omnino servienti. Omnes nationes servitutem 
ferre possunt: nostra civitas non potest, nec ullam aliam ob 
causam, nisi quod illae laborem doloremque fugiunt, quibus 
ut careant, omnia perpeti possunt, nos ita a maioribus insti- 
tuti atque imbuti sumus, ut omnia consilia atque facta ad 
dignitatem et ad virtutem referremus. Ita praeclara est re- 
cuperatio libertatis, ut ne mors quidem sit in repetenda liber- 
tate fugienda. Quod si immortalitas consequeretur praesen- 
tis periculi fugam, tamen eo magis ea fugienda videretur, 
quo diuturnior servitus esset. Quum vero dies et noctes 
omnia nos undique fala circumstent, non est viri minimeque 
Romani dubitare eum spiritum, quem naturae debeat, patriae 
reddere. 21. Concurritur undique ad commune incendium 
restinguendum. Veterani primi Caesaris auctoritatem secuti 
conatum Antonii reppulerunt: post eiusdem furorem Martia 
legio fregit, quarta adflixil. Sic a suis legionibus conde- 
mnatus irrupit in Galliam, quam sibi armis animisque infe- 
stam inimicamque cognovit. Hunc A. Hirtii, C. Caesaris 
exercitus insecuti sunt: post Pansae dilectus urbem lotam- 
que Italiam erexit. Unus omnium est hostis. Quamquam 
habet secum L. fratrem, carissimum populo Romano civem, 
cuius desiderium civitas ferre diutius non potest. 22. Quid 

illa taetrius belua? quid immanius? qui ob eam causal 
tus videtur, ne omnium mortalium turpissimus esset 
tonius. Est una Trebellius, qui iam cum tabulis novis fttSi: 
in gratiam : T. Plancus , caeteri pares : qui id pugmanflfd 
agunt, ut contra rem publicam restituti esse videaHr. 
Sollicitant homines imperitos Saxa et Cafo, ipsi riHci 
atque agrestes, qui hanc rem publicam nec viderunt umqwr 
nec videre constitutam volunt, qui non Caesaris, sed Antonii 
acta defendunt, quos avertit agri Campani infinita posserf^). 
culus eos non pudere demiror, quum videant se mimos et 
mimas habere vicinos. XI. 23. Ad has pestes opprimendas 
cur moleste feramus , quod M. Bruti accessit exercitus ? Im- 
moderati, credo, hominis et turbulenti: videte ne nimium 
paene patientis. Etsi in illius viri consiliis atque factis nihil 
nec nimium nec parum umquam fuit. Omnis voluntas M. 
Bruti, patres conscripti, omnis cogitatio, tota mens auctori- 
tatem senatus, libertatem populi Romani intuetur: haec habet 
proposita, haec tueri vult. Temptavit quid patientia proficere 
posset; nihil quum proficeret, vi contra vim experiundum 
putavit. Cui quidem, patres conscripti, vos idem hoc tem- 
pore tribuere debetis , quod a. d. xm. Kalendas Ianuarias D. 
Bruto C. Caesari me auctore tribuistis: quorum privatum 
de re publica consilium et factum auctoritate vestra est com- 
probatum atqUe laudatum. 24. Quod idem in M. Bruto fa- 
cere debetis , a quo insperatum et repentinum rei publicae 
praesidium legionum, equitatus, auxiliorum magnae et firmae 
copiae comparatae sunt: adiungendus est Q. Hortensius, qui 
quum Macedoniam oblineret, adiutorem se Bruto ad compa- 
randum exercitum fidissimum et constantissimum praebuit. 
Nam deM. Appuleio separatim censeo referendum: cui testis 
est per litteras M. Brutus, eum principem fuisse ad conatum 
exercitus comparandi. 25. Quae quum ita sint, quod C. 
Pansa consul verba fecit de litteris, quae a Q. Caepione 
Bruto pro consule adlatae et in hoc ordine recitatae sunt, 
de ea re ita censeo: Quum Q. Caepionis Bruti pro consule 
opera, consilio, industria, virtute difficillimo rei publicae 
tempore provincia Macedonia, Illyricum, cuncta Graecia, 
legiones, exercitus, equitatus in consulum, senatus populique 

Romani potestate sint, id Q. Caepionem Brutum pro consule 
bene et e re publica pro sua maiorumque suorum dignitate 
consuetudineque rei publicae bene gerendae fecisse: eam 
rem senatui populoque Romano gratam esse et fore: 26. 
utique Q. Caepio Brutus pro consule provinciam Mace- 
doniam, Illyricum cunctam que Graeciam tueatur, defendat, 
custodiat incolumemque conservet, eique exercitui, quem ipse 
constituit, comparavit, praesit pecuniamque ad rem milita- 
rem, si qua opus sit, quae publica sit et exigi possit, utatur 
exigat, pecuniasque a quibus videatur ad rem militarem mu- 
tuas sumat, frumentumque imperet operamque det ut cum 
suis copiis quam proxime Italiam sit: quumque ex litteris 
Q. Caepionis Bruti pro consule intellectum sit, Q. Hortensii 
pro consule opera et virtute vehementer rem publicam ad- 
iutam omniaque eius consilia cum consiliis Q. Caepionis 
Bruti pro consule coniuncla fuisse, eamque rem magno usui 
rei publicae fuisse, Q. Hortensium pro consule recte et or- 
dine exque re publica fecisse, senatuique placere Q. Horten- 
sium pro consule cum quaestoribus prove quaestoribus et 
legatis suis provinciam Macedoniam obtinere, quoad ei ex 
senatus consulto successum sit. 

lib. XII. ep. 11. Interea ne P. quidem Dolabella, cui postea ea prc 

vincia auctore M. Antonio a senatu erat decreta, cessaverat, sed itor 
in provinciam susceperat. Quo in itinere quum venisset in Asiam 
provinciam, invenit ibi C. Trebonium pro consule, qui cum M. Bruto 
et C. Cassio et caeteris contra C. Caesarem coniuraverat. Is Dolabellae 
invitus iter per provinciam suam ea condicione concessit, ut oppida 
munita vitaret. Sed eum Smyrnae P. Dolabella per fraudem atque 
insidias oppresserat atque interfecerat. Quod quum Romae auditum 
esset, C. Pansa convocavit senatum, in quo de eo consuluit quem ad 
modum patres conscripti C. Trebonii mortem ulcisci cuperent. M. Ci- 
cero suo loco sententiam rogatus censuit idem, quod Q. Fulius Calenus 
ante se censuerat, ut P. Dolabella hostis patriae iudicaretur atque id 
bellum, quod contra eum suscipiendum esset, C. Cassio traderetur. 
Eam sententiam M. Cicero hac, quae infra legitur, oratione patribus 
conscriptis commendat. 

I. I. Magno in dolore, patres conscripli, vel maerore po- 
tius, quem ex crudeli et miserabili morte C. Trebonii, optimi 
civis moderatissimique hominis, accepimus, inest tamen ali- 
quid quod rei publicae profuturum putem. Perspeximus 
enim quanta in iis, qui contra patriam scelerata arma cepe- 
runt, inesset immanitas. Nam duo haec capita nata sunt post 
homines natos taeterrima et spurcissima, Dolabella et Anto- 
nius : quorum alter effecit quod optabat, de altero patefactum 
est quid cogitaret. L. Cinna crudelis, C. Marius in iracundia 
perseverans, L. Sulla vehemens, neque ullius horum in ul- 
ciscendo acerbitas progressa ultra mortem est: quae tamen 
poena in cives nimis crudelis putabatur. 2. Ecce tibi ge- 
minum in scelere par, inusitatum, inauditum, ferum, barba- 
rum. Itaque quorum summum quoddam inter ipsos odium 
bellumque meministis, eosdem postea singulari inter se con- 
sensu et amore devinxit impurissimae naturae et turpissimae 
vitae similitudo. Ergo id, quod fecit Dolabella in quo potuit, 
multis idem minatur Antonius. Sed ille quum procul esset 
a consulibus exercitibusque nostris nequedum senatum cum 
populo Romano conspirasse sensisset, fretus Antonii copiis 
ea scelera suscepit, quae Romae iam suscepta arbitrabatur 
a socio furoris sui: 3. Quid ergo hunc aliud moliri, quid 
optare censetis aut quam omnino causam esse belli? Omnes, 
qui libere de re publica sensimus, qui dignas nobis senten- 
tias diximus, qui populum Romanum liberum esse voluimus, 
statuit ille quidem non inimicos , sed hostes : maiora tamen 

in nos quam In hoslem supplicia meditatur: mortem naturae 
poenam putat esse, iracundiae tormenta atque cruciatum. 
Qualis igitur hostis habendus est is, a quo victore si crucia- 
tus absit, mors in beneficii parte numeretur? II. Quam ob 
rem, patres conscripti, quamquam hortatore non egetis — 
ipsi enim vestra sponte exarsistis ad libertatis recuperandae 
cupiditatem — , tamen eo maiore animo sludioque libertatem 
defendite, quo maiora proposita victis supplicia servitutis 
videtis. 4. In Galliam invasit Antonius, in Asiam Dolabella: 
in alienam uterque provinciam. Alteri se Brutus obiecit im- 
petumque furentis atque omnia divexare ac diripere cupien- 
tis vitae suae periculo colligavit, progressu arcuit, a reditu 
refrenavit: obsideri se passus ex utraque parte constrinxit 
Antonium. Alter in Asiam irrupit. Cur? Si, ut in Syriam, 
patebat via et certa neque longa. Quid opus fuit cum le 
gione praemisso Marso nescio quo Octavio, scelerato latrone 
atque egenti? qui popularetur agros, vexaret urbes non ad 
spem constituendae rei familiaris, quam tenere eum posse 
negant qui norunt — mihi enim hic senator ignotus est — , 
sed ad praesentem pastum mendicitatis suae. 5. Consecutus 
est Dolabella nulla suspicione belli. Quis enim id putaret? 
Secutae collocutiones familiarissimae cum Trebonio com- 
plexusque summae benevolentiae falsi indices exstiterunt: in 
amore simulato dexterae, quae fidei testes esse solebant, 
sunt perfidia et scelere violatae: nocturnus introitus Smyr- 
nam quasi in hostium urbem, quae est fidelissimorum anti- 
quissimorumque sociorum: oppressus Trebonius: si ut ab 
eo, qui aperte hostis esset, incautus: si ut ab eo, qui civis 
etiam tum speciem haberet, miser. Ex quo nimirum docu- 
mentum nos capere fortuna voluit quid esset victis extime- 
scendum. Consularem hominem consulari imperio provin- 
ciam Asiam obtinentem Samiario exsuli tradidit: interficere 
captum statim noluit, ne nimis, credo, in victoria liberalis 
videretur. Quum verborum contumeliis optimum virum in- 
cesto ore lacerasset, tum verberibus ac tormentis quaestio- 
nem habuit pecuniae publicae, idque per biduum. Post cer- 
vicibus fractis caput abscidit, idque adfixum gestari iussit in 
pilo : reliquum corpus tractum atque laniatum abiecit in mare. 

6. Cum hoc hoste bellandum est, cuius taeterrima crudelitate 
omnis barbaria superata est. Quid loquar de caede civium 
Romanorum? de direptione fanorum? Quis est qui pro re- 
rum atrocitate deplorare tantas calamitates queat? Et nunc 
tota Asia vagatur, volitat ut rex: nos alio bello distineri 
putat. Quasi vero non unum idemque bellum sit contra hoc 
iugum impiorum nefarium. III. Imaginem M. Antonii cru- 
delitatis in Dolabella cernitis: ex hoc illa efficta est: ab hoc 
Dolabellae scelerum praecepta sunt tradita. Num leniorem, 
quam in Asia Dolabella fuit, in Italia, si liceat, fore putatis 
Antonium? Mihi quidem et ille pervenisse videtur, quoad 
progredi potuerit feri hominis amentia, neque Antonius ullius 
supplicii adhibendi, si potestatem habeat, ullam esse partem 
relicturus. 7. Ponite igitur ante oculos, patres conscripti, 
miseram quidem illam et flebilem speciem, sed ad incitandos 
animos nostros necessariam: nocturnum impetum in urbem 
Asiae clarissimam, irruptionem armatorum in Trebonii do- 
mum, quum miser ille prius latronum gladios videret, quam 
quaeres esset audisset: furentis introitum Dolabellae, vocem 
impuram atque os illud infame, vincla, verbera, eculeum, 
tortorem carnificemque Samiarium : quae tulisse illum forti- 
ter et patienter ferunt. Magna laus meoque iudicio omnium 
maxima. Est enim sapientis, quidquid homini accidere 
possit, id praemeditari ferundum modice esse, si evenerit. 
Maioris omnino est consilii providere ne quid tale accidat, 
animi non minoris fortiter ferre, si evenerit. 8. Ac Dolabella 
quidem tam fuit immemor humanitatis — quamquam eius 
numquam particeps fuit — , ut suam insatiabilem crudeli- 
tatem exercuerit non solum in vivo , sed etiam in mortuo at- 
que in eius corpore lacerando atque vexando quum animum 
saliare non posset, oculos paverit suos. 

IV. 0 multo miserior Dolabella quam ille, quem tu miser- 
rimum esse voluisti! Dolores Trebonius pertulit magnos: 
multi ex morbi gravitate maiores, quos tamen non miseros, 
sed laboriosos solemus dicere. Longus fuit dolor bidui : at 
compluribus annorum saepe multorum. Nec vero graviora 
sunt carnificum cruciamenta quam interdum tormenta mor- 
borum. 9. Alia sunt, alia, inquam, o perditissimi homines 

el amentissimi, multo miseriora. Nam quo maior vis est 
minimi quam corporis, hoc sunt graviora ea, quae concipiun- 
tur animo, quam illa, quae corpore. Miserior igitur qui sus- 
cipit in se scelus quam is, qui alterius facinus subire cogitur. 
Cruciatus est a Dolabella Trebonius : et quidem a Karthagi- 
niensibus Regulus. Qua re quum crudelissimi Poeni iudicali 
sint in hoste, quid in cive de Dolabella iudicandum? An vero 
hoc conferendum est? aut dubitandum uter miseriori? isne, 
cuius mortem senatus populusque Romanus ulcisci cupit, 
an is, qui cunctis senatus sententiis hostis est iudicatus? 
Nam caeleris quidem vitae partibus quis est qui possit sine 
Trebonii maxima contumelia conferre vitam Trebonii cum 
Dolabellae? Alterius consilium, ingenium, humanitatem, in- 
nocentiam, magnitudinem animi in patria liberanda quis igno- 
rat? alteri a puero pro deliciis crudelitas fuit: deinde ea 
libidinum turpitudo, ut in hoc sit semper ipse laetatus, quod 
ea faceret, quae sibi obiici ne ab inimico quidem possent 
verecundo. 10. Et hic, di immortales! aliquando fuit meus. 
Occulta enim erant vitia non inquirenti. Neque nunc fortasse 
alienus ab eo essem, nisi ille vobis, nisi moenibus patriae, 
nisi huic urbi , nisi dis penatibus , nisi aris et focis omnium 
nostrum, nisi denique naturae et humanitati inventus esset 
inimicus. A quo admoniti diligentius et.vigilantius cavea- 
mus Antonium. 

V. Etenim Dolabella non ita multos secum habuit notos 
atque insignes latrones. At videtis quos et quam multos 
habeat Antonius. Primum L. fratrem. Quam facem, di im- 
mortales ! quod facinus ! quod scelus ! quem gurgitem ! quam 
voraginem! Quid eum non sorbere animo, quid non haurire 
cogitatione, cuius sanguinem non bibere censetis? in cuius 
possessiones atque fortunas non impudentissimos oculos 
spe et mente defigere? 11. Quid Censorinum? qui se verbo 
praetorem esse urbanum cupere dicebat, re certe noluit. 
Quid Bestiam? qui consulatum in Bruti locum se petere 
profitetur: atque hoc quidem detestabile omen avertat lup- 
piler! Quam absurdum autem, qui praetor fieri non potuerit, 
eum petere consulatum? Nisi/orte damnationem pro prae- 
tura putat. Alter Caesar, Vopiscu! ille, homo summo ingenio. 

summa potentia, qui ex aedilitate consulatum petit, solvatur 
legibus: quamquam leges eum non tenent, propter eximiam, 
credo, dignitatem. At hic me defendente quinquiens abso- 
lutus est: sexta palma urbana etiam in gladiatore difficilis. 
Sed haec iudicum culpa, non mea est. Ego defendi fide 
optima: illi debuerunt clarissimum et praestantissimum se 
natorem in civitate relinere. Qui tamen nunc nihil aliud 
agere videtur nisi ut intelligamus illos, quorum res iudicatas 
irritas fecimus, bene et e re publica iudicavisse. 12. Neque 
hoc in hoc uno est: sunt alii in eisdem castris honeste con- 
demnati, turpiter restituti. Quod horum consilium, qui omni- 
bus bonis hostes sunt, nisi crudelissimum putatis fore? Ac 
cedit Saxa nescio quis, quem nobis Caesar ex ultima Celti- 
beria tribunum plebis dedit, castrorum antea metator, nunc 
ut sperat, urbis: a qua quum sit alienus, suo capiti salvis 
nobis ominetur. Cum hoc veteranus Cafo, quo neminem 
veterani peius oderunt. His quasi praeter dotem, quam in 
civilibus malis acceperant, agrum Campanum est largitus 
Antonius, ut haberent reliquorum nutriculas praediorum. 
Quibus utinam contenti essent! ferremus, etsi tolerabile non 
erat, sed quidvis patiendum fuit, ut hoc taeterrimum bellum 
non haberemus. 

VI. 13. Quid? illa castrorum M. Antonii lumina, nonne 
ante oculos proponitis? Primum duos collegas Antoniorum 
et Dolabellae, Nuculam et Lentonem, Italiae divisores lege 
ea, quam senatus per vim latam iudieavit: quorum alter com- 
mentatus est mimos , alter egit tragoediam. Quid, dicam de 
Appulo Domitio? cuius modo bona proscripta vidi: tanta 
procuratorum est negligenlia. At hic nuper sororis filio 
infudit venenum, non dedit. Sed non possunt non pro- 
dige vivere, qui nostra bona sperant, quum effundant sua. 
Vidi etiam P. Decii auctionem, clari viri: qui maiorum 
exempla persequens pro alieno se aere devovit. Emptor 
tamen in ea auctione inventus est nemo. Hominem ridicu- 
lum, qui se exire aere alieno putet posse, quum vendat 
aliena. 14. Nam quid ego de Trebellio dicam? quem ullae 
videntur Furiae debitorum: vindicem enim tabularum nova- 
rum novam tabulam viddhms. Quid de T. Planco? quem 

praestantissimus civis, Aquila, Polientia expulit, et quidem 
crure fracto: quod ulinam illi ante accidisset, ne huc redire 
potuisset! Lumen et decus illius exercitus paene praeterii, 
C. Annium Cimbrum, Lysidici filium, Lysidicum ipsum Graeco 
verbo, quoniam omnia iura dissolvit: nisi forte iure Germa- 
num Cimber occidit. Quum hanc et huius generis copiam 
tantam habeat Antonius, quod scelus omittet, quum Dolabella 
tantis se obstrinxerit parricidiis nequaquam pari latronum 
manu et copia? 15. Quapropter, ut invitus saepe dissensi a 
Q. Fufio, ita sum eius sententiae libenter adsensus. Ex quo 
indicare debetis me non cum homine solere, sed cum causa 
dissidere. Itaque non adsenlior solum, sed etiam gratias 
ago Q. Fufio. Dixit enim severam, gravem, re publica di- 
gnam sententiam: iudicavit hostem Dolabellam: bona cen- 
suit publice possidenda. Quo ,quum addi nihil potuisset — 
quid enim atrocius potuit, quid severius decernere? — , dixit 
tamen, si quis eorum, qui post se rogali essent, graviorem 
sententiam dixisset, in eam se iturum. Quam severitatem 
quis potest non laudare? 

VII. 16. Nunc, quoniam hostis est iudicatus Dolabella, 
oello est persequendus. Neque enim quiescit: habet legio- 
nem, habet fugitivos, habet sceleratam impiorum manum: 
est ipse confidens , impotens, gladiatorio generi mortis addi- 
ctus. Quam ob rem quoniam Dolabella hesterno die hoste 
decreto bellum gerundum est, imperator est deligendus. 
Duae dictae sunt sententiae: quarum neutram probo: alteram, 
quia semper, nisi quum est necesse, periculosam arbitror; 
alteram, quia alienam his temporibus existimo. 17. Nam ex- 
traordinarium imperium populare atque ventosum est, mi- 
nime nostrae gravitatis, minime huius ordinis. Bello Antio- 
chino, magno et gravi, quum L. Scipioni provincia obvenisset, 
parumque in eo putaretur esse animi, parum roboris, sena- 
tusque ad collegam eius, C. Laelium, huius Sapientis patrem, 
negocium deferret, surrexit P. Africanus, frater maior L. 
Scipionis, et illam ignominiam a familia deprecatus est, di- 
xitque et in fratre suo summam virtutem esse summumque 
consilium neque se ei legatum, id aetatis iisque rebus gestis, 
defuturum. Quod quum ab eo esset dictum, nihil est de 

Scipionis provincia commutatum: nec plus extraordinariu 
imperium ad id bellum quaesitum quam duobus antea maxi- 
mis Punicis bellis, quae a consulibus aut a dictatoribus gesta 
et confecta sunt, quam Pyrrhi, quam Philippi, quam post 
Achaico bello, quam Punico tertio : ad quod populus Roma- 
nus ita sibi ipse delegit idoneum ducem, P. Scipionem, ut 
eum tamen bellum gerere consulem vellet. 

VIII. 18. Cum Aristonico bellum gerundum fuit P. Lici- 
nio L. Valerio consulibus. Rogatus est populus quem id 
bellum gerere placeret: Crassus consul, pontifex maximus, 
Flacco collegae, flamini Martiali, mulctam dixit, si a sacris 
discessisset. Quam mulctam populus Romanus remisit: pon- 
tifici tamen flaminem parere iussit. Sed ne tum quidem po- 
pulus Romanus ad privatum detulit bellum: quamquam erat 
Africanus, qui anno ante de Numantinis triumpharat: qui 
quum longe omnes belli gloria et virtute superaret, duas ta- 
men tribus solas tulit. Ita populus Romanus consuli potius 
Crasso quam privato Africano bellum gerundum dedit. De 
Cn. Pompeii imperiis, summi viri atque omnium principis, 
tribuni plebis turbulenti tulerunt. Nam Sertorianum bellum 
a senatu privato datum est, quia consules recusabant: quum 
L. Philippus pro consulibus eum se mittere dixit, non pro 
consule. 19. Quae igitur haec comitia? aut quam ambitio- 
nem constantissimus et gravissimus civis, L. Caesar, in se- 
natum introduxit? Clarissimo viro atque innocentissimo de- 
crevit imperium, privato tamen. In quo maximum nobis 
onus imposuit. Adsensus ero: ambitionem induxero in cu- 
riam. Negaro: videbor suffragio meo, tamquam comitiis, 
honorem homini amicissimo denegavisse. Quod si comitia 
placet in senatu haberi, petamus, ambiamus: labella modo 
detur nobis, sit^ut populo data est. Cur committis, Caesar, 
ut aut praeslantissimus vir, si tibi non sitadsensum, repul- 
sam tulisse videatur aut unus quisque nostrum praeteritus, 
si, quum pari dignitate simus, eodem honore digni non pu- 
temur? 20. At enim — nam id exaudio — C._ Caesari ado- 
lescentulo imperium extraordinarium mea sententia dedi. 
Ille enim mihi praesidium extraordinarium dederat. Quum 
dico mihi, senatui dico populoque Romano. A quo res pu- 

blica praesidium, ne cogitatum quidem, tantum haberet, ut 
sine eo salva esse non posset, huic extraordinarium imperium 
non darem? Aut exercitus adimendus aut imperium dandum 
fuit. Quae est enim ratio aut qui potest fieri ut sine imperio 
teneatur exercitus? Non igitur, quod ereptum non est, id 
existimandum est datum. Eripuissetis C. Caesari, patres con- 
scripti, imperium, nisi dedissetis. Milites veterani, qui illius 
auctoritatem, imperium, nomen secuti pro re publica arma 
ceperant, volebant sibi ab illo imperari: legio Martia et legio 
quarta ita se contulerant ad auctoritatem senatus et rei pu- 
blicae dignitatem, ut deposcerent imperatorem et ducem C. 
Caesarem. Imperium C. Caesari belli necessitas, fasces se- 
natus dedit. Ocioso vero et nihil agenti privato, obsecro te. 
L. Caesar — cum peritissimo homine mihi res est — , quando 
imperium senatus dedit? 

IX. Sed de hoc quidem hactenus, ne refragari homini 
amicissimo ac de me optime merito videar. Etsi quis potest 
refragari non modo non petenti, verum etiam recusanti? 
21. Illa vero, patres conscripti, aliena consulum dignitate, 
aliena temporum gravitate sententia est, ut consules Dola- 
bellae persequendi causa Asiam et Syriam sortiantur. Dicam 
cur inutile rei publicae , sed prius quam turpe consufibus sit 
videte. Quum consul designatus obsideatur, quum in eo 
liberando salus sit posita rei publicae, quum a populo Ro- 
mano pestiferi cives parricidaeque desciverint, quumque id 
bellum geramus, quo bello de dignitate, de libertate, de vita 
decernamus, si in potestatem quis Antonii venerit, proposita 
sint tormenta atque cruciatus, quumque harum rerum omnium 
decertatio consulibus optimis et fortissimis commissa et com- 
mendata sit, Asiae et Syriae mentio fiet, ut aut suspicioni 
crimen aut invidiae materiam dedisse videamur? 22. At 
v ero ita decernunt, ut liberato Bruto: id enim restabat, ut 
relicto, deserto, prodito. Ego vero mentionem omnino pro- 
vinciarum factam dico alienissimo tempore. Quamvis enim 
intentus animus tuus sit, C. Pansa, sicut est, ad virum fortis- 
simum et omnium clarissimum liberandum, tamen rerum na- 
tura cogit te necessario referre animum aliquando ad Dola- 
bellam persequendum et partem aliquam in Asiam et Syriam 

derivare curae et cogitationis tuae. Si autem fieri posset, 
vel plures te animos habere vellem, quos omnes ad Mutinam! 
intenderes. Quod quoniam fieri non potest, istoc animo, 
quem habes praestantissimum atque optimum, nihil le volu- 
mus nisi de Bruto cogitare. 23. Facis tu id quidem et eo 
maxime incumbis: duas tamen res, magnas praesertim, non 
modo agere uno tempore, sed ne cogitando quidem explicare 
quisquam potest. Incilare et inflammare tuum istuc prae- 
stanlissimum studium, non ad aliam ulla ex parte curam 
transferre debemus. 

X. Adde istuc sermones hominum, adde suspiciones, 
adde invidiam. Imitare me, quem tu semper laudasti: qui 
instructam ornalamque a senatu provinciam deposui, ut in- 
cendium patriae omissa omni cogitatione restinguerem. Nemo 
erit praeter unum me, quieum profecto, si quid interesse tua 
putasses, pro summa familiaritate nostra communicasses, qui 
credat le invito provinciam libi esse decretam. Hanc, quaeso, 
pro tua singulari sapientia reprime famam atque effice ne id, 
quod non curas, cupere videare. 24. Quod quidem eo vehe- 
mentius libi laborandum est, quia in eamdem cadere suspi- 
cionem collega, vir clarissimus, non potest. Nihil horum 
scit, nihil suspicatur. Bellum gerit: in acie stat: de san- 
guine et de spiritu decertat: ante provinciam sibi decretam 
audiet quam potuerit tempus ei rei datum suspicari. Vereor 
ne exercitus quoque nostri, qui non dilectus necessitate, sed 
voluntariis studiis se ad rem publicam contulerunt, tardentur 
animis, si quidquam aliud a nobis nisi de instanti bello cogi- 
tatum putabunt. . Quod si provinciae consulibus expetendae 
videntur, sicut saepe multis clarissimis viris expetitae sunt, 
reddite prius nobis Brutum , lumen et decus civitatis : qui ita 
conservandus est, ut id signum, quod de caelo delapsum 
Vestae custodiis continetur: quo salvo salvi sumus futuri. 
Tunc vel in caelum vos, si fieri potuerit, humeris nostris tol- 
lemus: provincias certe dignissimas vobis deligemus: nunc 
quod agitur agamus. Agitur autem liberine vivamus an 
mortem obeamus: quae certe servituti anteponenda est. 
25. Quid? si etiam adfert tarditatem ista sententia ad Dola 
bellam persequendum? Quando enim veniet consul? An id 

exspectamus, quo ne vestigium quidem Asiae civitatum at- 
que urbium relinquatur? At mittent aliquem de suo numero. 
Valde mihi probari potest, qui paullo ante clarissimo viro 
privato imperium extra ordinem non dedi. At hominem 
dignum mittent. Num P. Servilio digniorem? At eum qui- 
dem civitas non habet. Quod ergo ipse nemini putat dan- 
dum, ne a senatu quidem, id ego unius iudicio delatum com- 
probem? 26. Expedito nobis homine et parato, patres con- 
scripti, opus est et eo, qui imperium legitimum habeat: qui 
praeterea auctoritatem , nomen , exercitum , perspectum ani- 
mum in re publica liberanda. 

XI. Quis igitur is est? Aut M. Brutus aut C. Cassius aut 
uterque. Decernerem plane, sicut multi, consules, alterum 
ambove, ni Brutum colligassemus in Graecia et eius auxi 
lium ad Italiam vergere quam ad Asiam maluissemus : non 
ul ex ea acie respectum haberemus, sed ut ipsa acies sub- 
sidium haberet etiam transmarinum. Praeterea, patres con- 
scripti, M. Brutum retinet etiam nunc*C. Antonius, qui tenet 
Apolloniam, magnam urbem et gravem: tenet, opinor, Byl- 
lidem: tenet Amantiam, instat Epiro, urget Illyricum, habet 
aliquot cohortes, habet equitatum. Hinc si Brutus erit tra- 
ductus ad aliud bellum , Graeciam certe amiserimus. Est 
autem etiam de Brundisio atque ilia ora Italiae providendum. 
Quamquam miror tam diu morari Antonium. Solet enim ipse 
accipere manicas nec diutius obsidionis metum sustinere. 
Quod si confecerit Brutus et intellexerit plus se rei publicae 
profuturum, si Dolabellam persequatur quam si in Graecia 
maneat, aget ipse per sese , ut adhuc quoque fecit, neque 
in tot incendiis, quibus confestim succurrendum est, exspe- 
ctabit senatum. 27. Nam et Brutus et Cassius multis iam in 
rebus ipse sibi senatus fuit. Necesse est enim in tanta con- 
| versione et perturbatione omnium rerum temporibus potius 
parere quam moribus. Nec enim nunc primum aut Brutus 
[ aut Cassius salutem libertatemque patriae legem sanctissi- 
i tuam et morem optimum iudicavit. Itaque si ad nos nihil 
referretur de Dolabella persequendo, tamen ego pro decreto 
putarem, quum essent tales virtute, auctoritate, nobilitate 
summi viri , quorum alterius iam notus nobis est exercitus, 
cic. II. 3. 28 

alterius auditus. XII. Non igitur Brutus exspectavit decreta 
nostra, quum studia nosset. Neque enim est in provinciam 
suam Cretam profectus: in Macedoniam alienam advolavit: 
omnia sua putavit, quae vos vestra esse velletis: legiones 
conscripsit novas, excepit veteres: equitatum ad se abduxit 
Dolabellae atque eum nondum tanto parricidio oblitum ho- 
stem sua sententia iudicavit. Nam ni ita esset, quo iure 
equitatum a consule abduceret? 28. Quid? C. Cassius, pari 
magnitudine animi et consilii praeditus , nonne eo ex Italia 
consilio profectus est, ut prohiberet Syria Dolabellam? Qua 
lege? quo iure? Eo, quod luppiter ipse sanxit, ut omnia, 
quae rei publicae salutaria essent, legitima et iusta habe- 
rentur. Est enim lex nihil aliud nisi recta et a numine deo- 
rum tracta ratio, imperans honesta, prohibens contraria. 
Huic igitur legi paruit Cassius, quum est in Syriam profe- 
ctus, alienam provinciam, si homines legibus scriptis ute- 
rentur, his vero oppressis suam lege naturae. 29. Sed u! 
ea vestra quoque auctoritate firmetur, censeo: Quum P. Do- 
labella, quique eius crudelissimi et taeterrimi facinoris mi- 
nistri, socii, adiutores fuerunt, hostes populi Romani a se- 
natu iudicali sint, quumque senatus P. Dolabellam bello per- 
sequendum censuerit, ut is, qui omnia deorum hominum- 
que iura novo, inaudito, inexpiabili scelere polluerit nefario- 
que patriae se parricidio obstrinxerit, poenas dis hominibus- 
que meritas debitasque persolvat: 30. senatui placere C. 
Cassium pro consule provinciam Syriam obtinere, uti qui 
optimo iure eam provinciam obtinuerit, eumque a Q. Marcio 
Crispo pro consule, L. Statio Murco pro consule, A. Allieno 
legato exercitus accipere eosque ei tradere, cumque his co- 
piis et si quas praeterea paraverit, bello P. Dolabellam terra 
marique persequi : eius belli gerendi causa , quibus ei videa- 
tur, naves, nautas, pecuniam caeteraque, quae ad id bel- 
lum gerendum pertineant, ut imperandi in Syria, Asia, Bi- ^ 
thynia, Ponto ius potestatemque habeat, utique, quamcum- 
que in provinciam eius belli gerendi causa advenerit, ibi 
maius imperium C. Cassii pro consule sit, quam eius erit, 
qui eam provinciam tum obtinebit, quum C. Cassius pro 
consule in eam provinciam venerit:. 31. regem Deiolarum 3 

patrem et regem Deiotarum filium, si, ut multis bellis saepe 
numero imperium populi Romani iuverint, item C. Cassium 
pro consule copiis suis opibusque iuvissent, senatui popu- 
loque Romano gratum esse facturos: itemque si caeteri re- 
ges, tetrarchae dynastaeque fecissent, senatum populumque 
Romanum eorum officii non immemorem futurum, utique C. 
Pansa A. Hirtius consules, alter ambove, si eis videretur, 
re publica recuperata de provinciis consularibus, praetoriis, 
ad hunc ordinem primo quoque tempore referant: interea 
provinciae ab iis, a quibus obtinentur, obtineantur, quoad 
cuique ex senatus consulto successum sit. 

XIII. 32. Hoc senatus consulto ardentem inflammabitis 
et armatum armabitis Cassium. Nec enim animum eius pot- 
estis ignorare nec copias. Animus is est, quem videtis: 
copiae, quas audistis, foriis et constantis viri, qui ne vivo 
quidem Trebonio Dolabellae latrocinium in Syriam pene- 
trare sivisset Allienus, familiaris et necessarius meus, post 
interitum Trebonii profectus, ne dici quidem se legatum Do- 
labellae volet. Est Q. Caecilii Bassi, privati illius quidem, 
sed foriis et praeclari viri, robustus et victor exercitus. 33. 
Deiotari regis et patris et filii et magnus et nostro more in- 
structus exercitus: summa in filio spes, summa ingenii indo- 
les summaque virtus. Quid de patre dicam? cuius benevo- 
lentia in populum Romanum est ipsius aequalis aetati: qui 
non solum socius imperatorum nostrorum fuit in bellis, ve- 
rum etiam dux copiarum suarum. Quae de illo viro Sulla, 
quae Murena, quae Servilius, quae Lucullus, quam ornate, 
quam honorifice, quam graviter saepe in senatu praedicave- 
runt? 34. Quid de Cn. Pompeio loquar? qui unum Deiota- 
rum in toto orbe terrarum ex animo amicum vereque bene- 
volum, unum fidelem populo Romano iudicavit. Fuimus 
imperatores ego et M. Bibulus in propinquis finitimisque pro- 
vinciis. Ab eodem rege adiuli sumus et equitatu et pede- 
stribus copiis. Secutum est hoc acerbissimum et calamito- 
sissimum civile bellum. In quo quid faciendum Deiotaro, 
quid omnino rectius fuerit dicere non est necesse, praeser- 
tim quum contra ac Deiolarus sensit victoria belli iudicarit. 
Quo in bello si fuit error, communis ei fuit cum senatu: sin 

recta sententia, ne vicia quidem causa vituperanda est. Ad 
has copias accedent alii reges, etiam dilectus accedent. 
35. Neque vero classes deerunt: tanti Tyrii Cassium faciunt, 
tantum eius in Syria nomen atque Phoenice est. XIV. Para- 
lum habet imperatorem C. Cassium, patres conscripti, res 
publica contra Dolabellam nec paratum solum , sed peritum 
atque fortem. Magnas ille res gessit ante Bibuli, summi 
viri, adventum, quum Parthorum nobilissimos duces maxi- 
masque copias fudit Syriamque immani Parthorum impetu 
liberavit. Maximam eius et singularem laudem praetermitto: 
Cuius enim praedicatio nondum omnibus grata est, hanc me- 
moriae potius quam vocis testimonio conservemus. 36. Anim- 
adverti, patres conscripti, [dici iam a quibusdam ] exornari 
etiam nimium a me Brutum, nimium Cassium ornari: Cassio 
vero sententia mea dominatum et principatum dari. Quos 
ego orno? nempe eos, qui ipsi sunt ornamenta rei publicae. 
Quid? D. Brutum nonne omnibus sententiis semper ornavi? 
Num igitur reprehenditis? An Anlonios potius ornarem, 
oon modo suarum familiarum, sed Romani nominis probra 
atque dedecora? an Censorinum ornem, in bello hostem, in 
pace sectorem? An caetera ex eodem latrocinio naufragia 
colligam? Ego vero istos ocii, concordiae, legum, iudicio- 
rum, libertatis inimicos tantum abest ut ornem, ut effici non 
possit quin eos tam oderim quam rem publicam diligo. 
37. Vide, inquit, ne veteranos offendas. Hoc enim vel ma- 
xime exaudio. Ego vero veteranos tueri debeo , sed hos, 
quibus sanitas est: certe timere non debeo. Eos vero vete- 
ranos, qui pro re publica arma ceperunt secutique sunt C. 
Caesarem auctoritate beneficiorum paternorum, hodieque 
rem publicam defendunt cum magno periculo, non tueri so- 
lum, sed etiam commodis augere debeo. Qui autem quie- 
scunt, ut sexta et octava legio, in magna gloria et laude po- 
nendos puto. Comites vero Antonii, qui, postquam beneficia 
Caesaris comederunt, consulem designatum obsident, huic 
urbi ferro ignique minitantur, Saxae se et Cafoni tradiderunt' 
ad facinus praedamque natis, num quis est qui tuendos pu- 
tet? Ergo aut boni sunt, quos etiam ornare, aut quieti, quos 
conservare debemus, aut impii, quorum contra furorem 

et bellum et iusta arma cepimus. XV. 38. Quorum igitur 
veteranorum animos ne offendamus veremur? Eorumne, 
qui D. Brutum obsidione cupiunt liberare? quibus quum 
Bruti salus cara sit, qui possunt Cassii nomen odisse? an 
eorum, qui ulrisque armis vacant? Non vereor ne acerbus 
civis quisquam istorum sit, qui ocio delectantur. Tertio vero 
generi non militum veteranorum, sed importunissimorum ho- 
stium cupio quam acerbissimum dolorem inurere. Quam- 
quam, patres conscripti, quousque sententias dicemus vete- 
ranorum arbitratu? Quod eorum tantum fastidium est, quae 
tanta adrogantia, ut ad arbitrium illorum imperatores etiam 
deligamus? 39. Ego autem — dicendum est enim, patres 
conscripti, quod sentio — non tam veteranos intuendos nobis 
arbitror, quam quid tirones milites, flos Italiae, quid novae 
.legiones ad liberandam patriam paratissimae, quid cuncta 
Ualia de vestra gravitate sentiat. Nihil enim semper floret 
aetas succedit aetati: diu legiones Caesaris viguerunt: nunc 
vigent Pansae, vigent Hirtii, vigent Caesaris filii, vigent 
Planci: vincunt numero, vincunt aetatibus: nimirum etiam 
auctoritate vincunt. Id enim bellum gerunt, quod ab omni- 
bus gentibus comprobatur. Itaque his promissa sunt prae- 
mia, illis persoluta. Fruanlur his illi, persolvantur his quae 
spopondimus. Id enim deos immortales spero aequissimum 
iudicare. 

40. Quae quum ita sint, eam quam dixi sententiam vobis, 
patres conscripti, censeo comprobandam. 

M. TULLII CICERONIS 

IN M. ANTONIUM ORATIO PHILIPPICA 
DUODECIMA. 



ARGUMENTUM. 

Etsi M. Cicero illud perfecerat, ut permulta senatus consulta contra 
M. Antonium flerent, hoc tamen nondum erat adsecutus, quod maxime 
contendit ut adsequeretur , ut M. Antonius hostis patriae iudicaretur. 
Quin etiam Quinquatribus a. d. XIV. Kal. Apriles Pansa consule refe- 
rente senatus decreverat, ut novi legati ad M. Antonium mitterentur 
P. Servilius et M. Cicero cum Q. Fufio Caleno, L. Pisone, L. Caesare. 
Sed P. Servitium et M. Ciceronem mox consilii capti poenituit, omni- 
noque res tantam admirationem movit, ut C. Pansa consul iterum in 
senatu de ea re referret. Quum igitur P. Servilius iam omittendam 
legationem censuisset, idem M. Cicero ea, quae infra scripta est, ora- 
tione suasit. 

I. 1. Etsi minime decere videtur, patres conscripti, falli, 
decipi, errare eum, cui vos maximis saepe de rebus adsen- 
tiamini, consolor me tamen, quoniam vobiscum pariter et 
una cum sapientissimo consule erravi. Nam quum duo con- 
sulares spem honestae pacis nobis attulissent, quod erant 
familiares M. Antonii, quod domestici, nosse aliquod eius 
vulnus, quod nobis ignotum esset, videbantur. Apud alte- 
rum uxor, liberi: alter cotidie litteras mittere, accipere, 
aperte favere Antonio. 2. Hi subito hortari ad pacem, quod 
iam diu non fecissent, non sine causa videbantur. Accessit 
consul hortator. At qui consuli 5i prudentiam quaerimus, 
qui minime falli posset: si virtutem, qui nullam pacem pro- 
baret nisi Antonio cedente atque victo: si magnitudinem 
animi, qui praeferret mortem servituti. Vos autem, patres 
conscripti, non tam immemores vestrorum gravissimorum 
decretorum videbamini, quam spe adlata deditionis, quam 
amici pacem appellarent, de imponendis, non de accipiendis 
legibus cogitare. Auxerat autem meam quidem spem, credo 

item vestram, quod domum Antonii adfliclam maestitia au- 
diebam, lamentari uxorem: hic etiam fautores Antonii, quo- 
rum in vultu habitant oculi mei, tristiores videbam. 3. Quod 
si non ita est, cur a Pisone et a Caleno potissimum, cur hoc 
tempore, cur tam improviso, cur tam repente pacis est facta 
mentio? Negat Piso scire se, negat audisse quidquam: negat 
Calenus rem ullam novam adlatam esse. Atque id nunc ne 
gant, postea quam nos pacificatoria legatione implicatos pu- 
tant. Quid ergo opus est novo consilio, si in re nihil omnino 
novi est? II. Decepti, decepti, inquam, sumus, patres con- 
scripti: Antonii est acta causa ab amicis eius, non publica. 
Quod videbam equidem, sed quasi per caliginem: praestrin- 
xerat aciem animi D. Bruti salus. Quod si in bello dari vi- 
carii solerent, libenter me, ut D. Brutus emitteretur, pro illo 
includi paterer. 4. Atque hac voce Q. Fufii capti sumus: 
Ne si a Mutina quidem recesserit, audiemus Antonium? ne 
si in senatus quidem potestate futurum se dixerit? Durum 
videbatur. Itaque fracti sumus: cessimus. Recedit igitur a 
Mutina? Nescio. Paret senatui? Credo, inquit Calenus: sed 
ita, ut teneat dignitatem. Valde hercule vobis laborandum 
est, patres conscripti, ut vestram dignitatem amittatis, quae 
maxima est: Antonii, quae neque est ulla neque esse potest, 
retineatis, ut eam per vos recuperet, quam per se perdidit. 
Si iacens vobiscum aliquid ageret, audirem fortasse: quam- 
quam sed hoc malo dicere, audirem. Stanti resisten- 

dum est aut concedenda una cum dignitate libertas. 5. At 
non est integrum. Constituta legatio est. Quid autem in- 
tegrum non est sapienti, quod restitui potest? Cuiusvis ho- 
minis est errare: nullius nisi insipientis in errore perseve- 
rare. Posteriores enim cogitationes, ut aiunt, sapientiores 
solent esse. Discussa est illa caligo, quam paullo ante dixi : 
diluxit, palet, videmus omnia, neque per nos solum, sed ad- 
monemur a nostris. Attendistis paullo ante praeslanlissimi 
viri quae esset oratio. Maestam, inquit, domum offendi, 
coniugem, liberos. Admirabantur boni viri, accusabant amici, 
quod spe pacis legationem suscepissem. Nec mirum, P. Ser- 
vili. Tuis enim verissimis gravissimisque sententiis omni 
est non dico dignitate, sed etiam spe salutis spoliatus Anto- 

nius. 6. Ad eum te ire legatum quis non miraretur? De me 
experior: cuius idem consilium quod tuum sentio quam re- 
prehendatur. Nos reprehendimur soli? Quid? vir fortissi- 
mus Pansa sine causa tam accurate pauilo ante locutus est 
tam diu? Quid egit nisi uti falsam proditionis a se suspi- 
cionem depelleret? Unde autem est ista suspicio? Ex pacis 
patrocinio repentino, quod subito suscepit, eodem captus er- 
rore quo nos. 

7. Quod si est erratum, patres conscripti, spe falsa atque 
fallaci, redeamus in viam. Optimus est portus poenitenti 
mutatio consilii. III. Quid enim, per deos immortales! pot- 
est rei publicae prodesse nostra legatio? Prodesse dico? 
Quid, si etiam obfutura est? Obfutura? Quid, si iam nocuit 
atque obfuit? An vos acerrimam illam et fortissimam populi 
Romani libertatis recuperandae cupiditatem non imminutam 
ac debilitatam putatis legatione pacis audita? Quid municipia 
censetis? quid colonias? quid cunctam Italiam? futuram eo- 
dem studio, quo contra commune incendium exarserat? An 
non putamus fore ut eos poeniteat professos esse et prae se 
tulisse odium in Antonium, qui pecunias polliciti sunt, qui 
arma, qui se totos et animis et corporibus in salutem rei pu- 
blicae contulerunt? Quem ad modum vestrum hoc consilium 
Capua probabit, quae temporibus his Roma altera est? Illa 
impios cives iudicavit, eiecit, exclusit. Illi, illi, inquam, urbi 
fortissime conanti e manibus est ereptus Antonius. 8. Quid? 
legionum nostrarum nervos nonne his consiliis incidimus? 
Quis est enim qui ad bellum inflammato animo futurus sit 
spe pacis oblata? Ipsa illa Martia, caelestis et divina legio, 
hoc nuncio languescet et mollietur atque illud pulcherrimum 
Martium nomen amittet: excident gladii: fluent arma de 
manibus. Senatum enim secuta non arbitrabitur se graviori 
odio in Antonium esse debere quam senatum. Pudet huius 
legionis, pudet quartae, quae pari virtute nostram auctorita- 
tem probans non ut consulem et imperatorem suum , sed ut 
hostem et oppugnatorem patriae reliquit Antonium: pudet 
optimi exercitus, qui coniunclus est ex duobus; qui iam lu- 
stratus, qui profectus ad Mulinam est: 'qui si pacis, id est, 
timoris nostri, nomen audiverit, ut non referat pedem, insistet 

certe. Quis enim revocante et receptui canente senatu pro- 
peret dimicare? IV. 9. Quid autem hoc iniustius quam nos 
inscientibus iis, qui beilum gerunt, de pace decernere? nec 
solum inscientibus, sed etiam invitis? An vos A. Hirtium, 
praeclarissimum consulem, C. Caesarem, deorum beneficio 
natum ad haec tempora, quorum epistolas spem victoriae 
declarantes in manu teneo, pacem velle censetis? Vincere 
illi expetunt pacisque dulcissimum et pulcherrimum nomen 
non pactione, sed victoria concupiverunt. Quid? Galliam 
quo tandem animo hanc rem audituram putatis? Ilia enim 
huius belli propulsandi, administrandi, sustinendi principa- 
tum tenet. Gallia D. Bruti nutum ipsum, ne dicam imperium, 
secula armis, viris, pecunia belli principia firmavit: eadem 
crudelitati M. Antonii suum lotum corpus obiecit: exhauritur, 
vastatur, uritur. Omnes aequo animo belli patitur iniurias, 
dum modo repellat periculum servitutis. 10. Et ut omittam 
reliquas partes Galliae — nam sunt omnes pares — , Patavini 
alios excluserunt, alios eiecerunt missos ab Antonio: pecu 
nia, militibus, et, quod maxime deerat, armis, nostros duces 
adiuverunt. Fecerunt idem reliqui, qui quondam in eadem 
causa erant et propter mullorum annorum iniurias alienati 
a senatu putabantur: quos minime mirum est communicata 
cum his re publica fideles esse, qui etiam expertes eius fidem 
suam semper praestiterunt. V. His igitur omnibus victoriam 
sperantibus pacis nomen adferemus, id est desperationem 
victoriae? 

11. Quid, si ne potest quidem ulla esse pax? Quae enim 
est condicio pacis, in qua ei, cum quo pacem facias, nihil 
concedi potest? Multis rebus a nobis est invitatus ad pacem 
Antonius : bellum tamen maluit. Missi legati repugnante me, 
sed tamen missi. Delata mandata-, non paruit. Denuncia- 
tura est ne Brutum obsideret, a Mutina discederet: oppugna- 
vit etiam vehementius. Et ad eum legatos de pace mittemus, 
qui pacis nuncios repudiavit? Verccundioremne coram pu- 
tamus in postulando fore quam fuerit tum, quum misit man- 
data ad senatum? Atqui tum ea petebat, quae videbantur 
improba omnino, sed tamen aliquo modo posse concedi: 
nondum erat vestris tam gravissimis tamque multis iudiciis 

ignominiisque concisus : nunc ea petit, quae dare nullo modo 
possumus, nisi prius volumus nos bello victos confiteri. 
12. Senatus consulta falsa delata ab eo iudieavimus: num 
ea vera possumus iudicare? Leges statuimus per vim et 
contra auspicia latas iisque nec populum nec plebem teneri : 
num eas restitui posse censetis? Sestertium sepliens miliens 
avertisse Antonium pecuniae publicae iudieavistis : num 
fraude poterit carere peculatus? Immunitates ab eo civitati- 
bus, sacerdotia, regna venierunt: num figentur rursus eae 
tabulae, quas vos decretis vestris refixistis? VI. Quod si 
ea , quae decrevimus , obruere , num etiam memoriam rerum 
delere possumus? Quando enim obliviscelur ulla posteritas 
cuius scelere in hac vestitus foeditate fuerimus? Ut centu- 
rionum legionis Martiae Brundisii profusus sanguis eluatur, 
num elui praedicatio crudelitatis potest? Ut media praeter- 
eam, quae vetustas tollet operum circum Mutinam taetra mo- 
numenta, sceleris indicia latrociniique vestigia? 13. Huic 
igitur importuno atque impuro parricidae quid habemus, per 
deos immortales! quod remittamus? An Galliam ultimam et 
exercitum? quid est aliud non pacem facere, sed differre bel- 
lum? nec solum propagare bellum, sed concedere etiam vi- 
ctoriam? An ille non vicerit, si quacumque condicione in 
hanc urbem cum suis venerit? Armis nunc omnia tenemus : 
auctoritate' valemus plurimum: absunt tot perditi cives , ne- 
farium secuti ducem: tamen eorum ora sermonesque, qui 
in urbe ex eo numero relicti sunt, ferre non possumus. Quid 
censetis, quum tot uno tempore irruperint? nos arma po- 
suerimus, illi non deposuerint? nonne nos nostris consiliis 
victos in perpetuum fore? 14. Ponite ante oculos M. Anto- 
nium consularem: sperantem consulatum Lucium adiungite: 
supplete caeteros, neque nostri ordinis solum, honores et 
imperia meditantes: nolite ne Tirones quidem Numisios et 
Mustelas Seiosve contemnere. Cum his facta pax non erit 
pax, sed pactio servitutis. L. Pisonis, amplissimi viri, prae- 
clara vox a te non solum in hoc ordine, Pansa, sed etiam in 
contione iure laudata est. Excessurum se ex Italia dixit, 
deos penates et sedes patrias relicturum, si — quod di 
omen averterint! — rem publicam oppressisset Antonius. 

VII. 15. Quaero igitur a te, L. Piso, nonne oppressam rem 
pubiicam putes, si tot tam impii, tam audaces, tam facinerosi 
reeepti sint? Quos nondum tantis parricidiis contaminatos 
vix ferebamus, hos nunc omni scelere coopertos tolerabiles 
censes civitati fore? Aut isto tuo, mihi crede, consilio erit 
utendum, ut cedamus, abeamus, vitam inopem et vagam per- 
sequamur, aut cervices latronibus dandae atque in patria 
cadendum est. Ubi sunt, C. Pansa, illae cohortationes pul- 
cherrimae tuae, quibus a te excitatus sanatus, inflammatus 
populus Romanus non solum audivit, sed etiam didicit nihil 
esse homini Romano foedius servitute? 16. ldcircone saga 
sumpsimus, arma cepimus, iuventutem omnem ex tota Italia 
excussimus, ut exercitu florentissimo et maximo legati ad 
pacem mitterentur? si accipiendam, cur non rogamur? si 
postulandam, quid limemus? In hac ego legatione sim aut 
ad id consilium admiscear, in quo ne si dissensero quidem a 
caeleris, sciturus populus Romanus sit? Ita fiet ut si quid 
remissum aut concessum sit, meo semper periculo peccet 
Antonius, quum ei peccandi potestas a me concessa videatur. 

17. Quod si habenda cum M. Antonii latrocinio pacis ratio 
fuit, mea tamen persona ad istam pacem conciliandam mini- 
me fuit deligenda. Ego numquam legatos mittendos censui: 
ego ante legatorum reditum ausus sum dicere: Pacem ipsam 
si adferrent, quoniam sub nomine pacis bellum lateret, re- 
pudiandam: ego princeps sagorum: ego semper illum appel- 
lavi hostem, quum alii adversarium: semper hoc bellum, 
quum alii tumultum. Nec haec in senatu solum : eadem ad po- 
pulum semper egi: neque solum in ipsum, sed in eius socios 
facinorum et ministros, et praesentes et eos, qui una sunt, in 
totam denique M. Antonii domum sum semper invectus. 18. 
Itaque ut alacres et laeti,. spe pacis oblata, inter se impii ci- 
ves, quasi vicissent, gratulabantur, sic me iniquum eierabant: 
de me querebantur: diffidebant etiam Servilio. Meminerant 
eius sententiis confixum Antonium: L. Caesarem fortem qui- 
dem illum et constantem senatorem, avunculum tamen: Cale- 
num procuratorem: Pisonem familiarem: te ipsum, Pansa, 
vehementissimum et fortissimum consulem facium iam putant 
leniorem: non quo ita sit aut esse possit, sed mentio a te 

facta pacis suspicionem multis attulit immutatae voluntatis. 
Inter has personas me inlerieclum amici Antonii moleste fe- 
runt: quibus gerendus mos est, quoniam semel liberales esse 
coepimus. VIII. 19. Proficiscantur legati optimis ominibus, 
sed ii proficiscantur, in quibus non offendatur Antonius. Quod 
si de Antonio non laboratis, mihi certe, patres conscripti, 
consulere debetis. Parcite oculis saltem meis et aliquam ve- 
niam iusto dolori date. Quo enim aspectu videre potero — 
omitto hostem palritye, ex quo mihi odium in illum commune 
vobiscum est — sed quo modo aspiciam mihi uni crudelis- 
simum hostem, ut declarant eius de me acerbissimae con- 
tiones? Adeone me ferreum putatis, ut cum eo congredi au! 
illum aspicere possim? qui nuper, quum in contione donarel 
eos, qui ei de parricidis audacissimi videbantur, mea bone 
donare se dixit Pelissio Urbinati, qui ex naufragio luculenl. 
patrimonii ad haec Antoniana saxa proiectus est. 20. An L. 
Antonium aspicere potero? cuius ego crudelitatem effugere 
non potuissem, nisi me moenibus et portis et studio munici- 
pii mei defendissem. Atque idem hic mirmillo Asiaticus, latro 
Italiae, collega Lentonis et Nuculae, quum Aquilae primi pili 
numos aureos daret, de meis bonis se dare dixit: si enim de 
suis dixisset, ne aquilam quidem ipsam credituram putavit. 
Non ferent, inquam, oculi Saxam, Cafonem, non duo prae- 
tores, non tribunum plebis, non duo designatos tribunos, 
non Bestiam, non Trebellium, non T. Plancum. Non possum 
animo aequo videre tot tam importunos, tam sceleratos ho- 
stes: nec id fit fastidio meo, sed caritate rei publicae. 21. 
Sed vincam animum mihique imperabo : dolorem iustissimum, 
si non potuero frangere, occultabo. Quid? vitae censetisne, 
patres conscripti, habendam mihi aliquam esse rationem? 
quae mihi quidem minime cara est, praesertim quum Dola- 
bella fecerit ut optanda mors esset, modo sine cruciatu at- 
que tormentis: vobis tamen et populo Romano vilis meus 
spiritus esse non debet. Is enim sum, nisi me forte fallo, 
qui vigiliis, curis, sententiis, periculis etiam, quae plurima 
adii propter acerbissimum omnium in me odium impiorum, 
perfecerim ut non obstarem rei publicae: ne quid adrogan 
iius videar dicere. 22. Quod quum ita sit, nihilne mihi de 

periculo meo cogitandum putatis? IX. Hic quum essem in 
urbe ac domi, tamen multa saepe temptata sunt, ubi me non 
solum amicorum fidelitas, sed etiam universae civitatis oculi 
custodiunt: quid censetis, quum iter ingressus ero, longum 
praesertim, nullasne insidias extimescendas? Tres viae sunt 
ad Mutinam , quo festinat animus , ut quam primum illud pi- 
gnus libertatis populi Romani, D. Brutum, aspicere possim: 
cuius in complexu libenter extremum vitae spiritum ediderim, 
quum omnes actiones horum mensum, omnes sententiae meae 
pervenerint ad eum , qui mihi fuit propositus , exitum. Tres 
ergo , ut dixi , viae : a supero mari Flaminia : ab infero Aure- 
lia: media Cassia. 23. Nunc, quaeso, attendite num aberret 
a coniectura suspicio periculi mei. Etruriam discriminat Cas- 
sia. Scimusne igitur, Pansa, quibus in locis nunc sit Lento- 
nis Caesennii septemviralis auctoritas ? Nobiscum nec animo 
certe est nec corpore. Si autem aut domi est aut non longe 
a domo, certe in Etruria est, id est, in via. Quis igitur mihi 
praestat Lentonem uno capite esse contentum? Dic mihi 
praeterea, Pansa, Ventidius ubi sit, cui fui semper amicus, 
ante quam ille rei publicae bonisque omnibus tam aperte est 
factus inimicus. Possum Cassiam vitare, tenere Flaminiam. 
Quid, si Anconam, ut dicitur, Ventidius venerit, poterone 
Ariminum tuto accedere? Restat Aurelia. Hic quidem etiam 
praesidia habebo: possessiones enim sunt P. Clodii: tota fa- 
milia occurret: hospitio invitabit propter familiaritatem notis- 
simam. X. 24. Hisce ego viis me committam, qui Termina- 
libus nuper in suburbium, ut eodem die reverterer, ire non 
sum ausus? Domesticis me parietibus vix tueor sine amico- 
rum custodiis. Itaque in urbe maneo: si sic licebit, manebo. 
Haec mea sedes est, haec vigilia, haec custodia, hoc prae- 
sidium stativum. Teneant alii castra, regna, res bellicas: 
oderint hostem : nam hoc caput est; nos, ut facimus semper- 
que fecimus, urbem et res urbanas vobiscum pariter tuebimur. 
Neque vero recuso munus hoc : quamquam populum Roma- 
num video pro me recusare. Nemo me minus timidus, nemo 
cautior. Res declarat. Vigesimus annus est, quum omnes 
scelerati me unum petunt. Itaque ipsi, ne dicam mihi, rei 
publicae poenas dederunt: me salvum adhuc res publica con- 

servavit sibi. Timide hoc dicam: scio enim quidvis homini 
accidere posse: verum tamen semel circumsessus lectis va- 
ientissimorum hominum viribus cecidi sciens, ut honestissime 
exsurgere possem. 25. Possumne igitur satis videri cautus, 
satis providus, si me huic itineri tam infesto tamque pericu- 
loso commisero? Gloriam in morte debent ii, qui in re pu- 
blica versantur, non culpae reprehensionem et stultitiae vi- 
tuperationem relinquere. Quis bonus non luget mortem Tre- 
bonii? quis non dolet interitum talis et civis et viri? At sunt 
qui dicant: dure illi quidem, sed tamen dicunts minus dolen- 
dum, quod ab homine impuro nefarioque non caverit. Etenim 
qui multorum custodem se profiteatur, eum sapientes sui pri- 
mum capitis aiunt custodem esse oportere. Quum saeptus sis 
legibus et iudiciorum metu, non sunt omnia timenda neque 
ad omnes insidias praesidia quaerenda. Quis enim audeat 
luci, quis in militari via, quis bene comitatum, quis illustrem 
aggredi? 26. Haec neque hoc tempore neque in me valent 
Non modo enim poenam non extimescet, qui mihi vim at 
tulerit, sed etiam gloriam sperabit a latronum gregibus e‘ 
praemia. 

XI. Haec ego in urbe praevideo : facilis est circumspectus, 
unde exeam, quo progrediar, quid ad dextram, quid ad si- 
nistram sit. Num idem in Apennini tramitibus facere potero ? 
in quibus etiam si non erunt insidiae, quae facillime esse 
poterunt, animus tamen erit sollicitus, ut nihil possit de of- 
ficiis legationis attendere. Sed effugi insidias, perrupi Apen- 
ninum: nempe in Antonii congressum colloquiumque venien- 
dum est. Quinam locus capietur? Si extra castra, caeteri 
viderint: ego mortem actutum futuram puto. Novi hominis 
furorem , novi effrenatam violentiam. Cuius acerbitas morum 
immanitasque naturae ne vino quidem permixta temperari 
solet, hic ira dementiaque inflammatus adhibito fratre Lucio, 
taeterrima belua, numquam profecto a me sacrilegas manus 
atque impias abstinebit. 27. Memini colloquia et cum acerri- 
mis hostibus et cum acerbissime dissentientibus civibus. Cn. 
Pompeius, Sexti filius, consul me praesente quum essem tiro 
in eius exercitu, cum P. Vettio Scatone, duce Marsorum , in- 
ter bina castra collocutus est. Quo quidem memini Sex. Pom 

peium, fratrem consulis, ad colloquium ipsum Roma venire, 
doctum virum atque sapientem: quem Scato quum salutas- 
set: Quem te appellem? inquit. At ille: Voluntate hospitem? 
necessitate hostem. Erat in illo colloquio aequitas : nullus ti- 
mor, nulla suberat suspicio: mediocre etiam odium. Non 
enim ut eriperent nobis socii civitatem, sed ut in eam reci- 
perentur petebant. Sulla cum Scipione inter Cales et Teanum, 
quum alter nobilitatis florem, alter belli socios adhibuisset, 
de auctoritate senatus, de suffragiis populi et de iure civitatis 
leges inter se et condiciones contulerunt. Non tenuit omnino 
colloquium illud fidem: a vi tamen periculoque afuit. Xll. Pos- 
sumusne igitur in Antonii latrocinio aeque esse tuli? Non 
possumus: aut, si caeteri possurtt, me posse diffido. 28. 
Quod si non extra castra congrediemur, quae ad colloquium 
castra sumentur? In nostra ille nunquam veniet: multo mi- 
nus nos in illius. Reliquum est ut et accipiantur et remittan 
tur postulata per litteras. Ergo erimus in castris. Mea ad 
omnia postulata una sententia: quam quum hic vobis au- 
dientibus dixero, isse et redisse me putatote: legationem 
confecero. Omnia ad senatum mea sententia reiiciam, quae- 
cumque postulabit Antonius. Neque enim licet aliter neque 
permissum est nobis ab hoc ordine, ut bellis confectis decem 
legatis permitti solet more maiorum, neque ulla omnino a 
senatu mandata accepimus. Quae quum agam in consilio, 
non nullis, ut arbitror, repugnantibus, nonne metuendum est 
ne imperita militum multitudo per me pacem distineri putet? 
29. Facite hoc meum consilium legiones novas non impro- 
bare. Nam Martiam et quartam nihil praeter dignitatem et 
decus comprobaturas esse certo scio. Quid? veteranos non 
veremur? Nam timeri se ne ipsi quidem volunt. Sed quo- 
nam modo accipient severitatem meam? Multa enim falsa 
de me audierunt: multa ad eos improbi detulerunt. Quorum 
commoda, ut vos optimi testes estis, semper ego sententia, 
auctoritate, oratione firmavi: sed credunt improbis, credunt 
turbulentis, credunt suis. Sunt autem fortes illi quidem, sed 
propter memoriam rerum, quas gesserunt, pro populi Ro- 
mani libertate et salute rei publicae nimis feroces et ad suam 
vim omnia nostra consilia revocantes. 30. Horum ego co- 

gilalionem non vereor: irapelum pertimesco. Haec quoque 
pericula tanta si effugero, satisne tutum reditum putatis fore? 
Quum enim et vestram auctoritatem meo more defendero et 
meam fidem rei publicae constantiamque praestitero, tum 
erunt mihi non hi solum, qui me oderunt, sed illi etiam , qui 
invident, extimescendi. Custodiatur igitur mea vita rei 
publicae eaque, quoad vel dignitas vel natura patietur, pa- 
triae reservetur, mors autem necessitatem habeat fati aut, si 
ante oppetenda est, oppetatur cum gloria. Haec quum ita 
sint, etsi hanc legationem res publica, ut levissime dicam, 
non desiderat, tamen si tuto licebit ire, proficiscar. Omnino, 
patres conscripti, totum huiusce rei consilium non periculo 
meo, sed utilitate rei publicae metiar. De qua mihi quoniam 
liberum est spatium, multum etiam atque etiam consideran- 
dum puto idque potissimum faciendum, quod maxime inter- 
esse rei publicae iudicavero. 

I. 1. A principio huius belli, patres conscripti, quod cum 
impiis civibus consceleratisque suscepimus, timui ne condi- 
cio insidiosa pacis libertatis recuperandae studia restingue- 
ret. Dulce enim etiam nomen est pacis, res vero ipsa quum 
iucunda tum salutaris. Nam nec privatos focos nec publicas 
leges videtur nec libertatis iura cara habere quem discordiae, 
quem caedes civium, quem bellum civile delectat, eumque ex 
numero hominum eiiciendum, ex finibus humanae naturae ex- 
terminandum puto. Itaque sive Sulla sive Marius sive uter- 
que sive Octavius sive Cinna sive iterum Sulla sive alter 
Marius et Carbo sive qui alius civile bellum optavit, eum de- 
testabilem civem rei publicae natum iudico. 2. Nam quid 
ego de proximo dicam, cuius acta defendimus, auctorem 
ipsum iure caesum fatemur? Nihil igitur hoc cive, nihil hoc 
homine taetrius, si aut civis aut homo habendus est, qui ci- 
vile bellum concupiscit. Sed hoc primum videndum est, 
patres conscripti, cum omnibusne pax esse possit an sit ali- 
quod bellum inexpiabile, in quo pactio pacis lex sit servitu- 
tis. Pacem cum Scipione Sulla sive faciebat sive simulabat: 
non erat desperandum, si convenisset, fore aliquem tolerabi- 
lem statum civitatis. Cinna si concordiam cum Octavio con- 
firmare voluisset, hominum in re publica sanitas remanere 
potuisset. Proximo bello si aliquid de summa gravitate Pom- 
peius, multum de cupiditate Caesar remisisset, et pacem sta- 
bilem et aliquam rem publicam nobis habere licuisset. II. Hoc 
vero quid est? cum Antoniis pax potest esse? cum Censo- 
rino, Ventidio, Trebellio, Bestia, Nucula, Munatio, Lentone, 
Saxa? Exempli causa paucos nominavi: genus 'infinitum 
immanitatemque ipsi cernitis reliquorum. 3. Addite illa 
naufragia Caesaris amicorum, Barbas Cassios, Barbatos, Pot- 
liones; addite Antonii collusores et sodales, Eutrapelum, 
Melam, Caelium, Pontium, Crassicium, Tironem, Mustelam, 
Petissium: comitatum relinquo, duces nomino. Huc acce- 
dunt Alaudae caeterique veterani, seminarium iudicum de- 
curiae tertiae, qui suis rebus exhaustis, beneficiis Caesaris 
devoratis fortunas nostras concupiverunt. 4. 0 fidam dex- 
teram Antonii, qua ille plurimos cives trucidavit! o ratum 
religiosumque foedus, quod cum Antoniis fecerimus! Hoc 
cic. II. 3. 29 

si Marcus violare conabitur, Lucii eum sanctitas a sce- 
lere revocabit. Illis locus si in hac urbe fuerit, ipsi urbi 
locus non erit. Ora vobis eorum ponite ante oculos et 
maxime Antoniorum, incessum, aspectum, vultum, spiri- 
tum, latera tegentes alios, sequentes alios, alios praegre- 
dientes amicos. Quem vini anhelitum, quas contumelias 
fore censetis minasque verborum ! Nisi forte eos pax ipsa 
leniet, maximeque, quum in hunc ordinem venerint, saluta- 
bunt benigne, comiter appellabunt unum quemque nostrum. 
111. 5. Non recordamini, per deos immortales ! quas in eos sen- 
tentias dixeritis? AclaM. Antonii rescidistis: leges refixistis: 
per vim et contra auspicia latas decrevistis: totius Italiae 
dilectus excitavistis: collegam et scelerum socium omnium 
hostem iudicavistis. Cum hoc quae pax potest esse? Hostis 
si esset externus, id ipsum vix talibus factis posset aliquo 

modo maria, montes, regionum magnitudines in- 

teressenl: odisses eum, quem non videres. Hi in oculis 
haerebunt et, quum licebit, in faucibus. Quibus enim saeptis 
tam immanes beluas continebimus? At incertus exitus belli 
est. Est omnino fortium virorum, quales vos esse debetis, vir- 
tutem praestare — tantum enim possunt — , fortunae culpam 
non extimescere. 6. Sed quoniam ab hoc ordine non for- 
titudo solum, verum etiam sapientia postulatur — quamquam 
vix videntur haec posse seiungi, seiungamus tamen — , forti- 
tudo dimicare iubet, iustum odium incendit, ad confligendum 
impellit, vocat ad periculum: quid sapientia? cautioribus 
utitur consiliis, in posterum providet, est omni ratione 
tectior. Quid igitur censet? parendum est enim, atque id 
optimum iudicandum, quod sit sapientissime constitutum. 
Si hoc praecipit, ne quid vita existimem antiquius, ne de- 
cernam capitis periculo, fugiam omne discrimen: quaeram 
ex ea: Etiamne, si erit, quum id fecero, serviendum? Si an- 
nuerit, ne ego sapientiam istam, quamvis sit erudita, non 
audiam. Sin responderit, tu vero ita vitam corpusque ser- 
vato, ita fortunas, ita rem familiarem, ut haec libertate po- 
steriora ducas itaque his uti velis, si libera re publica pos- 
sis, nec pro his libertatem, sed pro libertate haec proiicias 
tamquam pignora iniuriae, tum sapientiae vocem audire vi- 

dear, eique, uli deo, paream. 7. Ilaque si receptis illis esse 
possumus liberi, vincamus odium pacemque patiamur: sin 
ocium incolumibus his esse nullum potest, laetemur decer- 
tandi oblatam esse fortunam. Aut enim interfectis his frue- 
mur victrice re publica aut oppressi — quod omen avertat 
luppiter! — si non spiritu, at virtutis laude vivemus. 

IV. At enim nos M. Lepidus, imperator iteruin, pontifex 
maximus, optime proximo civili bello de re publica meritus, 
ad pacem adhortatur. Nullius apud me, patres conscripti, 
auctoritas maior est quam M. Lepidi vel propter ipsius virtutem 
vel propter familiae dignitatem. Accedunt eodem multa pri- 
vata magna eius in me merita, mea quaedam ofticia in illum. 
Maximum vero eius beneficium numero, quod hoc animo in 
rem publicam est, quae mihi vita mea semper fuit carior. 
8- Nam quum Magnum Pompeium, clarissimum adolescen- 
tem, praeslantissimi viri lilium, auctoritate adduxit ad pacem 
remque publicam sine armis maximo civilis belli periculo li- 
beravit, tum me eius beneficio plus quam pro virili parte 
obligatum puto. Ilaque et honores ei decrevi quos potui 
amplissimos, in quibus vos mihi estis adsensi, nec umquam 
de illo et sperare optime et loqui destiti. Magnis et multis 
pignoribus M. Lepidum res publica illigatum tenet. Summa 
nobilitas est, omnes honores, amplissimum sacerdotium, 
plurima urbis ornamenta, ipsius, fratris maiorumque mo- 
numenta: probatissima uxor, optatissimi liberi, res familia- 
ris quum ampla tum casta a cruore civili. Nemo ab eo civis 
violatus, mulli eius beneficio et misericordia liberati. Talis 
igitur vir et civis opinione labi potest, voluntate a re publica 
dissidere nullo pacto potest. 9. Pacem vult M. Lepidus. 
Praeclare: si talem potest efficere, qualem nuper effecit: qua 
pace Cn. Pompeii filium res publica aspiciet suoque sinu 
complexuque recipiet, neque solum illum, sed cum illo se 
ipsam sibi restitutam putabit. Haec causa fuit cur decerne- 
retis statuam in rostris cum inscriptione praeclara, cur ab- 
senti triumphum. Quamquam enim magnas res bellicas ges- 
serat et trhimpho dignas, non erat tamen ei tribuendum, 
quod nec L. Aemilio nec Aemiliano Scipioni nec superiori 
Africano nec Mario nec Pornpeio, qui maiora bella gesserunt, 

29* 

sed, quod silentio bellum civile confecerat, quum primum 
licuit, honores in eum maximos contulistis. V. 10. Exi* 
stimasne igitur, M. Lepide, qualem Pompeium res publica 
habitura sit civem, tales futuros in re publica Anlonios? In 
altero pudor, gravitas, moderatio, integritas: in illis — et 
quum hos compello, praetereo animo ex grege latrocinii ne- 
minem — libidines, scelera, ad omne facinus immanis au- 
dacia. Deinde vos obsecro, patres conscripti, quis hoc ve- 
strum non videt, quod Fortuna ipsa, quae dicitur caeca, vi- 
dit? Salvis enim actis Caesaris, quae concordiae causa de- 
fendimus, Pompeio sua domus patebit, eamque non minoris, 
quam emit Antonius, redimet: redimet, inquam, Cn. Pompeii 
domum filius. 0 rem acerbam ! Sed haec satis diu multumque 
defleta sunt. Decrevistis tantam pecuniam Pompeio, quantam 
ex bonis patriis in praedae dissipatione inimicus victor red- 
egisset. 11. Sed hanc mihi dispensationem pro paterna ne- 
cessitudine et coniunclione deposco. Redimet hortos, aedes, 
urbana quaedam , quae possidet Antonius. Nam argentum, 
vestem, supellectilem, vinum amittet aequo animo, quae ille 
heluo dissipavit. Albanum, Formianum a Dolabella recu- 
perabit: etiam ab Antonio Tusculanum: hique, qui nunc 
Mutinam oppugnant, D. Brutum obsident, de Falerno Anse- 
res depellentur. Sunt alii plures fortasse, sed mea memoria 
dilabuntur. Ego etiam eos dico, qui hostium numero non 
sunt, Pompeianas possessiones quanti emerint filio reddi- 
turos. 12. Satis inconsiderati fuit, ne dicam audacis, rem 
ullam ex illis attingere. Relinere vero quis poterit clarissimo 
domino restituto? An is non reddet, qui domini patrimo- 
nium circumplexus, quasi thesaurum draco, Pompeii servus, 
liberius Caesaris, agri Lucani possessiones occupavit? At- 
que illud septiens miliens, quod adolescenti, patres con- 
scripti, spopondistis, ita describetur, ut videatur a vobis 
Cn. Pompeii filius in patrimonio suo collocatus. Haec sena- 
tus: reliqua populus Romanus in ea familia, quam vidit 
amplissimam, persequelur, in primis paternum auguratus 
locum, in quem ego eum, ut, quod a patre accepi, filio red- 
dam, mea nominatione cooptabo. Utrum igitur augurem lo- 
vis optimi maximi, cuius interpretes internunciique constituti 

sumus, utrum populus Romanus libentius sanciet, Pompeium 
an Antonium? Mihi quidem numine deorum immortalium 
videtur hoc fortuna voluisse, ut actis Caesaris firmis ac ratis 
Cn. Pompeii filius posset et dignitatem et fortunas patrias 
recuperare. 

VI. 13. Ac ne illud quidem silentio, patres conscripti, 
praetereundum puto , quod clarissimi viri legati , L. Paullus, 
Q. Thermus, C. Fannius, quorum habetis cognitam volunta- 
tem in rem publicam eamque perpetuam atque constantem, 
nunciant se Pompeii conveniendi causa devertisse Massiliam 
eumque cognovisse paratissimo animo, ut cum suis copiis 
iret ad Mutinam, ni vereretur veteranorum animos offendere. 
Est vero eius patris filius, qui sapienter faciebat non minus 
multa quam fortiter. Itaque intelligitis et animum ei praesto 
fuisse nec consilium defuisse. Atque etiam hoc M. Lepido 
providendum est, ne quid adrogantius, quam eius mores fe 
runl, facere videatur. 14. Si enim nos exercitu terret, non 
meminit illum exercitum senatus populique Romani atque 
universae rei publicae esse, non suum. At uti potest pro suo. 
Quid tum? omniane viris bonis, quae facere possunt, fa- 
cienda sunt? eliamne, si turpia, si perniciosa erunt, si fa- 
cere omnino non licebit? quid autem turpius aut foedius aut 
quod minus deceat quam contra senatum, contra cives, con 
ira patriam exercitum ducere? Quid vero magis vituperan- 
dum quam id facere, quod non liceat? Licet autem nemini 
contra patriam ducere exercitum: si quidem licere id dicimus, 
quod legibus, quod more maiorum instilulisque conceditur. 
Neque enim, quod quisque potest, id ei licet, nec, sinon 
obstatur, propterea etiam permittitur. Tibi enim exercitum, 
Lepide, tamquam maioribus tuis patria pro se dedit. Hoc 
tu arcebis hostem, fines imperii propagabis: senatui populo- 
que Romano parebis, si quam ad aliam rem te forte tra- 
duxerit. 

VII. 15. Haec si cogitas, es M. Lepidus, pontifex maxi- 
mus, M. Lepidi, pontificis maximi, pronepos. Sin homini- 
bus tantum licere iudicas, quantum possunt, vide ne alienis 
exemplis iisque recentibus uti quam et antiquis et domesti- 
cis malle videare. Quod si auctoritatem interponis sine armis, 

magis equidem laudo, sed vide ne hoc ipsum non sit necesse. 
Quamquam enim est tanla in le auctoritas, quanta debet in 
homine nobilissimo, tamen senatus ipse se non contemnit, 
nec vero fuit umquam gravior, constantior, fortior. Incensi 
omnes rapimur ad libertatem recuperandam: non potest ullius 
auctoritate tantus senatus populique Romani ardor exstingui: 
odimus: irati pugnamus: extorqueri de manibus arma non 
possunt: receptui signum aut revocationem a bello audire 
non possumus: speramus optima: pati vel difficillima malu- 
mus quam servire. 16. Caesar confecit invictum exercitum: 
duo fortissimi consules adsunt cum copiis: L. Planci, consu- 
lis designati, varia et magna auxilia non desunt: in D. Bruti 
salute certatur: unus furiosus gladiator cum taeterrimorum 
latronum manu contra patriam, contra deos penates, contra 
aras et focos, contra quattuor consules gerit bellum. Huic 
cedamus? huius condiciones audiamus? cum hoc pacem 
fieri posse credamus? 

VIII. At periculum est ne opprimamur. Non metuo ne 
is, qui suis amplissimis fortunis nisi nobis salvis frui non 
potest, prodat salutem suam. Bonos cives primum natura 
efficit, adiuvat deinde fortuna. Omnibus enim bonis expe- 
dit salvam esse rem publicam. Sed in iis, qui fortunati sunt, 
magis id apparet. 17. Quis fortunatior Lepido, ut ante dixi? 
quis eodem sanior? Vidit eius maestitiam atque lacrimas 
populus Romanus Lupercalibus: vidit quam abiectus, quam 
confectus esset, quum Caesari diadema imponens Antonius 
servum se illius quam collegam esse malebat. Qui si reli- 
quis flagiliis et sceleribus se abstinere potuisset, tamen unum 
ob hoc facium dignum illum omni poena putarem. Nam si 
ipse servire poterat, nobis dominum cur imponebat? et si 
eius pueritia pertulerat libidines eorum, qui erant in eum 
tyranni, etiamne in nostros liberos dominum et tyrannum 
comparabat? Itaque illo interfecto qualem eum in nos esse 
voluit, talis ipse in caeteros exstitit. 18. Qua enim in bar- 
baria quisquam tam taeter, tam crudelis tyrannus, quam in 
hac urbe armis barbarorum stipatus Antonius? Caesare do- 
minante veniebamus in senatum, si non libere, at, tamen tuto 
Hoc archipirata — quid enim dicam tyranno ? — haec sub- 

sellia ab Ituraeis occupabantur. Prorupit subito Brundisium, 
ut inde agmine quadrato ad urbem accederet: lautissimum 
oppidum nunc municipum, honestissimorum quondam colo- 
norum, Suessam, fortissimorum militum sanguine implevit: 
Brundisii in sinu non modo avarissimae, sed etiam crude- 
lissimae uxoris delectos Martiae legionis centuriones truci- 
davit. Inde se quo furore, quo ardore ad urbem, id est. ad 
caedem optimi cuiusque rapiebat! Quo tempore di immor- 
tales ipsi praesidium improvisum nec opinantibus nobis ob- 
tulerunt. IX. 19. Caesaris enim incredibilis ac divina virtus 
latronis impetus crudeles ac furibundos retardavit: quem 
tum ille demens laedere se putabat edictis, ignorans, quae- 
cumque falso intenderet in sanctissimum adolescentem , ea 
vere recidere in memoriam pueritiae suae. Ingressus urbem 
est, quo comitatu vel potius agmine! quum dextra sinistra 
gemente populo Romano minaretur dominis, notaret domos, 
divisurum se urbem palam suis polliceretur. Rediit ad mili- 
tes; ibi pestifera illa Tiburi contio. Inde ad urbem cursus: 
senatus in Capitolium : parata de circumscribendo adolescente 
sententia consularis: quum repente — riam Martiam legio- 
aem Albae consedisse sciebat — adferlur ei de quarta nun- 
fcius. Quo perculsus abiecit consilium referendi ad senatum 
de Caesare: egressus est non viis, sed tramitibus paluda- 
tus: eoque ipso die innumerabilia senatus consulta fecit: 
quae quidem omnia citius delata quam scripta sunt. 20. Ex 
eo non iter, sed cursus et fuga in Galliam. Caesarem sequi 
arbitrabatur cum legione Martia, cum quarta, cum veteranis, 
quorum ille nomen prae metu ferre non poterat, eique in 
Galliam penetranti D. se Brutus obiecit: qui se totius belli 
fluctibus circumiri quam illum aut regredi aut progredi maluit, 
Mutinamque illi exsultanti lamquan^ frenos furoris iniecit. 
Quam quum operibus munitionibusque saepsisset nec eum flo- 
rentissimae coloniae dignitas neque consulis designati maie- 
stas a parricidio deterreret, tum me : — testor et vos et populum 
Romanum et omnes deos, qui huic urbi praesident — invito 
et repugnante legati missi tres consulares ad latronem M. 
Antonium, gladiatorum ducem. 21. Quis tam barbarus um- 
quam, tam immanis, tam ferus? Non audivit: non respon- 

dii: neque eos solum praesentes, sed mullo magis nos, a 
quibus illi erant missi, sprevit et pro nihilo putavit. Postea 
quod scelus, quod facinus parricida non edidit? Circum- 
sedit colonos vestros, exercitum populi Romani, impera 
torem, consulem designatum: agros divexat civium optimo- 
rum : hostis taeterrimu% omnibus bonis cruces ac tormenta 
minitatur. X. Cum hoc, M. Lepide, pax esse quae potest? 
cuius ne supplicio quidem ullo saliari videtur posse populus 
Romanus. 

22. Quod si quis adhuc dubitare potuit quin nulla socie 
tas huic ordini populoque Romano cum illa importunissima 
belua possit esse, desinat profecto dubitare his cognitis lit- 
teris , quas mihi missas ab Hirtio consule modo accepi. Eas 
dum recito dumque de singulis sententiis breviter disputo, 
velim, patres conscripti, ut adhuc fecistis, me attente au- 
diatis. Antonius Hirtio et Caesari. Neque se imperato- 
rem neque Hirtium consulem nec pro praetore Caesarem. 
Satis hoc quidem scite: deponere alienum nomen ipse ma- 
luit quam illis suum reddere. Cognita morte C. Trebonii 
non plus gavisus sum quam dolui. Videte quid se gavisum, 
quid doluisse dicat: facilius de pace deliberabitis. Dedisse 
poenas sceleratum cineri atque ossibus clarissimi viri et 
apparuisse numen deorum intra finem anni vertentis aut 
iam soluto supplicio parricidii aut impendente laetandum 
est. 0 Spartace! quem enim te potius appellem? cuius 
propter nefaria scelera tolerabilis fuisse videtur Catilina: 
laetandum esse ausus es scribere Trebonium dedisse poenas? 
sceleratum Trebonium? quo scelere, nisi quod te Idibus 
Martiis a debita tibi peste seduxit? 23. Age, hoc laetaris: 
videamus quid moleste feras. Hostem iudicatum hoc tem- 
pore Dolabellam EO, QUOD SICARIUM OCCIDERIT, F.T VIDERI CA- 
RIOREM populo Romano' filium scurrae quam C. Caesarem, 

IJATRIAE PARENTEM, INGEMISCENDUM EST. Quid ingemiscis hO- 

stem Dolabellam? quid? te non intelligis dilectu tota Italia 
habito, consulibus missis, Caesare ornato, sagis denique 
sumptis hostem iudicatum? Quid est autem, scelerate, quod 
gemas hostem Dolabellam iudicatum a senatu? quem tu or- 
dinem omnino esse nullum putas, sed eam tibi causam belli 

gerendi proponis, ut senatum funditus deleas, reliqui boni 
et locupletes omnes summum ordinem subsequantur. At 
scurrae filium appellat. Quasi vero ignotus nobis fuerit splen- 
didus eques Romanus, Trebonii pater. Is autem humilitatem 
despicere audet cuiusquam, qui ex Fadia sustulerit liberos? 
XI. 24. Acerbissimum vero est te, A. Hirti, ornatum bene- 
ficiis Caesaris et talem ab eo relictum, qualem ii>se mi- 
raris Equidem negare non possum a Caesare Hirtium 

ornatum, sed illa omnia ornamenta in virtute et industria 
posita lucent. Tu vero, qui te ab eodem Caesare ornatum 
negare non poles, quid esses, si libi ille non tam multa 
tribuisset? ecquo te tua virtus provexisset? ecquo genus? 
In lustris, popinis, alea, vino tempus aetatis omne consum 
psisses, ut faciebas, quum in gremiis mimarum mentum 
mentemque deponeres. Et te, o puer Puerum appel- 

lat, quem non modo virum, sed etiam fortissimum virum 
sensit et sentiet. Est istuc quidem nomen aetatis., sed ab eo 
minime usurpandum, qui suam amentiam puero huic prae- 
bet ad gloriam. 25. Qui omnia eius nomini debes Debet 

vero solvitque praeclare. Si enim ille patriae parens, ut 
tu appellas — ego quid sentiam videro — , cur non hic pa- 
rens verior, a quo certe vitam habemus e tuis facinerosis- 
simis manibus ereptam? id agere, ut iure damnatus sit 
Dolabella? Turpem vero actionem, qua defenditur amplis- 
simi auctoritas ordinis contra crudelissimi gladiatoris amen- 
tiam! et ut venefica haec liberetur obsidione? Veneficam 
audes appellare eum virum , qui tuis veneficiis remedia in- 
venit? quem ita obsides, nove Hannibal, aut si quis acutior 
imperator fuit, ut te ipse obsideas, neque te istinc, si cupias, 
possis*explicare. Recesseris: undique omnes insequenlur. 
Manseris: haerebis. Nimirum recte veneficam appellas, a 
quo libi praesentem pestem vides comparatam. Ut quam 
potentissimus sit Cassius atque Brutus! 26. Putes Cen- 
sorinum dicere aut Ventidium aut etiam ipsos Anlonios. 
Cur autem nolint potentes esse non modo optimos et nobi- 
lissimos viros, sed secum etiam in rei publicae defensione 
coniunctos ? Nimirum eodem modo haec aspicitis , ut ' 
priora : ouae tandem? Castra Pompeii senatum appellabatis. 

XII. An vero tua castra potius senatum appellaremus, in 
quibus tu es videlicet consularis, cuius totus consulatus est 
ex omni monumentorum memoria revulsus t duo praetores 
sine causa diffisi se aliquid habituros: nos enim Caesaris 
beneficia defendimus: praetorii, Philadelphus Annius et 
innocens Gallius: aedilicii, corycus laterum et vocis meae, 
Bestia et fidei patronus, fraudator creditorum, Trebellius, 
et homo diruptus dirutusque, Q. Caelius, columenque ami- 
corum Antonii, Cotyla Varius, quem Antonius deliciarum 
causa loris in convivio caedi iubebat a servis publicis: se- 
ptemvirales , -Lento , Nucula: tum deliciae atque amores po- 
puli Romani L. Antonius: tribuni primum duo designati, 
Tullus Hostilius, qui suo iure in porta nomen inscripsit, 
qua quum prodere imperatorem suum non posset, reliquit. 
Alter est designatus Viseius nescio qui, fortis, ut aiunt, 
latro: quem tamen temperantem fuisse ferunt Pisauri balnea- 
torem. 27. Sequuntur alii, tribunicii, T. Plancus in primis; 
qui si senatum dilexissel, numquam curiam incendisset. 
Quo scelere damnatus in eam urbem rediit armis, unde ex- 
cesserat legibus. Sed hoc ei commune cum plurimis dis- 
simillimis. Illud tamen mirum, quod in hoc Planco pro- 
verbii loco dici solet, perire eum non posse, nisi ei crura 
fracta essent. Fracta sunt et vivit. Hoc tamen, ut alia 
multa, Aquilae fertur acceptum. XIII. Est etiam ibi Decius, 
ab illis, ut opinor, Muribus [Deciis]. Itaque Caesaris munera 
rosit: Deciorum quidem multo intervallo per hunc prae- 
clarum virum memoria renovata est. Saxam vero Decidium 
praeterire qui possum, hominem deducium ex ultimis genti- 
bus, ut eum tribunum plebis videremus, quem civem num- 
quam videramus? 28. Est quidem alter Saserna: sed omnes 
tamen tantam habent similitudinem inter se, ut in eorun 
praenominibus errem. Nec vero Exitius, Philadelphi frater 
quaestor, praetermittendus est, ne, si de clarissimo ado 
lescente siluero, invidisse videar Antonio. Est etiam Asi 
nius quidam senator voluntarius, lectus ipse a se. Apertan 
curiam vidit post Caesaris mortem: mutavit calceos: pate' 
conscriptus repente factus est. Non novi Sex. Albedium 
sed tamen neminem tam maledicum offendi qui illum negare 

dignum Antonii senatu. Arbitror me aliquos praeterisse: 
de iis tamen, qui occurrebant, tacere non potui. Hoc igitur 
fretus senatu Pompeianum senatum despicit: in quo decem 
fuimus consulares: qui si omnes viverent, bellum omnino 
hoc non fuisset: auctoritati cessisset audacia. 29. Sed quan- 
tum praesidii fuerit in caeleris hinc intelligi potest, quod ego 
unus relictus e mullis contudi et fregi adiuvantibus vobis 
exsultantis praedonis audaciam. XIV. Quod si Fortuna no- 
bis modo non eripuisset Ser. Sulpicium eiusque collegam 
ante M. Marcellum, quos cives ! quos viros! si duos consules, 
amicissimos patriae, simul ex Italia eiectos: si L. Afranium, 
summum ducem: si P. Lentulum, civem quum in caele- 

ris rebus tum in salute mea singularem: si M. Bibulum, 
cuius est in rem publicam merito semper laudata constantia : 
si L. Domitium, praestantissimum civem: si Appium Clau- 
dium , pari nobilitate et voluntate praeditum : si P. Scipionem, 
clarissimum virum maiorumque suorum simillimum, res pu- 
blica tenere potuisset, certe his consularibus non esset Pom- 
peianus despiciendus senatus. 30. Utrum igitur aequius, 
utrum melius rei publicae fuit Cn. Pompeium an sectorem 
Cn. Pompeii vivere Antonium? Qui vero praetorii? quorum 
princeps M. Cato idemque omnium gentium virtute princeps. 
Quid reliquos clarissimos viros commemorem? Nostis omnes. 
Magis vereor ne longum me in enumerando quam ne ingra- 
tum in praetereundo putetis. Qui aedilicii! qui tribunicii! 
qui quaestorii! Quid mulla? Talis senatorum et digpitas et 
multitudo fuit, ut magna excusatione opus iis sit, qui illa in 
castra non venerunt. Nunc reliqua attendite. XV. Victum 
Ciceronem ducem habuistis. Eo- libentius ducem audio, quod 
certe ille dicit invitus: nam de victo nihil laboro. Fatum 
enim meum est sine re publica nec vinci posse nec vincere. 
Macedoniam munitis exercitibus. Et quidem fratri tuo, qui 
a vobis nihil degenerat, extorsimus. Africam commisistis 
Varo bis capto. Hic cum C. fratre putat se litigare. In 
Syriam Cassium misistis. Non igitur sentis huic causae 
orbem terrae patere: te extra munitiones luas vestigium ubi 
imprimas non habere? 31. Cascam tribunatum gerere passi 
estis. Quid ergo? utMarullum, ut Caesetium a re publica 

removeremus eum, per quem ut neque idem hoc posthac 
neque mulla huius modi accidere possent consecuti sumus ? 
Vectigalia Iuliana Lupercis ademistis. Lupercorum men- 
tionem facere audet? neque illius diei memoriam perhorre- 
scit, quo ausus est obrutus vino, unguentis oblitus, nudus 
gementem populum Romanum ad servitutem cohortari? 
Veteranorum colonias, deductas lege, senatus consulto 
sustulistis. Nos sustulimus an contra legem comitiis cen- 
turiatis latam sanximus? Vide ne tu veteranos tamen eos, 
qui erant perditi, perdideris in eumque locum deduxeris, ex 
quo ipsi iam sentiunt se numquam exituros. 32. Massi- 
liensibus 1URE BELLI ADEMPTA REDDITUROS VOS POLLICEMINI. 
Nihil disputo de iure belli: magis facilis disputatio est quam 
necessaria. Illud tamen animadvertite, patres conscripti, 
quam sit huic rei publicae natus hostis Antonius, qui tanto 
opere eam civitatem oderit, quam scit huic rei publicae sem- 
per fuisse amicissimam. XVI. Neminem Pompeianum, qui 
vivat, teneri lege Hirtia dictitatis? Qui, quaeso, iam legis 
Hirtiae mentionem facit? cuius non minus arbitror latorem 
ipsum quam eos, de quibus lata est, poenitere? Omnino mea 
quidem sententia legem illam appellare fas non est; et, ut sit 
lex, non debemus illam Hirtii legem putare. Appuleiana 
pecunia Brutum subornastis. Quid? si omnibus suis copiis 
excellentem virum res publica armasset, quem tandem bonum 
poeniteret? Nec enim sine pecunia exercitum alere nec sine 
exercitu fratrem tuum capere potuisset. 33. Securi per- 
cussos Petrum et Menedemum, civitate donatos et hospites 
Caesaris, laudastis. Non laudamus, quod ne audivimus 
quidem. Valde enim nobis in tanta perturbatione rei publicae 
de duobus nequissimis Graeculis cogitandum fuit. Theopom- 
pum, NUDUM, EXPULSUM A TREBONIO, CONFUGERE ALEXANDRIAM 

neglexistis. Magnum crimen senatus ! De Theopompo, summo 
homine, negleximus: qui ubi terrarum sit, quid agat, vivat 
denique an mortuus sit quis aut scit aut curat? Ser. Galbam 

EODEM PUGIONE SUCCINCTUM IN CASTRIS VIDETIS. Nihil tibi de 

Galba respondeo, fortissimo et constantissimo cive: coram 
aderit: praesens tibi et ipse et ille, quem insimulas, pugio 
respondebit. Milites aut meos aut veteranos contraxistis, 

TAMQUAM AD EXITIUM EORUM, QUI CAESAREM OCCIDERANT: ET 
EOSDEM NEC OPINANTES AD QUAESTORIS SUI AUT IMPERATORIS AUT 

commilitonum suorum PERicu^A impulistis. Scilicet verba de- 
dimus, decepimus: ignorabat legio Martia, quarta: ignorabant 
veterani quid ageretur. Non illi senatus auctoritatem aut 
libertatem populi Romani sequebantur: Caesaris mortem 
ulcisci volebant, quam omnes fatalem fuisse arbitrabantur: 
te videlicet salvum, beatum, florentem esse cupiebant. XVII. 
34. 0 miser quum re tum hoc ipso, quod non sentis quam 
miser sis! Sed maximum crimen audite. Denique quid non 

AUT PROBAVISTIS AUT FECISTIS, QUOD FACIAT, SI REVIVISCAT.... 

Quis? credo enim, adferel aliquod scelerati hominis exemplum? 
Cn. Pompeius ipse? 0 nos turpes, si quidem Cn. Pompeium 
imitati sumus ! aut filius eius , si domi esse possit. Poterit, 
mihi crede. Nam paucis diebus et in domum et in hortos 
paternos immigrabit. Postremo negatis pacem posse fieri, 
nisi aut emisero Brutum aut frumento iuvero. Alii istuc 
negant? Ego vero, ne si ista quidem feceris, umquam tecum 
pacem huic civitati futuram puto. Quid? noc placetne 
veteranis istis? quidus adhuc omnia integra sunt. Nihil vidi 
tam integrum quam ut oppugnare imperatorem incipiant, 
quem tanto studio consensuque offenderint. 35. Quoniam 

VOS ADSENTATIONIBUS ET VENENATIS MUNERIBUS VENISTIS DEPRA- 
VATI. ... An corrupti sunt, quibus persuasum est foedissimum 
hostem iustissimo bello persequi? At militibus inclusis 

OPEM FERTIS : NIHIL MOROR EOS SALVOS ESSE ET IRE QUO IUBETIS, 
TANTUM MODO PATIANTUR PERIRE EUM, QUI MERUIT. Quam be- 
nigne! denique usi liberalitate Antonii milites imperatorem 
reliquerunt et se ad hostem metu perterriti contulerunt: per 
quos si non stetisset, non Dolabella prius imperatori suo quam 
Antonius etiam collegae parentasset. 36. Concordiae factam 

ESSE MENTIONEM SCRIBITIS IN SENATU ET LEGATOS ESSE CONSULA- 
RES quinque. Difficile est credere eos , qui me praecipitem 

EGERINT, AEQUISSIMAS CONDICIONES FERENTEM ET TAMEN EX HIS 
ALIQUID REMITTERE COGITANTEM, PUTARE ALIQUID MODERATE AUT 
HUMANE ESSE FACTUROS. VlX ETIAM VERI SIMILE EST, QUI IUDI- 
CAVERINT HOSTEM DOLABELLAM OB RECTISSIMUM FACINUS, EOSDEM 

nobis parcere posse idem sentientibus. Parumne videtur 

omnium facinorum sibi cum Dolabella societatem initam con- 
fiteri? Nonne cernitis ex uno fonte omnia scelera manare? 
Ipse denique fatetur, hoc quidem salis acute, non posse eos, 
qui hostem Dolabellam judicaverint ob rectissimum facinus 
— ita enim videtur Antonio — , sibi parcere idem sentienti. 
XVIII. 37. Quid huic facias , qui haec litteris 'memoriaeque 
mandarit, ita sibi convenisse cum Dolabella, ut ille Trebonium 
et, si posset, etiam Brutum, Cassium, discruciatos necaret.... 
eademque inhiberet supplicia nobis? Conservandus civis 
cum tam pio iustoque foedere! Is etiam queritur condiciones 
suas repudiatas, aequas quidem et verecundas: ut haberet 
Galliam ultimam, aptissimam ad bellum renovandum instruen- 
dumque provinciam: ut Alaudae in tertia decuria iudicarent, 
id est, ut perfugium scelerum esset in turpissimis rei 
publicae sordibus: ut acta sua rata essent, cuius nullum re- 
manet consulatus vestigium. Cavebat etiam L. Antonio, qui 
fuerat aequissimus agri privati et publici decempedator, 
Nucula et Lenlone collega. 38. Quam ori rem vos potius 

ANIMADVERTITE UTRUM SIT ELEGANTIUS ET PARTIBUS UTILIUS 

Trebonii mortem persequi an Caesaris, et utrum sit aequius 

CONCURRERE NOS, QUO FACILIUS REVIVISCAT PoMPEIANORUM CAUSA 
TOTIENS IUGULATA, AN CONSENTIRE, NE LUDIBRIO SIMUS INIMICIS. 

Si esset iugulata, numquam exsurgeret: quod libi tuisque 
contingat. Utrum, inquit, elegantius. Atqui hoc bello de 
elegantia quaeritur! et partibus utilius. 39. Partes, furiose, 
dicuntur in foro, in curia. Bellum contra patriam nefarium 
suscepisti: oppugnas Mutinam: circumsedes consulem de- 
signatum : bellum contra te duo consules gerunt cumque his 
pro praetore Caesar: cuncta contra te Italia armata est. Istas 
cu paries potius quam a re publica defectionem vocas? 
Trebonii mortem an Caesaris persequi. Trebonii satis per- 
secuti sumus hoste iudicato Dolabella: Caesaris mors fa- 
cillime defenditur oblivione et silentio. Sed videte quid 
moliatur. Quum mortem Caesaris ulciscendam putat, mor- 
tem proponit non iis solum, qui illam rem gesserunt, sed iis 
etiam, si qui non moleste tulerunt. XIX. 40. Quibus, utri 

NOSTRUM CECIDERINT, LUCRO FUTURUM EST. QUOD SPECTACULUM 

adhuc ipsa Fortuna vitavit, ne videret unius corporis duas 

ACIES LANISTA ClCERONE DIMICANTES: QUI USQUE EO FELIX EST, 
UT IISDEM ORNAMENTIS DECEPERIT VOS, QUIBUS DECEPTUM CaESA- 

rem gloriatus est. Pergit in mea maledicta, quasi vero ei 
pulcherrime priora processerint: quem ego inustum verissi- 
mis maledictorum notis tradam hominum memoriae sempi- 
ternae. Ego lanista, et quidem non insipiens: deteriores 
iugulari cupio, meliores vincere. Utri ceciderint, scribit 
lucro nobis futurum. 41. 0 praeclarum lucrum, quo 
te victore — quod di omen avertant! — beata mors eorum 
futura sit, qui e vita excesserint sine tormentis. A me 
deceptos ait iisdem ornamentis Hirtium et Caesa- 
rem. Quod, quaeso, adhuc a me est tributum Hirtio orna- 
mentum? Nam Caesari plura et maiora debentur. Deceptum 
autem patrem a me Caesarem dicere audes? Tu, tu, inquam, 
ilium occidisti Lupercalibus: cuius, homo ingratissime, fla- 
minium cur reliquisti? Sed iam videte magni et clari viri 
admirabilem gravitatem atque constantiam. 42. Mihi quidem 
constat nec meam contumeliam nec meorum FERRE , NEC DESE- 
RERE partes, quas Pompeius odivit, nec veteranos sedibus 

SUIS MOVERI PATI NEC SINGULOS AD CRUCIATUM TRAHI NEC FALLERE 

fidem, quam pedi Dolabellae. Omitto alia: fidem Dola- 
bellae, sanctissimi viri, deserere homo pius non potest. 
Quam fidem ? an optimi cuiusque caedis, urbis et Italiae par- 
titionis, vastandarum diripiendarumque provinciarum? Nam 
quid erat aliud, quod inter Antonium et Dolabellam, impu- 
rissimos parricidas, foedere et fide sanciretur? 43. Nec 
Lepidi societatem violare, piissimi hominis. Tibi cum Lepido 
societas aut cum ullo, non dicam bono cive, sicut ille est, 
sed homine sano? Id agis, ut Lepidum aut impium aut in- 
sanum existimari velis. Nihil agis — quamquam adfirmare 
de aliero difficile est — de Lepido praesertim, quem ego 
metuam numquam: bene sperabo, dum licebit. Revocare te 
a furore Lepidus voluit, non adiutor esse dementiae. Tu 
porro ne pios quidem, sed piissimos quaeris, et, quod 
verbum omnino nullum in lingua Latina est, id propter luam 
divinam pietatem novum inducis. 44. Nec Plancum prodere 
participem consiliorum Plancum participem? cuius memo- 
rabilis ac divina virtus lucem adfert rei publicae — nisi forte 



Digitized by Google 



464 IN M. ANTONIUM ORATIO PHILIPPICA XIII. 166 



eum subsidio tibi; venire arbitraris cum fortissimis legionibus, 
maximo equitatu jieditaluque Gallorum — quique nisi ante eius 
adventum rei publicae poenas dederis, ille huius belli feret 
principatum. Quamquam enim prima praesidia utiliora rei 
publicae sunt, tamen extrema sunt gratiora. XX. 45. Sed 
iam se colligit et ad extremum incipit philosophari. Si me 

RECTIS SENSIBUS EUNTEM DI IMMORTALES, UT SPERO, ADIUVERINT, 
VIVAM LIBENTER. SlN AUTEM ME ALIUD FATUM MANET, PRAECIPIO 
GAUDIA SUPPLICIORUM VESTRORUM. NAMQUE SI VICTI PoMPEIANI 
TAM INSOLENTES SUNT, VIQTORES QUALES FUTURI SINT VOS POTIUS 

experiemini. Praecipias licet gaudia: non enim tibi cum 
Pompeianis, sed cum universa re publica bellum est. Omnes 
te di homines, summi medii infimi, cives peregrini , viri mu- 
lieres, liberi servi oderunt. Sensimus hoc nuper falso nuncio -• 
vero pjope diem sentiemus. Quae si tecum ipse recolis, 
aequiore animo et maiore consolatione moriere. 46. Denique 

SUMMA IUDICII MEI SPECTAT HUC, UT MEORUM INIURIAS FERRE 
POSSIM , SI AUT OBLIVISCI VELINT IPSI FECISSE AUT ULCISCI PARATI 

sint una nobiscum Caesaris mortem. Hac Antonii sententia 
cognita dubilaturosne A. Hirtium C. Pansam consules putatis 
quin ad Antonium transeant, Brutum obsideant, Mutinam 
expugnare cupiant? Quid de Pansa et Hirtio loquor? Caesar, 
singulari pietate adolescens, poteritne se tenere quin D. Bruti 
sanguine poenas patrias persequatur? Itaque fecerunt uti 
his litteris lectis ad munitiones propius accederent. Quo 
maior adolescens Caesar, maioreque deorum immortalium 
beneficio rei publicae natus est, qui nulla specie paterni no- 
minis nec pietate abductus umquam est: intelligit maximam 
pietatem conservatione patriae contineri. 47. Quod si par- 
tium certamen esset, quarum omnino nomen exstinctum est, 
Antoniusne potius et Ventidius paries Caesaris defenderent, 
quam primum Caesar, adolescens summa pietate et memoria 
parentis sui? deinde Pansa et Hirtius, qui quasi cornua duo 
tenuerunt Caesaris tum, quum illae vere partes vocabantur? 
Hae vero quae sunt paries, quum alteris senatus auctoritas, 
populi Romani libertas, rei publicae salus proposita sit: al-l 
teris caedes bonorum , urbis Ilaliaeque partitio? XXI. Ve- I 
niamus aliquando ad clausulam. Legatos venire non credo :| 

bene me novit. Bellum quo veniat: proposito praesertim 
exemplo Dolabellae. Sanctiore erunt, credo, iure legali 
quam duo consules, contra quos arma fert, quam Caesar, 
cuius patris flamen est, quam consul designatus, quem op- 
pugnat, quam Mulina, quam obsidet, quam patria, cui igni 
ferro que minitatur. 48. Quum venerint, quae postulent 
cocnoscam. Quin tu abis in malam pestem malumque cru- 
ciatum? Ad te quisquam veniat nisi Ventidii similis? Oriens 
incendium qui restinguerent, summos viros misimus: repu- 
diasti: nunc in tantam flammam tamque inveteratam mitta- 
mus, quum locum tibi reliquum non modo ad pacem, sed ne 
ad deditionem quidem feceris? 

Hanc ego epistolam, patres conscripti, non quo illum 
dignum putarem, recitavi, sed ut confessionibus ipsius omnia 
patefacta eius parricidia videretis. 49. Cum hoc pacem 
M. Lepidus, vir ornatissimus omnibus et virtutis et fortunae 
bonis, si haec videret, denique aut vellet aut fieri posse ar- 
bitraretur? Prius undis flamma , ut ait poeta nescio qui, 
prius denique omnia, quam aut cum Antoniis res publica aut 
cum re publica Antonii redeant in gratiam. Monstra quae- 
dam sunt ista et portenta et prodigia rei publicae. Moveri 
sedibus suis huic urbi melius est atque in alias, si fieri pos- 
sit, terras demigrare, unde Antoniorum nec facta nec nomen 
audiat, quam illos, Caesaris virtute eiectos, Bruti retentos, 
intra haec moenia videre. Optatissimum est vincere: secun- 
dum est nullum casum pro dignitate et libertate patriae 
non ferendum putare. Quod reliquum est, non est tertium,, 
sed postremum omnium, maximam turpitudinem suscipere 
vitae cupiditate. 

50. Quae quum ita sint, de mandatis litterisque M. Lepidi, 
viri clarissimi, Servilio adsentior, et hoc amplius censeo, 
Magnum Pompeium, Cnaei filium, pro patris maiorumque 
suorum animo studioque in rem publicam suaque pristina 
virtute, industria, voluntate fecisse, quod suam eorumque, 
quos secum haberet, operam senatui populoque Romano 
pollicitus esset, eamque rem senatui populoque Romano 
gratam aceeptamque esse, eique honori dignitatique eam 
rem fore. Hoc vel coniungi cum hoc senatus consulto licet 
cic. II. a. 30 

vel seiungi potest separatimque perscribi, ut proprio senatus 
consulto Pompeius collaudatus esse videatur. 

Quod M. Cicero quum saepe ante tum oratione superiore ipsa 
effici voluerat, ut cum M. Antonio iam armis res transigeretur, nuper 
erat re vera factum. Sed quum ille A. Hirtium et C. Caesarem ado- 
lescentem, a quibus quas illis obtulisset eondiciones erant repudiatae, 
e castris suis elicuisset non satis paratos eosque levi pugna reiecisset, 
eius amici Romae vulgaverant A. Hirtium et C. Caesarem iusta pugna 
esse victos, tum M. Ciceronem minis atrocibus persecuti erant. In- 
terea Romam nuncius de proelio ad Mutinam inter M. Antonium et 
A. Hirtium C. Pansam coss. C. Caesarem pro praetore a. d. XVII. Kal. 
Maias commisso, in quo M. Antonius erat rictus, erat adlatus. M. igi- 
tur Cornutus praetor urbanus a. d. X. Kalendas Maias litteras A. Hirtii 
e C. Pansae castris de proelio facto missas in senatu recitavit et 
de honoribus ducum et praemiis militum rettulit. Qui M. Antonio fa- 
vebant bellum finitum esse aiebant et saga deponenda censebant. 
Quos contra M. Cicero hac, quae infra scripta est, oratione M. Antonium 
et reliquos, qui cum eo essent, hostes patriae iudicandos contendit et 
amplissima quaeque in duces et milites, qui rem publicam defendissent, 
decernit. 

I. 1. Si, ut ex litteris , quae recitatae sunt, patres con- 
scripti, sceleratissimorum hostium exercitum caesum fusum- 
que cognovi, sic id, quod et omnes maxime optamus et ex 
ea victoria, quae parta est, consecutum arbitramur, D. Bru- 
tum egressum iam Mutina esse cognossem, propter cuius 
periculum ad saga issemus, propter eiusdem salutem redeun- 
dum ad pristinum vestitum sine ulla dubitatione censerem. 
Ante vero, quam sit ea res, quam avidissime civitas exspe- 
ctat, adlata, laetitia frui satis est maximae praeclarissimacque 

pugnae: reditum ad vestitum confectae victoriae reservate. 
Confectio autem huius belli est D. Bruti salus. 2. Quae au- 
tem est ista sententia, ut in hodiernum diem vestitus mute- 
tur, deinde cras sagati prodeamus? Nos vero quum semel 
ad eum, quem cupimus optamusque, vestitum redierimus, id 
agamus, ut eum in perpetuum retineamus. Nam hoc quidem 
quum turpe est tum ne dis quidem immortalibus gratum , ab 
eorum aris, ad quas togati adierimus, ad saga sumenda 
discedere. 3. Atque animadverto, patres conscripti, quos- 
dam huic favere sententiae, quorum ea mens idque consi- 
lium est, ut quum videant gloriosissimum illum D. Bruto 
futurum diem, quo die propter eius salutem redierimus ad 
vestitum, hunc tantum ei fructum eripere cupiant, ne memo- 
riae posteritatique prodatur propter unius civis periculum 
populum Romanum ad saga isse, propter eiusdem salutem 
redisse ad togas. Tollite hanc: nullam tam pravae senlen 
tiae causam reperietis. Vos vero, patres conscripti, con- 
servate auctoritatem vestram, manete in sententia, tenete 
vestra memoria, quod saepe ostendistis, huius totius belli 
in unius viri fortissimi et maximi viLa positum esse discrimen. 
II. 4. Ad D. Brutum liberandum legati missi principes civi- 
tatis , qui illi hosti ac parricidae denunciarent, ut a Mutina 
discederet : -eiusdem D. Bruti conservandi gratia consul sor- 
titu ad bellum profectus A. Hirtius, cuius imbecillitatem va- 
letudinis animi virtus et spes victoriae confirmavit: Caesar, 
quum exercitu per se comparato primis pestibus rem publi- 
cam liberasset, ne quid postea sceleris oriretur, profectus 
est ad eumdem Brutum liberandum vicitque dolorem ali- 
quem domesticum patriae caritate. 5. Quid C. Pansa egit 
aliud dilectibus habendis, pecunia comparanda, senatus 
consultis faciendis gravissimis in Antonium, nobis cohortan j 
dis, populo Romano ad causam libertatis vocando, nisi ut 
D. Brutus liberaretur? A quo populus Romanus frequens ita 
salutem D.Bruli una voce depoposcit, ut eam non solum com- 
modis suis, sed etiam necessitati victus anteferret. Quod 
sperare nos quidem debemus, patres conscripti, aut inibi 
esse aut iam esse confectum: sed spei fructum rei convenit 
et eventui reservari , ne aut deorum immortalium beneficium 

festinatione praeripuisse aut vim fortunae stultitia contem- 
psisse videamur. 

6. Sed quoniam significatio vestra satis declarat quid 
hac de re sentiatis, ad litteras veniam, quae sunt a con- 
sulibus et a propraetore missae, si pauca ante, quae ad 
ipsas litteras pertineant, dixero. III. Imbuti gladii, pa- 
tres conscripti, legionum exercituumque nostrorum vel 
madefacti potius duobus duorum consulum, tertio Caesaris 
proelio. Si hostium fuit ille sanguis, summa militum pietas*, 
nefarium scelus, si civium. Quo usque igitur is, qui omnes 
hostes scelere superavit, nomine hostis carebit? nisi mu- 
crones etiam nostrorum militum tremere vultis dubitantes 
utrum in cive an in hoste figantur. 7. Supplicationem de- 
cernitis: hostem non appellatis. Gratae vero nostrae dis 
immortalibus gratulationes erunt, gratae victimae, quum in- 
terfecta sit civium multitudo! De improbis , inquit, et auda- 
cibus. Nam sic eos appellat clarissimus vir: quae sunt ur- 
banarum maledicta litium, non inustae belli internecini notae. 
Testamenta, credo, subiiciunt aut eiiciunt vicinos aut ado- 
lescenlulos circumscribunt: his enim vitiis adfectos et talibus 
malos et audaces appellare solet consuetudo. 8. Bellum 
inexpiabile infert quattuor consulibus unus omnium latronum 
taeterrimus: gerit idem bellum cum senatu populoque Ro- 
mano: omnibus — quamquam ruit ipse suis cladibus — 
pestem vastitatem, cruciatum tormenta denunciat: Dolabellae 
ferum et immane facinus , quod nulla barbaria posset agno- 
scere, id suo consilio facium esse testatur: quaeque esset 
facturus in hac urbe , nisi eum hic ipse Iuppiler ab hoc tem- 
plo atque moenibus reppulisset, declaravit in Parmensium 
calamitate, quos optimos viros honestissimosque homines, 
maxime cum auctoritate huius ordinis populique Romani 
dignitate coniunclos, crudelissimis exemplis interemit pro- 
pudium illud et portentum, L. Antonius, insigne odium 
omnium hominum vel, si etiam di oderint quos oportet, deo- 
rum. 9. Refugit animus, patres conscripti, eaque dicere 
reformidat quae L. Antonius in Parmensium liberis et con- 
iugibus effecerit. Quas enim turpitudines Antonii libenter 
cum dedecore subierunt, easdem per vim laetantur aliis se 

intulisse. Sed vis calamitosa est, quam illis intulerunt: li- 
bido flagitiosa, qua Antoniorum oblita est vita. Est igitur 
quisquam, qui hostes appellare non audeat, quorum scelere 
crudelitatem Karthaginiensium victam esse fateatur? IV. Qua 
enim in urbe tam immanis Hannibal capta quam in Parma 
surrepta Antonius? Nisi forte huius coloniae et caeterarum, 
in quas eodem est animo, non est hostis putandus. 10. Si 
vero coloniarum et municipiorum sine ulla dubitatione hostis 
est, quid tandem huius censetis urbis, quam ille ad explen- 
das egestates latrocinii sui concupivit? qUam iam peritus 
metator et callidus decempeda sua Saxa diviserat? Recor- 
damini, per deos immortales! patres conscripti, quid hoc 
biduo timuerimus a domesticis hostibus rumoribus impro- 
bissimis dissipatis. Quis liberos, quis coniugem aspicere 
poterat sine fletu, quis domum, quis tecta, quis larem fami- 
liarem? Aut foedissimam mortem omnes aut miserabilem 
fugam cogitabant. Haec a quibus timebantur, eos hostes 
appellare dubitamus? Gravius si quis attulerit nomen, li- 
benter adsentiar: hoc vulgari contentus vix sum, leviore 
non utar. 

11. Itaque quum supplicationes iuslissimas ex iis litte- 
ris, quae recitatae sunt, decernere debeamus Serviliusque 
decreverit, augebo omnino numerum dierum, praesertim 
quum communiter Iribus ducibus sint decernendae. Sed hoc 
primum faciam, ut imperatores appellem eos, quorum vir- 
tute, consilio, felicitate maximis periculis servitutis atque 
interitus liberati sumus. Etenim cui viginti his annis sup- 
plicatio decreta est, ut non imperator appellaretur aut mini- 
mis rebus gestis aut plerumque nullis? Quam ob rem aut 
supplicatio ab eo, qui ante dixit, decernenda non fuit aut 
usitatus honos pervulgatusque tribuendus iis, quibus etiam 
novi singularesque debentur. V. 12. An si quis Hispano- 
rum aut Gallorum aut Thracum mille aut duo milia occidis- 
set, hac consuetudine, quae increbruit, imperatorem appel- 
laret senatus: tot legionibus caesis, tanta multitudine hostium 
interfecta — hostium dico? ita, inquam, hostium, quamvis 
hoc isti hostes domestici nolint, clarissimis ducibus supplica- 
tionum honorem tribuemus, imperatorium nomen adimemus ? 

Quanto enim honore, laetitia, gratulatione in hoc templum 
ingredi debent illi ipsi huius urbis liberatores, quum hesterno 
die propter eorum res gestas me ovantem et prope triumphan- 
tem populus Romanus in Capitolium domo tulerit, domum 
inde reduxerit? 13. Is enim demum est mea quidem sen- 
tfehtia iustus triumphus ac verus, quum bene de re publica 
meritis testimonium a consensu civitatis datur. Nam sive in 
communi gaudio populi Romani uni gratulabantur, magnum 
iudicium, sive uni gratias agebant, eo maius, sive utrumque, 
nihil magnificentius excogitari potest. 

Tu igitur ipse de te? dixerit quispiam. Equidem invitus, 
sed iniuriae dolor facit me praeter consuetudinem gloriosum. 
Nonne satis est ab hominibus virtutis ignaris gratiam bene 
merentibus non referri? Etiam in eos, qui omnes suas cu- 
ras in rei publicae salute defigunt, impetus, crimen invidia- 
que quaeretur? 14. Scitis enim per hos dies creberrimum 
fuisse sermonem, me pridie Vinalia, qui dies hodie est, cum 
fascibus descensurum. In aliquem credo hoc gladiatorem 
aut latronem aut Catilinam esse confictum , non in eum , qui 
ne quid tale in re publica fieri posset effecerit. An ut ego, 
qui Catilinam haec molientem sustulerim, everterim, adflixe- 
rim, ipse exsisterem repente Catilina? Quibus auspiciis 
istos fasces augur acciperem? quatenus haberem? cui trade- 
rem? Quemquamne fuisse tam sceleratum qui hoc fingeret, 
tam furiosum qui crederet? Unde igitur ista suspicio vel 
potius unde iste sermo? VI. 15. Quum, ut scitis, hoc tri- 
duo vel quadriduo tristis a Mulina fama manaret, inflati lae- 
titia atque insolentia impii cives unum se in locum, ad illam 
curiam partibus potius suis quam rei publicae infelicem 
congregabant. Ibi quum consilium inirent de caede nostra 
partire nturque inter se qui Capitolium, qui rostra, qui urbis 
portas occuparent, ad me concursum futurum civitatis puta- 
bant. Quod ut cum invidia mea fieret et cum vitae etiam 
periculo, famam istam fascium dissipaverunt: fasces ipsi ad 
me delaturi fuerunt Quod quum esset quasi mea voluntate 
facium , tum in me impetus conductorum hominum quasi in 
tyrannum parabatur: ex quo caedes esset omnium vestrum 
consecuta. Quae res patefecit, patres conscripti, sed suo 

tempore totius huius sceleris fons aperietur. 16. Itaque 
P. Appuleius, tribunus plebis, meorum omnium consilio- 
rum periculorumque iam inde a consulatu meo testis, con- 
scius, adiutor, dolorem ferre non potuit doloris mei: contio- 
nem habuit maximam populo Romano unum atque idem 
sentiente. In qua contione qnum me pro summa nostra 
coniunctione et familiaritate liberare suspicione fascium vel- 
let, una voce cuncta contio declaravit nihil esse a me um- 
quam de re publica nisi optime cogitatum. Post hanc habi- 
tam contionem duabus tribusve horis optatissimi nuncii et 
litterae venerunt: ut idem dies non modo me iniquissima 
invidia liberarit, sed etiam celeberrima populi Romani gra- 
tulatione auxerit. 

17. Haec interposui, patres conscripti, non tam ut pro 
me dicerem — male enim mecum ageretur,- si parum vobis 
essem sine defensione purgatus — , quam ut quosdam nimis 
ieiuno animo et angusto monerem, id quod semper ipse fecis- 
sem, uti excellentium civium virtutem imitatione dignam, non 
invidia putarent. Magnus est in re publica campus, ut sa- 
pienter dicere Crassus solebat, mullis apertus cursus ad 
laudem. VII. Utinam quidem illi principes viverent, qui me 
post meum consulatum, quum iis ipse cederem, principem 
non inviti videbant! Hoc vero tempore in tanta inopia con- 
stantium et fortium consularium quo me dolore adfici credi- 
tis, quum alios male sentire, alios nihil omnino curare vi- 
deam , alios parum constanter in suscepta causa permanere 
sentenliamque suam non semper utilitate rei publicae, sed 
quum spe tum timore moderari? 18. Quod si quis de con-' 
tentione principatus laborat, quae nulla esse debet, stultis- 
sime facit, si vitiis cum virtute contendit: ut enim cursu 
cursus, sic in viris fortibus virtus virtute superatur. Tu, si 
ego de re publica optime sentiam, ut me vincas, ipse pes- 
sime senties? aut, si ad me bonorum concursum fieri vide- 
bis, ad te improbos invitabis? Nollem, primum rei publicae 
causa, deinde etiam dignitatis tuae. Sed si principatus age- 
retur, quem numquam expetivi, quid tandem mihi esset ' 
optatius? Ego enim malis sententiis vinci non possum, bonis 
forsitan possim et libenter. 19. Haec populum Romanum 

videre, animadvertere, iudicare quidam moleste ferunt. Po- 
teralne fieri ut non perinde homines de quoque, ut quisque 
mereretur, iudicarent? Ut enim de universo senatu populus 
Romanus verissime iudicat nullis rei publicae temporibus 
hunc ordinem firmiorem atque fortiorem fuisse, sic de uno 
quoque nostrum et maxime, qui hoc loco sententias dicimus, 
sciscitantur omnes, avent audire quid quisque senserit: ita 
de uno quoque, ut quemque meritum arbitrantur, existimant. 
Memoria tenent me ante diem xm. Kalendas Ianuarias prin- 
cipem revocandae libertatis fuisse : me exKalendis Ianuariis 
ad hanc horam invigilasse rei publicae: 20. meam domum 
measque aures dies et noctes omnium praeceptis monitisque 
patuisse; meis litteris, meis nunciis, meis cohortationibus 
omnes, qui ubique essent, ad patriae praesidium excitatos: 
meis sententiis a Kalendis Ianuariis numquam legatos ad 
Antonium: semper illum hostem, semper hoc bellum, ut ego, 
qui omni tempore verae pacis auctor fuissem, huic essem 
nomini pestiferae pacis inimicus : 21. idem Ventidium, quum 
alii praetorem, tribunum Volusienum, ego semper hostem. 
Has in sententias meas si consules discessionem facere 
voluissent, omnibus istis latronibus auctoritate ipsa se- 
natus iam pridem de manibus arma cecidissent. VIII. Sed 
quod tum non licuit, patres conscripti, id hoc tempore non 
solum licet, verum etiam necesse est, eos, qui re sunt hostes, 
verbis notari, sententiis nostris hostes iudicari. 22. Antea 
quum hostem aut bellum nominassem, semel et saepius sen- 
tentiam meam de numero sententiarum sustulerunt: quod in 
hac causa iam fieri non potest. Ex litteris enim C. Pansae 
A. Hirtii consulum, C. Caesaris pro praetore, de honore dis 
immortalibus habendo sententias dicimus. Supplicationem 
modo qui decrevit, idem imprudens hostes iudicavit. Num- 
quam enim in civili bello supplicatio decreta est: decreta 
dico? ne victqxis quidem litteris postulata est. 23. Civile 
bellum consul Sulla gessit: legionibus in urbem adductis 
quos Coluit expulit: quos potuit occidit: supplicationis men- 
tio nulla. Grave bellum Octavianum insecutum est: suppli- 
catio Cinnae nulla victoris. Cinnae victoriam imperator ultus 
est Sulla : nulla supplicatio decreta a senatu. Ad te ipsum. 

P. Servili, num misit ullas collega litteras de illa calamitosis- 
sima pugna Pharsalica? num te de supplicatione voluit re- 
ferre? Profecto noluit. At misit postea de Alexandrea, de 
Pharnace. Pharsalicae vero pugnae ne triumphum quidem 
egit. Eos enim cives pugna illa sustulerat, quibus non modo 
vivis, sed etiam victoribus incolumis et florens civitas esse 
posset. 24. Quod idem contigerat superioribus bellis civili- 
bus. Nam mihi consuli supplicatio nullis drmis sumptis non 
ob caedem hostium, sed ob conservationem civium novo et 
inaudito genere decreta est. Quam ob rem aut supplicatio 
ob rem publicam pulcherrime gestam postulantibus nostris 
imperatoribus, patres conscripti, publice deneganda est, 
quod praeter Gabinium contigit nemini, aut supplicatione 
decernenda hostes eos, de quibus decernitis, iudicetis necesse 
est. IX. Quod ergo ille re, id ego etiam verbo, quum im- 
peratores eos appello: hoc ipso nomine et eos, qui iam de- 
victi sunt, et eos, qui supersunt, hostes iudico, quum victo- 
res appello imperatores. 25. Quo modo enim potius Pansam 
appellem? etsi habet honoris nomen amplissimi. Quo Hir- 
tium? Est ille quidem consul, sed alterum nomen beneficii 
est populi Romani, alterum virtutis atque victoriae. Quid? 
Caesarem, deorum beneficio rei publicae procreatum, dubi- 
temne appellare imperatorem? qui primus Antonii immanem 
et foedam crudelitatem non solum a iugulis nostris, sed etiam 
a membris et visceribus avertit. Unius autem diei quot et 
quantae virtutes, di immortales, fuerunt! 26. Princeps enim 
omnium Pansa proelii faciendi et cum Antonio confligendi 
fuit: dignus imperator legione Martia, digna legio imperatore. 
Cuius si acerrimum impetum cohibere Pansa potuisset, uno 
proelio confecta res esset. Sed quum libertatis avida legio 
effrenatius in aciem hostium irrupisset ipseque in primis 
Pansa pugnaret, duobus periculosis vulneribus acceptis sub- 
latus e proelio rei publicae vitam reservavit. Ego vero hunc 
non solum imperatorem, sed etiam clarissimum imperatorem 
iudico, qui quum aut morte aut victoria se satis facturum rei 
publicae spopondisset, alterum fecit, alterius di immortales 
omen avertant! X. 27. Quid dicam de Hirtio? qui re audita 
e castris duas legiones eduxit incredibili studio atque virtute. 

quarlam illam , quae reliclo Antonio se olim cum Martia le- 
gione coniunxit, et septimam, quae constituta ex veteranis 
docuit hoc proelio militibus iis, qui Caesaris beneficia ser- 
vassent, senatus populique Romani carum nomen esse. His 
viginti cohortibus, nullo equitatu, Hirtius ipse aquilam quar- 
tae legionis quum inferret, qua nullius pulcriorem speciem 
imperatoris accepimus , cum tribus Antonii legionibus equi- 
tatuque conflixit, hostesque nefarios, huic Iovis optimi ma- 
ximi caeterisque deorum immortalium templis , urbis tectis, 
libertati populi Romani, nostrae vitae sanguinique imminen- 
tes prostravit, fudit, occidit, ut cum admodum paucis, nocte 
tectus , metu perterritus , princeps latronum duxque fugerit. 

0 solem ipsum beatissimum, qui, ante quam se abderet, 
stratis cadaveribus parricidarum cum paucis fugientem vidit 
Antonium! 28. An vero quisquam dubitabit appellare Cae- . 
sarem imperatorem? Aetas eius certe ab hac sententia ne- 
minem deterrebit, quando quidem virtute superavit aetatem. 
Ac mihi semper eo maiora beneficia C. Caesaris visa sunt, 
quo minus erant ab aetate illa postulanda : cui quum imperium 
dabamus , eodem tempore etiam spem eius nominis defere- 
bamus: quod quum est consecutus,' auctoritatem nostri de- 
creti rebus gestis suis comprobavit. Hic ergo adolescens 
maximi animi, ut verissime scribit Hirtius, castra multarum 
legionum paucis cohortibus tutatus est secundumque proe- 
lium fecit. Ita trium imperatorum populi Romani virtute, 
consilio, felicitate uno die locis pluribus res publica est 
conservata. XI. 29. Decerno igitur eorum trium nomine 
quinquaginta dierum supplicationes: causas, ut honori- 
ficentissimis verbis consequi potero, complectar ipsa sen- 
tentia. 

Est autem fidei pietatisque nostrae declarare fortissi- 
mis militibus quam memores simus quamque grati. Quam 
ob rem promissa nostra atque ea, quae legionibus bello 
confecto tributuros nos spopondimus, hodierno senatus con- 
sulto renovanda censeo: aequum est enim militum, talium 
praesertim, honorem coniungi. 30. Atque utinam, patres 
conscripti, civibus omnibus solvere nobis praemia liceret! 
quamquam nos ea, quae promisimus, studiose cumulata 

reddemus. Sed id quidem restat, ut spero, victoribus, 
quibus senatus fides praestabitur: quam quoniam difficii- 
limo rei publicae tempore secuti sunt, eos numquam opor- 
tebit consilii sui poenitere. Sed facile est bene agere cum 
iis, a quibus etiam tacentibus flagitari videmur: illud admi- 
rabilius et maius maximeque proprium senatus sapientis est, 
grata eorum virtutem memoria prosequi, qui pro patria vitam 
profuderunt. 31. Quorum de honore utinam mihi plura in 
mentem venirent! Duo certe non praeteribo, quae maxime 
occurrunt : quorum alterum pertinet ad virorum fortissimo- 
rum gloriam sempiternam , alterum ad leniendum maerorem 
et lucium proximorum. 

XII. Placet igitur mihi, patres conscripti, legionis Mar- 
tiae militibus et eis, qui una pugnantes occiderunt, monu- 
mentum fieri quam amplissimum. Magna atque incredibilia 
sunt in rem publicam huius merita legionis. Haec se prima 
latrocinio abrupit Antonii: haec tenuit Albam: haec se ad 
Caesarem contulit: hanc imitata quarta legio parem virtutis 
gloriam consecuta est. Quarta victrix desiderat neminem : 
ex Martia non nulli in ipsa victoria conciderunt. 0 fortunata 
mors, quae naturae debita pro patria est potissimum reddita! 
32. Vos vero patriae natos iudico: quorum etiam nomen 
a Marte est, ut idem deus urbem hanc gentibus, vos huic 
urbi genuisse videatur. In fuga foeda mors est: in victoria 
gloriosa. Etenim Mars ipse ex acie fortissimum quemque 
pignerari solet. Illi igitur impii , quos cecidistis, etiam ad 
inferos poenas parricidii luent: vos vero, qui extremum spi- 
ritum in victoria effudistis, piorum estis sedem et locum 
consecuti. Brevis a natura nobis vita data est: at memoria 
bene redditae vitae sempiterna. Quae si non esset longior 
quam haec vita, quis esset tam amens qui maximis labori- 
bus et periculis ad summam laudem gloriamque conten- 
deret? 33. Actum igitur praeclare vobiscum, fortissimi, 
dum vixistis, nunc vero etiam sanctissimi milites, quod 
vestra virtus nec oblivione eorum, qui nunc sunt, nec reti- 
centia posterorum insepulta esse poterit, quum vobis im- 
mortale monumentum suis paene manibus senatus populus- 
que Romanus exstruxerit. Multi saepe exercitus Punicis, 

Gallicis, Italicis bellis clari et inagni fuerunt, nec tamen ullis 
tale genus honoris tributum est. Atque utinam maiora posse- 
mus, quando quidem a vobis maxima accepimus ! Vos ab urbe 
furentem Antonium avertistis: vos redire molientem reppu- 
listis. Erit igitur exstructa moles opere magnifico inci- 
saeque litterae, divinae virtutis testes sempiternae, num- 
quamque de vobis eorum , qui aut videbunt vestrum 
monumentum aut audient, gratissimus sermo conticescet. 
Ita pro mortali condicione vitae immortalitatem estis con- 
secuti. 

XIII. 34. Sed quoniam, patres conscripti, gloriae murius 
optimis et fortissimis civibus monumenti honore persolvitur, 
consolemur eorum proximos, quibus optima est haec quidem 
consolatio, parentibus, quod tanta rei publicae praesidia 
genuerunt, liberis, quod habebunt domestica exempla vir- 
tutis, coniugibus, quod iis viris carebunt, quos laudare quam 
lugere praestabit, fratribus, quod in se ut corporum, sic vir- 
tutum similitudinem esse confident. Atque utinam his om- 
nibus abstergere fletum sententiis nostris consultisque posse- 
mus vel aliqua talis iis adhiberi publice posset oratio , qua 
deponerent maerorem atque luctum gauderentque potius, 
quum multa et varia impenderent hominibus genera mortis, 
id genus , quod esset pulcherrimum , suis obtigisse eosque 
nec inhumatos esse nec desertos, quod tamen ipsum pro 
patria non miserandum putatur, nec dispersis bustis humili 
- sepultura crematos, sed contectos publicis operibus atque 
muneribus eaque exstructione, quae sit ad memoriam aeter- 
nitatis ara Virtutis. 35. Quam ob rem maximum quidem 
solacium erit propinquorum -eodem monumento declarari 
et virtutem suorum et populi Romani pietatem et senatus 
fidem et crudelissimi memoriam belli : in quo nisi tanta mi- 
litum virtus exstitisset, parricidio M. Antonii nomen po- 
puli Romani occidisset. Atque etiam censeo, patres con- 
scripti, quae praemia militibus promisimus nos re publica 
recuperata tributuros, ea vivis victoribusque cumulate, 
quum tempus venerit, persolvenda: qui autem ex iis, 
quibus illa promissa sunt, pro patria occiderunt, eorum pa- 
rentibus, liberis, coniugibus, fratribus eadem tribuenda cen- 

seo. XIV. 36. Sed ul aliquando sententia complectar, ita 
censeo : 

Quum C. Pansa consul, imperator, initium cum hostibus 
confligendi fecerit, quo proelio legio Martia admirabili incre- 
dibilique virtute libertatem populi Romani defenderit, quod 
idem legiones tironum fecerint: ipseque C. Pansa consul, im- 
perator, quum inter media hostium tela versaretur, vulnera 
acceperit, quumque A. Hirtius consul, imperator, proelio 
audito, re cognita, fortissimo praestantissimoque animo exer- 
citum castris eduxerit impetumque in M. Antonium exerci- 
tumque hostium fecerit eiusque copias occidione occiderit, 
suo exercitu ita incolumi, ut ne unum quidem militem desi- 
derant: 37. quumque C. Caesar pro praetore, imperator, 
consilio diligentiaque sua castra feliciter defenderit copiasque 
hostium, quae ad ea castra accesserant, profligarit, occiderit: 
ob eas res senatum existimare et iudicare eorum trium im- 
peratorum virtute, imperio, consilio, gravitate, constantia, 
magnitudine animi, felicitate populum Romanum foedissima 
crudelissimaque servitute liberatum, quumque rem publicam, 
urbem, templa deorum immortalium, bona fortunasque om- 
nium liberosque conservarim dimicatione et periculo vitae 
suae, uti ob eas res bene, fortiter felicilerque gestas C. Pansa 
A. Hirtius consules, imperatores, alter ambove, aut si ab- 
erunt, M. Cornutus, praetor urbanus, supplicationes per dies 
quinquaginta ad omnia pulvinaria constituat: 38. quumque 
virtus legionum digna clarissimis imperatoribus exstiterit, 
senatum, quae sit antea pollicitus legionibus exercitibusque 
nostris, ea summo studio re publica recuperata persoluturum, 
quumque legio Martia princeps cum hostibus conflixerit, 
atque ita cum maiore numero hostium contenderit, ut pluri- 
mos caederent, caperent non nullos, quumque sine ulla re- 
tractatione pro patria vitam profuderint: quumque simili 
virtute reliquarum legionum milites pro salute et libertate 
populi Romani mortem oppetiverint, senatui placere ut C. 
Pansa A. Hirtius consules, imperatores, alter ambove, si eis 
videatur, iis, qui sanguinem pro vita, libertate , fortunis po- 
puli Romani, pro urbe, templis deorum immortalium profu- 
dissent, monumentum quam amplissimum locandum faciun- 

dumque curent: quaestores urb. ad eam rem pecuniam dare, 
attribuere, solvere iubeant, ut exstet ad memoriam posteri- 
tatis sempiternam, ad scelus crudelissimorum hostium mili- 
tumque divinam virtutem, utique, quae praemia senatus mili- 
tibus ante constituit, ea solvantur eorum , qui hoc bello pro 
patria occiderunt, parentibus, liberis, coniugibus, fratribus: 
iisque tribuantur, quae militibus ipsis tribui oporteret, si illi 
vixissent, qui morte vicerunt. 

